
Capitolul 1 

„Situaţia din Corinth este un dezastru...” 

Acestea erau gândurile lui Gino Marchetti, când îşi 
ridică ochii de pe biroul lăcuit, din lemn de mahon, privind 
dincolo de marginea covorului de un alb neobişnuit. Se 
uită către uşa biroului, acolo unde se afla Eva Sinclair. În 
timp ce îşi mişcă în aer trabucul gros, Eva îl privea calmă, 
aşteptând să se împrăştie fumul. După câteva clipe, 
traversă camera pentru a se aşeza pe scaunul de lângă 
biroul lui Gino. 

Urmărindu-l cum îşi duce din nou trabucul la gură şi 
trage nervos din el, Eva se abţinu să nu sughiţe uşor. Ochii 
ei negri îl supravegheau calm pe bărbatul din faţa ei. Mai 
trecuse deseori prin astfel de momente de-a lungul celor 
şapte ani de când lucra pentru „Marchetti Films 
International”, iar etapele îi erau bine cunoscute. Mai întâi 
avea loc izbucnirea, punctată de gesturile descrise cu 
ajutorul trabucului. Apoi se lăsa pe spate, îşi ştergea 
ochelarii fumurii cu rame de aur şi aştepta un răspuns din 
partea Evei, fără să scoată vreun alt cuvânt. 

Eva îi răspunse vorbind în şoaptă: 

— Am crezut că locul acela este perfect. 

— Hmm, fu răspunsul pe care tânăra îl primi, dar pe 
care nu-l aştepta. Am avut o mulţime de oameni care au 
scotocit toate locurile de-a lungul şi de-a latul sudului 
Statelor Unite, zeci de oraşe, sute de case vechi, continuă 
Gino. Şi din toate, tocmai pe asta am ales-o! 

Îşi aranjă apoi cravata de mătase albastră pe care o 
purta la gât, trase adânc un fum din trabuc şi dădu din 
cap. 

Fata îi răspunse: 


— Ţinând cont de fotografiile pe care le-ai văzut, 
alegerea părea perfectă: o casă construită în anii 1880, în 
apropierea unui oraş care arată ca în anii 1940. Este exact 
ceea ce ţi-ai dorit, Gino. Nimic altceva din ce ai văzut nu se 
asemăna cu asta. 

Gino ezită un moment, ceea ce îi oferi Evei şansa de 
care avea nevoie pentru a-i stimula un pic memoria: 

— Ar fi costat o avere să construim o casă direct pe 
platoul de filmare. 

Soneria telefonului îi întrerupse şirul explicaţiilor, 
dar Gino nu-i dădu prea mare atenţie, căci apăsă pe un 
buton, răspunse cu un laconic „Mai târziu” şi se întoarse 
din nou către Eva. 

— Ştiu exact cât m-ar fi costat şi nu am avut deloc 
intenţia să construiesc o casă pe platoul de filmare. Tocmai 
de aceea am şi trimis atâţia oameni până în Carolina de 
Nord. 

— În Carolina de Sud, îl corectă Eva. 

Gino nu păru încântat dar nici prea afectat de 
corectare, aşa că vorbi mai departe: 

— Nu mai contează cum se numeşte. Ceea ce 
contează este faptul că cineva a făcut o greşeală imensă şi 
ne-am pomenit cu o casă nepotrivită. 

Eva putea doar să spere că nu va cădea niciun cap 
din această cauză. Dar sclipirea din ochii lui Gino îi spunea 
că cineva va fi concediat dacă ea nu va putea să repare 
greşeala. Când fusese angajată în compania lui Gino, în 
fişa postului Evei nu fusese specificată şi sarcina de a 
„uşura” nervii lui Gino. Dar de atunci preluase această 
sarcină deoarece tânăra nu putea să stea cu mâinile în sân 
şi să vadă că altcineva suferă, chiar şi în industria 
ucigătoare a filmului. Eva întotdeauna avusese 
convingerea că era mai mult gura de Gino decât acţiunile 
în forţă. Dar nimeni nu putea fi cu totul sigur de asta, 
pentru că de-a lungul anilor ea reuşise să-l împiedice să-şi 
pună în aplicare amenințările. 

— Ce greşeală a fost făcută? întrebă Eva. 

Nu voia să afle neapărat un nume, ci cât mai multe 


detalii cu privire la ceea ce se întâmplase. Ceea ce şi 
obţinu. 

— Contractul nostru este fals! 

Gino aruncă o privire fugitivă pe raportul întocmit 
care se afla pe biroul din faţa lui. 

— Oamenii noştri au negociat cu un anume individ, 
pe nume Beau Benedict. De fapt trebuia să se ducă la 
mama acestuia, care este proprietara locului. Puştiul a 
semnat în numele ei şi nimeni nu s-a obosit să verifice. Ce 
prostie! adăugă el. 

— Iar doamna Benedict s-a răzgândit? 

— De fapt nici măcar nu se hotărâse. Încă se mai 
gândea la oferta noastră când Beau Benedict a intervenit 
şi m-a tras pe sfoară. 

Eva scotoci repede în minte. 

— Şi echipa care trebuia să filmeze nu este deja în 
Corinth? 

— La naiba! Aşa este. O întreagă armată de oameni 
stau degeaba pe banii mei. Imi cheltuiesc banii fără să-mi 
aducă niciun profit. Şi ştii ce plăcere îmi face acest lucru! 
Ştii că nu-mi place nici măcar atunci când echipa de 
filmare, o aşteaptă pe vreo actriţă temperamentală să 
sosească pe platoul de filmare sau când nu lucrează din 
cauza vremii nefavorabile. Dar să dea naiba dacă am să las 
toată echipa să nu lucreze doar pentru că un puşti 
oarecare i-a păcălit pe oamenii mei de afaceri! 

Eva îşi dădu seama că sarcina rezolvării acestor 
probleme cădea pe umerii ei. Işi puse un picior îmbrăcat în 
cioarp fin peste celălalt, ceea ce făcu ca despicătura fustei 
de mătase pe care o purta să se adâncească. Zâmbi uşor. 
Ochii străluceau în contrast cu tenul ei de fildeş. Aştepta 
un semn din partea lui Gino. Deoarece acesta încă mai 
fuma, semnul se lăsa aşteptat. 

— Am hotărât deja să filmez „Glory Road” chiar în 
acel loc, spuse Gino privind raportul pe care îl avea în faţă. 
Vreau casa aceea care poartă numele „Diligence Hall”. Nu 
mai am timp să caut acum alt loc. Aşa că sunt nevoit să 
filmez acolo. 


Eva simţi ameninţarea din vorbele lui. 

— Ce vrei să fac eu, Gino? 

— Vreau să aranjezi lucrurile, draga mea. Urcă-te în 
avion şi du-te până în... Carolina. Rezolvă treaba asta. Şi 
cât mai repede, adăugă el, pentru că intenţionez să filmez 
„Glory Road” conform programului stabilit iniţial. 

De data aceasta, când telefonul sună, Gino ridică 
receptorul şi răspunse. Eva îl urmări cu privirea pe măsură 
ce acesta sprijinea receptorul cu umărul şi începea să 
vorbească repede în italiană. Fata ascultă suficient de mult 
ca să-şi facă o părere despre ce era vorba. 

Era una din situaţiile comparabile cu un adevărat 
haos, situaţii care făceau parte din viaţa de zi cu zi a lui 
Gino Marchetti. Această situaţie părea însă că nu-l 
afectează. Totuşi, ceea ce îl trădă fu ridicarea sprâncenelor 
lui negre şi dese. Dar era obişnuit să treacă peste aceste 
momente, şi la fel era şi Eva obişnuită. Ea însăşi 
supravieţuise unor cazuri destul de „fierbinţi”. 

Când s-a alăturat echipei care lucra pentru Gino, Eva 
ştia multe lucruri despre producţia de filme, foarte puţine 
lucruri despre partea administrativă, iar despre şeful ei 
suficiente lucruri care s-o facă să înţeleagă că el era foarte 
grijuliu cu cei pe care îi considera „familia lui”. Şi după 
acea vară petrecută cu şapte ani în urmă în Italia, Gino o 
considera pe Eva ca făcând parte din familia lui. Gino îi 
oferea fetei sentimentul că este protejată, iar ea îi era 
loială şi hotărâtă să nu pună prea multe întrebări atunci 
când nu era necesar. Învăţase să-şi facă treaba foarte 
repede. Câştigul lui Gino era un angajat care rezolva rapid 
şi eficient problemele ce apăreau destul de frecfent. 

Eva nu era nici cel mai bine plătit angajat al lui Gino, 
nici cel mai puternic. Dar când apăreau situaţii dificile, 
care reclamau o modalitate delicată de rezolvare, Gino o 
chema numai pe ea. Tânăra trebuia să meargă mai 
departe, să netezească drumul în calitate de negociator, 
folosindu-se chiar de anumite compromisuri pentru a 
rezolva cazuri ce păreau adevărate dezastre. 

Instinctele ei erau întotdeauna corecte. Intuiţia ei nu 


dădea niciodată greş. Dacă exista pe undeva vreo soluţie, 
vreo portiţă de scăpare, Eva Sinclair o găsea mereu. Dacă 
era necesar să strângă pe cineva cu uşa, o făcea, fără însă 
a face uz de modul de ameninţare tipic lui Gino. Şeful 
continua să se poarte ca atare, iar Eva continua să 
găsească modalităţi de rezolvare. Şi combinaţia lor 
funcţiona perfect. Cel puţin funcţionase până atunci. 

Toată lumea era conştientă şi recunoştea faptul că 
Eva era corectă faţă de Gino şi faţă de firmă. Dar 
loialitatea ei de-a lungul celor şapte ani de când lucrau 
împreună, ridicase destule perechi de sprâncene. Gino şi 
Eva călătoriseră mult timp împreună şi fiecare călătorie 
stârnise speculaţii cu privire la relaţia dintre ei. 

Deşi din exterior Eva era percepută ca o fiinţă destul 
de rece şi sofisticată, era o persoană care ţinea foarte mult 
la intimitatea proprie. Drept urmare, fusese neplăcut 
surprinsă de bârfa permanentă din jurul lor. 

Reacţia lui Gino era cu totul alta: năzbâtiile inventate 
îl făcuseră să râdă. Singurele lucruri care îl puteau deranja 
erau situaţiile de genul celei apărute şi care îi încurca 
pentru o bucată de vreme derularea proiectelor pe care le 
avea în industria filmului. 

Ultima ştire pe care tocmai o aflase îl făcu să 
murmure printre buzele aproape imobile: 

— Străinii aceia... ce probleme pot isca! 

La auzul acestor cuvinte, Eva îşi reţinu un zâmbet. 
De când se mutase în Statele Unite ale Americii, Gino se 
considera un adevărat californian. De fapt, ca mulţi alţii 
care veniseră aici de peste hotare în perioada de început a 
industriei filmului, Gino se adaptase cu viteza luminii. 
Pierduse tot ceea ce era tipic european, cu excepţia 
accentului care constituia un avantaj în domeniul în care 
lucra. 

Drept urmare, toţi europenii, inclusiv cei din Roma, 
erau pentru Gino nişte „străini”. 

— Filmările în Roma îmi scot peri albi, spuse el. Am 
angajat un şef de montaj care nu este în stare să se suie şi 
să monteze aparatura. Îţi poţi imagina asta? 


Îşi scutură capul în semn de nemulţumire. 

— Un băiat fără minte. Probabil un proaspăt 
absolvent al acelei şcoli de film unde ai fost şi tu. A căzut 
când instala luminile. Cică am angajat un şef de montaj! 
mai degrabă am angajat un cascador. Ce părere ai? 

Gino făcuse acea aluzie la şcoala de film pentru a-i 
aminti Evei că singurele lecţii adevărate despre film nu se 
puteau învăţa decât pe un platou de filmare. 

— S-a accidentat cumva băiatul? întrebă Eva cu 
îngrijorare. 

— Nu ştiu. Probabil că da. A întrerupt filmările o 
jumătate de zi, iar acum trebuie să mai am grijă şi de un 
proces în instanţă. 

— Noi nu avem nicio vină, Gino. 

— Da, da, fu el de acord, dar tot nu e bine. Locul este 
acum plin de paparazzi avizi de subiecte de senzaţie. Vor 
căuta orice bârfă, cât de mică. Şi totul din cauza unui şef 
de montaj care nu este în stare să monteze echipamentul. 

— Bine. Sper că totul se va sfârşi cu bine. Poate ar 
trebui să mă duc acolo şi să mă ocup personal de 
problemă, se oferi Eva. 

— Nu, draga mea. Vreau să te duci la Corinth. Mâine. 

Făcu o mică pauză în care aruncă o scurtă privire pe 
cadranul ceasului de la mână. Apoi adăugă: 

— Dacă nu astăzi. 

Eva zâmbi. Se gândi că poate lua un zbor mai târziu. 
Hotărârea el fu influenţată de faptul că Gino acorda atâta 
importanţă problemei din Corinth. 

— Ştii bine că am întâlnit situaţii mai dificile şi le-am 
rezolvat în mai puţin de o zi, îi aduse ea aminte. 

Rostise cuvintele cu scopul de a-l face pe Gino să se 
calmeze. 

— Şi poate după aceea voi putea să zbor şi la Roma şi 
să mă asigur... 

— Nu te baza pe faptul că vei putea pleca prea 
repede din Corinth, Eva. Ai răbdare să afli restul poveștii. 

Fata ridică o sprânceană în semn de mirare. O şuviţă 
de păr blond îi scăpase din cocul strâns la ceafă. Eva o 


apucă şi o aşeză la locul ei în coc. Era conştientă de faptul 
că Gino făcea în mod special această pauză, tocmai pentru 
a mări efectul explicaţiei pe care trebuia să o dea. Dar 
tânăra era hotărâtă să nu-şi arate curiozitatea. 

— Trebuie să-ţi spun că e vorba de Resee Benedict, 
rosti în final Gino. 

Acum Eva fu cu adevărat surprinsă. Genele ochilor ei 
căprui clipiră cu interes când auzi acel nume. Gino vorbea 
despre cel care intrigase pe aproape toată lumea. Şi pe ea, 
de asemenea. 

— Misterios bărbat, nu-i aşa? o întrebă Gino, 
zâmbind răutăcios. Cel mai bun corespondent în 
străinătate pe care l-a avut vreodată această ţară. 
Strălucitor. Popular. Ştia să-i facă pe oameni să gândească. 
Toată lumea îi asculta părerile. 

— Până acum câţiva ani, îşi aminti Eva. 

Fata nu-şi putu reţine un uşor tremur, gândindu-se la 
tragedia prin care trecuse Resee Benedict. Acea 
întâmplare îl făcuse să se retragă imediat. 

— A dispărut după ce soţia lui a fost omorâtă într-o 
ţară cine mai ştie pe unde. Bomba din maşina în care se 
afla îi era destinată lui Resee. 

Gino dădu din cap. Dar nu se gândea la soarta acelui 
om, ci la problema sa. 

— Ei bine, a apărut iarăşi, dar tocmai acolo unde nu 
doream; în Carolina de Nord. 

Eva nu se mai obosi să-l corecteze. 

— Vrei să spui că Resee Benedict locuieşte la 
Diligence Hall? 

Gino aprobă printr-un semn. 

— Exact. Şi se pare că tocmai el mă împiedică să-mi 
pun în aplicare planul pe care l-am făcut în legătură cu 
filmul „Glory Road”. Vrea să ne alunge din acel loc, de pe 
plantaţia Diligence Hall. Ce nume ciudat! 

— Unele vechi plantaţii purtau numele unor calităţi 
umane. Există Patience 2, Fortitude 3... 

Gino dădu din cap, căci nu-l interesa felul în care cei 
din sud îşi botezau terenurile. De fapt, nu putea să-i 


înţeleagă. 

Reîntorcându-se la problema lor, spuse: 

— Să ştii că Resee Benedict ne va da mult de furcă. 
Tu eşti arma mea secretă, Eva. Eşti frumoasă, deşteaptă şi 
convingătoare. Ca un adevărat pistolar din Vestul Sălbatic. 
Foloseşte-ţi toate gloanţele ca să-l dai gata. 

Gino luă un dosar de pe birou şi i-l dădu fetei. 

— Am hotărât să fac câteva concesii. Nu le folosi 
decât în ultimul moment. Nu sunt nebun să le ofer totul pe 
tavă de la bun început. 

Eva nu putu să nu zâmbească auzind cum gândea 
Gino. 

— Dacă ai nevoie, adaugă în contract şi alte clauze: 
în final noi vom aranja casa în aşa fel încât va arăta ca 
înainte. Vom replanta copacii sau restul peisajului. Poţi să 
creşti şi suma de bani pe care le-o oferim. Dar să ştii că tot 
nu înţeleg de ce nu s-au hotărât încă. Majoritatea 
oamenilor ar fi bucuroşi ca Marchetti Films să lucreze în 
sufrageria lor. 

Eva nu-l dezaprobă. Presupuse că Gino avea 
dreptate. Totuşi, dacă ea ar fi fost într-o astfel de situaţie, 
nu ar fi primit cu braţele deschise o companie 
cinematografică să filmeze în casa ei. Şi se pare că la fel 
simţea şi Resee Benedict. 

„Dacă Resee Benedict nu se va lăsa impresionat de 
oferta noastră?” se întrebă tânăra. Nu trebuia să-l 
cunoască personal pentru a-şi da seama care va fi 
răspunsul acestuia. Reporterul era un om cu opinii ferme 
şi cu un curaj nemăsurat. Calitățile lui erau bine cunoscute 
pretutindeni. Mereu fusese în orice colţ al lumii dorise, 
chiar dacă acolo era război. Obţinea întotdeauna 
reportajele şi informaţiile pe care le voia, de la oricine 
voia: fie el cerşetor sau dictator. Nimic nu-l oprise pe 
Resee Benedict, niciodată. Eva se îndoia că ar face vreo 
concesie în ceea ce priveşte compania Marchetti Films. 

Gino îi răspunse ea şi cum i-ar fi ghicit gândurile: 

— Resee Benedict are un punct slab. A obosit să mai 
lupte. Lupta pe care a dus-o în întreaga lume nu i-a adus 


altceva decât o soţie moartă. 

Eva se înfioră de asprimea cuvintelor lui Gino. 
Niciodată nu putuse să folosească astfel de cuvinte dure, 
aşa cum făcea acesta. Iar în sinea ei spera că şi în cazul lui 
Gino, doar cuvintele îi erau aspre, nu şi sentimentele. 

— Bineînţeles, există şi pentru noi o armă pe care o 
putem folosi în ultima instanţă, adăugă Gino. Bănuiesc că 
ţi-ai dat seama care este. 

Fără nicio tragere de inimă, Eva aprobă în tăcere. 

— Noi i-am oferit acest contract doamnei Benedict şi 
dacă se hotărăşte să nu onoreze contractul pe care l-a 
semnat fiul ei cu noi, nouă nu ne mai rămâne decât o 
soluţie: să-i acţionăm în instanţă. Nu este falsul în acte o 
crimă care trebuie pedepsită? 

Eva se ridică în picioare, iar cutele fustei de in de 
culoarea untului se îndreptară, părând perfecte. 

— Ai dreptate, Gino. 

Îi aruncă un zâmbet care se reflectă în ochelarii lui 
cu rame de aur. Ştia ce avea de făcut mai departe. Nu 
trebuia să-i explice nimeni. De sute de ori ameninţase în 
numele lui şi niciodată nu fusese nevoită să pună în 
aplicare aceste ameninţări. Câteodată Eva se întreba dacă 
Gino, pe vremea când se afla în Italia, înainte de angajarea 
ei, îşi dusese la îndeplinire vreo ameninţare. Nu ar fi fost 
surprinsă să afle că s-ar fi întâmplat asta. Gino Marchetti 
nu ar fi putut să ajungă acolo unde era fără să fi arătat că 
amenințările lui erau reale. Eva nu putea decât să spere 
că, în cazul în care nu va avea succes în negocierile care 
urmau, cel puţin tânărul implicat nu va ajunge la 
închisoare. 

Se întoarse, îndreptându-se către uşă. 

— Ar fi bine să-mi termin lucrările cele mai 
importante pe care le am pe birou. 

— Nu petrece prea mult timp cu ele. Sarcinile pe 
care poţi, dezleagă-le. De restul ocupă-te când te întorci. 
Vreau să pleci în seara aceasta. Dacă poţi ajunge, 
bineînţeles. 

Eva se întoarse către el şi îi zâmbi din nou. 


— Voi putea ajunge, Gino. Te voi ţine la curent cu 
toate noutăţile. 

— Sunt sigur de asta. 

Lasă trabucul şi apucă receptorul telefonului, 
arătând că este gata să se întoarcă la treburile lui. Apoi se 
opri şi făcu o completare, prea bine regizată pentru a nu fi 
pregătită dinainte. 

— Franco a sunat. 

Eva simţi cum inima îi bate puternic. Ciudat, gândi 
ea. După atâţia ani de zile, fie şi numai rostirea numelui lui 
avea un efect imens asupra ei. 

Ea şi Gino discutaseră rareori despre Franco, fiul 
producătorului. Totul se datora amintirilor dureroase şi 
gândurilor triste. 

În drum spre uşă, Eva nu-şi dorea decât să ajungă 
mai repede, s-o deschidă şi să părăsească biroul lui Gino 
fără să pună întrebarea pe care ar fi pus-o într-o situaţie 
firească: „Cum se simte?” 

Gino dădu din cap. În astfel de momente Eva putea 
vedea în bărbatul din faţa ei un alt om. Un om care fusese 
nevoit să accepte farsa pe care i-o jucase viaţa. Soarta 
fiului său nu-l surprinsese prea mult, dar câteodată, ceva 
din privirea lui îi spunea Evei cât de mult îşi dorea ca viaţa 
lui Franco să fi fost alta. 

— Este în viaţă. Ţinând cont de felul în care trăieşte, 
ai putea spune că se simte bine. Este într-un spital din 
Austria de data aceasta. Mi-a spus că este o simplă 
verificare de rutină, dar pe mine nu mă păcăleşte. Cunosc 
locul acela. Acum se curăţă probabil de prea multă băutură 
sau de prea multe droguri. Sau poate de prea multă viaţă 
bună. 

Eva dorea să plece, să iasă din birou. Nu voia să mai 
audă niciun alt cuvânt despre Franco Marchetti. Dar nu 
putea. Se simţea datoare să-l consoleze pe Gino, deşi ştia 
că încerca degeaba. 

— Cel puţin este bine îngrijit, spuse Eva încercând să 
menţină un ton optimist al vocii. Contează totuşi. 

Gino nu-i răspunse, dar Eva înţelese ce gândea. 


Era îngrijorat pentru ea. Se temea că ea va încerca 
din nou să se ascundă în spatele muncii pentru a nu fi 
rănită din nou. „Astfel de dezamăgiri în dragoste fac parte 
din viaţa oricui”. Gino îi spusese aceste cuvinte Evei, 
încercând să oglindească realitatea cât mai corect, fără a fi 
pesimist. Dar ea ştia că amintirea lui Franco îi bântuia pe 
amândoi. Gino îi dăduse adesea sfaturi: îi spusese să se 
împace cu acea parte a vieţii ei care se încheiase în urmă 
cu şapte ani, şi să trăiască mai departe. 

Tânăra întrerupse acea tăcere apăsătoare deschizând 
uşa masivă din lemn de nuc. 

— Te voi suna din Carolina de Sud, spuse ea. 

Gino îi făcu semn cu trabucul, lăsând-o să plece. 

— Mă bazez pe tine. 

Putea să se bazeze pe ea, gândi Eva în timp ce 
parcurgea holul până în dreptul biroului ei. Mintea ei era 
în Italia, cu şapte ani în urmă. Atunci şi acolo fusese 
începutul şi sfârşitul şi, în final, din nou începutul. Franco. 
Şi apoi Gino. 

Fusese ciudat ca o fată ca ea să ajungă la Roma, în 
Italia. Eva ştia asta la fel de bine ca oricine. Fusese fiica 
unui proprietar de magazin, născută şi crescută într-un 
oraş de mărime medie din Wisconsin. Părinţii se 
aşteptaseră ca şi ea să se aşeze la casa ei ca celelalte 
surori, să se căsătorească şi să fie binecuvântată ca şi 
acestea cu copii frumoşi şi sănătoşi. La fel se aşteptase şi 
Eva. Fusese la fel de surprinsă ca şi ceilalţi când trimisese 
o cerere pentru o bursă în Italia, ca să studieze filmul. 
Fusese şi mai surprinsă când primise bursa. 

Sau cel puţin aşa spusese tuturor. Dar nu era chiar 
aşa. Întotdeauna existase în sufletul ei o mică speranţă că 
ceva minunat i se va întâmpla. 

Eva era o fată inteligentă, cea mai bună din clasă şi, 
în plus, drăguță. Suficient de drăguță pentru a fi o stea de 
cinema. Dar nu acesta era visul Evei. Voia să facă ceva 
care să aibă legătură cu industria filmului. Dar nu putea să 
spună ce era acel ceva. Urmaşe câteva cursuri organizate 
de şcoala ei în fotografie şi filmare. Apoi, încă întrebându- 


se care îi sunt calităţile şi nesigură pe ceea ce îşi dorea, se 
îndreptase spre Italia. Plecase din ţinutul ei natal pentru 
prima oară în viaţa ei şi îşi lăsase în urmă familia total 
uimită. 

Nu a terminat niciodată acea şcoală de film. De fapt 
nu a terminat nici măcar primul an. Asta se întâmplase din 
cauza lui Franco, a tatălui acestuia şi a aventurilor din 
acea vară în Roma. 

Dar şi-a găsit locul mult dorit în industria filmului. 
Soarta, deseori crudă şi uneori nesigură i-a condus paşii 
către compania Marchetti Films. A devenit asistenta 
celebrului producător Gino Marchetti. 

Călătorise mult în diverse locuri, studiouri şi săli de 
conferinţă atât în ţară cât şi în lume. lar acum următoarea 
oprire va fi Corinth, în Carolina de Sud. 

Eva îi ceru secretarei sale să-i rezerve un bilet pentru 
un zbor de seară, către Coasta de Est. Îşi aruncă apoi ochii 
pe cadranul ceasului şi descoperi că avea suficient timp să- 
şi facă un duş şi să-şi pregătească bagajele, aşa cum dorea 
Gino. 

Luă câteva dosare din sertarul biroului şi răsfoi 
informaţiile pe care le avea privind proiectul „Glory Road”. 
Indepărtă ceea ce nu era important şi organiză restul. 

Imaginile luate casei şi peisajul de la Diligence Hall i 
se păreau la fel de impresionante ca şi prima dată când le 
văzuse. Una din fotografii înfăţişa un râu ce curgea de-a 
lungul plantaţiei. Apele lui negre erau păzite de stejari 
uriaşi care parcă se înclinau mângâind apa. 

— Perfect, spuse Eva, în timp ce se uită încă o dată 
peste fotografiile ce oglindeau pajişti înverzite, dealuri 
domoale şi grădini întinse. Se opri la cea a casei. Era o 
construcţie impunătoare în stil georgian, dreptunghiulară, 
cu obloane de lemn la ferestre, cu cornişe şi acoperiş cu 
patru hornuri. Cărămida roşie era în cea mai mare parte 
acoperită cu iederă şi întreaga casă strălucea în soarele 
după-amiezii târzii. 

Eva zâmbi amintindu-şi mimica scenaristului când a 
văzut pentru prima oară imaginile de la Diligence Hall, un 


loc ce era chiar întruchiparea imaginaţiei lui. 

Bineînţeles, interiorul casei trebuia modificat şi 
adaptat acţiunii filmului. Dar aceste modificări nu erau 
numeroase, căci schimbările pe care le suferise casa de-a 
lungul anilor fuseseră puţine. 

Aici se va petrece acţiunea în care erau implicate 
două personaje cu toate problemele lor. Perioada era 
situată undeva după cel de-al doilea război mondial, când 
un tânăr soldat idealist îşi aduce mireasa acasă, acolo 
unde familia lui a trăit timp de multe generaţii. Pentru 
noua locatară, Diligence Hall reprezintă exact opusul vieţii 
ei dintr-un oraş nordic. 

x x * 

La peste trei mii de kilometri depărtare, de-a latul 
tării, deja se înserase. Dar deasupra pământului de la 
Diligence Hall nu plutea liniştea. Voci supărate se auzeau 
pe fereastra ce dădea spre bibliotecă. Cuvintele se 
rostogoleau dinspre încăpere spre exterior, pierzându-se în 
aerul fierbinte al verii. 

— La ce naiba te gândeai când ai semnat acel 
contract în numele mamei, Beau? Este ridicol! 

Vorbitorul încerca să nu-şi piardă răbdarea. Se pare 
că a tipa nu făcea parte din modul lui de exprimare. Dar 
chiar şi atunci când ridica tonul, vocea lui nu-şi pierdea 
inflexiunile atât de bine cunoscute în întreaga lume. Tonul 
revenise acum la normal. 

— Pur şi simplu nu înţeleg de ce ai făcut asta, Beau, 
adăugă el. 

Acum se stăpânea perfect. 

O voce de femeie îl întrerupse: 

— Fiule, sunt sigură că Beau... 

— Lasă-l pe el să vorbească, mamă. 

— Aşa este, lasă-mă pe mine să vorbesc, veni 
răspunsul. 

Vocea care vorbea acum avea un puternic accent 
sudic şi era, evident, tensionată. 

Beau se întoarse către fratele lui. 

— Nu m-am gândit că, dacă vom aduce aici o 


companie cinematografică, vom crea probleme. Şi pe 
deasupra, avem nevoie de bani... 

Resee Benedict pufni uşor, dar nu-şi întoarse faţa de 
la fereastră. Stătea în picioare privind iarba ce se unduia 
în bătaia vântului, lăsându-se parcă purtată în valuri verzi 
către râul ce străbătea ţinutul. 

— Ce vrei să spui prin „avem nevoie de bani”? 
întrebă el şi plecă din dreptul ferestrei. Dar nu se îndreptă 
spre fratele lui, ci spre un colţ al camerei, unde mama lui 
stătea aşezată pe un scaun stil Queen Anne, a cărui 
prezenţă ieşea în evidenţă. 

— Ceea ce am vrut să spun, încercă să explice Beau, 

este că nu ne-ar prisosi nişte banii astfel câştigaţi. 
j Ochii lui Resee o priviră pe mama lor întrebător. 
Incerca să citească cât mai adânc în privirea ei. Dar, aşa 
cum i se întâmpla oricui, ochii şi zâmbetul ei nu-i ofereau 
mai multe explicaţii. 

La cincizeci şi şase de ani, Lacy Benedict era încă o 
femeie frumoasă. Ochii ei erau adânci şi albaştri. Pielea ei, 
scăldată în lapte şi miere şi rareori atinsă de razele 
soarelui îşi păstrase catifelarea. Părul blond avea aceeaşi 
nuanţă, bineînţeles, cu ajutorul unor „drumuri” destul de 
dese la salonul de frumuseţe de pe Main Street. 

Ca şi fiul ei, mai mic, Beau, Lacy Benedict era zveltă, 
părând chiar fragilă. Dar la fel ca şi fiul ei care o 
moştenea, sub această aparentă fragilitate există o tărie de 
neînfrânt. 

Resee nu răspunse zâmbetului pe care mama lui i-l 
adresase. 

— Resee, dragul meu, ştii că este greu să menţinem 
Diligence Hall la un anumit nivel... 

— Şi cât de greu e să vii la mine şi să-mi ceri 
ajutorul? Care sunt problemele pe care le avem, mamă? 

Se aşeză pe canapeaua din faţa ei. 

— Ei bine, nu este ceva anume. Dar oamenii care 
lucrează pentru noi îmbătrânesc şi niciunul dintre cei 
tineri nu mai vrea să muncească în agricultură. 
Bineînţeles, am putea să renunţăm la agricultură şi să 


trecem la exploatarea forestieră. Dar nu mă îndur să tăiem 
arborii aceştia atât de dragi. 

Îi zâmbi inocent fiului ei. De această dată, Resee îi 
răspunse tot printr-un zâmbet, conştient de faptul că 
mama sa mai avea un pic şi ar fi început să clipească des 
din gene. 

— Nu-mi pot închipui că în ziua de astăzi există 
cineva care nu îşi face probleme pentru bani, continuă ea. 
Aşa cum a spus şi Beau, nu ne-ar strica ceva bani în plus... 

Sprâncenele lui Resee se uniră. 

— Nu-mi spune că şi tu te gândeşti să accepţi această 
idee îngrozitoare de a încheia un contract în favoarea unor 
şarlatani. Vrei să-i laşi să stăpânească Diligence Hall? 

— Ce vrei să spui prin şarlatani? reacţionă Beau. 

— Exact ceea ce înţelegi. Sunt persoane tipic 
hollywoodiene. Numai ei se consideră importanţi, numai 
filmul lor contează. Nu le pasă de nimeni şi nimic altceva. 
Nu vreau să ajungă să distrugă această casă. 

Ochii lui Beau aveau exact aceeaşi nuanţă ca şi ai 
mamei lui. Dar când se enerva, deveneau violeţi. Semăna 
mult cu mama sa, deşi adesea îi lipsea acea graţie tipic 
sudică pe care o avea Lacy. Şi îi lipsea mai ales în această 
seară. 

— De ce eşti atât de convins că sunt nişte oameni 
îngrozitori? întrebă el fără să aştepte răspunsul. Asta este 
o remarcă arogantă, Resee. Persoanele cu care eu m-am 
întâlnit... 

— Scuteşte-mă. Nu mă interesează să aflu toate 
detaliile, Beau. Nu uita că am avut de-a face cu oameni din 
televiziune şi din industria cinematografică mai mult de 
cincisprezece ani. Şi ştiu exact cum sunt. 

Paloarea feţei lui Beau se asemăna cu părul său. 
Resee îşi dădu seama că trebuie să-şi controleze mai bine 
tonul. Nu voia să-l rănească pe fratele său mai mic şi nici 
să-l facă să se simtă în inferioritate. Dar nici nu era de 
acord ca Marchetti Films să-şi instaleze platoul de filmare 
la Diligence Hall. Resee se întorsese acasă tocmai pentru a 
scăpa de oameni ca aceia care lucrau în această companie 


cinematografică. 

— Crede-mă, frate, am văzut tot ceea ce putea fi 
văzut. Şi nu vreau să avem parte de aşa ceva aici. 

— Dar eu vreau! strigă Beau. Tu ai văzut totul. Eu n- 
am văzut nimic. Ai plecat de acasă de pe vremea liceului. 
Ai plecat să-ţi iei diploma în jurnalistică, apoi să faci un 
masterat la Universitatea din Columbia. lar apoi ai obţinut 
un post în televiziune şi ai devenit reporter. La Londra, la 
Paris, în Orientul Mijlociu... 

Rostind Orientul Mijlociu, Beau se opri, căci văzuse 
figura fratelui său. Orientul Mijlociu era locul în care soţia 
acestuia, Barbara, îşi pierduse viaţa. 

— Oricum, reluă Beau ezitând, eu am rămas în 
Corinth. Am urmat colegiul de aici şi am început să conduc 
Diligence Hall. Poate, dacă am noroc, mă aleg cu un sfârşit 
de săptămână prelungit în Atlanta. 

— Mă tem că a fost greşeala mea, interveni Lacy. Am 
vrut ca măcar tu să rămâi aici, cu mine, după ce Reseea 
plecat... 

— Nu este vina ta, mamă. Eu am hotărât să rămân în 
Corinth. Dar acum sunt pregătit să fac mai mult decât atât. 
Oferta companiei Marchetti Films a fost o şansă să aduc o 
variaţie în viaţa noastră, mai ales pentru mine. A 

— Într-adevăr, ai reuşit, veni răspunsul sarcastic a lui 
Resee. 

— Nu am vrut să-ţi dau ocazia s-o convingi pe mama 
să nu accepte oferta, şi să pierd astfel şansa de a face 
ceva, răspunse Beau supărat. 

Lacy, îşi privi cei doi fii, unul blond semănând atât de 
bine cu ea, celălalt... semănând atât de bine cu tatăl lui. 
Cei doi băieţi erau diferiţi din punct de vedere fizic, dar 
amândoi erau sensibili şi hotărâți. Şi un pic prea în vârstă 
pentru a mai rezolva o neînțelegere printr-o bătaie cu 
pumnii. 

Lacy se hotări să intervină din nou: 

— Băieți, fiţi rezonabili. Sunt sigură că vom putea 
rezolva problema. 

— Nu există decât o modalitate de a rezolva această 


problemă, spuse Resee. Compania cinematografică îşi va 
strânge lucrurile şi va pleca în altă parte. Acum nu sunt 
decât câţiva prin preajmă. Te-ai gândit însă cum va fi când 
vor veni şi ceilalţi? Vor invada orice colţişor intim cu 
cabluri, camere de filmat şi sisteme de înregistrare. 
Doamne, zgomotul produs şi mizeria care va urma... de la 
un capăt al proprietăţii la celălalt. Nu te pot lăsa să faci 
asta, mamă. Nu vom mai avea intimitate. 

Lacy îl privi neajutorată pe fiul ei. Când se întorsese 
la Diligence Hall era un om schimbat. Cândva era gata să 
înfrunte lumea întreagă aşa cum era ea. Acum nu mai 
putea să suporte un pic de agitaţie în jurul lui. Voia să se 
ascundă. lar Beau, dimpotrivă, voia să guste din mişcarea 
şi strălucirea care odinioară erau ale lui Resee. Din păcate, 
Beau nu procedase bine. Dar Lacy era convinsă că în cele 
din urmă toate problemele se vor rezolva. Aveam mare 
încredere în destinul ei, care ţinuse întotdeauna cu ea. 

Între timp, Lacy se decise să-i spună lui Resee totul: 

— Nu cred că puteam lua o hotărâre acum, zise ea, 
zâmbindu-i fermecător fiului ei cel mare. Compania 
Marchetti Films va trimite pe cineva de la biroul 
administrativ să discute cu noi. S-ar putea să fim nevoiţi să 
aşteptăm până când... 

— Până când totul va fi deja hotărât şi va fi prea 
târziu, răspunse Resee. Se pare că acum aflu o mulţime de 
lucruri noi. Dar numai pentru mine sunt noutăţi, pentru 
ceilalţi... 

— Fiule, stai închis în casa de oaspeţi cea mai mare 
parte a timpului. Nu pot să tot trimit servitorii după tine. 
Pur şi simplu aştept până apari, adăugă ea. Femeia care va 
sosi este asistenta lui Gino Marchetti. 

Mâna lui Resee apăsă cu putere braţul canapelei 
Sheraton pe care stătea. 

— Exact ceea ce ne lipsea, spuse el. O femeie dură, 
care-şi bagă nasul peste tot şi care crede că ne poate sili 
să facem ceea ce vrea şeful ei. Ei bine, oricine ar fi această 
asistentă, va avea parte de o mare surpriză. Nimeni nu va 
filma pe proprietatea familiei Benedict. Nu va filma atâta 


timp cât mă voi ocupa eu de această problemă. 

— Când ajunge aici? întrebă Beau cu interes. 

Lacy se uită la ceasul de la mână. 

— În aproximativ opt ore, răspunse ea, ignorând 
privirea mânioasă a lui Resee şi dăruindu-i lui Beau un 
zâmbet. 

Capitolul 2 

Abia a doua zi la prânz ajunse Eva în Corinth, 
Carolina de Sud. 

— Cred că despre locul acesta se poate spune că nu 
este situat tocmai pe cea mai circulată autostradă, îi spuse 
Eva lui Dan Marrow, prăbuşindu-se pe patul din camera de 
hotel. 

Dan îi adusese geanta de voiaj din maşină, închise 
repede uşa şi-şi şterse fruntea plină de sudoare cu o 
batistă albastră. 

— Şaizeci de kilometri depărtare de o caricatură care 
cu greu poate fi numită aeroport. Şi la sute de kilometri de 
orice urmă de civilizaţie, aşa cum o cunoaştem noi. 

Se aşeză şi el pe pat, alături de Eva. 

— Cred că în numeroasele tale călătorii cu Gino au 
existat şi locuri total izolate. Dar cu siguranţă suma 
tuturor acestor locuri izolate se află aici. Ai putea să uiţi că 
te afli în secolul XX, spuse el, încercând să imite accentul 
tipic sudiştilor. Cred că de aceea partea aceasta a ţării mai 
este numită şi „Ţara de Jos”, explică el. Oamenii aceştia au 
un accent cu totul deosebit. Dar nu felul în care vorbesc 
mă enervează, ci cum se mişcă. Dumnezeule, aproape te 
înnebunesc. Draga mea, o mişcare lentă nu poate fi mai 
lentă ca aici. Spre exemplu, alaltăieri când am oprit la 
barul „Dairy Queen”... 

— Pentru un cornet cu îngheţată? întrebă Eva 
neîncrezătoare. 

Da, chiar şi aceia ca noi care sunt nişte scenarişti cu 
totul deosebiți în industria filmului, avem dreptul să avem 
câteva mici vicii, răspunse Dan. Ei bine, am stat la coadă la 
„Dairy Queen” timp de mai mult de o jumătate de oră şi am 
avut parte de toate amănuntele legate de balul de 


absolvire. 

Nu am ştiut că este posibil să ia atât de mult timp să 
umpli cu îngheţată un cornet, folosind maşini speciale de 
îngheţată. Cred că şi angajările se fac aici în Corinth cu o 
viteză diferită de cea din nord. A 

Eva râse, aşa cum spera şi Dan. Încurajat, acesta 
continuă: 

— Oricum, am ajuns la o concluzie. 

Eva, încă râzând, se smulse din moliciunea patului şi 
începu să despacheteze. Aştepta să audă mai departe 
explicaţiile lui Dan. 

— Totul se datorează umidității, o informă acesta. Să 
te plimbi afară după-amiază este ca şi cum ţi-ai croi drum 
prin melasă. În curând ne vom mişca cu toţii ca localnicii şi 
vom vorbi ca ei. Şi toate acestea doar din cauza vremii. Te 
termină, iubito. Va trebui să evităm cu orice preţ statul în 
aer liber. 

Eva râse din nou, amintindu-şi goana nebună de la 
aeroport până aici, cu o viteză care nu poate fi considerată 
legală nicăieri în lume. Dar Dan declarase că tocmai o 
astfel de viteză era cea necesară. 

— Căldura se degajă din asfalt direct în maşină. 
Singura modalitate de a face un pic de răcoare este să 
goneşti aşa. 

— Cu siguranţă noi am reuşit, spuse Eva scuturându- 
şi cutele rochiei de in şi atârnând-o în dulap. 

— Dar ce zici de muşchiul de pădure? îl întâlneşti 
peste tot, adăugă Dan cu un uşor tremur. Am un sentiment 
aparte când mă aflu acolo, continuă el gesticulând 
dramatic, în spatele ferestrelor crăpate ale camerei. Parcă 
m-aş afla în mijlocul unei povestiri de Edgar Allan Poe. 

—  Gândeşte-te că aceasta este chiar atmosfera 
filmului, îi spuse Eva răutăcios, dându-şi seama cât de 
frumos vor apărea în fotografii copacii cu coaja acoperită 
de muşchi. Stejarii înalţi aliniaţi de fiecare parte a 
drumului, crescuţi din solul negru şi fertil. Cu crengile lor 
aproape contopindu-se în înălţimi. 

In timpul drumului cu maşina de la aeroport la motel, 


Eva fusese fascinată de soarele ce strălucea printre 
delicatele ţesături de muşchi. 

— Asemeni luminii cernute prin ferestrele unei 
catedrale, îi spusese ea lui Dan. Este minunat. 

„Ciudat” era cuvântul pe care Dan îl considera cel 
mai potrivit pentru a descrie peisajul şi atmosfera din jur. 

— Când străbaţi drumurile înguste ca nişte tuneluri 
printre muşchi, singurele cuvinte care îţi vin în minte sunt: 
„Lăsaţi-mă să rămân aici!”. Parcă ar fi o junglă ciudată. 
Dar nu îndrăzneşti să rămâi din cauza căldurii. Aşa că nu-ţi 
rămâne decât să-ţi continui cursa până la un adăpost. Nu 
te poţi aventura nici măcar noaptea, adăugă el, din cauza 
ţânţarilor. Sunt mari cât nişte elefanţi. 

Eva surâse. 

— Văd că ai făcut o groază de lucruri pentru 
Marchetti Films de când ai venit aici, Danny. 

— Nu mă va lăsa să-mi fac treaba, răspunse el 
simplu. 

— Cine nu te va lăsa? 

— Resee Benedict. El nu mă va lăsa. Sunt sigur de 
acest lucru. Am fost acolo într-o zi să fac poze interiorului 
casei, pentru a putea începe să fac modificările necesare. 
În următoarea zi mă aştepta pe verandă. 

„Cred că s-a făcut o greşeală”, mi-a spus el cu o voce 
pe care întreaga Americă adoră s-o audă. 

„Ce vreţi să spuneţi prin greşeală?” l-am întrebat eu 
şi mi-a răspuns că Marchetti Films nu filmează nimic în 
casa lui părintească. Da, cred că aşa a numit-o. Mi-a spus 
că ar trebui să mă întorc la Hollywood, evident. 

Danny adăugă: 

— Nu cred că era conştient că sunt faimosul 
scenarist Dan Morrow, care locuieşte pe strada 11 Est din 
New York. Nu am avut ce face, aşa că am lăsat-o baltă. 
Puteam să-l provoc la duel? 

Dan se lăsă pe spate pe pat, cu braţele întinse. 

— Aşa că m-am întors în acest minunat motel cu huse 
de pat decorate cu flori galbene şi verzi şi cu perdele 
asortate, spuse el sarcastic. Am aşteptat să-mi spună Gino 


ce trebuie să fac în continuare. Şi în mijlocul aceluiaşi 
decor cu flori galbene şi verzi se mai află câţiva membri 
din echipa de filmare şi un asistent de distribuţie care ar 
trebui să angajeze câţiva figuranti. lar până acum nu au 
făcut nimic. 

— Toate acestea se vor termina mâine, promise Eva. 

— Şi putem pleca acasă? 

— În niciun caz. Dar mâine ne vom apuca de lucru. 

Dan mormăi ceva şi adăugă cu o voce ceva mai 
optimistă: 

— Nu fi aşa de sigură până nu-l întâlneşti pe acel 
faimos realizator de televiziune. 

XXX 

Eva conducea de-a lungul Străzii Principale către 
Diligence Hall. Oraşul Corinth nu era lipsit de farmec. Era 
lipsit doar de modernitate. Clădirile erau vechi. Unele 
dintre ele construite pe schelete din lemn. Puţine erau 
făcute din beton. Printre dalele de piatră ale aleilor creştea 
iarbă. Chiar şi semaforul din intersecţia principală era o 
relicvă. Toată această atmosferă de vechi şi linişte era 
întregită de imaginea unui câine ce dormea în pragul uşii 
unui magazin. 

Eva dădu din cap cu mirare. Nu vor fi necesare prea 
multe modificări pentru a face ca acest oraş să arate ca în 
anii 1940. De fapt, el rămăsese suspendat în acel timp. 

Dar nu oraşul era cel care le va face probleme. 
Danny avusese dreptate când prevăzuse un obstacol 
aproape de netrecut: Resee Benedict. Pentru moment Eva 
avu un uşor sentiment incitant. Resee era un adversar 
redutabil. Dar ea era cea care avea toate atuurile în mână. 
Nu avea cum să piardă. Doar dacă Resee îl va lăsa pe 
fratele său să ajungă la închisoare. 

Se gândi dacă acesta putea fi oare planul lui Resee, 
dar respinse ideea. Nu era posibil. Omul acela era curajos. 
Mai degrabă ar fi mers el la închisoare decât să-l lase pe 
fratele lui. Eva nu-şi putea imagina că Resee Benedict va 
permite ca fratele lui să fie arestat pentru fals în acte. 

Atunci de ce îl provocase pe Gino, când ştia că nu are 


şanse reale de izbândă? Răspunsul era simplu. Resee avea 
o încredere deplină în sine, era chiar vanitos. Credea în 
forţa personalităţii sale. 

Eva îşi imagina că această îngâmfare va spori când 
va afla că Gino a trimis o femeie să-l reprezinte. Văzând-o, 
Resee probabil se va simţi relaxat, va lăsa garda jos şi va 
face uz de farmecul său personal. Tânăra zâmbi gândindu- 
se cât de nefolositor va fi acest farmec. 

Chicoti părăsind drumul principal, aşa cum era 
indicat pe harta pe care i-o desenase Dan. Işi puse 
ochelarii de soare şi dădu drumul la aerul condiţionat. 
Danny mai avusese dreptate şi în privinţa unui alt lucru: 
căldura. Era sufocantă. 

Conturându-se nedesluşit în depărtare după o curbă 
strânsă a drumului, casa o surprinse pe Eva. Ceva din 
trecut, ceva nedefinit din punct de vedere temporal plutea 
deasupra domeniului de la Diligence Hall. Pe măsură ce se 
apropia, simţea cum călătoreşte înapoi în timp. 

Opri maşina în faţa intrării. Două rânduri de trepte, 
mărginite de tufişuri perfect tunse, conduceau până în 
dreptul uşii. Pe ultima treaptă stătea un tânăr arătos, 
foarte blond, îmbrăcat sportiv. Arăta perfect în bătaia 
soarelui arzător. 

— Eu sunt Beau Benedict, spuse el cu o voce 
tremurândă, oferindu-i Evei un zâmbet uşor ezitant. 

În ciuda aspectului exterior care nu se lăsa copleşit 
de vremea toridă, în sinea lui nu era atât de sigur pe el. 
Eva nu-l putea învinovăţi pentru asta. Gino Marchetti nu 
era prezent astăzi la această întâlnire, dar spiritul său se 
făcea mereu simţit alături de reprezentanţii lui, oriunde s- 
ar fi dus aceştia în lume. 

Şi acum era alături de Eva Sinclair. 

Dar pentru moment singura preocupare a acesteia 
era să ajungă cât mai repede înăuntru şi să scape de arşiţa 
înnebunitoare. 

Cei doi îşi strânseră mâinile, iar Eva putu să simtă 
emoția bărbatului. Dar pe lângă emotie, simţi şi putere. 
Avea în faţa ei un tânăr mândru, provenind dintr-o familie 


mândră. 

— Mama se află pe terasa din spatele casei, îi spuse 
el, conducând-o pe trepte spre intrare. Vă aşteaptă 
împreună cu fratele meu. 

Casa era dotată cu aer condiţionat. Eva răsufla 
uşurată constatând acest lucru, iar Beau interpretă corect 
gestul. 

— Da, avem aer condiţionat la parter şi în câteva din 
dormitoarele de la etaj. Dar în timpul zilei mama preferă 
să stea pe terasa din spatele casei. Este ferită de soare, o 
asigură el. Nu s-a obişnuit niciodată cu aerul condiţionat, 
pe care îl numeşte „aer fabricat”. 

Eva râse. Era sigură că îi va plăcea Lacy Benedict. 

Într-adevăr, îi plăcu imediat. Lacy îşi întâmpină 
musafira cu delicateţe şi graţie, ce făceau parte din felul ei 
firesc de a saluta, ridicându-se în picioare. Nici măcar nu 
încercă să-şi ascundă jena pentru situaţia creată. 

— Nu-mi pot da seama cum s-a ajuns într-o astfel de 
situaţie. Dar sunt sigur că ne veţi ajuta s-o rezolvăm. 

Îi zâmbi Evei cu căldură şi i se adresă apoi lui Beau: 

— Cred că ne-ar prinde bine o băutură răcoritoare. 
Doriţi un ceai, domnişoară Sinclair? 

— Cu plăcere, răspunse Eva. 

Lacy termină apoi de făcut prezentările, arătând spre 
a treia persoană aflată pe terasă: 

— Acesta este fiul meu cel mare, Resee. 

Eva îl observase deja, deşi încercase să se 
concentreze mai mult asupra mobilei decorative. Dar 
privirea ei aluneca mereu spre el. Eclipsase totul în jur, şi 
nici măcar nu stătea cu faţa către ea. 

Resee se afla la marginea terasei, privind nemişcat 
râul. Părea că ar fi făcut parte din decor. Numai când 
mama lui îi pronunţă numele, se întoarse. În acel moment 
Eva realiză că va avea mari probleme. 

Mai negociase în numele lui Gino şi se mai aflase în 
situaţii dificile, dar niciuna nu i se păruse de netrecut ca 
aceasta. Nicio persoană şi nicio problemă nu i se păruseră 
de neînvins. Dar acum... Resee Benedict era prima 


excepţie. Ochii lui îi surprinseră privirea şi i-o reţinură 
captivă timp de câteva momente. Eva îi văzuse de suficient 
de multe ori la televizor ca să nu-şi aducă aminte de 
culoarea ochilor lui. Dar abia acum îşi dădea seama de 
intensitatea lor. 

Cei doi dădură din cap politicos dar nu îşi 
strânseseră mâinile. Se măsurară unul pe celălalt ca şi 
cum s-ar fi pregătit pentru o bătălie. Resee era înalt, mult 
mai înalt decât îşi imaginase Eva. Avea braţele şi 
picioarele lungi şi zvelte. Părul lui negru era pieptănat 
peste cap, dar refuza să stea aşezat şi cădea mereu pe 
frunte. Inconştient el, apucă şuviţele rebele şi le aşeză din 
nou la locul lor, dar fără prea mult succes, căci una dintre 
ele continua să-i împodobească fruntea. Eva se gândi că 
folosirea fixativului de păr fusese o necesitate pe vremea 
când Resee apărea în faţa camerelor de televiziune. Dar 
acum probabil zăcea printr-un colţ al vreunui sertar, 
nefolosit. 

Resee era îmbrăcat sport, în blugi şi tricou asortat. 
Eva se gândi că ar fi fost mai bine dacă s-ar fi îmbrăcat mai 
simplu, nu în rochia albă de mătase şi cu şiragul de perle 
pe care-l purta la gât. 

În câteva secunde îşi regăsi calmul şi se acuză în 
gând de faptul că se pierduse cu firea în faţa lui Resee. Îşi 
promise solemn că nu se va mai întâmpla acest lucru. Lacy 
nu părea că observase momentele ei de ezitare. Dar nu era 
atât de sigură şi în privinţa lui Resee. 

— Ţi-a fost greu să ajungi aici? o întrebă Lacy. 

— Deloc, răspunse Eva, cu o voce la fel de calmă şi 
stăpânită ca şi ea. Vă rog să-mi spuneţi Eva. 

Beau se întoarse şi se aşeză într-un balansoar alături 
de Eva. 

— Nu este greu să găseşti diferite locuri în Corinth. 
Trebuie doar să mergi drept pe Main Street şi să coteşti la 
stânga sau la dreapta. 

— Trebuie să recunosc că am avut o hartă desenată 
de unul dintre scenografi şi am văzut fotografii ale locului, 
de asemenea. 


Urmă un moment de tensiune. Lacy, care stătea 
elegant pe canapea, se ridică mai sus, cu spatele drept. 
Beau îşi puse tălpile pe pardoseală şi se opri din legănat. 
Resee se întoarse din nou către râu, dar Eva putea vedea 
cum spatele lui devenise tot mai rigid. Eva ştia ce trebuia 
să facă. Amintise de film nu tocmai întâmplător. Venise aici 
cu anumite treburi şi trebuia să le rezolve. 

Momentul acesta fu unul de amânare tactică. Ceaiul 
cu gheaţă fu servit de către o servitoare cu mişcări lente. 
Dar această încetineală nu se datora exclusiv obiceiului 
sudiştilor, ci în egală măsură bătrâneţii şi artritei. 

Lacy turnă licoarea rece în pahare de cristal, iar Eva 
îşi dădu seama că această pauză fusese planificată. Dar nu 
de Resee, ci de mama lui, de această delicată fiinţă care 
acum dirija, spectacolul. 

Eva fu mulţumită să constate că Lacy era cea care 
conducea, căci acest lucru însemna că fiul ei, Resee, va 
juca doar un rol minor. Diligence Hall, în cele din urmă, îi 
apariţinea lui Lacy Benedict. Resee, care fusese plecat 
mulţi ani de pe domeniu, era doar un spectator şi putea să 
dea cel mult o sugestie. Lacy era cea pe care Eva trebuia 
s-o convingă. Şi spera să-şi ducă la îndeplinire sarcinile 
fără să facă uz de amenințările lui Gino Marchetti. 

După ce băură ceaiul cu gheaţă şi discutară politicos 
despre frumuseţea locurilor înconjurătoare, Eva scoase 
contractul din servieta cu care venise. Sosise timpul să 
discute şi despre afaceri. 

— Cu toţi cunoaşteţi termenii acestui contract, spuse 
ea, iar domnul Gino Marchetti ar dori... 

Resee o întrerupse, folosind un ton blând dar 
autoritar: 

— După cum ştiţi, domnişoară Sinclair, contractul nu 
a fost semnat de către mama mea şi, în consecinţă, este 
nul şi neavenit. 

El era singurul care stătea acum în picioare şi părea 
cel mai relaxat. Chiar îi zâmbi Evei, iar aceasta avu pentru 
moment senzaţia că se joacă cu ea de-a şoarecele şi pisica. 
Parcă ar fi dorit să vadă dacă Eva ştie ce face. Pe vremea 


când lucrase în televiziune, Resee auzise cu siguranţă 
diverse zvonuri despre relaţia care ar fi putut exista între 
ea şi Gino. Şi din punctul lui de vedere aceste zvonuri 
puteau fi adevărate. 

Eva se hotări să aştepte intervenţia lui Lacy. Pauza pe 
care o lăsă să se creeze avu efect şi Lacy adoptă o 
atitudine cooperantă: 

— Resee, dragul meu, spuse ea cu o urmă aproape 
insesizabilă de reproş în voce, Eva tocmai a ajuns aici şi îi 
datorăm respectul de a o asculta. La urma urmei, noi 
suntem cei care am creat această situaţie şi i-am încurcat 
pe oamenii aceştia care au venit aici tocmai de la 
Hollywood. 

— Mamă, pentru numele lui Dumnezeu, spuse Resee, 
nedând niciun fel de importanţă acestui „deranj”. 

Dar Eva nu scăpă momentul. Nu putea să nu se 
folosească de ajutorul oferit de cuvintele lui Lacy şi i-o luă 
înainte: 

— Aveţi perfectă dreptate, doamnă Benedict. Această 
neînțelegere ne-a făcut să întârziem planurile pe care le 
aveam. Tocmai de aceea am venit aici, să lămurim totul şi 
să putem începe filmările. 

— Filmările pot începe oricând, spuse Resee. 
Oriunde. Dar nu la Diligence Hall. Sunt multe alte plantaţii 
de-a lungul Coastei de Est, ai căror proprietari vor fi cu 
siguranţă încântați să-i primească pe cei de la Hollywood 
în curtea lor. 

Eva simţea cum enervarea îi creşte. Acel om era 
enervant în hotărârea lui de a o împiedica să marcheze 
vreun punct. Dar şi ea era la fel de hotărâtă să câştige. 

— Aveţi perfectă dreptate, domnule Benedict, 
răspunse ea fără nicio urmă de rachiună. Dar niciunul 
dintre aceste locuri despre care vorbiţi nu este la fel de 
potrivit ca Diligence Hall, îi zâmbi acum lui Lacy. Nu este 
la fel de potrivit pentru a filma „Glory Road”. 

— Este un nume minunat, spuse Lacy. 

— Este despre războiul dintre state? întrebă Beau. 

Eva clătină din cap. 


— Nu. Acţiunea se petrece un secol mai târziu, după 
cel de-al doilea război mondial. Un tânăr soldat îşi aduce 
acasă mireasa care se află pentru prima oară în Sud. 
„Glory Road” este mai mult un nume - simbol decât ceva 
real. 

Eva nu îndrăzni să se uite în direcţia în care se afla 
Resee Benedict. Acesta cu siguranţă că îi arunca priviri 
dispreţuitoare. Totuşi Beau şi Lacy păreau interesaţi. 

— Diligence Hall esta casa părintească a soldatului? 
întrebă Beau. 

— Da. Familia lui a locuit aici de multe generaţii, 
răspunse Eva, iar de pe canapeaua unde se afla Lacy primi 
un răspuns aprobator. Acţiunea, după cum v-am mai spus, 
se petrece în anii 1940. Ne-am gândit că oraşul Corinth ar 
fi perfect. Farmecul lui nu s-a schimbat în atâţia ani de 
zile. Bineînţeles, acest oraş va reprezenta problema tinerei 
fete care este obişnuită cu agitația dintr-un oraş tipic 
nordic. Diligence Hall nu este un loc pe care ea să-l poată 
înţelege cu uşurinţă. Ea vine dintr-o familie fără niciun fel 
de trecut, fără nicio tradiţie, parcă ar fi început cu ea. Iar 
acest lucru creează probleme pe care dragostea ar trebui 
însă să le rezolve. 

— Cum se încheie povestea? întrebă Beau. 

— Nu ne-am hotărât care va fi sfârşitul, răspunse 
Eva. 

În acest moment surprinse privirea lui Resee şi văzu 
că acesta râde, ca şi cum ar fi ştiut totul. 

— Ce ciudat, adăugă Lacy. 

— Acesta este stilul domnului Marchetti, mamă, 
răspunse Resee. Dar oricare ar fi sfârşitul, cu siguranţă 
vor fi din plin scene în care eroina filmului va ajunge în 
pragul sinuciderii. 

— Nu se va întâmpla chiar aşa, interveni Eva, 
conştientă de faptul că Resee avea într-adevăr dreptate. 
Ceea ce vă pot spune cu siguranţă, însă, este ca filmele lui 
Gino nu pot fi numite vesele. 

— Este în regulă, decise Lacy. Sunt sigură că va fi un 
film foarte interesant. 


— Mamă, te rog, nu te lăsa furată de impresia 
artistică. Indiferent de subiectul abordat, Diligence Hall va 
deveni un adevărat haos, spuse Resee ferm. Ne va da peste 
cap casa şi viaţa. 

De data aceasta, Eva vorbi hotărât: 

— În ciuda dispreţului dumneavoastră pentru 
industria filmului... 

Dar Resee nu-i dădu voie să-şi exprime părerea până 
la capăt: 

— Numai aceia care se lasă orbiţi de exteriorul 
atrăgător, spuse acesta... 

Cuvintele lui îl făcură pe Beau să roşească violent. 

— Aş aprecia foarte mult dacă aţi asculta oferta 
noastră, continuă Eva ca şi cum ar fi fost întreruptă. 

— Am citit contractul, domnişoară Sinclair. 

Eva reveni: 

— Domnul Marcheti vă oferă câteva avantaje. 

Spunând aceste cuvinte i se păru că vede 
sprâncenele lui Resee ridicându-se cu mirare. Continuă: 

— Ceea ce, cu siguranţă, nu era obligat să facă. Dar 
ţinând cont de faptul că vor exista mici neplăceri legate de 
filmările care vor avea loc aici, adăugă ea, accentuând 
faptul că aceste filmări erau inevitabile, am adăugat 
următoarele... 

Eva citi noul contract care le oferea locuitorilor de la 
Diligence Hall ajutor în privinţa restaurării, refacerii 
peisajului şi revopsirii casei. 

— Desigur, vom face orice îmbunătăţire pe care o 
vom considera necesară pe cheltuiala noastră. Orice nu va 
fi corespunzător dorințelor dumneavoastră va fi readus la 
starea iniţială după încheierea filmărilor. 

Făcu o mică pauză. 

— Onorariul iniţial pentru folosirea casei pe perioada 
cât va fi aici echipa noastră de filmare a fost dublat. 

Beau fluieră uşor auzind suma, ceea ce îl făcu pe 
Resee să-i arunce o privire grea. Dar Eva urmărea reacţia 
lui Lacy. 

— Toate acestea vor deveni realitate când doamna 


Benedict va semna contractul. 

Pe faţa lui Lacy se puteau vedea diverse emoţii: 
îndoială, ezitare, nerăbdare. Fără îndoială aceasta era 
ocazia de a renova casa de la Diligence Hall. 

— Mă întreb, spuse ea, dacă podeaua din bucătărie 
ar putea fi schimbată. Plăcile sunt din lemn de pin şi cred 
că cele din lemn de stejar ar fi mult mai practice. Şi mai 
frumoase... 

— Sunt sigură că nu va fi nicio problemă, spuse Eva, 
luându-şi notițe. 

— Un moment, domnişoară Sinclair. Nimic nu s-a 
stabilit încă. 

Resee se mişcă acum pentru prima dată din locul în 
care se afla. 

— Pot să fac îmbunătățirile pe care şi le doreşte 
mama la Diligence Hall fără a fi nevoie să aduc aici o 
echipă de filmare. De aceea mă aflu aici, mamă, spuse el, 
cu o intensitate care o făcu pe Eva să bată în retragere. 

Avea de-a face cu un om cu o mare încărcătură 
emoţională. Nu dorea să calce peste mândria lui. 

— Domnule Benedict, răspunse Eva atentă, ceea ce 
dorim noi este pur şi simplu o afacere în interesul ambelor 
părţi. Mama dumneavoastră va fi recompensată pentru 
utilizarea casei în timpul filmărilor. 

Eva ajunsese deja la o concluzie: Lacy avea şi ea 
mândria ei, iar această casă îi aparţinea. Erau anumite 
lucruri pe care le accepta de la fiul ei, dar faptul că ea 
însăşi putea să câştige acum nişte bani era mult mai 
atrăgător pentru ea. Lacy nu voia ca fiul ei să facă act de 
caritate cu ea. Dorea să muncească pentru ca să obţină 
banii necesari pentru Diligence Hall sau să negocieze 
pentru aceşti bani. Cu Gino Marchetti, Lacy putea să 
negocieze. 

— Cred că mama dumneavoastră este o femeie 
inteligentă care ştie ce vrea, continuă Eva. Sunt convinsă 
că se va hotări şi va lua decizia cea mai potrivită în funcţie 
de avantajele puse în joc. 

În momentul în care Resee nu mai putu să spună 


nimic, Eva îşi dădu seama că avusese dreptate. Lacy era 
cea care lua acum hotărârile. Ea era cea care avea acum 
puterea. 

Dar Lacy nu se hotărâse încă. Avea îndoieli, pe care 
şi le exprimă: 

— Cum sunt aceşti oameni care lucrează în industria 
filmului? Vor avea grijă de lucrurile mele, de antichităţile 
pe care le am, de amintirile pe care le am de atâţia ani în 
care familia Benedict a locuit aici? Este o casă atât de 
mare, spuse ea cu afecţiune. Nu vreau ca cineva să se 
poarte cum nu trebuie... 

— Mamă, vorbeşti serios? întrebă Resee. Nu vorbim 
aici de musafiri pentru un sfârşit de săptămână. Vorbim 
despre acel tip de oameni pe care tu nu i-ai primi nici 
măcar să-ţi muncească grădina. Ce să mai vorbim să-i laşi 
să-ţi intre în casă! Nu numai că îţi vor distruge amintirile 
pe care le ai de la Diligence Hall, dar pot să le şi fure. 

Înainte ca Eva să apuce să răspundă, Resee ajunse 
până la canapeaua pe care se afla mama lui. Lacy era de-a 
dreptul uimită, iar Resee era hotărât să încheie cât mai 
repede discuţia. 

— Casa noastră nu este un loc public, îi spuse el 
hotărât Evei. lar acum, dacă nu vă supăraţi, consider că ne 
putem opri aici. Beau, te rog, fii amabil şi condu-o pe 
domnişoara Sinicair la maşină. 

— Resee! spuse Lacy jenată. 

Dar Eva nu mai avea nevoie de ajutorul lui Lacy 
pentru a face faţă acuzațiilor arogante ale lui Resee 
Benedict. Putea singură să aibă grijă de ea. 

— Aţi făcut mai multe afirmaţii care nu concordă cu 
realitatea, spuse ea ferm. 

Continuă să vorbească cu Lacy, asigurând-o că toate 
lucrurile şi amintirile de la Diligence Hall vor fi tratate cu 
respect şi că nu va exista niciun furt. Apoi i se adresă lui 
Resee, acesta ştiind ce avea să urmeze: 

— V-aş ruga să luaţi loc. 

Ochii lor se întâlniră. Deşi Resee nu se aşeză, se 
întoarse la locul lui şi aşteptă. 


Eva făcu o mică pauză, nu atât pentru efectul ei 
psihologic, deşi ştia că va avea un astfel de efect. Avea 
nevoie de timp pentru a-şi aduna gândurile şi a-şi prezenta 
un ultimatum clar, cu efectul dorit. 

— Am venit aici cu bună credinţă pentru a discuta cu 
dumneavoastră, dar în special cu doamna Benedict, spuse 
uitându-se direct în ochii acesteia. Cred că până acum 
compania Marchetti Films s-a purtat corect mai mult decât 
corect. 

Ochii închişi la culoare ai Evei se plimbară rapid de 
la Resee la mama acestuia. 

— Am negociat clar şi onest cu dumneavoastră încă 
de la început, le reaminti ea. Pe de altă parte, şi de această 
dată pauza fu intenţionată, nu am primit din partea 
dumneavoastră aceeaşi consideraţie. 

Tânăra nu se uită direct la Beau, dar din locul în care 
se afla putea să-l zărească cu coada ochiului şi să-şi dea 
seama cât de vinovat se simţea. 

— Fiul dumneavoastră este vinovat de fals în acte, 
doamna Benedict. Aceasta este o încălcare a legii şi sunt 
sigură că şi avocaţii dumneavoastră vor fi de acord cu 
mine. Dacă domnul Marchetti doreşte, poate emite un 
mandat de arestare pe numele lui Beau. 

Asta era. Amenințarea. Resee ştiuse că Eva avea 
acest as în mânecă. De fapt, el o forţase să-l folosească. 
Dar se purtase ca şi cum ar fi putut s-o intimideze cu 
farmecul lui şi s-o facă să renunţe la ameninţare. 

Beau şi Lacy începură să vorbească amândoi 
deodată. Beau bâlbâia ceva legat de faptul că nu îşi dăduse 
seama de consecinţele acţiunii sale. Lacy întreba dacă 
Gino l-ar fi trimis într-adevăr pe fiul ei la închisoare. Dar 
Resee tăcea. Îşi dădea seama că jocul luase sfârşit. 
Compania Marchetti Films îşi va instala platoul de filmare 
la Diligence Hall pentru a filma „Glory Road”, aşa cum 
fusese planificat. Nimic nu mai putea schimba asta acum. 

Eva răspundea acum întrebării lui Lacy: 

— Domnul Marchetti va cere cu siguranţă ca fiul 
dumneavoastră să fie arestat. Vă asigur că nu este doar o 


ameninţare de formă. Ca orice alt om de afaceri în situaţia 
lui, nu avea alternativă. 

— Atunci nu mai am de ales, spuse Lacy. Voi semna 
contractul şi îi vom întâmpina pe oamenii care vor veni în 
casa noastră. 

— Doamna Benedict, o asigură Eva convingător, 
Diligence Hall va fi tratată cu cel mai mare respect. Vă 
garantez că nu veţi regreta faptul că aţi luat această 
hotărâre. 

— Cred că ar fi bine dacă ar exista o astfel de caluză 
şi în contract, spuse Resee. 

Acestea fuseseră primele cuvinte pe care le spusese 
de când mama lui acceptase oferta celor de la Marchetti 
Films. 

— Nu mai putem schimba contractul în acest 
moment, domnule Benedict, îi spuse Eva. Va trebui să ne 
credeţi pe cuvânt. 

Lacy era de acord să procedeze aşa. 

— Sunt sigură că totul va fi în ordine, spuse ea 
optimist, iar Eva îşi dădu seama că aceasta fusese intenţia 
ei de la bun început. 

Imediat ce lucrurile fură stabilite, Resee consideră că 
nu mai are nimic de făcut şi nu mai era nevoie de el. Rolul 
lui se terminase. Era clar că rezultatul întâlnirii nu-i era 
deloc pe plac. Totuşi Evei i se păru că zăreşte o urmă de 
amuzament în ochii lui. Dar vocea îi era la fel de rece: 

— Sunt convins că domnul Marchetti va fi foarte 
mulţumit de rezultatul pe care l-ai obţinut, îi spuse el Evei 
înainte de a părăsi terasa. li poţi transmite că ţi-ai câştigat 
pâinea pentru ziua de azi. 

Înainte ca Eva să apuce să răspundă aluziei lui 
Resee, acesta se întoarse, ieşi pe uşă, străbătu grădina şi 
dispăru printre copaci. 

— Resee a fost întotdeauna foarte hotărât, încercă 
Lacy să scuze comportamentul fiului ei cel mare, deşi nu 
surprinsese aluzia pe care acesta o făcuse la relaţia Evei 
cu Gino. lar de când s-a întors la Diligence Hall, este parcă 
de neclintit. Locuieşte acolo, între copaci, în casa de 


oaspeţi. La început m-am certat cu el din această cauză, 
dar acum m-am resemnat. lar cu filmările care vor urma 
aici... 

In timp ce Lacy discuta despre fiul ei cel mare şi 
aversiunea acestuia împotriva faptului de a avea musafiri 
la Diligence Hall, Eva îi înmână contractul şi un stilou. 
Lacy semnă aproape automat, înainte ca vreunul din ei să- 
şi dea seama. Apoi toţi trei se uitară unul la celălalt şi 
răsuflară uşuraţi. Beau se repezi să strângă mâna Evei, 
într-un elan copilăresc. 

— Sunt sigură că nimeni nu va regreta această 
decizie, spuse Eva, iar Beau îi mai scutură încă o dată 
mâna înainte de a părăsi terasa şi de a le lăsa pe cele două 
femei singure. 

— Eu să regret? întrebă el când se afla deja pe hol. 
Eu unul o să iubesc fiecare minut! 

Lacy nu era sigură de acest lucru, după cum putea 
să-şi dea seama Eva după ridurile frunţii ei. 

— Ştiu că aceşti oameni vor fi... diferiţi, spuse ea 
după o pauză. Nu ca aceia pe care ni-i imaginăm noi că ar 
fi. 

Eva dădu din cap aprobator. 

— Aşa este. Vor fi diferiţi. Dar cred că vă vor plăcea. 
De fapt, sunt sigură. 

Lacy Benedict era o femeie activă. Nu va sta cu 
braţele încrucişate şi îşi va face constant probleme în 
legătură cu obiectele ei dragi. Se va afla în mijlocul 
acţiunii atunci când se va filma „Glory Road”, distrându-se 
de minune. 

— Povesteşte-mi despre compania Marchetti Films, 
spuse Lacy, începând deja să se simtă bine în noua situaţie, 
acum că ambii ei fii plecaseră. 

În făcu semn Evei să ia loc lângă ea pe canapea. 

— Întotdeauna am fost curioasă în legătură cu 
domnul Marchetti. 

Eva râse şi se aşeză alături de femeia mai în vârstă. 

— Este un om în adevăratul sens al cuvântului, 
recunoscu ea. 


— Să călătoreşti în jurul lumii, spuse Lacy, să faci 
afaceri, să strângi bani pentru diverse proiecte... Oh, am 
citit multe despre el în diferite reviste. Va veni şi el aici, 
nu-i aşa? 

— Nu imediat. El este producătorul filmului „Glory 
Road”, dar... 

— Regizorul va fi şi el aici, nu-i aşa? 

— Da, răspunse Eva. 

— Este şi el la fel de cunoscut? 

— Destul de cunoscut. Dar mai ales talentat, adăugă 
Eva. Unul dintre regizori secunzi se află deja aici. El şi 
echipa sa vor filma câteva scene înainte ca ceilalţi să 
ajungă, în aşa fel încât să nu fie prea mare nebunia aici. 

— Oh, nu mă va deranja prea mult, spuse Lacy. Deja 
cred că am intrat în atmosfera filmului. Acum, Eva, spune- 
mi... tu şi domnul Marchetti... Nu vreau să fiu 
nepoliticoasă, dar am citit... 

Eva râse, conştientă că toate aceste bârfe începeau 
să devină şi pentru ea o sursă de amuzament. 

— Îmi pare rău să vă dezamăgesc, dar toate zvonurile 
sunt nefondate. Gino a râs mereu de ele. Câteodată cred 
că le încuraja tocmai pentru publicitate. Adevărul este că 
Gino e căsătorit de peste treizeci de ani şi este fericit 
împreună cu soţia lui. Şi amândoi îmi sunt dragi. 

— Ei bine, spuse Lacy, măcar este interesant să 
călătoreşti în întreaga lume pentru el. lar acum te afli la 
Diligence Hall. Rămâi aici în timpul filmărilor, nu-i aşa? 

— Voi mai rămâne un timp, până când scenograful şi 
regizorul secund vor sosi aici şi îşi vor termina treaba. 

Eva se hotărâse să mai rămână până se vor linişti 
apele în privinţa lui Resee. Dan nu era întotdeauna cel mai 
amabil om din lume, aşa că era previzibilă o confruntare 
cu Resee. Era nevoie de ea să rămână aici, pentru a 
tempera lucrurile până când vor sosi ceilalţi. 

— Atunci te invit să stai cu noi, se oferi Lacy imediat. 

Eva nu avu timp să obiecteze. Lacy era deja „în 
priză”. Până va pleca de la Diligence Hall, Eva nu avu 
încotro şi acceptă să locuiască în casa familiei Benedict. 


Promise că va părăsi până seara motelul Corinth Columns 
în care stătea. 

Eva nu locuise niciodată în casa cuiva, nici măcar 
atunci când Gino insistase să stea la nişte prieteni de-ai 
lui. Totuşi, de această dată dorea să locuiască la Diligence 
Hall. Puse totul pe seama ospitalităţii tipic sudice, iar până 
pleca de la Diligence Hall, fusese de acord să-i spună lui 
Lacy pe nume. 

Reîntorcându-se la motel, Eva începu să-şi 
împacheteze lucrurile, întrebându-se dacă hotărârea de a 
se muta era cea mai bună. Resee Benedict se afla doar la 
câteva sute de metri depărtare de ea. Nu era bine să fie 
atât de aproape de un om care o făcuse să-şi piardă 
stăpânirea de sine, chiar şi pentru câteva momente. 

Avea de îndeplinit mai multe sarcini în următoarele 
zile. Trebuia să se asigure că toate pregătirile terenului se 
vor desfăşura fără niciun incident şi avea vaga senzaţie că 
Resee nu va lăsa lucrurile aşa cum erau. Poate că nu era o 
idee strălucită să se afle atât de aproape de el. Uitându-se 
înapoi, Resee mai încercase să-şi folosească farmecul 
personal pentru a o face pe Eva să dea greş şi pentru a-şi 
atinge el scopurile. Dar asta nu-l făcea mai puţin 
atrăgător... 

O oră mai târziu, uşa camerei de motel se deschise 
brusc pentru a face loc unui Danny plin de speranţă. 

— Cum s-a sfârşit întâlnirea? Plecăm de aici? 

— Mă tem că nu. Contractul s-a semnat. Îl voi suna 
pe Gino pentru a-i transmite noutăţile. 

— La naiba. Şi vine din nou ora cinei şi nu poţi găsi 
un restaurant bun pe o rază de şaptezeci de kilometri. 

Capitolul 3 ` 

Eva se duse către telefon pentru a-l suna pe Gino. Işi 
aduse aminte de cuvintele pe care i le spusese Resee 
înainte de a părăsi terasa: 

„Sunt convins că domnul Marchetti va fi foarte 
mulţumit de rezultatul pe care l-ai obținut. li poţi transmite 
că ţi-ai câştigat pâinea pentru ziua de azi”. 

Eva se aşteptase ca un om ca Resee, de o 


remarcabilă perspicacitate, atât de bun din punct de 
vedere profesional şi atât de deosebit din punct de vedere 
personal, să fie deasupra unor astfel de răutăţi. Dar 
probabil se aşteptase la prea mult. 

Eva îşi aminti şi de încercarea lui Resee de a o 
învinge. La început îl considerase un om care luptă pentru 
cauza sa doar din vanitate. Dar se convinsese că era cu 
totul altceva: frustrare, chiar disperare. Când se întorsese 
la Diligence Hall, Resee sperase să găsească linişte. Şi 
chiar o găsise, dar nu pentru mult timp. Căci acum această 
linişte era ameninţată. lar el considera că ameninţarea 
vine din partea ei. Eva citise în ochii lui furie. Dar mai 
citise ceva, o durere, atunci când vorbise despre familia 
lui. Resee era o persoană complexă, nu una pe care s-o 
tratezi cu uşurinţă. 

Eva era bucuroasă că se hotărâse să mai stea. Se va 
purta cu el delicat şi cinstit. Va încerca să menajeze atât 
sentimentele lui Resee cât şi interesele lui Gino. Nu era 
cazul să poarte o luptă continuă cu el. 

În cele din urmă reuşi să dea de Gino şi îi dădu 
vestea cea mare. Era ceea ce se aştepta Gino să audă. Nu 
exista în vocabularul lui cuvântul „insucces”. Şi în 
consecinţă nu aştepta altceva din partea angajaţilor 
companiei Marchetti Films. Eva constituia pentru Gino un 
motiv de permanentă mulţumire. 

— Ce s-a întâmplat cu cei din familia Benedict? fu 
întrebarea lui Gino. 

— Băiatul, Beau, este un tânăr necopt pe care dorinţa 
de aventură era gata să-l ducă la închisoare. Fratele cel 
mare este cu totul altceva. 

Gino mormăi ceva aprobator, iar Eva aşteptă să 
expire fumul trabucului pe care cu siguranţă îl fuma. 

— Dar femeia? 

— Este o încântătoare doamnă sudistă, plină de 
farmec. 

— Ea este proprietara terenului şi casei, nu-i aşa? 

— Da, spuse Eva. 

— Atunci împacă-te cât mai bine cu ea, îi ordonă 


Gino. Nu-ţi face probleme în privinţa celorlalţi doi. 

— Deja am acţionat în direcţia asta. Din cauza 
tensiuni, ca să nu mai menţionăm accesele de 
personalitate ale lui Dan cred că este bine să mai stau un 
pic pe aici. Lacy m-a invitat să locuiesc la Diligence Hall. 

— Este în regulă. Ţi-am fost un mentor bun, Eva. Văd 
că ai învăţat de cine să te foloseşti, draga mea. 

Eva simţi o oarecare silă la descrierea relaţiei ei cu 
Lacy Benedict, căci ea o considera o prietenie în 
dezvoltare. 

— Chiar voiam să-ţi spun să mai stai o vreme acolo, 
ca să supraveghezi evoluţia lucrurilor, continuă el. Mai am 
o sarcină pentru tine. Una uşoară. 

Eva era curioasă. 

— Găseşte-mi o bucată de pământ în Corinth. 

Curioasă, Eva rămase perplexă. 

— Aproximativ vreo 30 sau 40 de acri de pământ. 

Gino continuă descrierea terenului dorit, iar Eva îşi 
luă cu atenţie notițe. Când şeful ei termină, Eva îl întrebă 
care era scopul unei astfel de cereri, dar simţea că nu va 
obţine un răspuns clar. 

Şi nici nu-l obţinu. 

— Vei afla la momentul potrivit, draga mea. Acum 
doar găseşte-mi ceea ce ţi-am cerut. Fă-o pentru Gino. 

Ca de obicei, Eva fu de acord şi închise telefonul. Ştia 
că niciodată nu-l putea refuza pe Gino când acesta îi cerea 
un serviciu, chiar dacă nu-i dădea prea multe explicaţii. 
Deşi cei doi erau foarte diferiţi din multe puncte de vedere, 
Eva ţinea foarte mult la acel om. Putea spune că el fusese 
cel care îi salvase viaţa, oferindu-i o slujbă atunci când era 
disperată şi fără nicio speranţă. Iar în timp, îi devenise 
mentor. 

De fapt, dragostea era cea care îi unise. Dar nu 
dragostea Evei pentru Gino, ci pentru fiul său Franco. Însă 
acum acesta nu mai era decât o slabă obligaţie între ei, 
aproape o nălucă. Franco era persoana care gustase din 
toate plăcerile vieţii şi când terminase se dovedise a fi 
nesatisfăcut de ceea ce obținuse. Pentru un timp, când Eva 


abia îl cunoscuse pe Franco, s-a îndrăgostit de el şi a 
părăsit şcoala pentru a locui împreună. Atunci a simţit şi 
ea acelaşi entuziasm şi poftă de viaţă. Dar Franco dorea 
din ce în ce mai mult, iar Eva nu mai putuse ţine pasul cu 
el. Curând nici nu şi-a mai dorit să ţină pasul. Totuşi, 
disperată, a încercat să se agaţe de el şi de ceea ce credea 
că au împreună. 

Dar era prea târziu pentru Franco. Acest fapt i-a fost 
foarte greu Evei să-l accepte, dar în final a trebuit să 
accepte că totul se sfârşise. Tânăra s-a dus la tatăl lui şi l-a 
implorat s-o ajute. Era singura persoană pe care o 
cunoştea şi pe care o putea ruga s-o ajute să se întoarcă 
înapoi în Statele Unite ale Americii. 

Gino refuzase. Voia ca ea să rămână şi să-şi 
regăsească încrederea în sine. Şi şi-a regăsit-o. I-a purtat 
apoi lui Gino recunoştinţă pentru că fusese alături de ea în 
acele momente, pentru că avusese încredere în ea şi îi 
oferise o şansă în compania Marchetti Films. lar acea 
recunoştinţă era eternă. Continua să-i îndeplinească lui 
Gino toate dorinţele şi o făcea cât mai bine. Deşi uneori, pe 
lângă geniul în afaceri pe care îl vedea în Gino, Eva 
descoperea şi părţi mai puţin bune. 

Acum Eva începu să-şi facă valizele pentru a se muta 
la Diligence Hall. Pe lângă supravegherea pregătirilor 
pentru turnarea filmului „Glory Road” trebuia să se 
preocupe şi de noua ei sarcină. Niciodată nu-l refuzase pe 
Gino şi nu avea niciun motiv să înceapă acum. Pe lângă 
asta, Eva era şi curioasă. Nu putea să afle pentru ce avea 
nevoie Gino de un teren de 30 de acri în Corinth, Carolina 
de Sud, decât dacă îi va găsi acel teren. 

x x * 

Fusese o altă noapte îngrozitoare. Resee luă prima 
înghiţitură din cafeaua de dimineaţă şi privi printre copacii 
de lângă râu cum ceața se destrăma în lumina dimineţii. 
Avusese din nou un coşmar. Se trezise acoperit de o 
sudoare rece, la ora patru dimineaţa, şi nu mai putuse să 
adoarmă. Stătuse întins în pat mai mult de două ore 
înainte de a se îmbrăca şi a pleca să se plimbe împreună 


cu câinii săi. Câinii îi erau buni prieteni. Erau doi setteri 
irlandezi, mamă şi fiică. Intotdeauna existaseră setteri pe 
domeniul Diligence Hall şi dacă ar fi fost după Lacy, 
întotdeauna vor exista. Lacy obişnuia să spună despre 
câinii ei că aveau sânge albastru, la fel ca şi stăpânii lor. 
Câinii pe care îi aveau erau campioni. 

Ca de obicei, plimbarea îi făcu bine lui Resee. Dar 
când se întoarse cu Coleen şi Bridget, depresia îl copleşi 
din nou, ca şi cum îl aşteptase acolo în casă pentru a pune 
din nou stăpânire pe el. Coşmarul din noaptea aceasta nu 
era prea deosebit de celelalte: Barbara în maşină, chiar 
înainte de explozie, întorcând cheile în contact şi 
declanşând bomba. Iar el alergând de-a lungul străzii prea 
lungi. Explozia transformată în flăcări orbitoare şi bucăţi 
de metal... o altă retrăire îngrozitoare a acelor momente 
care se petrecuseră şi în realitate. Dar nu era numai 
coşmarul în sine. Era şi frecvenţa lui. Resee sperase că va 
înceta când se va întoarce acasă, dar după aproape un an 
de când se afla aici, încă îl bântuia. Era la fel de real ca 
atunci, iar el la fel de traumatizat. 

x kx * 

Filmările pentru „Glory Road” mai aveau de 
întâmpinat câteva obstacole. Dintre toate, cel mai greu de 
depăşit era Resee Benedict. Nu trebuia să fii foarte 
perspicace pentru a-ţi da seama. Chiar şi femeia care lucra 
la oficiul poştal ştia acest lucru. Evei îi fu adusă la 
cunoştinţă părerea acesteia atunci când se duse să 
expedieze contractele semnate lui Gino. Tânăra aşteptă 
răbdătoare până când pachetul fu cântărit şi marcat 
corespunzător. Momentele respective o făcură să nu 
considere teoria lui Dan Morrow tocmai corectă. Sudiştii 
nu erau nişte oameni înceţi. Pur şi simplu eliminaseră 
toate mişcările care i-ar fi putut obosi inutil. Cu un zâmbet 
reţinut, Eva îşi propuse să-l avertizeze pe Dan să evite 
oficiul poştal dacă ţinea la sănătatea lui mentală. 

Plăti pentru timbre şi îi mulţumi femeii pentru 
amabilitate şi ajutor. Aceasta îşi suflecă mânecile rochiei 
înflorate şi se aplecă înainte, sprijinindu-se cu braţele de 


ghişeul poştal. 

— Aţi venit împreună cu cei care filmează, nu-i aşa? 
întrebă ea fără nicio urmă de jenă. 

Eva aprobă dând din cap. 

Primind informaţia dorită, femeia continuă: 

— Ceea ce mă miră pe mine este felul în care aţi 
obţinut acordul să filmaţi la Diligence Hall. 

Îşi foi pe scaun trupul voluminos acoperit cu rochia 
înflorată, în culori alb-albastru, şi adăugă: 

— Ce se va întâmpla acum, mai ales că Resee 
Benedict se află acasă? 

Eva se hotări să nu răspundă, sperând că femeia, 
neprimind niciun răspuns din partea ei, va continua cu 
povestirile despre Resee. 

Şi avusese dreptate. 

— Resee este ca un sihastru. Dacă poate evita acest 
lucru, nu vine nici măcar în oraş. În schimb Beau şi 
doamna Lacy vin şi pleacă întruna ca oricare alt locuitor 
din Corinth. 

Eva îşi bagă portofelul în geantă şi rămase tăcută. 

— Da, sunt pur şi simplu surprinsă, veni continuarea. 
Şi voi fi şi mai surprinsă dacă vă va lăsa să lucraţi de acum 
înainte. Când primeşte corespondenţa specială, abia dacă 
iese din casa de oaspeţi ca să ia plicurile pe care i le duce 
poştaşul. La început primea foarte multă corespondenţă. 
Dar acele timpuri au trecut. Cred că oameni s-au lămurit 
că Resee nu le va mai răspunde niciodată şi au renunţat 
să-i mai scrie. 

Deşi nu-i oferise nicio informaţie femeii de la ghişeu, 
Eva obținuse o groază. 

— Parcă ar fi un pustnic, continuă femeia. 

Eva scoase un sunet care putea fi interpretat şi drept 
o aprobare. 

— Şi încăpățânat, pe deasupra, fu sentinţa finală. 

Eva se convinse de realitatea acestei afirmaţii, după 
numai patru ore. 

x x * 


Resee Benedict stătea pe marginea autostrăzii 


împreună cu cei doi setteri irlandezi care tânjeau după o 
plimbare. Resee nu-i luă în seamă, privind-o pe Eva cum 
oprea motorul şi se dădea jos din maşină. 

— Mi se pare că ai o problemă, îi spuse el fără să se 
mişte din loc. 

Pentru că nu-i înţelese cuvintele, Eva fu nevoită să se 
apropie de el câţiva paşi. El îi urmări atent fiecare mişcare, 
cu o privire în care tânăra nu putu să desluşească nimic. 

— Ce fel de problemă? întrebă ea. 

— Casa nu este bine orientată, îi răspunse el 
nepăsător. 

— Cum? 

— Da, aşa este. Oamenii tăi nu vor putea să filmeze 
scenele cu apusul soarelui, pentru că nu este suficientă 
lumină. Şi nu cred că puteţi să întoarceţi casa pentru a 
obţine mai multă lumină. Aşa că nu vă mai rămâne altceva 
de făcut decât să căutaţi alt loc de filmare. 

Eva zâmbi. Resee părea pus pe glume, dar nu era 
deloc aşa. 

— Voi discuta cu oamenii mei, spuse ea. Sunt sigură 
că vom putea schimba momentele zilei şi vom rezolva 
problema. 

Resee ridică o sprânceană, iar Eva îşi dădu seama că 
bărbatul din faţa ei a înţeles perfect ceea ce voia ea să 
spună. 

— Posibil, spuse el. Se întoarse brusc, împreună cu 
câinii ce lătrau, şi se îndreptă către pădure. 

Eva îl privi plecând şi îi dădu dreptate femeii de la 
poştă. Era un bărbat cât se poate de încăpățânat. Dar şi 
unul cât se poate de atrăgător. Chiar unul dintre cei mai 
atrăgători bărbaţi pe care Eva îi întâlnise vreodată. Şi cel 
mai misterios. Eva se întreba oare ce putea să se petreacă 
în mintea lui, care odinioară prezentase cele mai fierbinţi 
ştiri de la televiziune. Cu siguranţă era mai mult decât o 
persoană arogantă care se hotărâse să devină pustnic. 
Totuşi, felul în care se comporta acum dovedea contrariul. 

x x * 


Când Resee ajunse acasă la ora cinci dimineața, cu 


mult înainte de răsăritul soarelui, Eva şi directorul de 
filmare hotărâseră deja unde vor filma. Resee străbătu 
pajiştea acoperită de rouă şi se opri în apropierea lor, sub 
un stejar, de unde îi urmări în linişte. Cameramanul lăsase 
camera de filmat pornită, pentru a surprinde toate 
schimbările cerului. 

— Cred că va ţine figura, Eva. Tot ce vom avea de 
făcut este să derulăm pelicula în sens invers şi să 
suprapunem imaginile cu actorii, spuse el privind prin 
obiectivul camerei de filmat. Va ieşi perfect. Nu vom avea 
nevoie nici măcar de un filtru. 

Eva nu putu să se abţină şi privi cu coada ochiului 
către Resee. I se păru că în ochii acestuia zăreşte 
luminiţele unui zâmbet. 

Acea parte a filmărilor se dovedi a fi cea mai uşoară 
din restul care au urmat în ziua respectivă la Diligence 
Hall. Aşa cum se aşteptase şi Eva, Danny fu centrul celor 
mai multe dintre ele. Dar spre marea ei surpriză, în centrul 
problemelor se afla şi Lacy Benedict. 

Lacy îi însoţise pe Dan şi pe Eva la etaj, arătând cu 
mândrie casa în care locuia de atâtea generaţii Evei, care 
răspundea cu un entuziasm pe măsură, şi lui Dan, care 
vedea în orice un motiv de a schimba câte ceva conform 
nevoilor lui de filmare. 

— Nu va fi nicio problemă în privinţa perioadei în 
care se petrece acţiunea filmului. Interiorul acestei case 
poate fi localizat oricând după 1840, spuse Dan, dar fără 
urmă de admiraţie în voce, cum s-ar fi aşteptat Lacy 
Benedict. 

— Singura problemă cu adevărat importantă este 
spaţiul. Majoritatea holurilor sunt suficient de largi şi la fel 
şi unele uşi. Imi place şi înălţimea camerelor. Tavanele par 
că ajung la cer, continuă el, oferindu-i lui Lacy primul 
compliment, pe care aceasta aproape ezita să-l primească. 

— Dar interiorul... spuse Dan mutându-se la al doilea 
etaj... Nu ne vom descurca decât dacă vom dărâma acest 
zid şi vom transforma acest dormitor într-unul măreț. 

— Nu se poate, obiectă Lacy. 


Dan se întoarse către ea ca şi cum ar fi fost ultima 
persoană din partea căreia ar fi putut accepta vreo 
opoziţie. 

— De ce nu? o întrebă el. 

— Pentru că unele dintre lambriurile de stejar de pe 
perete sunt chiar piese originale, îi răspunse Lacy, 
neputând să-şi creadă urechilor că Dan nu observase acest 
lucru. 

— Dar, doamnă Bededict, veni răspunsul care o lăsă 
la fel de uimită ca şi cuvintele anterioare, are asta vreo 
importanţă? 

Eva, conştientă de ceea ce făcea Dan, se hotări să 
intervină înainte de a vedea care dintre cei doi va ieşi 
învingător din disputa pe care o aveau. După alte cinci 
minute de ezitare, timp în care Lacy îşi stăpânea cu greu 
furia, iar Dan se înroşise ca un rac, Eva luă cuvântul: 

— Lacy, cred că Dan vrea să spună că poate pune la 
loc zidul aşa cum era înainte, fără ca cineva să observe 
vreo diferenţă. 

— Nu cred că este posibil, răspunse Lacy. 

Dan examină zidul cu atenţie şi dădu din cap 
afirmativ către Eva, arătând că nu va fi nicio problemă să 
reconstruiască zidul. Drept urmare, Eva duse muncă de 
convingere cu Lacy, asigurând-o că zidarii şi dulgherii 
angajaţi ai companiei Marchetti Films aveau într-adevăr 
numeroase calităţi. Deşi îi luă ceva timp şi efort 
diplomatic, Lacy fu convinsă de până la urmă. 

Dar nu fu la fel de dispusă să cedeze în cazul 
următoarei probleme, ultima dintr-un lung şir în acea zi. 
De această dată Eva şi Resee fură alertaţi în acelaşi 
moment de vocea ridicată a lui Dan. Incă o dată, 
scenograful avea o dispută cu Lacy. Iar aceasta se dovedea 
a rămâne la fel de calmă şi graţioasă, stăpânindu-şi de 
minune încordarea. 

— Tapetul va trebui acoperit, doamnă Benedict, 
declară Dan. Este un tapet din 1980, nu din 1940. Imi 
puteţi spune cu aproximaţie când aţi schimbat acest tapet? 

— Cred că în urmă cu doi ani de zile. 


— Vedeţi, răspunse Dan aproape ţipând, este tapet 
din anii '80. lar noi avem nevoie de tapet din anii '40 de 
tapet cu struguri şi fragi. Ceea ce aveţi dumneavoastră... 

Eva, însoţită de Resee, se îndreptă către sufragerie. 
Se simţea oarecum stingherită de faptul că Resee se afla 
acolo şi cu siguranţă va încerca să-i pună beţe-n roate. Dar 
tot atunci îi trecu prin minte că n-ar strica să-i arate şi lui 
o parte din măiestria cu care găsea soluţii la toate 
problemele şi îşi ducea la îndeplinire toate sarcinile. 

— Se pare că au apărut ceva neînţelegeri în rai, 
spuse Resee, prefăcându-se a fi afectat. 

— Problemele sunt o parte integrantă a progresului, 
îi răspunse Eva când intrară în sufragerie. 

— De data asta nu renunţ, Eva, i se adresă Lacy. Cu 
siguranţă că Dan nu poate face această schimbare fără să- 
mi strice tapetul 

— Aşa este, îi răspunse Dan, nepăsător. 

— Nu poţi pune celălalt tapet peste acesta? îl întrebă 
Eva pe scenograf. 

Acesta dădu din cap negativ. 

— Banda adezivă ar provoca stricăciuni acestui tapet. 

— Care este unul foarte scump, adăugă Lacy, şi în 
plus nu se mai fabrică. 

Eva avu sentimentul că Lacy nu va ceda de data 
aceasta şi chiar avea dreptate. 

— Nimeni nu vrea să-ţi strice tapetul, Lacy. Se 
potriveşte perfect cu restul camerei. Dany va trebui să 
vină cu o altă soluţie. 

Tânăra reuşi să-l scoată pe Dan din cameră şi să nu-i 
mai provoace lui Lacy alte supărări. Dar Resee Benedict 
rămase în tocul uşii, privind-o. Ceea ce văzu mai departe 
nu-l surprinse, ba chiar îi plăcu: Eva, zveltă şi dreaptă, 
asculta explicaţiile lui Dan. Dădea din cap, înregistrând 
fiecare cuvânt, rămânând calmă şi imparţială. Atitudinea 
fetei îl făcu pe scenograf să-şi tempereze vocea şi, în cele 
din urmă, să-i risipească orice urmă de enervare. 

— Am putea folosi fotografii trucate, sugeră ea, dar 
asta implica nişte cheltuieli suplimentare. Sau ce-ai zice să 


construim interiorul acestei camere în studio? 

Dan se gândi un moment, se dădu câţiva paşi înapoi, 
verifică unghiurile şi, în final, o aprobă. În tot acest timp 
Eva îl urmărea pe Dan, iar Resee o urmărea pe Eva. Resee 
Benedict îi admira tinerei diplomaţia cu care reuşise să-i 
separe pe cei doi şi profesionalismul cu care găsea soluţii 
de rezolvare a problemelor. 

— Nu va trebui să ne atingem de tapet, îi spuse Eva 
lui Lacy care răsuflă uşurată. Vom filma anumite scene 
folosind aparatul de filmat orientat într-un astfel de unghi 
încât nu se va vedea tapetul. Apoi, după ce vom schimba 
unghiurile de filmare, vom folosi cadre pe care le vom 
trage în studio, unde vom folosi tapetul pe care îl va alege 
Dan. 

— Dar ce se va întâmpla cu oamenii din cameră? 

— Vom suprapune cele două scene şi vom da 
impresia că oamenii se află în încăpere. 

— Sunt de acord, spuse Lacy. Şi îmi place această 
scamatorie... 

— Care de fapt este extrem de simplă, îi răspunse 
Eva, şi le făcu o sugestie ce îi uimi nu numai pe Lacy şi 
Dan, dar şi pe Resee. De ce nu continuaţi să faceţi turul 
casei şi să-ţi explice Dan ceea ce vrea să facă mai departe? 
Trebuie să înţelegi ce se petrece în casa ta. Iar Dan poate 
să-ţi dea mai multe detalii decât mine. 

Eva îi aruncă o privire scurtă lui Dan, care îşi ridică o 
sprânceană în semn de mirare, dar se abţinu de la vreun 
comentariu. Ştia şi el la fel de bine ca şi Eva că toate 
problemele majore fuseseră rezolvate în ceea ce privea 
scenografia. Dan zâmbi. Dacă dorea, putea fi extrem de 
fermecător. Eva avea senzaţia că Dan o plăcuse pe Lacy 
Benedict încă de la început şi nu avea nicio îndoială că cei 
doi se vor întoarce prieteni după ce vor face turul casei. 

După ce Lacy şi Dan părăsiră camera, Eva se întoarse 
să vadă dacă Resee o privea. Încerca să-i citească privirea 
şi i se păru că zăreşte o urmă de admiraţie. Şi cu siguranţă 
descoperi şi amuzament. 

— Te-am subapreciat, îi spuse el. 


— Aceasta este meseria mea, îi răspunse ea. Şi o fac 
chiar foarte bine. 

— Am remarcat. 

Resee Îi puse câteva întrebări legate de 
cinematografie, iar Eva răspunse scurt şi la obiect. Pe 
măsură ce asculta explicaţiile ei, tânărul făcu câţiva paşi, 
apropiindu-se mai mult de ea. Eva ajunsese cu spatele lipit 
de uşă, aşa că nu mai putu să facă vreo altă mişcare 
pentru a se retrage din calea lui. 

Deodată îşi dădu seama că a fost prinsă într-o cursă. 
Unul din braţele tânărului se sprijinea liniştit pe uşă, în 
faţa ei, iar trupul lui se aplecase către ea ca şi cum ar fi 
dorit să-i soarbă orice cuvânt. Ochii lui o devorau, tăindu-i 
orice urmă de curaj, la fel ca şi braţul care o împiedica să 
se îndepărteze de uşă şi să evadeze. 

„Să evadeze” era un pic prea mult spus, dar era 
singurul lucru care îi venea în minte, să evadeze ca şi cum 
ar fi fost un animal sălbatic. Simţea cum tremură şi îşi 
auzea propria inimă bătând cu putere, gata să-i spargă 
pieptul. Eva se întrebă dacă Resee îşi dădea seama de 
pericolul pe care ea îl simţea ameninţând-o atât de intens. 

Dar el nu observase. El nu auzea decât vocea ei 
calmă, îi vedea ochii negri şi senini şi îi sorbea parfumul 
scump şi sofisticat pe care ea îl folosea. Acest parfum, atât 
de uşor, de proaspăt, i se potrivea întru totul, aşa cum i se 
potriveau şi rochia de vară şi sandalele din picioare. Părul 
ei era strâns într-un coc lejer. Pentru o secundă, Resee îşi 
imagină cum atingea panglica ce i-l strângea, îi desfăcea 
părul şi îşi îngropa faţa în pletele ei aurii. 

Acel moment de dorinţă păru că durează o eternitate. 
Eva tăcu şi nu mai făcu nicio mişcare în timp ce el o privea 
înmărmurit. Buzele ei erau uşor întredeschise, iar Resee 
simţea nevoia de a i le atinge cu vârful degetelor lui, de ai 
le mângâia şi apoi de a-i acoperi gura cu... 

Dar nu se mişca din loc şi nici Eva. Totul în jurul lor 
era tăcut, iar ei erau asemeni unor statui. Păreau prinşi 
într-un moment când timpul nu se mai scurge. Afară viaţa 
continua cu siguranţă. Doar ei stăteau suspendaţi în 


nemişcare până când vocea lui Dan le invadă lumea. 

— Cred că am trecut prin toate camerele în care vom 
filma, Eva. 

Resee îşi retrase mâna, iar Eva făcu câţiva paşi 
pentru a se îndepărta. 

Momentul acela trecuse. 

— Totul mi se pare în regulă, continuă Dan pe un ton 
care dovedea faptul că Lacy îl cucerise. 

Eva reuşi să scape de Resee fără a-i adresa vreun 
cuvânt, îl însoţi pe Dan până la maşină şi făcu programul 
pentru a doua zi. 

— In regulă, şefa, confirmă Dan, urmărind agenda 
întocmită de tânără, apoi adăugă: Imi place doamna 
Benedict. Chiar mult. Şi puştiul îmi place. Doar marele 
Resee Benedict... Nu vorbeşte prea mult, dar, ţine minte 
cuvintele mele, dacă vor exista probleme în Corinth legate 
de filmare, toate se vor datora numai lui. 

Eva simţise şi ea cândva acelaşi lucru, totuşi acum ar 
fi vrut să-i ia apărarea. Dar se opri la timp pentru a nu 
părea total deplasată. 

— Iar felul în care se uita la tine... adăugă Dan 
urcându-se în maşină. Parcă ar fi un lup flămând care abia 
aşteaptă s-o mănânce pe Scufiţa Roşie. Dacă aş fi în locul 
tău, aş mult mai atentă. Omul acela este foarte periculos. 

Şi Eva avusese acelaşi sentiment la început. Dar 
acum acesta fusese înlocuit cu altul, pe care tânăra încerca 
să nu-l ia în seamă. 

Dar nu putea să nu ia în seamă părerile celorlalţi. Şi 
se părea că toată lumea avea o părere despre Resee. Nu 
numai Dan Morrow şi ceilalţi membri ai echipei de filmare. 
Toţi locuitorii din Corinth aveau ceva de spus despre 
Resee. Eva îi asculta, fascinată de comentariile lor care 
erau cât se poate de diverse. Nu toţi locuitorii din Corinth 
împărtăşeau părerile femeii care lucra la poştă. 

Dar ştiau cu toţii cum se desfăşurau filmările. Eva 
constată acest lucru când se opri la magazinul universal 
mai târziu după-amiază. Vânzătorul începu să-şi expună 
părerile despre Resee cu o mânie surdă. Eva sperase că va 


fi singura părere pe care o va auzi. Dar se înşelase. Alţi doi 
oameni care se instalaseră confortabil lângă o tablă de şah 
într-un colţ, vorbeau despre el. Dacă le-ar fi urmărit 
mişcările ar fi putut crede că sunt statui. Stăteau fără să se 
mişte de o parte şi de alta a mesei de şah. Doar buzele li se 
mişcau. 

Unul dintre ei declară ferm că Resee Benedict ar fi 
trebuit să rămână în nord, nu să se întoarcă aici, în locurile 
natale: 

— Stă ascuns acolo ca un urs în bârlogul său şi nu-şi 
arată faţa nimănui. 

Adversarul lui la jocul de şah, un negru care stând jos 
avea aceeaşi înălţime cu vânzătorul care stătea în picioare, 
îi luă apărarea lui Resee: 

— Acesta este felul lui de a fi. S-a întors în Corinth 
pentru că iubeşte locurile şi viaţa simplă pe care o avem 
aici, Ed. 

— Da, îi răspunse Ed cu dispreţ. Îi place viaţa asta 
care ne va omori pe toţi. Ne va omori şi oraşul. Nu există 
progres aici. Asta îi place lui Benedict. Şi de ce nu i-ar 
plăcea? Este bogat şi îşi permite să stea toată ziua fără să 
facă nimic. Ceea ce ar trebui să facă este să-şi folosească 
influenţa şi să aducă nişte afaceri prin împrejurimi. 

Faţa îngustă a lui Ed deveni şi mai prelungă când îşi 
ţuguie buzele. 

— Nu este treaba lui să dea oamenilor de lucru, Ed. 

— Dacă îi place atât de mult acest oraş şi s-a hotărât 
să rămână aici definitiv, ar trebui să-şi asume nişte 
responsabilităţi. 

Eva le ascultă conversaţia până făcu toate 
cumpărăturile de care avea nevoie pentru şederea ei 
prelungită în Corinth şi le achită la casă. Cei doi nu 
ajunseseră la vreo concluzie, aşa că renunţară la subiect şi 
începură să discute despre baschet. 

Beau o aştepta în faţa uşii de la intrare la Diligence 
Hall şi o ajută să descarce toate cumpărăturile pe care le 
făcuse. Eva îi povesti despre cei trei oameni din magazinul 
universal, fără a aminti comentariile lor. 


— Oraşul acesta este întruchiparea tuturor dorințelor 
unui director de distribuţie, spuse ea în timp ce urca 
scările alături de Beau. Feţeleacelor oameni şi a femeii de 
la ghişeul poştal sunt de-a dreptul clasice. In special cel 
care se numea Ed. 

— Ed este ceea ce mama mea numeşte „viclean ca o 
vulpe”. Ochii lui dovedesc acest lucru. Dar ai dreptate. 
Corinth este un loc unde poţi găsi feţe interesante. 

— Pun pariu că le ştii pe toate. 

— Cum să nu. Ştiu fiecare faţă din zonă. Pe multe din 
ele le-am schiţat. 

— Adevărat? 

Eva deja îşi făcuse un plan în minte. 

Beau, care nu ştiau cum funcționau rotiţele în capul 
Evei, răspunse: 

— Sunt un artist frustrat. Adevărul este că am 
obţinut diploma în arte plastice la colegiul de aici, dar nu 
am lucrat prea mult. Doar pentru plăcerea mea. Feţele 
sunt punctul meu forte. Profesorii mi-au spus mereu asta. 

— Mai ai schiţele pe care le-ai făcut? 

— Bineînţeles. Nu arunc nimic niciodată, oricât ar fi 
de nereuşit. 

Mintea Evei continua să lucreze. Sperase încă de la 
început că entuziasmul băiatului va putea fi recompensat 
în vreun fel. Acum găsise soluţia. 

— Ştii probabil unde locuiesc cu toţii şi unde 
lucrează. 

Ea şi Beau străbătură holul răcoros placat cu dale de 
marmură. 

— Bineînţeles, îi răspunse Beau şi adăugă: Avem ceai 
cu gheaţă pe terasă. 

Eva îl urmă jos. 

— Bănuiesc că ştii în cine putem avea încredere şi în 
cine nu. 

— Până la ultimul om. 

Beau începea să înţeleagă unde bătea Eva. 

— Te gândeşti la ceva anume pentru mine, Eva? 
întrebă cu o voce ce ar fi părut total dezinteresată dacă nu 


l-ar fi trădat faţa copleşită de emoție. 

— Posibil. 

— Mă întrebam dacă nu aş putea face ceva pentru 
film. Te gândeşti să vă ajut să angajaţi câţiva figuranţi? 
întrebă el. 

Eva zâmbi. 

— Da. Cred că directorul de distribuţie va aprecia 
ajutorul pe care i-l vei putea da, mai ales dacă îi vei arăta 
schiţele pe care le-ai făcut. Pe lângă asta, meriţi să fii 
recompensat pentru ajutorul pe care ni l-ai dat. 

— Oh! exclamă el în timp ce se îndreptau către 
terasă. 

— Bineînţeles. Dacă nu ai fi fost tu, am mai fi filmat 
noi la Diligence Hall? 

Beau râse şi Eva constată că avea acum la Diligence 
Hall doi aliaţi: pe Beau şi pe Lacy. Al treilea din neamul 
Benedict era deja o cantitate neglijabilă. 

Capitolul 4 

Eva era încă nesigură de atitudinea lui Resee faţă de 
ea şi de restul echipei de filmare. Acesta le acceptase 
prezenţa la Diligence Hall pentru că nu avusese încotro. 
Nu mai avea ce face din moment ce Lacy semnase 
contractul cu compania Marchetti Films. Dar asta nu 
însemna şi că trebuia să-i aibă la inimă. Din punctul de 
vedere al Evei, Resee nu-i mai avea la inimă deloc. Totuşi, 
problemele pe care Dan le prevăzuse în legătură cu acesta 
nu apăruseră. Resee continua să păstreze distanţa. Era 
doar un observator, cu ochi cenușii critici, cărora nu le 
scăpa niciun amănunt, dar se abţinea de la orice 
comentariu. 

Resee era singurul care nu vorbea. Toţi ceilalţi din 
Corinth şi din împrejurimi aveau o mulţime de întrebări 
legate de film. Întrebări care erau inevitabil urmate de 
comentarii în legătură cu Diligence Hall şi Resee Benedict. 
Eva lua cunoştinţă de ele pe măsură ce îl însoțea pe Dan în 
tururile sale prin oraş, pentru a surprinde diverse ipostaze. 

x x * 


Motelul Corinth Columns nu va mai fi niciodată la fel. 


Sau cel puţin aşa susţinea proprietarul lui. Eva nu îndrăzni 
să-i spună că acesta era doar începutul. Până acum doar 
câţiva membri ai echipei de filmare sosiseră la motel. 
Ceilalţi urmau să vină pe rând, unul câte unul. Aduceau cu 
ei un alt stil de viaţă şi alte obiceiuri. Nimic nu varia în 
stilul lor, indiferent de locul în care ajungeau. Formau un 
grup aparte, toată echipa de producţie a lui Gino 
Marchetti. Transformau orice motel sau hotel în care se 
cazau într-o adevărată casă. Prin nu se ştie ce mijloace 
reuşeau să metamorfozeze camerele astfel încât să creeze 
o atmosferă proprie. Mesele pentru cărţi de joc fuseseră 
mutate la etaj, mâncarea era comandată în cameră. Peste 
noapte motelul se transformase. Ceilalţi turişti erau 
neglijaţi. Personalul care servea parcă înnebunise. Dar 
rareori apăreau cu adevărat probleme. Pe cât posibil erau 
evitate neplăcerile. Atâta timp cât cei din Corinth stăteau 
deoparte şi se uitau cuminţi. 

Mary Eammes, directoarea de distribuţie, sosi în 
mijlocul acestui haos, cu prietenul ei omniprezent. Soseau 
în grupuri. Fete care erau atrase de fascinația 
cinematografiei sau oameni care montau aparatura, sau 
electricieni din echipă. Apăreau oriunde se turna un film. 
Eva nu-şi dăduse niciodată seama ce fel de semnale erau 
emise din locul respectiv, încât îi atrăgeau pe toţi ca un 
magnet. 

Începea ceea ce Eva numea „faza întâi”. Îşi 
propusese să stea până la începutul fazei a doua când 
actorii, regizorul şi echipa principală soseau. Până atunci 
Eva spera ca toate pregătirile să fie încheiate, iar familia 
Benedict să se fi obişnuit cu schimbările din viaţa lor. 
Compania Marchetti Films va fi asimilată oraşului Corinth, 
sau viceversa. 

Eva sosi la motel la ora 12 şi se întâlni cu Mary. 
Constată ca de obicei că toată lumea era adunată în două 
camere duble, în care domnea mirosul fumului de ţigară şi 
cel al mâncării italieneşti. 

— Unde aţi găsit un restaurant cu specific italienesc 
în Corinth? întrebă Eva amuzată. 


— Nu am găsit, veni răspunsul. Am comandat 
mâncarea la restaurantul Luigi din Beaufort. 

— Este cumva Joey aici? întrebă Eva cu mâinile în 
şolduri. 

— Ooo, murmură cineva. Urmează predica. 

— Nu ştim, Eva. Probabil că da, răspunse o altă voce. 
Dar nu se află aici acum. 

— Cum vine va trebui să dea socoteală pentru 
comanda pe care a dat-o şi care a fost adusă aici de la 
şaptezeci de kilometri. 

— Dar, Eva, este cel mai apropiat restaurant 
italienesc. 

— Atunci va trebui să trăiţi fără mâncare italienească 
pentru un timp, le spuse ea. 

Murmure de nemulţumire se auziră din toate 
colţurile camerelor. 

Ignorându-i, Eva îşi făcu loc spre Mary şi reuşi să 
ajungă cu ea împreună într-un colţ relativ liniştit. 

— Îmi pare rău că ţi l-am pus în cârcă pe Beau 
Benedict fără să-ţi dau nicio explicaţie şi nu am stat de 
vorbă cu tine când ai sosit, dar eram în mijlocul unei 
discuţii. 

Mary îşi aprinse o ţigară. 

— A fost o surpriză să văd că puştiul era trecut pe 
agenda mea, chiar din prima zi. Dar instinctele tale sunt 
corecte, ca de obicei, Eva. Îmi va uşura mult munca. 
Schiţele lui sunt minunate. Pot pur şi simplu să aleg pe 
cine să angajez doar privindu-le. Bineînţeles, va trebui să 
ţinem cont că numele Benedict nu este pe lista lui Gino. 
Dacă va descoperi că l-am trecut pe puşti pe statul de 
plată... 

— Voi vorbi cu Joey despre asta. Dacă ne încadrăm în 
timp şi sub bugetul prevăzut, Gino nu se va uita peste 
cheltuielile financiare. Între timp, ceea ce nu ştie, nu poate 
să-i facă rău. 

— Adesea mă întreb dacă Gino este conştient ce 
angajat ideal are în tine. 

— Probabil că nu, spuse Eva râzând. Dar să ştii că am 


un premiu special pentru el. 

Mary trase adânc din ţigară şi expiră. 

— Nu ştiu cum funcţionează treaba. El este un tip 
dur, de modă veche, iar tu eşti o tipă stilată. Totuşi voi doi 
vă înţelegeţi de minune. 

— Ne-am obişnuit de-a lungul timpului, de când 
lucrăm împreună. Am învăţat să avem încredere unul în 
celălalt. Eu ştiu că singura lui dorinţă este să-mi duc 
treaba la bun sfârşit. 

— De aceea ne aflăm şi noi aici. Cu ajutorul acelui 
puşti voi putea să angajez câţiva figuranţi şi actori în roluri 
secundare, într-un timp record. Voi verifica lista mâine 
seară împreună cu Beau. 

— De ce nu în seara asta? 

— Am nevoie de o zi ca să-mi revin. 

Mary îşi plimbă mâna prin părul castaniu. 

— Mary, de ce trebuie să-ţi revii, după ce ai călătorit 
din Los Angeles pe Coasta de Est? Trebuie să economiseşti 
timp, nu să-l consumi fără rost. 

— Pentru mine nu este valabil. Eu pierd timp 
întotdeauna când mă urc în avion. O, apropo... adăugă ea. 
Ce poţi să-mi spui despre fratele mai mare al lui Beau, 
despre Resee? 

Eva ezită un moment înainte de a răspunde, 
căutându-şi cuvintele: 

— El este cel care face probleme. 

— Atunci, este una dintre problemele care arată cel 
mai bine din câte am văzut. Se plimba de-a lungul pajiştii 
când am ajuns. Casa aceea oricum arăta extraordinar, dar 
când am văzut ce creatură superbă se îndrepta spre mine, 
aproape că am leşinat. Purta pantaloni de călărie şi un 
tricou care i se lipise de trup din cauza transpiraţiei. Şi 
mai erau acei doi câini... 

— Setteri irlandezi, Mary, spuse Eva, convinsă că 
interesul lui Mary în materie de câini era pe atât de limitat 
pe cât îi era de dezvoltat cel în materie de oameni. 

— Oricum, îşi aduceau din plin contribuţia în acel 
peisaj, în timp ce el se îndrepta spre mine. Rămăsesem 


acolo nemişcată. Speram ca el să fie puştiul care trebuia să 
lucreze pentru mine. Totuşi, nu arăta că ar fi avut nevoie 
de vreun loc de muncă. Acei ochii cenuşii... Incredibil. 

Mary îşi stinse ţigara şi aprinse alta. 

— În cele din urmă când a ajuns lângă mine, l-am 
recunoscut. Era tipul care lucrase la ştiri atâţia ani de zile. 
Dar în realitate arată de o sută de ori mai bine decât la 
televizor. Are ceva anume cu tine? 

— Despre ce naiba vorbeşti? întrebă Eva uimită. 

— Nu ştiu. Am o bănuială. Nu am vorbit cu el decât 
un minut sau două înainte de a veni Beau, dar a reuşit să 
conducă discuţia către tine. De cât timp te cunosc... şi 
diverse alte chestii. 

— Probabil că încearcă să afle dacă am vreun punct 
slab, răspunse Eva, încercând să-şi ascundă emoția. 

— Nu. Nu cred că omul căuta subiecte de senzaţie. A 
plecat din televiziune pentru totdeauna. Păcat, era foarte 
talentat. Îţi aduci aminte de acele reportaje din Orientul 
Mijlociu? 

Eva nu-şi putu ascunde admiraţia: 

— Era incredibil. 

— Acum încep să am impresia că şi tu simţi ceva 
pentru el. Ciudat, spuse Mary, dar am senzaţia că va fi 
foarte interesant. 

— Grăbeşte-te, va începe furtuna, îi spuse Lacy, 
întâmpinând-o în pragul uşii în seara următoare. l-am dat 
liber bucătăresei în seara asta pentru că nu suntem decât 
noi două la cină. 

Merseră împreună în hol, iar Lacy îi explică: 

— Beau ia în seara asta cina împreună cu Mary 
Eammes. Pare o tânără de treabă. Dar este atât de tânără. 
Niciodată nu mi-aş fi imaginat că o persoană de vârsta ei 
poate avea o slujbă cu atât de multă responsabilitate. 

— Este foarte talentată, explică Eva, iar domnul 
Marchetti nu dă nicio importanţă vârstei. A angajat de 
exemplu cameramani care în alte profesii s-ar fi pensionat 
de mult. Aceştia lucrează cot la cot cu puşti care tocmai au 
terminat şcoala de cinematografie. Talent şi 


conştiinciozitate. Sunt singurele pretenţii pe care le are 
din partea angajaţilor lui. 

— Este o tânără foarte drăguță... continuă Lacy. 

Eva sesiză încotro ţintea aceasta. 

— Din păcate, îi spuse ea, prietenul ei se află şi el 
aici. 

Eva se hotări să-i împărtăşească câteva din secretele 
„de culise” ale industriei filmului. 

— Echipele de filmare obişnuiesc să călătorească 
foarte mult. De aceea îşi iau şi familiile cu ei, oriunde îi 
poartă chemarea muzei. 

— Dumnezeule! spuse Lacy. 

Era un pic şocată, dar îşi reveni repede din surpriză. 

— Şi cum îşi câştigă tânărul acela existenţa ca să 
poată să şi călătorească alături de Mary atâta timp? 

Eva zâmbi. 

— Lacy, nu întreba. Uneori este mai bine să nu ştii 
toate detaliile. 

Lacy dădu din cap. 

— Bine. Mi-ai promis că vor fi oameni interesanti. 
Acum cina, Eva. Deoarece Beau nu este aici, iar Resee... 
iar Resee nu mai vine să ia masa cu noi în ultima vreme, de 
când... 

Ezită să-şi continue gândul, un pic neliniştită. Eva o 
salvă: 

— Ştiu. De când am sosit noi la Diligence Hall. 

— Nu-mi place deloc când se poartă atât de 
nepoliticos. 

— Este în regulă. Nu trebuie să-l învinovăţeşti. Fiul 
tău s-a opus de la bun început ideii ca noi să venim aici să 
filmăm. Nu se simte dator să întâmpine cu braţele deschise 
nişte oameni pe care nu-i doreşte aici. Il înţeleg. 

— Eu nu-l înţeleg uneori. Mă rog, spuse Lacy, care nu 
mai voia s-o plictisească cu problemele legate de fiul ei cel 
mare. Cred că vom avea noroc în seara aceasta. 
Bucătăreasa ne-a lăsat o gamă destul de diversă de 
preparate. 

— Eu deschid drumul, spuse Eva. Sunt o adevărată 


expertă când vine vorba de o cină din ce se mai găseşte 
prin frigider. 

În drum spre bucătărie, un bubuit puternic se auzi 
din ceruri, iar Eva, speriată, sări şi o apucă pe Lacy de 
braţ. 

— Nu te speria, îi spuse aceasta râzând. Astfel de 
furtuni sunt ceva obişnuit pe aici vara. De fapt, este doar 
tunetul care ne-ar putea speria. De obicei pagubele sunt 
aproape inexistente. 

Înaintea de a apuca să-şi termine fraza, cerul se 
aprinse de fulgere, speriind-o pe Eva din nou. 

— Nu mă lua în seamă, Lacy. Nu sunt obişnuită cu 
astfel de furtuni. 

— Vrei să spui că nu există furtuni în Los Angeles? 
întrebă Lacy, nevenindu-i să creadă. 

— De fapt, nu-mi amintesc ultima oară când am văzut 
vreun fulger în California. Bineînţeles, călătorind foarte 
mult, am parte de orice fel de vreme, dar am grijă să nu 
stau afară în timpul furtunilor. 

— Nu te speria. Ne vom simţi bine în bucătărie. Este 
un loc călduţ şi intim, o asigură Lacy. 

Bucătăria era atât călduţă cât şi intimă. Era o 
încăpere largă, cu podea de lemn, cu o masă mare de 
stejar şi de jur-împrejurul mesei scaunele garnisite cu 
perne înflorate. 

— Aceasta este una dintre cele mai vechi încăperi din 
casă, îi spuse Lacy. Cuptorul de gătit este chiar cel 
original. Foarte puţine lucruri au fost schimbate de-a 
lungul timpului, cu excepţia aparaturii electrocasnice. Azi 
nu mai gătim folosind focul în aer liber, zâmbi ea 
ştrengăreşte în timp ce se uita în frigiderul mare de unde 
scoase şunca presată. Ce zici de nişte sandvişuri cu şuncă? 

— Minunat, fu de acord Eva. 

— Mai avem brânză şi lăptuci, şi poate nişte felii din 
carne de curcan, dacă le voi găsi. 

— Vom prepara sandvişuri „ă la Dagwood”, spuse 
Eva, căutând ingredientele de care avea nevoie. 

Împreună pregătiră ceai cu gheaţă şi salată, şi se 


hotărâră să rămână mai departe în bucătărie. Lacy întinse 
o faţă de masă în carouri şi aşezară sandvişurile unul peste 
celălalt, ca şi cum ar fi construit piramide. 

— Acesta era mereu felul preferat de mâncare al lui 
Resee când era copil. Putea să facă cele mai mari 
sandvişuri din lume. Eu şi tatăl lui mereu ne minunam cât 
de mult putea să muşte din ele. 

Se pare că oriunde s-ar fi dus, Eva se vedea nevoită 
să participe mereu la conversații despre Resee Benedict. 
Ca şi înainte, şi acum descoperi că este extrem de 
interesată să asculte povestiri despre acesta. Cu atât mai 
mult cu cât nu mai era vorba de bârfa care circula prin 
oraş. 

— A fost mai mult fiul tatălui său decât fiul meu, îi 
spuse Lacy Evei. Când m-am măritat şi am venit aici, 
aveam doar nouăsprezece ani. Eram prea preocupată să 
învăţ să devin stăpâna acestor locuri, aşa că educaţia şi 
creşterea lui Resee a căzut în sarcina servitorilor şi a 
tatălui său. 

Spusese ultimele cuvinte aproape cerându-şi scuze 
pentru greşelile din trecut. 

— Pe măsură ce a crescut, Resee l-a urmat pe tatăl 
lui oriunde se ducea acesta: la vânătoare, călare, chiar şi la 
întâlnirile legislative ale statului Columbia. Timp de un 
semestru, soţul meu a făcut parte din organul legislativ al 
statului, explică ea. 

— Acum îmi dau seama de unde a moştenit Resee 
interesul pentru politică şi guvernare. 

— Adesea mă gândesc că, dacă m-aş fi implicat mai 
mult în educaţia lui Resee, nu ar fi plecat de acasă atât de 
devreme. Poate ar fi rămas aici cu noi, mulţumit de viaţa 
liniştită din Corinth, în locul călătoriilor prin toată lumea. 
Dar tatăl său i-a făcut acest dar al ambiţiei şi dorinţei de a 
şti mai mult. Voia să ştie absolut tot. Voia să meargă 
pretutindeni. De aceea a plecat atât de departe, la colegiu, 
n-a putut să vină după aceea acasă până acum. 

Vântul sufla din ce în ce mai tare. Şuiera pe hornul 
casei. Eva se surprinse tremurând. 


— Sper c’ nu îţi este atât de frică de furtuni, nu-i aşa? 
o întrebă Lacy. Eu le ador. În special noaptea târziu. Mă 
adorm. Cu excepţia acesteia care mă ţine trează. 

Lacy umplu cafetiera cu apă şi o puse pe sobă. 

— Mă voi obişnui cu ele, spuse Eva, chiar în 
momentul în care un alt trăsnet căzu în apropiere. 

Eva spera că râsul şi fulgerele n-o vor împiedica pe 
Lacy să continue povestirile despre fiul ei. Voia ca Lacy să 
vorbească mai departe, dar în acelaşi timp se simţea 
oarecum încurcată din cauza interesului sporit pe care îl 
acorda subiectului. 

Vântul se mai potoli o clipă, iar Lacy îşi reîncepu 
depănarea amintirilor: 

— Până s-a născut Beau, eram deja mai în vârstă şi 
am intrat în rolul de mamă imediat. Resee nu a primit tot 
ceea ce merita, pe când Beau a primit mai mult decât 
merita. 

Lacy zâmbi trist. 

— Cred că lucrurile nu s-au împărţit niciodată în mod 
egal între ei. Beau părea că iubeşte foarte mult aceste 
locuri şi că îşi doreşte să rămână aici. Dar încep să mă 
întreb dacă n-am făcut o greşeală ţinându-l aici, lângă 
mine. lar Resee a iubit întotdeauna restul pământului. Şi 
iată-l înapoi din nou. Copiii vor continua să-şi uimească 
părinţii indiferent cât de bine au impresia că îi cunosc. 

Lacy luă cafetiera de pe foc şi scoase două ceşti din 
bufet. 

— Uite unde am ajuns cu povestirea. Plecasem de la 
faptul că Resee se poartă nepoliticos cu voi. Nu i-a fost 
prea uşor după ce s-a întâmplat... 

— Cred că i-a fost foarte greu să-şi piardă soţia în 
felul acesta. Sunt sigură că a iubit-o foarte mult. 

Eva nu ştia ce a apucat-o să facă o astfel de remarcă, 
dar Lacy păru să nu ia în seamă îndrăzneala ei. 

— Erau devotați unul altuia, spuse Lacy. Barbara era 
o fată din Corinth. Născută şi crescută aici. Cred că îi era 
destul de greu să călătorească mereu, dar îl urma oriunde. 
Era înnebunită după el. 


Eva simţi cum şarpele geloziei i se strecoară în suflet, 
deşi se aşteptase să audă acele lucruri de la Lacy. Numai o 
soţie mai mult decât devotată ar fi mers în locurile cele 
mai fierbinţi pentru a fi alături de soţul ei. Ca să nu mai 
vorbim de disconfort şi pericole. Eva ştiuse dintotdeauna 
ce fel de dragoste existase între Resee şi fosta lui soţie. 
Din cauza acelei iubiri Resee suferea acum atât de mult. 

Lacy sugeră să bea cafeaua în camera alăturată. Eva 
o urmă, străbătând holul ale cărui ferestre erau luminate 
de fulgere şi bătute de picăturile ploii. 

— Se pare că nu vrea să se mai oprească, comentă 
Lacy. S-ar putea să se transforme într-o furtună ceva mai 
puternică. 

— Nu cumva într-un uragan? întrebă Eva care nu era 
tocmai încântată de ideea de a asista la un dezastru în 
zonă. 

— Oh, nu! Uraganele nu se formează la începutul 
verii, o asigură Lacy. Doar o să bată vântul şi va ploua mai 
mult decât avem nevoie. Să sperăm că recoltele nu vor fi 
înghiţite de apă în vara asta. 

Lacy o conduse pe Eva într-o cameră minunată, cu un 
clavecin vechi într-un colţ. Pe el se găsea un flaut, iar 
sprijinit de perete se afla un violoncel. 

— Cum de nu am văzut această cameră? se întrebă 
Eva cu voce tare, fermecată de ceea ce vedea în jurul ei. 

— Nici eu nu-mi dau seama, îi răspunse Lacy. Dan a 
fost foarte impresionat de această încăpere şi a promis că 
va încerca s-o introducă şi în film, în măsura în care va 
putea. Acesta este locul nostru preferat unde ne strângem. 
Aveam adesea concerte în familie, Beau cu tatăl lui şi cu 
mine. Asta se întâmpla înainte ca soţul meu să moară. 

— Ce minunat. Tu eşti pianista? 

— Nu. Soţul meu cânta la pian, eu cântam la flaut, iar 
Beau la violoncel. Încă mai cântăm uneori seara, dacă 
reuşim să-l convingem pe Resee să vină până aici. El cântă 
la pian, asemeni tatălui lui. 

— Mi-ar plăcea să vă aud o dată cântând, spuse Eva, 
conştientă de faptul că o astfel de rugăminte putea fi 


considerată aproape deplasată. 

Dar Lacy nu se simţi deloc ofensată. Mai mult, îi 
promise o seară muzicală. 

— Dar mă tem că va fi fără Resee. Nu-i place să cânte 
în public. Cred că ar fi şocat dacă ar afla că eu şi Beau am 
dat spectacole împreună. 

— Chiar aţi dat? întrebă Eva, surprinsă ea însăşi. Nu 
am crezut că obişnuiaţi să primiţi vizitatori la Diligence 
Hall. 

— Nu mai primim de când Resee s-a întors acasă. 
Obişnuiam să primim vizitatori o dată pe săptămână, în 
timpul verii. Ne simţeam foarte bine şi la fel şi invitaţii 
noştri. Iar noi câştigam şi un ban în plus. Ar trebui să auzi 
cum cânt la clavecin, spuse Lacy râzând. 

Apoi sughiţă şi dădu din cap. 

— Dar Resee, după cum bănuieşti probabil, nu era 
interesat câtuşi de puţin de aceste concerte. 

Lacy aşteptă ca tunetele să scadă în intensitate şi 
spuse deodată: A 

— Hai să bem un pic de coniac, vrei? În mod sigur vei 
dormi mai bine la noapte după ce vei bea un strop. 

— Nu am nimic împotrivă, confirmă Eva. Vrei să mă 
duc eu să-l aduc? 

— Nu, obiectă Lacy. Este în pivniţa din spatele 
bucătăriei şi numai eu pot să-l găsesc. Tu trebuie doar să 
stai aici şi să ignori furtuna. 

Lacy vorbise zâmbindu-i în acelaşi timp Evei pentru a 
o încuraja, şi se îndreptă către hol. O lăsă pe Eva stând pe 
canapea şi aşteptând următoarea bubuitură. Când se făcu 
auzită, luminile se stinseră instantaneu. Eva se trezi într-o 
cameră cufundată în întuneric. 

Liniştea profundă care se aşternuse peste întreaga 
casă o forţă să se ridice în picioare cu atenţie, să păşească 
încet şi să deschidă uşa ce dădea spre hol. De voie, de 
nevoie trebuia să-şi înfrângă teamă. Pipăind pereţii încercă 
să ajungă în bucătărie, unde văzuse nişte lumânări într- 
unul dintre dulăpioare. 

Ploaia se lovea de ferestre în timp ce ea trecea pe 


lângă ele. Fulgerele îi luminau calea. Cu fiecare nouă dâră 
de lumină se grăbea să ajungă la capătul coridorului, unde 
o aştepta din nou întunericul. În faţa ei trebuia să fie uşa 
de la bucătărie. 

— Lacy! strigă, apucând clanţa uşii. Minunat! răbufni 
ea, încercând să intre. 

Următorul tunet i se păru Evei că a rupt casa în 
două. În lumina fulgerelor, deschise uşa bucătăriei şi intră 
repede, închizând-o în urma ei. Se repezi la bufetul şi 
căută nişte lumânări. În graba ei dărâmase un pahar în 
care se păstrau lumânările care ardeau. Căzuse de pe 
bufet pe podea. Dar găsi o lumânare şi chibriturile chiar 
lângă ea. 

Cu mâini tremurânde, reuşi să aprindă un chibrit şi 
cu el o lumânare. Răsuflă uşurată când lumina invadă 
încăperea. Pentru a nu le mai pierde, le băgă în buzunar. 

— Lacy, strigă ea din nou. Am o lumânare. Vin jos. 

Scara ce cobora către pivniţă era mărginită de rafturi 
pe care stăteau liniştite conserve de fructe şi legume, 
fiecare cu eticheta ei. Pe măsură ce cobora, observă că 
unul dintre rafturile cu borcane era deranjat. Lăsă 
lumânarea în jos pentru a lumina scările şi văzu şi alte 
borcane sparte pe câteva trepte. 

Deodată realiză ce se întâmplase. Lacy nu mai văzuse 
unde calcă şi alunecase, trăgând după ea câteva borcane 
de pe raft. Eva se grăbi să coboare scările, ştiind că Lacy 
se afla jos. 

Văzu primele pete de sânge şi se abţinu să nu strige 
din toţi plămânii: 

— Lacy! 

Ingenunche lângă ea. Sângele de pe podea formase o 
baltă chiar sub obrazul ei. 

Ţinând lumânarea într-o mână, Eva atinse faţa lui 
Lacy şi îi întoarse uşor capul. 

— Mulţumescu-ţi, Doamne, spuse ea cu voce tare. 

Pielea lui Lacy era caldă. Nu murise. Sângele 
provenea dintr-o rană la cap. Sângerarea se oprise. Dar 
era o altă problemă: poziţia piciorului lui Lacy. Eva îşi dădu 


imediat seama că este rupt. Nu îndrăzni să i-l mişte. Era 
conştientă că nu putea s-o care până sus pe scări. Încercă 
s-o aşeze cât mai confortabil. 

Pentru un moment, Eva se lăsă cuprinsă de panică, 
dar făcu un efort pentru a-şi recăpăta stăpânirea de sine. 
Nu putea să rezolve această problemă singură. Avea 
nevoie de ajutor. Mişcându-se încet pentru a nu se stinge 
flacăra lumânării, Eva urcă scările şi străbătu coridorul 
lung. Nu îndrăznise să lase lumânarea lângă Lacy, aşa că 
speră că aceasta nu-şi va reveni până se va întoarce ea. 

Se afla un telefon pe măsuţa din foaier. Eva se grăbi 
să ajungă la ea şi din cauza curentului lumânarea se 
stinse. Dar nu avea nevoie de lumină pentru a vorbi cu 
operatoarea. Formă cifra o şi duse receptorul la ureche. li 
luă două secunde pentru a-şi da seama că furtuna 
smulsese firele de telefon. Formă din nou O, sperând ca de 
această dată cineva să-i răspundă la celălalt capăt al 
firului. Dar telefonul era mort. Puse receptorul încet jos, 
gândindu-se care va fi următoarea mişcare. 

Nu mai era nimeni în casă sau în împrejurimi, cu 
excepţia lui Resee. Eva deschise uşa debaralei şi luă prima 
haină care îi căzu în mână. Se îmbrăcă cu ea şi îi încheie 
nasturii. Se îndreptă către uşa de la intrare. 

În depărtare, printre copaci, Eva putea vedea 
luminiţa unei lanterne prin ferestrele casei de oaspeţi. 
Trebuia să alerge prin pădure până la acea luminiţă. Când 
deschise uşa de la intrare, forţa vântului o împinse înapoi. 
Un tunet bubui, iar Eva, tremurând din toate încheieturile, 
făcu un efort supraomenesc pentru a-şi aduna bruma de 
energie şi curaj care îi mai rămăsese. 

În timp ce străbătea terasa şi cobora scările auzi uşa 
trântindu-se în urma ei. Trebuia să ajungă la Resee. 

Împrăştiată de vânt, ploaia o biciuia peste faţă, iar 
crengile copacilor se agăţau de ea ca nişte braţe 
tânguitoare. Mergea spre casa de oaspeţi aproape 
bâjbâind în întuneric. Nu putea să vadă nimic în smoala 
nopţii. Doar acea luminiţă în depărtare. La jumătatea 
drumului tocul unui pantoi se afundă în noroi şi se pierdu. 


Dar îşi continuă drumul, ştiind că singura speranţă a lui 
Lacy era ea. 

Când începuse furtuna, Resee îşi luase lanterna, 
aşteptându-se să urmeze o pană de curent electric. Dar 
asta nu-l deranja câtuşi de puţin. 

Fusese obişnuit cu situaţii mult mai dificile, nu doar 
lipsa curentului electric. De fapt, întotdeauna îi plăcuseră 
furtunile noaptea. Pentru cei din sud acestea erau 
momente de relaxare. Resee avea lângă el o sticlă de 
coniac şi o carte pe care putea s-o citească la lumina 
lanternei. Era singur, singur... 

Când luminile se stinseră, trecu casetofonul pe 
alimentare cu energie de la baterii. Puse o casetă cu 
muzică simfonică şi dădu sonorul tare pentru a concura cu 
urletele furtunii în noapte. După ce citi o vreme, puse 
cartea alături şi se duse să privească pe fereastră. 

Fulgerul care despică cerul în momentul în care Eva 
păşise pe verandă părea să fi luminat întregul univers. În 
acea lumină Resee o zări pe Eva cu părul în bătaia 
vântului, cu ochii larg deschişi ca şi cum ar fi tânjit să 
ajungă la el. Pentru o clipă se lăsă purtat pe aripile 
imaginaţiei şi îşi închipui că Eva venea către el cu o 
dorinţă fierbinte în suflet... aceeaşi dorinţă pe care o 
simţea şi el pentru ea. 

Resee dădu din cap, alungând fantezia aceea dulce. 
Îşi dădu seama că privirea ei exprima frică. Deschise uşa, 
iar ea îi căzu în braţe. Îi simţi inima bătând cu putere prin 
haina de ploaie care era cu trei numere mai mare decât 
măsura ei. 

— Ce s-a întâmplat? Mama? 

Eva dădu din cap. 

— A căzut... 

Resee îi dădu drumul pentru a-şi lua şi el o haină de 
ploaie. Apoi, o strânse bine şi deschise uşa. Eva se trezi din 
nou în ploaie. Dar de data aceasta braţele lui Resee erau 
alături de ea ca s-o sprijine. În ciuda vântului puternic şi a 
ploii, nu căzu. Nici măcar nu se mai împiedică până 
ajunseră în casă. 


Imediat după ce intrară, Resee o întrebă: 

— Unde este? 

— În pivniţă, reuşi ea să-i răspundă. 

— Ai o lumânare? 

— Da, murmură ea. Pe masă. 

Cu lanterna în mână, Resee se îndreptă către 
bucătărie. Eva nu mai era speriată acum când ştia că 
alături de ea se află Resee. Începu să gândească logic. 
Înainte ca el să ajungă la capătul holului, Eva era deja pe 
terasă, îndreptându-se către maşină. 

Aduse maşina din până la intrarea din spate, unde 
dădea uşa de la bucătărie. Lăsă farurile aprinse pentru a 
lumina drumul de la maşină până la uşă. 

Resee apăru în cadrul uşii, purtându-şi mama în 
braţe. 

— Bine gândit, îi spuse el în ploaie. 

Eva trecu de cealaltă parte a maşinii pentru a-l ajuta 
s-o aşeze confortabil pe Lacy pe bancheta din spate. 

— Ai grijă de piciorul ei, îi spuse el Evei. Este rupt. 

Cu mare atenţie, tânăra îi ţinu piciorul lui Lacy, iar 
Resee o aşeză pe banchetă. _ 

— O duc la spital, spuse el. Intoarce-te în casă şi 
schimbă-te înainte de a face pneumonie. 

— Nu, ripostă Eva. Vreau să merg cu tine. 

Înainte ca el să mai poată spune ceva se şi suise în 
maşină. Resee porni motorul şi plecară spre spital. 

Dar trebuiau să meargă încet. Drumul îngust şi 
destul de greu accesibil pe vreme frumoasă, era acum 
îmbibat cu apă. Eva descoperi că tremura şi căută mâna lui 
Lacy. 

— Totul va fi bine, o asigură Resee. Am condus pe 
acest drum şi în condiţii mai dificile. Ce s-a întâmplat de 
fapt? 

— Lacy a coborât în pivniţă să ia o sticlă de coniac. 
Probabil că luminile s-au stins pe neaşteptate, nu a mai 
văzut treptele şi a căzut în gol. Resee, se va face bine? îl 
întrebă ea. 

— Aşa cred. Pulsul e bun. Probabil nu este decât o 


lovitură uşoară. Dar îmi fac probleme pentru picior. 

În acel moment le apăru în cale un trunchi de copac 
dezrădăcinat de puterea vântului. Căzuse blocând drumul. 

— La naiba! blestemă Resee în timp ce oprea maşina. 

— Te voi ajuta. 

Coborâră din maşină, înotară prin noroi şi reuşiră să 
clintească din loc trunchiul. Resee o privi când se 
întoarseră în maşină şi zâmbi. Era pentru prima oară când 
Eva îl vedea zâmbind cu adevărat. Celelalte pe care le 
văzuse nu fuseseră decât pe jumătate zâmbete. Restul era 
sarcasm sau zâmbet de dezgust. Dar acesta era cu totul 
diferit. 

Când ajunseră pe autostradă, ploaia cădea în rafale. 
Resee opri la benzinărie, apoi îşi continuară drumul prin 
noapte. 

— Nu mai este mult, spuse el, liniştind-o pe Eva care 
ţinea din nou mâna lui Lacy. 

Luminile spitalului se zăriră în depărtare. Lacy 
începu să geamă uşor, iar Eva îi strânse mâna. 

— Totul va fi bine, Lacy. Am ajuns la spital, iar tu te 
vei însănătoşi. Lângă ea, Resee zâmbi din nou. 

Capitolul 5 

Eva şi Resee stătea stingheriţi unul lângă celălalt în 
sala de aşteptare, de aproape o oră. In aer plutea 
tensiunea care nu avea nimic de-a face cu accidentul. 
Acum, după ce goana către spital se încheiase, rămaseră 
faţă în faţă şi era evident că niciunul dintre ei nu se simţea 
în largul lui. 

Resee era preocupat de Eva care stătea în încăperea 
aceea răcoroasă, în timp ce pantofii şi hainele îi erau ude 
leoarcă. Ploaia se oprise, aşa că Resee îi sugerase să ia 
maşina şi să plece înapoi la Diligence Hall. Ea 
încăpăţânată refuză. Odată cu refuzul, Eva se întrebă dacă 
îl înfuriase pe Resee şi realiză că prezenţa ei acolo nu era 
tocmai motivată, în ciuda interesului ei pentru Lacy. 

Ea nu era un membru al familiei Benedict. Resee era 
fiul lui Lacy. Eva era doar o musafiră. Şi nici măcar una 
binevenită. 


Niciunul dintre ei nu mai încercă să spună nimic 
până când Resee îi sugeră Evei să se ducă la baie şi să-şi 
usuce părul. Eva reuşi să facă acest lucru cu ajutorul unui 
aparat de uscat mâinile şi al hârtiei igienice. Apoi îşi dădu 
jos haina de ploaie care arăta de parcă ar fi fost murată şi 
ciorapii rupţi şi murdari. Încerca să-şi curețe un pic şi 
pantofii de noroi şi reuşi într-o oarecare măsură. Apoi se 
întoarse în sala de aşteptare. 

Zărind-o, Resee nu ar fi descris-o ca pe o tânără 
tocmai prezentabilă. Dar cu părul desfăcut, atârnându-i 
până pe umeri, Eva era pentru Resee cea mai frumoasă 
femeie din lume. El îşi întoarse capul pentru a se împiedica 
să mai aibă vreuna din fanteziile lui în legătură cu ea. 

Eva se dusese la baie din două motive: să se curețe şi 
să-şi usuce părul era primul dintre ele. Al doilea era nevoia 
de a se depărta de el. In cele câteva minute în care lipsi, 
tânăra simţi că poate să respire ceva mai în voie. Dar când 
se întoarse se temu că între ei se va instala iarăşi 
tensiunea. 

Ea începu să vorbească, iar Resee îi răspundea la 
întrebări. Curând stinghereala dispăru dintre ei. 

— Acum aflu şi eu cum este să stai pe un coridor de 
spital şi să aştepţi vreo operaţie pentru o mână sau un 
picior rupt, spuse Resee. Ştii cum se spune: se întoarce 
roata. Părinţii mei au petrecut multe ore aici când eram 
copil. 

— Să nu-mi spui că ai avut accidente când erai copil, 
zise Eva, bucuroasă că Resee îi povestea din amintirile lui 
din copilărie. Dar era în egală măsură uimită că Resee 
Benedict nu fusese un copil perfect. 

— Am avut nasul spart, o mână ruptă şi o gleznă 
scrântită. Nu toate în acelaşi timp, adăugă el. Am fost un 
copil studios. Dar trebuia să cad şi eu de pe bicicletă, din 
copac sau de pe cal. Mai târziu, când m-am dus la şcoală şi 
am reuşit să rămân întreg, Beau a continuat tradiţia. Aşa 
că mama mea a avut parte de multe ore de aşteptare în 
această sală. Nu cred că şi-a imaginat vreodată că va veni 
momentul în care eu voi fi cel care o va aştepta, iar ea va fi 


cea cu piciorul rupt. 

Zâmbi, dar Eva ştia că era preocupat cu adevărat. 

— Treaba devine însă serioasă când eşti mai în 
vârstă. Oasele se rup mai uşor şi se vindecă mai greu. 

În timp ce conducea spre spital, când o aduseseră pe 
Lacy, Resee o asigurase că totul va fi bine. Acum Eva 
constata că Resee era cel îngrijorat, aşa că se simţi 
datoare să-l încurajeze: 

— Sunt sigură că totul va fi bine. Doctorul a spus că 
mama ta este o femeie puternică. Am simţit acest lucru din 
primul moment în care am întâlnit-o. 

Resee fu de acord: 

— Da, puterea i-a crescut odată cu anii. Când eram 
mic, mama era foarte timidă. Nu vorbea niciodată. Dar a 
avut mereu tărie de caracter. Când s-a măritat cu tata, era 
foarte tânără şi cred că domeniul de la Diligence Hall, cu 
tot ce includea, a zăpăcit-o. Apoi anii a transformat-o, 
făcând-o puternică, şi i-a dat simţul valorii. Ştie să 
discearnă ceea ce este important de ce este trecător, mai 
bine decât oricine altcineva. Are de asemenea un dezvoltat 
simţ al umorului. 

De data aceasta fu rândul Evei să aprobe. Dar nu 
putea să nu se gândească la acele tururi ale domeniului, de 
care Resee nu voia să audă. Şi la cea mai recentă decizie 
pe care o luase Lacy: aceea de a permite companiei 
Marchetti Films să filmeze la Diligence Hall. Evident, 
Resee se gândea tocmai la acestea atunci când rostise 
ultimele cuvinte. 

— A devenit şi un pic încăpăţânată cu timpul, îi mai 
spuse el, cu un zâmbet ciudat în ochi. 

Ceva îi spunea Evei că probabil, doar probabil, Resee 
începea să-şi schimbe părerea în legătură cu filmările la 
Diligence. Bineînţeles că în acele momente când stăteau 
alături discutând relaxat, chiar prieteneşte, Resee nu 
părea să aibă nimic cu ea, ca membru al echipei 
cinematografice. Şi spera ca şi în continuare, după ce va 
trece de această criză, Resee să se poarte la fel. Totul ar fi 
fost mai uşor dacă ei păstrau acea relaţie ce părea că se 


înfiripează între ei. 

Era uşor pentru Eva să menţină o atmosferă 
prietenească: dorea să vorbească şi în curând începu să-i 
povestească lui Resee despre copilăria ei, fără oase rupte. 

— Poate că noi, cei din vest, suntem făcuţi dintr-un 
aluat mai bun, îl tachină ea. Eu am fost cu adevărat 
băieţoi, dar nu mi-am scrântit nici măcar o gleznă. 

— Stai un pic, spuse el, neascunzându-şi surpriza. De 
unde anume eşti din vest? 

— Dintr-un mic orăşel din Wisconsin, numit Madison, 
răspunse Eva. 

— Dumnezeule, şi eu care credeam că te-ai născut în 
această lume atât de sofisticată... 

Eva râse. 

— Nici vorbă! Tatăl meu este proprietarul unui mic 
magazin. Nu am plecat niciodată din Wisconsin până la 
vârsta de şaisprezece ani, şi atunci s-a întâmplat pentru că 
m-am dus în vizită la verii mei din Chicago. 

— Sunt mut de uimire, spuse el dând din cap. Şi cum 
ai ajuns să lucrezi pentru Marchetti? 

— Asta este o poveste foarte lungă. : 

— Hai să mergem la café-bar şi să bem o cafea. În 
timpul acesta îmi vei povesti. 

Eva se ridică cu entuziasm, bucuroasă că va putea 
găsi şi un alt decor în afara acelor tuburi fluorescente din 
sala de aşteptare. 

— Dar nu sunt sigură că vreau să-ţi povestesc toată 
viața mea. 

— Doar o parte din ea, spuse Resee, cât să-mi 
satisfac curiozitatea. 

Pur şi simplu nu putea să-şi ascundă încântarea că 
ceea ce gândise el despre Eva nu era adevărat. 

Cafe-barul nu diferea prea mult de sala de aşteptare, 
iar cafeaua abia putea fi băută. Dar ei o băură alăturându- 
se unui grup de oameni care îşi petreceau şi ei noaptea 
aceea furtunoasă în sala de aşteptare a unui spital. 

Stând la o masă în mijlocul încăperei, Eva se gândea 
că ei doi puteau părea un cuplu aflat acum în momente 


grele. Şi era chiar adevărat, doar că împreună nu alcătuiau 
un cuplu. Eva era asistenta lui Gino Marchetti. 

Era o femeie care străbătuse pământul în lung şi-n 
lat de nenumărate ori înainte de a ajunge aici, în Corinth, 
în Carolina de Sud. Iar alături de ea stătea un globetrotter 
ce nu putea fi asemuit cu nimeni. 

— Deci, sub carapacea ta se află o fată de la ţară, 
spuse Resee, încă uimit. Totuşi nimic din tine nu trădează 
acest fapt. 

— În adâncul sufletului meu trăieşte cea mai devotată 
locuitoare din Wisconsin, îl informă ea. 

— Vorbeşti de parcă ai fi soţia mea, comentă Resee. 
Indiferent de locurile pe care le-am străbătut împreună, 
întotdeauna numea oraşul Corinth casa ei. 

Rar mai vorbea Resee despre soţia lui, Barbara, chiar 
şi cu prietenii apropiaţi. De data asta fu şi el uimit de 
faptul că adusese vorba despre ea. 

Eva simţi că Resee nu era tocmai în apele lui şi spuse 
repede: 

— Deci iată-te din nou aici, contrazicând cuvintele lui 
Thomas Wolfe: „Nu poţi să te întorci acasă din nou”. 

Resee dădu din cap şi îşi dădu seama că doreşte să-i 
spună mai multe Evei despre el însuşi, despre ceea ce îl 
făcuse să se întoarcă acasă, şi chiar despre faptul că încă 
nu-şi găsise liniştea pe care o căuta. 

Iar ea dorea ca el să-i povestească mai multe despre 
sine, să-i explice de ce se întorsese acasă la această viaţă, 
şi cum poate să se mulţumească doar cu priveliştea zilnică 
a unui râu ce curge în apropierea casei sale. 

Dar niciunul din ei nu avu ocazia să-şi povestească 
gândurile, pentru că doctorul intrase în încăpere şi se 
îndrepta către ei. Trecuseră două ore, iar operaţia se 
încheiase. 

Resee se ridică în picioare. 

— Mama dumneavoastră va fi bine, spuse doctorul. A 
durat atât de mult pentru că osul era sfărâmat, aşa cum ne 
aşteptam. Dar totul a fost rezolvat, iar piciorul se reface. A 
avut şi la cap o rană uşoară, dar nu a fost nevoie nici 


măcar de copci. 

— Putem să o vedem? 

— De ce nu vreţi să aşteptaţi până mâine, Resee? 
Acum abia îşi revine după anestezie. La început va avea 
dureri şi cel mai bine ar fi să doarmă. Mâine cu siguranţă 
va dori să vă vadă. 

— Sunteţi sigur că totul este în regulă? Nu există 
niciun fel de complicaţii? 

— Nici măcar una. Garantat. Problemele vor începe 
abia mâine când se va trezi şi va hotări că trebuie să plece 
din spital. Sunt convins că aşa va face, cum o cunosc eu pe 
Lacy. Mai bine fii mâine aici, Resee, îi spuse doctorul în 
timp ce-şi strângeau mâinile. 

Cei doi plecară. Afară ploaia se oprise. Eva şi Resee 
se opriră câteva secunde pe treptele spitalului şi respirară 
aerul proaspăt. Crengi de copaci erau peste tot pe jos, dar 
vântul se oprise. Luna apăruse şi lumina norii nemişcaţi de 
pe cer. Întreaga lume părea proaspătă şi pură. 

Resee luă mâna Evei şi se îndreptă către maşină. De 
data aceasta nu mai era ajutor sau sprijin moral. Eva nu 
voia să se gândească mai departe. Pur şi simplu îşi ţinea 
mâna într-a lui. 

Resee conducea repede în noapte către Diligence. 
Geamurile erau lăsate în jos, iar vântul bătea în părul ei. 
Maşina alerga în noapte de-a lungul drumului ud, ceea ce 
îi aduse aminte Evei de nopţile lungi când se întorcea 
acasă cu Franco dintr-o excursie sau dintr-un weekend. Şi 
Franco conducea la fel de repede. Şi parcă plutea în aer 
acelaşi parfum ca şi atunci. I se părea tot atât de familiar 
şi atât de ciudat în acelaşi timp. 

Resee simţea şi el acelaşi lucru şi dorea s-o întrebe 
pe Eva de ce era atât de tăcută. Totuşi ceva îl împiedica s-o 
tulbure. Dădu drumul la radio, iar sunetul muzicii o aduse 
pe fată înapoi pe pământ. Resee vorbi: 

— Acum spune-mi, rosti el blând, cum de a ajuns o 
fată din Wisconsin să lucreze pentru Marchetti Films? 

Eva dădu din cap. Se gândi să-i spună doar o parte 
din adevăr. Dar în momentele acelea de încordare când îl 


aşteptaseră pe doctor, simţise că între ei nu încap jumătăţi 
de măsură. Se hotări că Resee avea dreptul să ştie mai 
mult decât o parte din adevăr. 

— L-am întâlnit în Italia. 

Resee zâmbi. 

— Stai un moment, să reformulez întrebarea: „Prin ce 
întâmplare a ajuns o fată din Wisconsin să lucreze pentru 
Marchetti Films în Italia?” 

— Am primit o bursă să studiez arta cinematografică 
în Italia. 

— Ah! spuse Resee. Şi după ce ai absolvit studiile, cei 
de la şcoală te-au recomandat pentru un interviu cu Gino 
Marchetti? 

Pentru moment Eva simţi imboldul să-l lase pe Resee 
să creadă că aşa se întâmplase în realitate. Era o explicaţie 
logică, iar adevărata poveste a vieţii ei nu era una de care 
să fie mândră. Totuşi apropierea dintre ei o făcu să 
recunoască adevărul: 

— Nu. N-am terminat niciodată şcoala aceea de film. 
Pot să spun că nici măcar nu am început-o. L-am întâlnit pe 
Gino prin intermediul fiului său. De fapt nu atât prin el, cât 
datorită lui. 

— Mai devreme, când erai atât de tăcută, te gândeai 
la fiul lui Gino? o întrebă Resee. 

Eva încercă să nu se arate surprinsă că el îi citea 
gândurile. 

— Da, mi-a adus aminte cât de mult îi plăcea lui 
Franco să se plimbe noaptea cu maşina. Adesea ne duceam 
la Napoli sau la Rimini pentru un sfârşit de săptămână. 
Întotdeauna ne întorceam foarte târziu. Conducea foarte 
repede, adăugă ea fără niciun motiv. 

— A fost o persoană foarte importantă în viaţa ta, 
remarcă Resee, şi încă o dată avea dreptate. 

Eva putu doar să confirme dând din cap. 

— L-ai întâlnit la şcoala de cinematografie? 

Fata negă în tăcere. 

— Sau pe Via Veneto? 

Era clar că Resee avea de gând să continue până 


când Eva va răspunde şi cu altceva în afară de mişcări ale 
capului. 

— Via Veneto era închisă, spuse ea în cele din urmă, 
încercând să menţină un ton al vocii cât mai optimist şi să 
nu-l lase pe Resee să-i simtă disperarea. 

Disperare era cuvântul pe care Eva îl asocia cel mai 
des cu Franco. 

— Eram proverbiala ţărăncuţă venită dintr-un biet 
sătuc tocmai la Roma. Oricine m-ar fi văzut în acele zile şi- 
ar fi dat seama că nu am nicio şansă. Eram prea naivă şi 
prea romantică. 

Eva zâmbi, apoi continuă: 

— De fapt, pe Franco l-am întâlnit lângă Via Veneto, 
într-o cafenea mică. Am crezut că întâlnirea noastră a fost 
pură întâmplare. Dar el venea des acolo, pentru a mai 
agăța femei pe care să le adauge colecţiei sale 
impresionante. 

Resee se uită direct în ochii ei, iar ea putu să vadă o 
părere de rău pentru durerea ei, în ochii lui. Încerca să 
menţină acelaşi ton al vocii: 

— Franco colecţiona femei ca un adevărat colecţionar 
de artă. Pe vremea aceea nu ştiam nimic despre colecţia 
lui. Şi chiar dacă aş fi ştiut, cred că ceea ce s-a petrecut 
între noi tot s-ar fi întâmplat. Eram tânără şi îndrăgostită. 

Eva îşi aduse aminte de ziua când se hotărâse să se 
mute din cămin. Îşi împachetase toate hainele şi cărţile şi 
se aşezase pe trepte în aşteptarea lui Franco. Nu spusese 
nimănui nimic, decât lui Franco. Ştia că îl iubeşte şi că elo 
iubeşte. Iar în timp se vor căsători. Se gândea că, poate, 
cândva, va urma cursurile acelei şcoli de film... 

Bineînţeles că nu a mai fost posibil, iar căsătoria n-a 
fost luată niciodată în serios de Franco. Dar Eva nu-şi 
dădea seama de nimic din toate acestea atunci când îl 
aştepta pe trepte, cu ochii larg deschişi, emoţionată. 
Credea că viitorul nu va fi decât un lung şir de iubire şi 
râsete pe care le vor împărţi împreună. 

— Oricum... spuse ea, evitând să-şi mai continue 
depănarea acestor amintiri în gând, şi cu atât mai puţin cu 


voce tare... Perioada mea în acea colecţie se terminase şi 
m-am trezit singură la Roma fără şcoală, fără un acoperiş 
deasupra capului întrebându-mă ce voi face. li cunoscusem 
pe părinţii lui Franco şi îmi plăcuseră foarte mult. Aşa că 
mi-am adunat bruma de curaj şi m-am dus la Gino. l-am 
cerut bani împrumut pentru a mă întoarce înapoi în Statele 
Unite ale Americii. 

Resee se surprinse încruntându-se. 

— De fapt nu mi-a dat niciodată bani împrumut, 
spuse Eva râzând. Dar mi-a dat ceva mult mai de preţ. Mi- 
a dat o slujbă, şi iată-mă. 

— Da, spuse Resee, atingându-i mâna. lată-te. 

Atingerea aceasta de mână era mult mai pasională 
decât cea de la ieşirea din spital, deşi aceea durase mai 
mult, iar aceasta fusese doar trecătoare. 

Işi continuară restul drumului în tăcere. Când 
ajunseră acasă Resee parcă maşina şi scoase cheile din 
contact. Stătu nemişcat un timp, apoi se dădu jos. Deschise 
portiera Evei şi o conduse până la scări, fără s-o atingă. 

În faţa intrării, Resee aşteptă alături de Eva fără să 
încerce să deschidă uşa. Eva avu senzaţia că Resee era în 
stare să stea aşa lângă ea la infinit. 

Dacă el avea vreun plan, se pare că acela era să stea 
acolo nemişcat, atât de aproape de parfumul ei care se 
împletea cu parfumul nopţii. Trupurile lor aveau o singură 
inimă ce bătea pentru amândoi. Doar un sărut le separa 
buzele. Resee se aplecă spre ea pentru a transforma acel 
sărut în realitate. Faţa lui era atât de aproape de a ei încât 
Eva putea să-i simtă perii bărbii. Ştia cum va simţi barba 
aceea pe pielea ei catifelată dar se întrebă ce gust aveau 
buzele lui. Curând avea să afle. Închise ochii, iar uşa din 
faţă se deschise brusc. 

Beau năvăli afară din casă. 

— Voi sunteţi! spuse el, spulberând vraja în jurul 
celor doi tineri. M-am întors acasă acum o oră şi toate 
luminile erau aprinse. Uşa din spate era larg deschisă. 
Lumina din pivniţă era aprinsă şi erau borcane sparte 
peste tot. Ce s-a întâmplat? Unde este mama? 


Resee nu putea să doarmă. Mai zăbovise la Diligence 
Hall suficient de mult pentru a-i explica fratelui său ceea 
ce se întâmplase. Ajunsese în camera sa odată cu primi 
zori ai zilei, ce apăreau printre stejarii din apropierea casei 
de oaspeţi. Era obosit, aşa că nu mai pierdu timpul să se 
dezbrace şi să se aşeze în pat. Se cunoştea destul de bine 
pentru a şti că nu va mai putea să doarmă în această 
noapte sau ce mai rămăsese din ea. 

Îşi turnă un pahar de coniac şi se întoarse în scaunul 
în care stătea în momentul când intrase Eva pe uşă. 
Urmărea furtuna şi se gândea la femeia care nu putea să 
fie pentru el decât o pacoste. Şi deodată acea femeie se 
transformase într-o obsesie. 

Resee Benedict nu mai avusese niciodată fantezii în 
legătură cu vreo altă femeie. Şi nici nu mai fusese la fel de 
romantic. Dar în acea seară avusese parte de ambele. Şi 
nu numai în acea seară. Se gândea la ea mereu în timpul 
plimbărilor sale. O urmărea de la distanţă. În cele din 
urmă, conştient că se implică într-o situaţie pe care nici nu 
o dorea şi de care nici nu avea nevoie, căutase să se 
îndepărteze cât mai mult de Diligence Hall şi de Eva 
Sinclair. 

Ea fusese cea care venise la el pe timp de furtună şi 
în acel moment, paradoxal, se gândise că pădurea şi 
pajiştea fuseseră cele care o aduseseră la el pentru a-i 
îndeplini dorinţele. Bineînţeles, realizase imediat 
absurditatea acestui gând. Totuşi îi rămăsese adânc în 
suflet şi îl făcea să simtă ceva ce nu mai simţise până 
atunci. 

Se trezi aproape de miezul zilei. Bău o ceaşcă de 
cafea şi făcu un duş. Era ceva diferit în felul lui de a fi. Era 
ceva diferit în felul în care se ştergea cu prosopul. 
Gânditor,  încruntându-şi sprâncenele, se  îndreptă 
dezbrăcat către dormitor. Îşi trase pe el o pereche de 
pantaloni kaki, îşi pieptănă părul ud şi se opri, uitându-se 
nemişcat în jurul camerei, întrebându-se ce anume era 
diferit astăzi la el spre deosebire de ieri. Se duse către 
dulap, scoase o cămaşă de bumbac şi se îmbrăcă cu ea. 


După o a doua ceaşcă de cafea, Resee ieşi să se 
plimbe cu câinii. Atunci realiză ce era diferit: se simţea 
bine, odihnit, relaxat. Nici nu-şi aducea aminte de când nu 
se mai trezise astfel, fără groaza zilei ce urma şi fără 
sentimentul de vinovăţie pentru ziua de ieri. Aceasta era 
diferenţa. Chiar şi după încordarea din noaptea trecută de 
la spital, ştia că motivul acestei schimbări era Eva. 

La Diligence Hall era linişte când ajunse acolo. Nu 
era nici urmă de Beau. Plecase devreme să o viziteze pe 
Lacy la spital la prima oră, după cum stabiliseră în noaptea 
dinainte. După aceea trebuia să se întâlnească cu câţiva 
membri din echipa care filma „Glory Road”. Grădinarul era 
ocupat să aranjeze grădina şi să şteargă urmele lăsate de 
furtună. Înăuntru, bucătăreasa, pregătea mesele zilei. 

— Nu ştiu cine va mânca, acum că mama ta este în 
spital, îi spuse ea lui Resee. Beau a plecat fără să mănânce 
nimic. N-a băut decât o ceaşcă de cafea. M-am dus sus să 
văd ce face domnişoara Sinclair, dar era încă în pat. 

— Poţi să faci ceea ce crezi de cuviinţă până se 
întoarce mama acasă, sugeră Resee. Mă îndoiesc ca Beau 
să se întoarcă la cină. Şi cu atât mai puţin la prânz. Iar eu 
am alte planuri pentru mine şi domnişoara Sinclair. 

Dând din cap, bucătăreasa puse la o parte meniurile 
pe care le întocmise. 

— Nu doreşti să-ţi pregătesc ceva de mâncare? 
întrebă ea plină de speranţă. 

— Nu, mulţumesc, Alma, răspunse Resee. Cafeaua pe 
care am băut-o mai devreme mi-e de ajuns. Dar bănuiesc 
că domnişoara Sinclair s-a trezit deja. Probabil doreşte să 
ia micul dejun. 

În felul acesta o împăcă pe Alma, care se apucă să 
pregătească o tavă plină cu ouă moi, pâine prăjită, suc de 
fructe şi gem. 

— Crezi că este suficient? întrebă ea adăugând un 
trandafir într-o vază mică de cristal. 

— Arată minunat, spuse Resee. 

— Duc tava sus, se oferi ea. 

— Nu, o voi duce eu. 


În timp ce urca scările nu putu să nu râdă de faţa pe 
care o făcuse Alma când el luase tava pentru a o duce în 
camera Evei. Pentru a descrie pe scurt această situaţie, 
nu-i stătea în fire să facă astfel de gesturi. Încerca să-şi 
amintească dacă mai făcuse ceva asemănător în viaţa lui. 
Răspunsul era negativ. Nimeni nu aşteptase de la el să facă 
astfel de gesturi. Nu erau genul lui. Astfel de gesturi 
galante stăteau în obiceiul lui Beau, nu al lui Resee. 
Barbara, care îi fusese mereu o soţie devotată, obişnuia să- 
i aducă ea cafeaua la pat. Ei bine, un bărbat se poate 
schimba, îşi spuse el, bătând la uşa Evei. Azi un „Intră”. 

Tocmai se trezise, învelită în cearşafuri. Părul îi era 
atât de ciufulit încât doi ochii păreau situaţi undeva într-un 
nor blond. Privirea îi era mirată. Resee observase acest 
amănunt în treacăt, căci ochii lui coborâră mai departe 
spre pielea albă ca spuma laptelui a umerilor şi a pieptului 
ei, abia acoperită de dantela neagră a cămăşii de noapte. 
Resee şi-o imaginase pe Eva în această ipostază. Doar că în 
visele lui Eva nu era nici pe departe atât de atrăgătoare. 

Bărbatul puse tava pe măsuţa din apropierea ei, 
încercând să-şi potolească bătăile inimii. I se părea că bate 
aşa de tare, încât se dădu înapoi un pas. Nu dorea ca Eva 
să audă bubuiturile care-i spărgeau pieptul. Dorinţa 
pusese stăpânire pe el din momentul în care intrase în 
acea cameră şi o văzuse. li curgea prin vine, făcându-l să 
nu se gândească decât la ea. S-o atingă. S-o strângă în 
braţe. Se forţă să facă încă un pas înapoi. 

— Am crezut că este Alma, spuse Eva. 

— Mi-am imaginat. 

Pentru un bărbat obişnuit să vorbească fluent pe 
orice temă, era ciudat că abia reuşea să articuleze acum 
vreun cuvânt. 

Deodată, păru că-şi revine, şi-şi dădu seama cât de 
deplasat era. Se mută pe cealaltă parte a patului. Nu ştia 
ce naiba îl apucase să aducă tava cu mâncare. Şi să stea 
atât de mult în cameră. Şi să se comporte asemeni unui 
şcolar adolescent. Şi încă se întreba de ce nu putea să se 
desprindă şi să părăsească dormitorul Evei. 


Aceasta era de-a dreptul zăpăcită. Nu se aşteptase să 
se trezească şi să-l găsească în camera ei. Nu se aşteptase 
să stea acolo în picioare, înalt, cu trăsături atât de 
masculine, ducând o tavă cu micul dejun. Iar trandafirul 
din vaza de cristal... dar pe lângă uimire simţea şi excitare. 
Când el se apropiase de pat privind-o, avusese impresia că 
o va lua în stăpânire. Dar Resee se retrăsese imediat şi Eva 
nu putea înţelege de ce făcuse asta. Nu era sigură dacă 
voia ca Resee să plece sau să rămână. 

— Vrei să dau la o parte perdelele? întrebă el 
deodată. 

Eva îl privi şi aprobă dând din cap. 

Resee trase perdelele la o parte şi lăsă soarele să 
pătrundă pe fereastră. Liniştea se aşternuse între ei. 
Bărbatul îşi dădu seama că e momentul să iasă din cameră. 
Altfel ar fi prelungit momentul acela mut şi ar fi sporit 
încurcătura amândurora. 

— Voiam să-ţi mulţumesc, îi spuse el în cele din urmă. 

Se pare că mai rămăsese ceva din vechiul Resee 
Benedict. 

— Voiam să-ţi mulţumesc pentru ce ai făcut noaptea 
trecută. 

Eva dădu din cap, ca şi cum şi-ar fi revenit din 
surpriză. 

— Îţi mulţumesc mai ales pentru hotărârile pe care 
le-ai luat în momentele cele mai dificile, adăugă el. 

Eva dădu din cap din nou. 

— Îţi mulţumesc că ai venit cu mine la spital, că ai 
aşteptat alături de mine... Nu trebuia să faci asta. 

— Dar am vrut... 

— Îmi pare bine... 

Cuvintele rămâneau suspendate în aer, iar 
încurcătura îi făcu pe amândoi să râdă, nervos. 

— Mă duc la spital în această dimineaţă, spuse 
Resee. Vrei să vii cu mine? 

— Bineînţeles, răspunse Eva fără să se gândească. 

— Echipa de filmare nu lucrează duminica? 

— Nu, răspunse ea rapid. 


— Atunci poate mergem să facem o plimbare cu 
maşina. Vreau să-ţi arăt câteva peisaje în lumina zilei. Am 
putea petrece ziua împreună, sau ceea ce a mai rămas din 
ea, adăugă el. 

Eva îşi dădu seama că Resee Benedict cu care se 
obişnuise ea când venise la Diligence Hall nu era 
întotdeauna puternic şi autoritar. Putea fi şi mai blând. 
Putea chiar să zâmbească avea un zâmbet minunat pe care 
i-l văzuse de două ori în noaptea care trecuse. Şi pe care 
dorea să-l mai vadă. 

Simţea că ceva se schimbase în noaptea cu furtună. 
Dar acum nu dorea să analizeze acele schimbări. Dorea să 
iasă afară şi să se bucure de frumuseţea zilei. 

— Mi-ar plăcea foarte mult să mergem la o plimbare 
cu maşina, spuse ea. 

Obţinu zâmbetul după care tânjea. 

La sugestia lui Resee, Eva se bucură de micul dejun 
pe care acesta i-l adusese în cameră. Urma o zi lungă de 
leneveală. Putea să piardă şi să tragă de timp oricât de 
mult. Bău din sucul proaspăt de portocale şi simţi că nu 
mai vrea să fie singură. Resee coborâse s-o aştepte jos la 
parter, iar ea deja îi simţea lipsa. 

Se ridică din pat şi întrebă cu ce anume să se 
îmbrace. Alese o pereche de pantaloni alb cu roz şi un 
tricou de mărime XXL de culoare galbenă, pe care îl 
cumpărase dintr-un capriciu înainte de a pleca din Los 
Angeles. De obicei se îmbrăca mult mai conservator. Dar 
se gândi că hainele din bumbac vor fi mult mai suportabile 
în arşiţa zilei. 

Resee rămase cu respiraţia tăiată când o văzu. Mai 
mult din cauza culorilor decât datorită stilului de 
îmbrăcăminte. Cât timp stătuse la Diligence Hall, Eva 
purtase numai culori stinse: bej, crem, alb. lar acum era 
îmbrăcată cu acele culori vii... 

— Iată cum se îmbracă un director executiv în ziua ei 
liberă, spuse el, luând-o de braţ. 

Ea răspunse onest: 

— Nu ştiu ce m-a apucat. 


— Orice te-a apucat, îmi place. 

Şi lui Lacy îi plăcu felul în care se îmbrăcase Eva. 

— Arăţi atât de plină de viaţă, îi spuse Lacy Evei. 
Exact ceea ce aveam nevoie pentru a-mi lumina ziua. 

— A fost rău? o întrebă Eva serios. 

— Nu chiar. Doar plictisitor, răspunse Lacy zâmbind. 
Vă mulţumesc pentru că m-aţi salvat noaptea trecută. 
Ultimul lucru pe care mi-l amintesc a fost rostogolirea mea 
pe treptele pivniţei. Borcanele de gem cădeau în jurul 
meu. Beau mi-a spus ce s-a întâmplat. 

Lacy se uită la Resee. 

— Nu-i aşa că Eva a fost minunată? A făcut o faptă 
eroică străbătând prin furtună drumul până la casa de 
oaspeţi. 

— Cred că a fost cu totul deosebită, mamă. Nu ştiam 
că Evei îi este frică de furtuni. 

Se uită la ea întrebător. 

— Mi-a fost frică de furtuni. Acum nu-mi mai este, 
spuse ea, încercând să râdă de ceea ce odinioară se 
temuse. Noaptea trecută m-a vindecat. 

— Sunt bucuroasă să aud asta. Ştiam eu că este o 
idee bună să te invit să stai la Diligence Hall. 

Lacy aruncă o privire spre Resee, care îşi dădu 
seama că era una din acele priviri la care trebuia să 
răspundă. 

Iar el era fericit s-o facă: 

— Sunt întru totul de acord cu tine, mamă, rosti el, 
ceea ce o făcu pe Eva să roşească, iar pe Lacy să se de 
bucure. 

— Suntem de asemenea fericiţi să te găsim 
sănătoasă, spuse Eva, încercând să schimbe subiectul. 

— Beau mi-a adus de dimineaţă trusa de machiaj, 
mulţumesc lui Dumnezeu pentru asta. Dar i-am spus că voi 
avea nevoie şi de ceva de îmbrăcat aici. Şi îi va transmite 
Almei să-mi pregătească cotlete fripte. Mâncarea din spital 
este îngrozitoare, spuse ea cu o voce care cu siguranţă se 
auzea şi dincolo de uşă. 

— Am auzit ce aţi spus, doamna Benedict, zise 


doctorul în timp ce intra pe uşă. Nu îţi voi permite să 
primeşti provizii din afară dacă nu împarţi cotletul cu 
mine. 

Adoptând o atitudine mai serioasă, le explică detaliile 
operaţiei lui Lacy. Îl asigură încă o dată pe Resee că, dacă 
mama lui se va îngriji şi menaja aşa cum trebuie, nu vor 
apărea probleme. 

— Poate să meargă acasă în câteva zile. Se va 
vindeca perfect în opt săptămâni... 

— Opt săptămâni! exclamă Lacy, nevenindu-i să-şi 
creadă urechilor. 

— Atâta timp vei purta ghips. 

— Şi cum mă voi putea deplasa? 

Răspunsul doctorului îi era direct adresat lui Resee: 

— Incerc s-o potolesc de ani de zile şi când, în sfârşit, 
am reuşit, este gata s-o ia din nou de la capăt. 

Se întoarse apoi către Lacy. 

— Mi-am închipuit că mă vei întreba aşa ceva. Ţi-am 
pus un ghips uşor, aşa că vei putea să mergi încet: la 
început în scaunul cu rotile, apoi în cârje şi în cele din 
urmă în baston. 

— Hai atunci să începem, spuse Lacy. Adu scaunul cu 
rotile. Sunt gata să merg acasă. 

Cu toţii râseră, dar Lacy era cât se poate de serioasă. 

— Aşteptaţi şi veţi vedea. Voi fi acasă înainte de 
miezul nopţii. 

Resee o apucă pe Eva de mână şi-i spuse: 

— Cred că ar fi cazul să ne grăbim dacă mai vrem să 
mergem la plimbare cu maşina. 

Capitolul 6 

În după-amiaza aceea târzie, copacii bătrâni şi 
impunători ce care mărgineau şoseaua pe ambele părţi îşi 
aruncau umbrele de-a lungul drumului. Eva şi Resee 
străbăteau împreună acea şosea, aproape scufundată în 
întuneric. Se îndreptau către malul mării. 

— Ai impresia că aceste momente sunt desprinse de 
realitate. Parcă ar avea loc într-un alt spaţiu şi într-un alt 
timp, spuse Resee. Acum iese la iveală Sudul, aşa cum ţi l- 


ai imaginat tu. 

— Sudul, aşa cum mi l-am imaginat eu? întrebă Eva, 
care nu-i asculta cuvintele decât pe jumătate. 

Tânăra stătea confortabil pe locul din dreapta 
şoferului. Vântul îi mângâia părul, iar ea privea soarele 
printre ramurile dese ale copacilor ce îşi uneau coroana 
peste şosea. 

— Da. Când Gino ţi-a spus să iei primul avion şi să te 
duci în Corinth, ţi-ai imaginat un loc misterios, plin de 
umbre, nu-i aşa? 

Resee o privi cu coada ochiului, admirând poleiala 
razelor de soare în părul fetei, asemeni unui praf de aur. 

Eva râse încet. 

— De fapt mi-am imaginat peisajul din filmul „Pe 
aripile vântului”. Cred că aşa fac toţi oamenii, până când 
ajung să ia contact cu realitatea. 

— Şi ce se întâmplă atunci? 

— Pot spune că multe lucruri sunt aşa cum mi-am 
imaginat eu, recunoscu Eva. Case frumoase, aşa cum este 
şi Diligence Hall, râuri curgând alene şi vegetaţie 
luxuriantă. 

— Dar oamenii? continuă Resee cu întrebările. 

Era interesat de tot ceea ce gândea şi simţea ea. 
Pentru prima oară după un timp îndelungat, în Resee se 
trezise instinctul de reporter. 

Eva râse din nou. 

— Mulţi dintre ei se mişcă alene, asemeni râurilor 
despre care vorbeam mai devreme. Parcă ar trăi în trecut, 
încercând să facă abstracţie de schimbările ce se petrec în 
jurul lor. 

Resee nu răspunse, iar Eva îşi dădu seama că, 
neintenţionat, atinsese şi o coardă sensibilă a sufletului lui. 
Încercând să repare ceea ce spusese, tânăra schimbă 
subiectul şi adăugă: 

— Cea mai mare surpriză, în ceea ce mă priveşte, o 
constituie vremea. Mă aşteptam să fie foarte cald, dar... 

— De fapt, nu este foarte cald. Este foarte multă 
umiditate. 


— Ai perfectă dreptate, îl aprobă ea. Niciodată nu voi 
înţelege cum se descurcau Scarlet şi Rhett fără aer 
condiţionat. 

— Să se descurce când? întrebă Resee cu un zâmbet 
răutăcios. 

Eva nu răspunse acestei insinuări, cu excepţia unei 
uşoare clipiri a ochilor, pe care nu şi-o putu reţine. Aşa 
fusese atmosfera între ei în acea după-amiază: se simțeau 
fără nicio grijă, se simțeau într-adevăr bine. 

— Acest peisaj, spuse Eva arătând natura ce-i 
înconjura, mi se pare minunat. Trebuie să recunosc că nu 
am văzut altul asemenea lui. 

— Câteodată îmi aduce aminte de alte peisaje pe care 
le-am mai văzut în nenumăratele mele plimbări prin lumea 
întreagă. Ceva, nu ştiu ce anume, îmi aduce aminte de 
Vietnam, aşa cum l-am văzut eu în rarele lui momente de 
linişte. Parcă văd acelaşi sol negru şi fertil, aceeaşi 
vegetaţie bogată, nişte căsuțe mici de-a lungul drumului, 
cu copii dezbrăcaţi care se joacă în curte, în timp ce 
mamele lor mătură veranda cu o mătură făcută din crengi 
de copac. 

Privind pe geam, Eva văzu o imagine asemănătoare. 
Copii care se jucau râzând. Dinţii lor albi contrastau cu 
pielea bronzată. Zâmbi şi ea, fără să-şi dea seama. 

— După cum ai spus şi tu, acest tărâm nu a fost atins 
de scurgerea timpului. 

Ce aceste cuvinte Resee recunoscu că îi înţelesese 
gândurile rostite mai devreme şi se recunoscu drept 
membru al acelei societăţi care lăsase în urmă lumea 
modernă. Numai că exista o diferenţă, gândi Eva: Resee 
alesese să facă acest lucru; alţii nu avuseseră de ales. 

— Hai să-ţi arăt o relicvă a trecutului acestui ţinut, 
spuse Resee. 

Coti şi urmă un drumeag de ţară brăzdat de firişoare 
de apă şi mărginit de tufişuri de verdeață care atingeau 
portierele maşinii. Opri în faţa unor ruine care odinioară 
fuseseră un edificiu impunător. 

— Trebuie să fi fost cu adevărat minunat, remarcă 


Eva privind hornurile uriaşe care păzeau ruinele asemeni 
unor santinele credincioase. 

— Proprietarul lor a fost ucis în timpul Războiului 
Civil. Familia lui nu a mai putut avea de casă, iar în cele 
din urmă a fost abandonată. De-a lungul unui secol, forţele 
naturii, ploaia, zăpada, vântul, frigul, au pus stăpânire pe 
ea şi au măcinat-o. 

Dădură ocol brâului de cărămizi ce odinioară 
constituiseră pereţii casei. Printre pietre răsăriseră flori 
care păreau menite să închine un omagiu acestei relicve a 
trecutului. 

Stăteau aşezaţi unul lângă altul pe treptele de piatră. 
Deasupra lor, viţa de vie crescuse pe ziduri. Se întinsese 
sălbatică, fără o mână care s-o îngrijească. Acoperise totul. 
Un copac bătrân, al cărui trunchi era acoperit de muşchi, 
îşi întinsese ramurile încâlcite spre una dintre găurile din 
ziduri, care odinioară fusese fereastra unui dormitor. 

O adiere fierbinte se iscă din senin şi se stinse la fel 
de repede. Dar înainte de a se pierde în nemişcarea 
dimprejur, agită firicelele scurte al muşchiului de copac şi 
dezmierdă obrajii Evei. 

— Există o legendă despre muşchiul de copac, spuse 
Resee. 

— Desigur, aprobă Eva. 

Fata se lăsă pe spate, sprijinindu-se de zidul de piatră 
şi ferindu-se de razele arzătoare ale soarelui sub umbra 
copacului. Totuşi simţea puterea soarelui de la amiază pe 
pielea ei delicată. 

— Atunci când primii călători au venit aici şi şi-au 
construit casele şi au dat naştere marilor plantaţii, unul 
dintre aceştia, un bărbat în vârstă, fără inimă... 

— Şi-a luat o tânără nevastă pentru a deveni stăpâna 
acelei plantati, continuă Eva fraza. 

— Văd că ai ghicit ce a urmat. Probabil ţi-ai dat 
seama că la scurt timp după aceea, soţia bătrânului s-a 
îndrăgostit de altcineva, de un tânăr frumos, care era 
vătaful plantaţiei. Când bătrânul a aflat de acea poveste de 
dragoste, l-a omorât fără milă pe tânăr. Frumoasa lui soţie 


a suferit atât de mult, încât s-a spânzurat de un stejar. 

Resee făcu o pauză aşteptând ca Eva să continue şi 
să încheie povestirea. Dar ea rămase tăcută, aşteptând cu 
un zâmbet ca el să povestească mai departe. 

— Părul ei lung şi blond s-a prefăcut în firele verzi ale 
muşchiului de copac. Mai târziu s-a întins şi pe alţi copaci, 
amintind mereu de acea dragoste neîmplinită. Să nu-mi 
spui că nu ghiciseşi sfârşitul poveştii. 

— Ba da, recunoscu Eva. Dar mă gândeam în acelaşi 
timp că toate aceste legende se încheie cu o dragoste 
neîmplinită sau neîmpărtăşită. 

— Nu se deosebesc prea mult de filmele pe care le 
faceţi voi, îi aduse el aminte. 

Eva îl contrazise: 

— Nu uita că nu ne-am hotărât care va fi sfârşitul. 
Dar presupun că ai dreptate. Eroina filmului nostru s-ar 
putea să nu reziste noii realităţi din jurul ei, în mijlocul 
acestui ţinut care este atât de ciudat şi diferit de tot ceea 
ce ştia ea. 

— La fel de ciudat cum este şi pentru tine, remarcă 
Resee. 

Eva trebui să recunoască adevărul. 

— Cred că mai corect este să spui diferit. Diferit de 
locul din Wisconsin în care am crescut eu şi de toate 
celelalte locuri pe care le-am văzut. Pare atât de închistat 
în istorie şi tradiţie, încât orice lucru nou ar putea să-l 
strice. 

Eva rostise aceste cuvinte pentru a-l face să 
vorbească. 

Şi de această dată reuşi. 

— S-ar putea să-i facă rău într-adevăr, spuse Resee, 
în timp ce se sculară şi începură să meargă spre jungla de 
flori care odată fusese o grădină adevărată 

— Schimbarea poate aduce cu ea stricăciuni, 
continuă el. 

Eva se gândi din nou cât de schimbat devenise acel 
reporter plin de energie pe care îl prezentaseră cândva 
ecranele televizoarelor. 


Florile crescuseră în grupuri sălbatice, alegându-şi 
singure propriile lor căi către soare. Crescuseră fără nicio 
grijă, asemeni pământului pe care înfloriseră. 

În timp ce păşeau pe cărările vag conturate, Eva 
simţea cum soarele o topeşte, transformând cămaşa pe 
care o purta într-un material umed. Îşi şterse fruntea plină 
de sudoare. 

Resee observă gestul pe care îl făcuse Eva. 

— Vrei să punem punct plimbării? 

— Nu, protestă ea. Trebuie doar să stau câteva 
minute în maşină, cu aerul condiţionat funcţionând. Apoi 
ne vom putea continua aventura. 

— Vrei să cunoşti mai multe, după ce ai văzut 
biserica, târgul de sclavi şi această plantație rămase în 
paragină? 

— Abia mi-au trezit dorinţa de cunoaştere, spuse Eva 
râzând. 

Încurajat, Resee îi luă mâna. Amândoi erau fierbinţi 
şi lipicioşi. Eva putea să simtă sudoarea care îi ieşea din 
pori şi căldura pe care o emana atingerea lui. În drumul lor 
spre maşină fură însoţiţi de razele de soare ce se strecurau 
printre ramurile copacilor şi aproape îi frigeau. Eva simţea 
cum o cuprindea moleşeala. Se aplecă să se sprijine de 
portiera maşinii pe care Resee o deschise pentru ea. 
Acesta, văzând-o dintr-odată cum se înmoaie şi îşi pierde 
echilibrul, o prinse în braţe. 

Stătură aşa un timp, cu trupul ei moale şi transpirat 
sprijinit de al lui. Resee uită pentru o clipă că Eva era 
aproape leşinată şi se lăsă copleşit de corpul ei suplu, care 
se mula perfect peste al lui. Îi putea auzi bătăile inimi şi se 
întrebă dacă ea auzise ritmul accelerat al bătăilor inimii 
lui. Îşi reveni din reverie, îi mângâie părul şi o întrebă: 

— Îţi este mai bine? 

Eva dădu din cap. 

— Nu ştiu ce s-a întâmplat. 

— Din cauza căldurii. Nu este bine să stai prea mult 
în soare. 

Eva se putea ţine din nou pe picioare, dar Resee încă 


o ţinea strâns. Când în sfârşit îi dădu drumul, îşi mai ţinu 
mâna pe umărul ei pentru a se convinge că nu va cădea. 

Eva simţea cum cămaşa galbenă pe care o purta i se 
lipea de piele. Şi Resee observase acest lucru. Privirea lui 
fusese la început îngrijorată pentru soarta ei. O urmărise 
să vadă dacă îşi putea ţine echilibrul. Apoi devenise 
jinduitoare. Măsura mare a cămăşii ascundea în mod 
normal orice formă a trupului. Doar soarele Carolinei de 
Sud putea să descopere lucrurile ascunse, făcând ca 
aceasta să se lipească de ea provocator. 

Eva îşi simți  sfârcurile sânilor străpungând 
materialul umed. Atingerea lui o excitase. Fusese în 
braţele lui doar câteva secunde, dar acele câteva secunde 
făcuseră să-i crească tensiunea. Din nou simţea pericolul 
plutind în aer. 

— Mă simt bine acum, reuşi ea să spună, ferindu-şi 
privirea de a lui Resee şi suindu-se în maşină. 

Se aflau pe autostrada ce îi putea duce înapoi la 
Diligence Hall. Dar Resee ieşi de pe autostradă, urmând o 
cărare îngustă, şi opri maşina. Nu era sigur de ce făcuse 
asta, de ce o adusese în acel loc cu totul deosebit. Lăsă 
motorul pornit, astfel încât aerul condiţionat să poată 
funcţiona. 

— Acesta este locul meu preferat... o privelişte 
extraordinară, spuse el ezitând, pătruns de frumuseţea 
peisajului ce se întindea înaintea ochilor lui. 

Eva îi urmări privirea şi admiră peisajul. Depărtându- 
se de şosea, în pante line acoperite de păşuni înverzite şi 
mărginite de pini şi magnolii... Pe una din părţi, terenul se 
întindea până la marginea unui râu. 

— Este acelaşi râu care... începu Eva. 

— Da. Se numeşte Sagamaw. Este râul care udă şi 
una din laturile proprietăţii noastre. De fapt noi ne aflăm 
doar la câţiva kilometri de marginea de sud a ținutului de 
la Diligence Hall. Acest teren se învecinează cu al nostru. 
Este minunat, nu-i aşa? Este neatins de mâna omului... 

Eva îl aprobă tacit. 

— Dar nu pot să cred că nimeni nu a dorit vreodată 


să construiască aici o casă. Este păcat pentru acest peisaj 
atât de frumos. 

— A existat aici o casă, acum 150 de ani, începu 
Resee... 

— Şi în mod sigur există şi o legendă în legătură cu 
ea. 

— Bineînţeles, o aprobă Resee. Fiica proprietarilor de 
atunci a fost părăsită chiar la altar de cel care urma să-i 
devină soţ. După ce părinţii ei abia au reuşit s-o scoată din 
biserică, tânăra s-a întors acasă şi s-a încuiat în camera ei. 
N-a mai ieşit niciodată de acolo. Au trecut aproape 20 de 
ani. În timpul unei vacanțe, familia a plecat într-o excursie. 
Fata a rămas acasă, ca de obicei. Apoi a izbucnit un 
incendiu. Unii spun că ea însăşi a dat foc casei pentru a-şi 
pune capăt suferințelor. În orice caz, casa a ars din temelii, 
iar fata a ars împreună cu casa. Familia s-a mutat la oraş, 
unde a construit o nouă casă. A continuat să lucreze 
pământul, dar nimeni nu a mai încercat să construiască 
vreodată ceva aici. 

— Mai există ruinele? 

Resee negă. 

— Casa fusese construită din lemn, cu mult înainte de 
ruinele de la Heyward House pe care le-ai văzut. N-a mai 
rămas nimic din ea. Chiar şi coşurile de piatră s-au 
prăbuşit. 

— O altă poveste tristă din trecut, cugetă Eva cu voce 
tare. 

Dar îşi reveni, hotărâtă să nu lase aceste poveşti 
triste să înnegureze frumuseţea acelei zile. 

— Ce s-a întâmplat cu generaţiile care au urmat? 

— Casa familiei Graydon, pe care aceştia o 
construiseră în oraş, este acum folosită ca bibliotecă 
publică. Charles Graydon este ultimul vlăstar al acelei 
familii. El şi soţia lui s-au retras în munţii Carolinei de 
Nord, dar încă ţin la acest teren. 

— Este de înţeles, spuse Eva. E o proprietate 
minunată. De fapt, îmi place mai mult decât Heyward 
House. 


Resee se uită la ea. Faţa ei arăta atât de pură şi de 
senină în lumina soarelui. Ochii ei priveau ţinutul, 
apreciindu-i frumuseţea. Era bucuros că o adusese aici. 
Părea să înţeleagă. Cu un adevărat impuls de sinceritate, 
Resee începu să-şi dezvăluie adevăratele sentimente: 

— Aş dori să cumpăr acest teren cândva, dar familia 
Grădon n-a fost niciodată de acord să-l vândă. 

Privirea pe care o întorsese Eva către el era de-a 
dreptul uimită. 

— Nu înţeleg, Resee. Ai atât de mult teren la 
Diligence Hall. Mai mult decât ar fi necesar pentru zece 
familii să locuiască în voia lor. 

— Nu acesta este scopul, Eva, îi explică el cam 
răspicat. Vreau acest teren ca un tampon în jurul 
proprietăţii de la Diligence Hall. Vreau să apere ceea ce 
avem noi. 

— Dar Diligence Hall este la fel de retras. 

Chiar suficient de retras, continuă Eva în gând, 
pentru a apăra sanctuarul lui Resee 

— Vrei să spui că ar fi mai bine dacă am planta 
plante agăţătoare de jur-împrejurul terenului de la 
Diligence? 

Eva avusese impresia că Resee vrea s-o necăjească. 
Dar realiză destul de repede că vorbea cât se poate de 
serios. Acele cuvinte exprimau spaima lui cea mai mare... 

— Desigur că nu, îl întrerupse ea. 

Vocea ei dovedea o uşoară enervare. 

— Dar vrei să spui că noi, familia Benedict, avem 
suficient de mult pământ, încât nu mai e nevoie să 
cumpărăm altul. 

Eva, obişnuită să se poarte conciliant, din dorinţa de 
a găsi cele mai potrivite cuvinte, făcu o mică pauză înainte 
de a-i răspunde: 

— Probabil că, fiind o străină de aceste locuri, nu 
înţeleg ce reprezintă pământul pentru oamenii de aici. 

Nu era o scuză, dar avu efectul dorit. 

— Nu contează, spuse Resee indiferent. Este doar o 
bucată de pământ... Ne-a mai rămas ceva timp. Hai să-ţi 


arăt ceva mai important. 

Resee realiza faptul că făcuse o greşeală. Eva nu 
înţelesese. Dar de ce se aşteptase să înţeleagă? Nu o 
cunoştea prea bine pe femeia aceea, dar totuşi ştia că o 
dorea. Simţise mai de mult acest lucru. Când o ţinuse în 
braţe astăzi, dorinţa lui sporise. Toate acestea erau altceva 
decât ceea ce plănuise el înainte de a o cunoaşte... 

Resee era foarte tăcut. Eva îşi dădea seama că 
răceala cu care se înconjurase el, începea să se destrame. 
Se simţea ameninţat. Undeva, în străfundurile sufletului 
său, îşi adusese aminte că trebuia să păstreze distanţa faţă 
de toată lumea. Dar întregul ţinut nu i-ar fi fost suficient 
lui Resee Benedict pentru a se izola. Eva simţea că era 
furioasă pe el că întorsese spatele vieţii şi îşi irosea 
talentul. 

Deşi cunoştea tragedia prin care trecuse el, Eva tot 
nu reuşea să înţeleagă cum un bărbat ca Resee, cu talentul 
şi spiritul lui de observaţie, putuse să se transforme într-o 
legumă. Nu exista decât un răspuns pentru asta: viziunea 
lui Resee asupra lumii era cu siguranţă mult mai analitică 
şi cuprinzătoare faţă de cea asupra propriei persoane şi a 
locului său în această lume. 

Ziua se încheia. Ei mergeau mai departe, către 
ţărmul mării. 

— Hai să facem o plimbare pe plajă, îi sugeră el când 
se aflau în drum spre maşină. 

Eva îşi scoase pantofii, iar Resee făcu acelaşi lucru. 
Îşi lăsară pantofii unii lângă alţii, lângă maşină. 

Fâşia de nisip a plajei era slab luminată de lună. Dar 
se simţea mireasma mării, adusă de briza fierbinte şi 
sărată. 

Pentru Resee era cel mai firesc lucru să-şi pună mâna 
în jurul taliei Evei, iar pentru Eva era cel mai firesc lucru 
să-şi pună braţele în jurul lui. Picioarele lor goale lăsau 
urme alăturate de nisip în timp ce se plimbau pe marginea 
apei. Paşii lor, respiraţiile lor, bătăile inimilor lor, aveau 
toate acelaşi ritm. Niciunul dintre ei nu vorbea. Nu era 
nevoie de cuvinte. 


Departe pe plajă, urcară o dună de nisip, apoi se 
întoarseră înapoi. Dar tot nu rotiră vreun cuvânt. O linişte 
călduţă se aşternuse peste noapte, ţinându-i aproape unul 
de celălalt şi dăruindu-le pace. 

Când îşi descoperiră propriile urme în nisip, care îi 
ajutau să se întoarcă la maşină, Eva îşi regăsi glasul: 

— Îţi mulţumesc pentru această zi minunată, îi spuse 
ea. Îmi pare rău că se termină. Nu ştia ce se întâmplă în 
sufletul lui Resee dacă nu-l auzea vorbind. 

El se aplecă înspre ea, iar luna îi polei ochii cu 
argintiu. Braţele lui o strânseră şi o aduseră mai aproape 
de el. Atât de aproape, încât sânii îi erau striviţi de pieptul 
lui. Atât de aproape, încât coapsele ei erau perfect lipite de 
ale lui. Chiar şi în lumina lunii, căldura le pătrundea în 
piele. Dar de data aceasta nu mai era căldura aerului, era 
căldura ce venea din interiorul lor. Această febră izvora din 
amândoi, năvălind spre exterior, înnebunindu-i, topindu-i 
unul în braţele celuilalt. 

Apoi, ca şi cum ar fi fost prea mult pentru ei, fiecare 
făcu un pas înapoi pentru a se depărta. 

Eva se întoarse. Resee o ajunse, îi luă mâna şi nu-i 
mai dădu drumul. Pentru o secundă stătură nemişcaţi. 
Buzele lor respirau acelaşi aer. Când îi atinse buzele, 
Resee ştiu că acela nu va fi un sărut uşor, aşa cum dorise, 
ci unul plin de pasiunea ce o simţea. 

Eva nu mai era în stare să-l respingă sau să dea 
înapoi. Îşi puse mâinile în jurul gâtului şi se lăsă copleşită 
de moment, de acel magic moment pe plajă, în bătaia 
razelor lunii. Era momentul care îi ducea înapoi în timp 
până la prima lor întâlnire, la Diligence Hall. Existau 
momente în care aşteptaseră şi se supravegheaseră unul 
pe celălalt de la distanţă. Dar noaptea în care începuseră 
să dezlege trecutul era noaptea aceea cu furtună, când 
alergaseră ca nişte nebuni, gonind spre spital. Atunci 
începuseră să se vadă unul pe celălalt cu adevărat. 

Eva nu dorea să se termine. Ceea ce simţea îi făcea 
inima să bată cu o viteză uimitoare; îi lua respiraţia; îi 
înmuia genunchi; îi răcea pielea ca gheaţa deşi sub ea 


curgea sângele fierbinte. Avea inima şi mintea pline de 
numele lui. Resee. Resee. 

Când îi eliberă buzele şi o lăsă din nou să respire, ea 
îi şopti numele dintr-o suflare. 

— Resee... 

— Eva, îi răspunse el. Eşti... 

Buzele lui o sărutau în continuare, atât de uşor încât 
Eva începu să tremure de emotie. 

— Eşti mai mult decât... continuă el, decât mi-am 
imaginat... 

Buzele lui se îndreptară către gâtul ei, iar Eva începu 
din nou să tremure. 

— Mai mult decât am visat... 

Resee o strânse în braţe, dorind ca buzele şi mâinile 
lui să o simtă întreagă. 

— Mai mult decât... începu el, dar nu putu să-şi 
termine vorbele, căci gândurile lui deveniseră atât de pline 
de dorinţă încât îl înspăimântau. 

Când vocea lui se făcu din nou auzită, cuvintele erau 
pline de dorinţa lui imensă. 

— Te doresc, îi spuse el aproape sufocat. 

Asta fusese tot. Dar pentru Eva însemnase totul. 

În mod miraculos, cuvintele ei, ezitante la început, 
exprimară acelaşi sentiment: 

— Eu... şi eu te doresc, Resee. 

Sărutul care urmă reaprinse flacăra pasiunii care 
oricum nu se stinsese. Când sărutul se încheie, iar buzele 
lui se dezlipiră de ale Evei, Resee ştia că nu va putea să se 
urce în maşină şi să se întoarcă acasă. Focul din sufletul lui 
cerea mai mult. Nu putea fi stins atât de uşor. 

— Există un motel lângă restaurant, îi spuse el. Vino 
acolo cu mine. Nu mă lăsa să aştept. 

Eva se încordă un pic auzindu-l. Dar el o ţinea strâns 
în braţe, nu îi dădea drumul şi o ruga: 

— Eva, vino cu mine! 

Timpul care se scurse până când ea îi răspunse dură 
numai câteva secunde. Dar pentru Resee păruseră ore. 
Eva îşi ridică ochii spre el şi spuse: 


— Da. 

Nimic mai mult de atât. 

O dată ajunşi în camera de motel, Eva se uită 
împrejurul ei. Era mai modernă, mai plăcută decât cea a 
motelului Columns din Corinth, dar nu i se părea potrivită 
cu sentimentele pe care ei doi le nutreau unul faţă de 
celălalt. Camera era departe de a fi una romantică. 

Resee îi văzu privirea. O luă în braţe uşor, îi sărută 
fruntea şi o încurajă. 

— Totul este în regulă, Eva. Totul va fi bine. 

Îi trase uşor capul pe spate şi se uită adânc în ochii ei 

— Eşti atât de minunată încât transformi orice 
cameră în care intri într-un loc special. 

li sărută buzele cu dragoste. 

— Gândeşte-te că aceasta este camera noastră. Ceea 
ce se întâmplă între noi o va transforma dintr-o cameră 
obişnuită într-una minunată. Vei vedea, adăugă el. 

Încrederea cu care el rostise aceste cuvinte o făcu pe 
Eva să-l creadă. 

Resee îi zâmbi, iar ea îi răspunse tot printr-un 
zâmbet. Acum ştia că totul va fi bine. 

Tocmai începuse să-şi descheie cămaşa, când Resee o 
luă de mână şi o opri. 

— Nu, îi spuse el. Lasă-mă pe mine. 

Capul i se învârtea. Sângele îi alerga nebuneşte prin 
vene. Totuşi Resee reuşi să menţină acelaşi ton melodios al 
vocii şi începu să descheie rar, cu grijă, nasturii cămăşii pe 
care o purta Eva. Când se opriseră pe plajă şi o sărutase 
pentru prima oară, dorinţa pe care o simţise nu putuse fi 
stăpânită. Totuşi acum dorea acest lucru, căci ştia că şi 
Eva îl dorea. Îşi plimbă limba peste buzele uscate şi înghiţi 
în sec, încercând să-şi revină din nebunia care îl cuprindea 
încet, încet. 

Ajunsese la al treilea nasture când cămaşa se desfăcu 
suficient de mult pentru a dezveli marginea de dantelă a 
sutienului. Era foarte subţire, neacoperind în întregime 
sânii ei plini. Resee rezistă impulsului de a-i smulge 
cămaşa de pe ea cu un singur gest. Cu respiraţia aproape 


tăiată, Resee termină de descheiat fiecare nasture şi în 
sfârşit cămaşa căzu de pe umerii fetei pe podea. 

Eva simţea cum sânii i se zbat să iasă din sutienul ce- 
i susţinea, aproape sfâşiind materialul. Sfârcurile ei se 
întăriră sub privirile lui. Resee aproape îşi pierdu orice 
urmă de control. O luă în braţe, încercând să-i desfacă 
sutienul. Cum nu reuşi, trase de el, până elasticul plesni în 
mâinile lui. 

— Îmi pare rău, îi spuse el. Nu am... 

— Nu contează, îi răspunse Eva. Totul este în regulă. 

În timp ce fata vorbea, îi desfăcu nasturii cămăşii pe 
care el o purta. Deşi tremura toată de dorinţă, reuşi să-şi 
controleze degetele şi să termine treaba rapid. 

El o aruncă şi se îmbrăţişară. De aceasta dată era un 
alt fel de îmbrăţişare, diferită de cele de până acum. Acum, 
pentru prima dată, trupurile lor dezbrăcate se atingeau. 
Sânii ei se lipeau de pieptul lui acoperit de fire negre de ar. 
Eva îşi îngropă faţa în gâtul lui şi îl strânse cu toată 
puterea. În aceste momente nu-şi dorea decât să-l ţină în 
braţe, să-şi îngroape degetele în părul lui de pe piept şi să- 
i simtă pielea întinsă cum tremură sub atingerea ei. Era tot 
ce îşi dorea ea. 

Dar nu era tot ce îşi dorea Resee. Acesta se aplecă 
asupra ei şi cu o singură mişcare o ridică în braţe. O duse 
şi o aşeză pe pat. Ceea ce a urmat nu-şi va mai aminti clar 
după aceea. Urma momentul atât de aşteptat, de jinduit. 
Mişcările pe care le făcea erau aproape automate. Nu mai 
era conştient de ele. Deodată ajunseră pe cearşafurile albe 
şi răcoroase. lar el se afla deasupra ei, privind cum trupul 
ei frumos modelat se lipea de al lui. 

Încerca să-şi controleze mâinile în timp ce o căuta şi 
îi explora fiecare bucăţică a corpului, începând cu umerii 
dulci, continuând cu sânii şi talia, coborând apoi în jos spre 
zona acoperită de păr moale şi blond, şi mergând mai 
departe spre picioarele ei suple şi lungi. Când încheie 
explorarea, o luă în sens invers, iar gura lui se uni cu a ei. 

Eva tremura violent sub atingerea mâinilor, a buzelor 
lui, a limbii lui, care îi studiau încet, erotic, fiecare 


centimetru pătrat de piele. 

— Resee! strigă ea, dar numai în gând. 

Nu era sigură dacă voia ca Resee să se oprească sau 
să nu se oprească niciodată. 

El îşi dădu seama de emoţiile ei şi ştiu că trebuie să 
se oprească pentru puţin timp. Era bine pentru amândoi 
să-şi revină un pic în simţiri. 

Mâna lui Resee alunecă peste şoldurile ei. Eva se 
întoarse cu faţa spre el. Era acum rândul ei să-i cunoască 
trupul, atât de nou, atât de excitant. 

La fel cum şi el îl cunoscuse pe al ei. Dorea să-i 
dăruiască aceeaşi plăcere pe care i-o dăruise şi el ei. Să-l 
aducă în culmea extazului, aşa cum o adusese şi el pe ea. 

Dar în momentul în care ea ridică mâna, el o luă în 
braţe şi se rostogoliră unul peste celălalt, până când Resee 
ajunse deasupra ei. Călătoria se încheiase. Momentul marii 
descoperiri sosise. 

După ce pătrunse în interiorul ei, Resee ştiu că nu 
mai putea da înapoi, că nu va mai putea să se mişte încet, 
că nu se va mai purta la fel de grijuliu. Eva era un lichid 
încins care se aprinsese pentru el. Era mai mult decât ce 
se aşteptase el. Descoperea în ea mai multă dorinţă de a-i 
răspunde gesturilor şi sentimentelor decât îşi imaginase. 
Mai multă pasiune., mai multă dragoste fierbinte. 

În cazul Evei, nici memoria, nici imaginaţia nu erau 
pregătite pentru aşa ceva. Nimic din ce îşi aducea aminte 
nu se asemăna cu sentimentele de acum. Nimic din ce îşi 
imaginase nu se asemăna cu puterea şi dorinţa lui Resee 
atunci când era în ea. Nebuneşte, se abandonă în braţele 
lui, în puterea lui, trăind din plin fiecare emotie. Când 
ajunseră în culmea extazului, exclamaţiile lor depăşiră 
urletul pasiunii ce îi răvăşea. 

Când totul se sfârşi, părea că un uragan ar fi trecut 
peste ei. Rămaseră tăcuţi şi nemişcaţi un timp îndelungat 
înainte ca Resee s-o caute din nou, s-o atingă şi s-o strângă 
iarăşi în braţe. Cu la fel de multă dragoste chiar mai multă 
decât în momentele de maxim extaz. N 

— Am dorit să nu fiu dur, spuse el. Imi pare rău 


dacă... 

— Nu, îi răspunse Eva apăsându-şi un deget pe 
buzele lui. Să nu-ţi pară rău. A fost perfect. A fost minunat. 

Alte cuvinte nu mai putu găsi pentru a zugrăvi ceea 
ce se petrecuse între ei. 

Resee îi sărută părul desfăcut. 

— Îmi pare bină să aud asta. Am vrut să mă 
stăpânesc. Nu ştiu ce s-a întâmplat. 

Apoi se corectă: 

— Ba da, ştiu ce s-a întâmplat. 

Îi sărută buzele. 

— Ştiu exact ce s-a întâmplat. 

Îi zâmbi înainte de a rosti următoarele cuvinte: 

— M-ai vrăjit şi m-am pierdut cu totul în tine. 

Eva se sprijini într-un cot în aşa fel încât să-l poată 
vedea pe Resee. 

— Sunt bucuroasă, pentru că acelaşi lucru mi s-a 
întâmplat şi mie. 

Fata făcu o pauză şi dădu din cap. 

— Ceea ce am făcut în această seară este cu totul 
diferit de ceea ce fac eu în mod obişnuit. Mă stăpânesc 
perfect şi stăpânesc totul în jurul meu. Dar m-am simţit 
atât de bine, spuse ea în timp ce îi înapoia sărutul pe care 
el i-l dăduse printre cuvinte, m-am simţit atât de bine, când 
mi-am pierdut controlul. 

Râse. 

— Dar numai aici, numai cu tine. 

— În orice alt loc vei continua să fii aceeaşi Eva 
Sinclair, rece şi eficientă. 

Resee o sărută din nou, mai pasionat. 

— Dar nu vei fi aceeaşi Eva Sinclair, rece şi eficientă, 
aici, cu mine. Cu mine nu eşti Eva. Eşti Eva, care se 
dăruieşte din toată inima şi care transformă o biată 
cameră de motel în paradis. 

Eva privi în jurul ei. Camera se schimbase într- 
adevăr... părea acum mult mai primitoare decât la început. 

— Da, fu ea de acord. Este diferită acum această 
cameră. 


— Camera noastră, o corectă el. Paradisul nostru. 

Când o sărută din nou, sărutul lui exprimă dorinţă, la 
fel şi al ei. Acest lucru îi uimi pe amândoi. 

— Eva, taifunul... îi şopti el la ureche când sărutul se 
termină. 

Şi se mişcară în aşa fel încât corpurile lor să se 
topească iarăşi unul în altul. Eva simţea cum bărbăţia lui o 
apăsa din nou. Simţi cum începe să ameţească de dorinţă. 
Camera camera lor se transformă încă o dată în paradis. 

Capitolul 7 

A doua zi Eva se trezi în altă cameră - camera de la 
Diligence Hall. Soarele se strecura printre jaluzele şi se 
juca cu ochii ei. Ea privi pe îndelete încăperea şi se gândi 
la patul în care stătuse cu Resee până aproape de zorii 
zilei. Işi amintea fiecare detaliu, de la mobila deschisă la 
culoare până la coşuleţele desenate pe tapet şi la 
cearşafurile atât de călcate şi apretate încât îi zgâriau 
pielea. Tânjea după duritatea aceea care reprezenta 
sentimentele pasionate ce dormitaseră în ea atâta timp, 
doar ca să fie eliberate într-o noapte de Resee. Deodată 
gura Evei putu simţi sărutul lui, umed şi înfometat. Se 
întinse şi îşi atinse cu mâna buzele şi cu acest gest şterse 
sărutul care fusese mult prea viu pentru ca emoţiile ei să-l 
poată suporta. Încă tânjea după atingerea lui. 

Eva se întoarse şi îşi îngropă faţa în pernă. Se 
cufundă în amintirea orelor petrecute împreună în camera 
de motel la sfârşitul celei mai surprinzătoare zile din viaţa 
ei. Fusese uimită să constate că un bărbat atât de 
morocănos şi de complicat, care o privea de la distanţă, 
putea fi de asemenea un om calm şi fermecător, dornic să 
găsească plăcere într-o viaţă fără bucurii. Fusese surprinsă 
şi de ea însăşi, căci participase atât de intim la acea 
plăcere. 

Se gândi ce să îmbrace, dintre toate hainele albe, bej 
şi costumele serioase pe care le avea. Işi dorea ceva viu, 
dar nu era stilul ei. Scoase ceva din dulap şi se îmbrăcă. 
„Inapoi la muncă” îşi spuse cu amărăciune. 

Jos nu o aştepta Resee, ci Beau, plin de efuziune. 


— Azi e ziua cea mare, spuse pe când turna o ceaşcă 
de cafea. Sunt treaz de la cinci dimineaţa, adunându-mi 
figuranţii. Azi se filmează scena petrecerii. 

— Da, ştiu, zâmbi Eva. 

— Mda, cred că ştii. Dar ştii că am şaptezeci de 
oameni, toţi cu costume, cu părul perfect coafat, cu alura 
anilor patruzeci? câţiva sunt la machiat acum. Vor apărea 
cu părul ăla înfoiat. Mary a spus că nu ar fi găsit o 
asemenea trupă de figuranţi nici dacă ar fi închiriat o 
agenţie întreagă. 

Beau zâmbi plin de mândrie. 

— Prima echipă şi actorii principali ajung mâine, 
adăugă. 

Eva îi zâmbi peste buza ceştii. 

— Oh, bănuiesc că şi asta ştii, adăugă Beau cu un 
rânjet. Păi eu sunt destul de entuziasmat. Louise Ross a 
fost întotdeauna una dintre actrițele mele preferate, spuse 
el, referindu-se la vedeta filmului „Glory Road”. 

— Atunci te previn că nu e ceea ce noi numim „O 
persoană accesibilă”. Când nu e pe platou, stă numai în 
rulota ei - singură. 

— Este în regulă, spuse Beau, nevrând să fie 
dezamăgit. Măcar o pot vedea jucând. 

Eva ridică o sprânceană, iar Beau începu să râdă. 

— Gata, gata, admise el. M-am gândit la mai mult. 
Am auzit că-i plac bărbaţii mai tineri. 

— Se prea poate, din moment ce are doar douăzeci şi 
cinci de ani, îl tachină Eva. 

Beau râse din nou. 

— Păi unele staruri arată mai mature, uite, cum e 
Resee, deşi în privinţa lui nu mi-aş face probleme deoarece 
e la fel de interesat de femei pe cât e de „Glory Road”. 

Eva luă o bucată de pepene, ca să nu fie nevoită să 
răspundă. 

Beau îşi bău cafeaua şi se ridică. 

— Trebuie să verific dacă totul este gata pentru 
probă, spuse el. Va fi o filmare grozavă. Mama e supărată 
că o va pierde. 


Eva se uită la el vinovată. Aproape uitase de Lacy. 

— Cum se simte mama ta azi? întrebă ea, notându-şi 
să nu uite să-i trimită flori. 

— Tocmai am vorbit cu ea. Se simte tot mai în putere 
şi doreşte să vină acasă. Dar doctorul spune să mai 
rămână câteva zile în spital. Până atunci voi fi un membru 
definitiv al echipei de filmare, presupunând că totul va 
merge bine azi. Eu am plecat, spuse, dispărând pe uşă, 
luându-şi toate notițele şi entuziasmul cu el. 

x kx * 

De la fereastra casei de oaspeţi în care locuia, Resee 
putea vedea filmarea scenei petrecerii, aşa cum mai 
urmărise şi alte scene filmându-se. 

Era conştient de schimbarea ce survenise: îi 
reveniseră hotărârea şi dorinţa de viaţă. Curând munca 
Evei se va termina. Curând va pleca în altă misiune, ieşind 
din viaţa lui la fel de repede pe cât intrase. Şi totul se va fi 
terminat. Ultimul gând fu însoţit de un sentiment de 
uşurare. O dată ce se termina, va putea rămâne din nou 
singur aşa cum fusese înainte de venirea ei. 

Resee îndepărtă câinele care-l tot împingea cerşind 
atenţie. Gestul fu aproape unul furios. Bridget mârâi plină 
de confuzie şi-şi privi stăpânul cu ochi trişti. Acesta îi 
zâmbi şi o mângâie. Işi dădu seama că câinii lui nu-i mai 
erau de ajuns acum. 

Privi pe geam, în timp ce Eva apăru în uşă la 
Diligence Hall. Regizorul privi în sus, o văzu şi se 
îndepărtă de mulţime. Se mutară lateral, capetele lor fiind 
foarte apropiate în timp ce vorbeau aprins. Resee privi 
scena fără pic de emoție, după care îşi trecu limba peste 
buzele uscate. Realiză că nu dorea ca ea să plece. 

Trăise lângă Eva îi făcuse ceva ce nu mai trăise lângă 
nicio femeie şi nu era sigur cum trebuia să procedeze. 
Plecă de la fereastră şi se uită prin casa unde se retrăsese 
după ce viaţa devenise o povară pentru el. Se gândi la 
motivul retragerii lui: se gândi la Barbara. Avuseseră o 
viaţă neobişnuită, dar fusese o viaţă bună din multe puncte 
de vedere, iar modul lor de a face dragoste era foarte 


natural. Dar niciodată nu  simţise acea  plăcre 
nepământeană pe care o simţise cu Eva. 

Când privi din nou pe geam o văzu pe aceasta 
adâncită în conversaţie. În timp ce o privea, avu senzaţia 
că ea l-a zărit şi i-a schiţat un zâmbet, după care şi-a 
îndreptat iarăşi atenţia către regizor. Voia s-o vadă, dar se 
forţă să rămână în casă. Nu dorea s-o distragă de la 
muncă. Mai mult, nu ştia cum avea să reacționeze, ce 
putea să-i spună după noaptea trecută. 

x kx * 

Din scaunul său, regizorul filmului „Glory Road” 
privea un grup mare de invitați ce ajungeau la casă în 
grupuri mici, venind la petrecerea de la începutul filmului. 
De o parte stăteau Beau, Mary şi Dan Morrow. 

— Să fiu al naibii, spuse Dan cu un rânjet, dacă 
figuranții ăştia nu sunt din anii patruzeci. A 

— Beau, ia-o ca pe un compliment, spuse Mary. In 
felul inimitabil al lui Dan, te complimentează pentru 
munca bună ce ai făcut-o. 

— Deşi mă întrebam dacă se va descurca în ultimele 
câteva zile, spuse Dan. 

— Ştiu, admise Beau. Eram puţin isteric, dacă vor ieşi 
hainele cum trebuie, dacă aprobările vor fi semnate şi dacă 
toată lumea va ajunge la timp. 

— Şi dacă nu mă înşel, Danny, dragule, şi tu te-ai 
confruntat cu momente de panică. 

— Te rog, draga mea, spuse acesta cu o mutră jenată. 
Nu le vorbi ucenicilor în meseria asta despre fobiile mele. 

— Dacă vorbeşti despre asistentul meu, Beau 
Benedict, el e pe punctul de a fi iniţiat, iar dacă scena iese 
bine, va intra în familia noastră. 

Regizorul strigă „acţiune”, se ridică cu scaunul şi 
petrecerea începu. 

O jumătate de oră mai târziu, regizorul şi 
cameramanul erau satisfăcuţi. 

— Arată bine. Hai să ne pregătim pentru următoarea 
scenă. 

Eva îl privi pe Beau şi realiză nu numai cât îi plăcea 


ce făcea, dar cât de eficient era. Ştiuse să aleagă 
figuranţii, cu excepţia unuia, care era deosebit de 
insistent. Eva îl văzuse prima oară la magazin, unde îl 
vorbise de rău pe Resee. lar acum fu pus la punct de Beau, 
care trecând pe lângă ea, era urmat de bărbatul cel 
mărunţel. 

— Am fost la mama ta la spital, îi spuse lui Beau. 

Eva nu era surprinsă să audă asta. Toţi ştiau ce se 
întâmpla în Corinth. 

— Mersi, Ed. A fost drăguţ din partea ta. 

— Nu am făcut asta ca să obţin un rol în film. Am vrut 
doar să... 

— Sunt convins că aşa este, repetă Beau. Regizorul a 
dat indicaţii precise despre cum trebuia să arate scena şi 
tu nu ai fost potrivit. Poate te va folosi mai târziu. 

— Dar unde e Resee? 

— La casa de oaspeţi. El nu se prea omoară cu astfel 
de treburi. 

Ed se uită spre casă. 

— Păi nu ne poate strica bucuria asta, dacă am şi eu 
de spus ceva aici. 

— Sunt convins că o să ai multe de spus, comentă 
Beau, în timp ce asistentul regizorului îi chemă pe toţi 
pentru următoarea scenă. 

Resee nu apăru decât spre după-amiază. Majoritatea 
oamenilor plecau, iar Eva, Mary şi Beau stăteau pe 
treptele de la Diligence Hall. Ultima scenă fusese 
pregătită. 

— Uită-te la faţa lui. E ursuz. Asta înseamnă 
probleme. 

— Probleme ce arată tare bine, spuse Mary, care-şi 
lăsase prietenul la motel. 

Eva se întrebă dacă nu se simţea la fel de jenat ca ea. 
Dar Resee era prea sigur pe sine ca să cedeze nervos. 

Nu avu dreptate. Resee aşteptase atâta vreme ca s-o 
găsească singură şi să n-o înfrunte de faţă cu toată 
mulţimea. Dar când o văzu aproape, realiză că nu va fi 
uşor deloc. 


Înainte de a ajunge la el fu abordat de asistentul 
regizorului, care fusese cândva crainic. li văzu faţa 
încordându-se. Dar deodată, în mod neaşteptat, îl văzu 
zâmbind, dând mâna cu el, şi ascultă cu atenţie ce-i 
spunea. Se vedea că nu prea avea chef să stea de vorbă cu 
el. Apoi, după ce schimbă câteva vorbe cu Beau şi Mary, 
Resee se îndreptă spre Eva, îi întinse mâna şi o conduse la 
o oarecare distanţă. Atingerea era uşoară, familiară, dar o 
dată rămaşi singuri, familiaritatea dispăru. 

— În legătură cu cele ce s-au întâmplat aseară... 
începu Resee, fiind nesigur ce avea să spună. 

— Da, şi eu m-am gândit mult la asta, răspunse Eva. 

Nici ea nu era sigură ce avea să urmeze. 

— Îmi pare rău, se trezi Resee spunând, deşi nu-i 
părea rău de nimic, şi nici nu intenţionase să se scuze. Ştiu 
cum trebuie să fi arătat. 

Se blestemă în gând, conştient că o dorise prea mult 
şi încă o dorea. Şi totuşi îşi luă mâna de pe ea, pierzând 
contactul fizic. 

— A fost şi vina mea... 

— Cred că ne-am lăsat duşi de val, de lună şi de 
şampanie. 

Resee realiză că se lăsase purtat de Eva. Dori s-o 
atingă, dar ea se feri puţin, sau poate doar i se păru lui. Nu 
era sigur. Tot ce ştia era că n-o va atinge, nu în faţa acelei 
echipe, nu când arăta atât de retrasă şi eficientă, nu când 
mintea lui, de obicei atât de clară, era acum atât de 
întortocheată. Evei îi lipseau mângâierile sau măcar 
încercările de a o atinge. Îi lipsea confuzia din privirea lui. 
Dar avusese curajul să spună lucrurilor pe nume. Nu 
fusese ea însăşi, era vorba de vin, singurătate şi de nevoie, 
de dorinţă, dar nu de Eva, ci de altă femeie. Se uită în altă 
parte ca el să nu-i vadă faţa. 

— Poate ar trebui să pretindem că nu s-a întâmplat 
nimic. Asta ar putea uşura situaţia de vreme ce ne vom mai 
vedea mult timp, şi nu aş vrea ca lucrurile să fie ciudate 
între noi. 

Resee se întrebă cum putea să fie situaţia mai puţin 


ciudată decât era. Erau ca doi străini, complet străini, care 
doar cu o noapte înainte se iubiseră cu pasiune şi foc. 
Acum se părea că intimitatea nici nu existase. Dacă măcar 
s-ar putea uita în ochii ei... A Dar ea insistă în a privi 
departe, de parcă ceva de pe platou o interesa. În realitate 
filmarea se terminase şi nu avea loc nicio activitate acolo. 
Se întorsese ca să nu-l mai vadă, iar Resee credea că era la 
fel de confuză ca şi el, sau era doar dezinteresată. 

— Înţeleg de ce vrei ca lucrurile să fie clare în timpul 
filmărilor. Şi eu aş dori acest lucru, spuse Resee şi apoi îşi 
aminti că el îi permitea să-i ocolească privirea. 

Dar în loc s-o întoarcă pe Eva spre el pentru a-i vedea 
ochii, merse în jurul ei şi i se postă în faţă. Tocmai atunci o 
strigă asistentul regizorului. 

Resee nu auzi întrebarea, nici măcar nu auzi replica. 
Nu conta. Important era faptul că o privise. Dar nu putuse 
citi nimic în privirea ei, era goală. 

— Scuză-mă, spuse ea. Trebuie să... 

Pe când încerca să-i explice, realiză că Resee nici 
măcar n-o asculta. Se opri şi aşteptă. Poate va face vreun 
gest s-o oprească sau s-o facă să se întoarcă. Dorea măcar 
un semn care să-i infirme că asta va fi ultima dată când 
vorbeau. 

În loc de asta, el încuviinţă: 

— Da, înţeleg, Eva. Filmul e pe primul loc, 
bineînţeles. 

Plecă înaintea ei, într-un fel nerăbdător să plece 
primul şi astfel să îşi arate dezinteresul, când Dumnezeu îi 
era martor cât de mult interes reprezenta pentru el. Dar îşi 
permise să vorbească pompos şi rece. 

Eva aşteptă seara ca să-l sune pe Gino. Ştia că era la 
birou, lucrând până târziu, şi dorea să aibă şansa de a 
discuta cu el pe îndelete, neîntreruptă de capriciile lumii 
afacerilor. Gino va fi stând la birou, cu un pahar de whisky 
în mână şi un trabuc în cealaltă, odihnindu-se după o zi de 
muncă. Eva era pregătită să vorbească cu el. După eşecul 
întâlnirii cu Resee, avea nevoie de consolare din partea lui 
Gino, care totdeauna fusese acolo pentru ea, asigurând-o 


că nu se schimbase nimic între ei. El era stânca ei, iar 
vocea lui se auzi clară şi reconfortantă. 

— Draga mea, cum mai e pe acolo, prin California? o 
întrebă el cu afecţiune în glas. 

— Cred că bine, cum te şi aştepţi de altfel. 

Încerca să fie entuziastă, dar tonul suna plat. 

— Te macină probleme de afaceri sau personale? 
trecu el direct la subiect. 

Eva ştia că trebuia să treacă la afaceri şi să lase 
problema personală deoparte. Nu era pregătită să-i 
vorbească de Resee. Nici lui, nici altcuiva. li raportă cum 
decurse prima zi de filmare. 

— Cred că totul e pregătit. Nu ar fi trebuit să te sun 
mai devreme de câteva zile. Toată lumea îşi vede de treabă 
şi problemele pe care le credeam posibile la Diligence Hall 
nu s-au concretizat încă. De fapt... 

— Mda, ştiu că i-ai dat puştiului o slujbă. Crezi că a 
fost o mişcare inteligentă? 

Eva nu fu surprinsă de faptul că Gino ştia de poziţia 
lui Beau; nu ştia cum, dar întotdeauna afla totul. 

— Cred că a fost o decizie înţeleaptă, Gino. Beau ne-a 
scutit de nişte bani, timp şi efort. Şi chiar suntem în avans 
cu filmările. Mary se va întoarce în câteva zile să facă 
distribuţia pentru noul film. 

— Are de gând să lase toate problemele în cârca lui, 
ca să le rezolve el? 

Gino era pe punctul de a scoate fum. 

— Da, Beau Benedict este în stare să se descurce. 

— Crezi că ar trebui să-l includ în personalul nostru, 
sau e o persoană limitată, tipică sudului? 

— Nu e limitat deloc, Gino, îl asigură ea. Dar va 
trebui să-l vezi tu cu ochii tăi. 

— Am de gând, draga mea, când voi ajunge acolo. 
Acum spune-mi, cum merge cealaltă treabă? 

— Cealaltă treabă? 

Pentru o clipă rămase confuză. 

— Terenul meu, draga mea, terenul. 

— Oh, acela, spuse Eva oarecum jenată. Am fost atât 


de ocupată... 

— Eva, Eva. Oricât de ocupată ai fi, ştiu că reuşeşti 
să faci tot ce te rog eu. Deci, ce ai găsit pentru mine? 

— Am citit ziarul şi am găsit un teren de douăzeci de 
acri, lângă şosea, doar la câteva mile de oraş, şi unul de 
cincizeci de acri, undeva mai aproape de coastă. 

Eva încercui anunţul, încercând să obţină cât mai 
multe informaţii despre teren, de vreme ce nu sunase şi nu 
se interesase. Niciodată nu neglijase să termine o treabă 
ce-i fusese dată de Gino. 

— Ce ai văzut, Eva? Asta contează. La ce te-ai uitat, 
care teren l-ai inspectat? 

Eva încercă să se gândească la o scuză pe care el ar 
accepta-o, dar ştia că nu avea niciuna. Trebuia să-i spună 
adevărul. Aşa se proceda cu Gino. 

— Nu am văzut niciun teren, Gino, recunoscu, dar ca 
să fiu cinstită nu ştiu de ce trebuie să caut ceva când nu 
ştiu de ce sunt... 

— Tu te duci, îl vezi, îmi spui cum e, iar eu mă 
pronunţ. E simplu, nu? 

Vocea lui Gino fu categorică, dar Eva ştia că nu se 
supărase încă. El depindea de ea, iar dacă ea avea nevoie 
de un stimulent, el nu se supăra. 

Dar înainte de a promite că va merge să viziteze cele 
două locuri îşi aminti că tocmai văzuse o proprietate. 

— Este un teren aproape de Diligence Hall... 

— L-ai văzut? 

— Da, îi spuse Eva. Dar nu ştiu dacă este ce doreşti 
tu, din moment ce nu ştiu ce... 

— Eva, Eva, o întrerupse. Vei şti, când voi fi pregătit 
să-ţi spun. Acum spune ce ai văzut. 

Eva încercă să-şi amintească detalii ce l-ar interesa 
pe Gino. 

— E lângă drum, e un teren frumos, valea are pe 
margini copaci şi are privelişte spre râu. 

— Câţi acri? murmură Gino părând mulţumit. 

Eva închise ochii şi încercă să estimeze dimensiunile 
proprietăţii folosindu-se de râu, de şosea şi de Diligence 


drept graniţe. 

— Pe puţin douăzeci şi cinci de acri, decise ea. Haide, 
poate treizeci, nu sunt chiar sigură. 

— Sună bine, spuse Gino. 

— Dar nu este încă de vânzare, Gino. 

— Totul este de vânzare, draga mea, depinde de preţ. 
Ştii al cui este, cum îi cheamă pe proprietari? 

— Graydon, spuse Eva. Cred că acesta era numele. Ei 
nu mai trăiesc aici. S-au retras undeva în munţi. 

— Nicio problemă, spuse el. 

— Gino... 

— Nu mă întreba, veni răspunsul lui. Fii doar cu ochii 
şi urechile în patru. Mergi şi vezi terenurile alea două. 
Întocmeşte un dosar, la fel cum faci de obicei. Când voi 
veni, vom merge direct la fiecare proprietate, ca să văd şi 
eu cu ochii mei şi să iau o decizie. 

— Ce fel de decizie? întrebă ea. N 

— Ei, mica mea băgăreață, spuse el râzând. Iți voi 
spune în curând. Dar nu acum şi nu la telefon. 

Eva zâmbi amar. Gino făcea ca totul să pară o 
conspirație. 

— Până în prezent lucrezi pentru mine şi nu pune 
întrebări, ai înțeles? 

— Am înţeles, replică ea. 

Uneori putea obţine de la el tot ce voia, dar alteori 
era imposibil. Acesta era misterul naturii lui, care îi făcea 
pe oameni să se întrebe, să ghicească şi să fie în 
expectativă în acelaşi timp. Dar în final Eva obținea 
răspunsurile dorite. Era singura, cu excepţia soţiei lui care 
ştia totul despre el - dar numai când Gino dorea sau se 
simţea pregătit. 

După ce închise telefonul, Eva stătu câteva minute 
gândindu-se care putea fi secretul lui Gino, apoi se uită 
peste programul de a doua zi, când restul distribuţiei şi 
echipei va sosi. Realiză că totul decurgea normal, ca pe 
orice platou de filmare. Dacă acesta ar fi fost un platou 
oarecare, Eva şi-ar fi făcut de mult bagajele şi ar fi plecat. 
Era timpul s-o ia din loc, dar nu făcea nimic în această 


privinţă. Ştia de ce. Nu programul o ţinea pe ea aici, nici 
căutarea terenului pentru Gino - putea face asta într-o zi. 
Ar fi putut găsi acel teren dacă ar fi lucrat în stilul ei. 
Motivul era evident: Resee Benedict. 

Cum noaptea trecea, Eva realiză că nu va fi în stare 
să doarmă. Era prea nervoasă, prea tensionată. Îşi aruncă 
un halat deasupra cămăşii de noapte. O acoperea mai mult 
decât simpla cămăşuţă, dar era dintr-un şifon subţire. Eva 
tresări. Beau era în oraş cu echipa, servitorii erau liberi, 
aşa că era singură într-o casă imensă şi liniştită. Se 
îndreptă spre bucătărie, îşi turnă un pahar de lapte şi se 
aşeză să-l bea la masa de stejar, sperând într-un miracol 
spre a putea să închidă ochii. 

Nu dădu roade. Era mai trează ca niciodată. Prin 
fereastra din spate putu vedea foişorul. Lucrătura sa din 
lemn vopsit în alb, strălucea superb în lumina lunii. Parcă o 
chema, o îndemna să vină. Răspunzând chemării, se 
strecură prin spate şi se îndreptă spre foişor pe peluza 
umedă, în acea noapte caldă, tipică pentru Carolina de 
Sud. Tremură puţin în aerul cald. Senzaţia de misterios şi 
nepământean pe care Gino voia să o confere filmului 
„Glory Road” va fi uşor de obţinut într-o seară umedă şi 
caldă ca aceasta, căci prezentul se îmbina armonios cu 
trecutul. Eva putea percepe fantomele frumoaselor fete ale 
sudului din poveştile istorisite de Resee şi Beau. Şi-o putea 
închipui pe actriţa Louise Ross interpretându-şi personajul 
superb şi transbordând audiența în acelaşi timp cu ea. 
Louise nici nu trebuia să interpreteze vreun rol, căci magia 
plutea peste tot în aer. Eva urcă cele trei trepte ale 
foişorului şi se întoarse să privească panorama oferită de 
peluză în lumina lunii de stejarii plini de viaţă acoperiţi cu 
muşchi. Vocea care se auzi în spatele ei nu o surprinse. 
Părea că făcea parte din decor. Era o voce adâncă, şoptită. 
Vocea lui Resee. 

— Nici eu nu am putut dormi, spuse el cu blândeţe. 

Eva se întoarse. Resee se oprise în capul scărilor şi 
se sprijinise de unul dintre stâlpi, cu ambele mâini 
adâncite în buzunarele pantalonilor de bumbac alb. Era 


desculţ şi fără cămaşă şi arăta ca un băieţandru, cu părul 
zburlit. 

— Nu am avut linişte nicio clipă, adăugă. 

— Nici eu. 

Eva nu ştia ce să zică, dar nu avea de gând să 
înceapă o conversaţie ca cea de azi, în care spusese lucruri 
pe care nu dorise să le spună şi nu vorbise despre ce dorea 
să vorbească. Hotări că mai bine tăcea din gură. 

Evident că şi el decisese la fel, căci nu mai scoase 
niciun cuvânt, iar liniştea ce se aşternu între ei, era şi mai 
evidentă cu cât era întreruptă doar de sunetul broaştelor 
de noapte şi al greierilor. Liniştea era palpabilă şi 
tensiunea plutea în aer. Eva ştia că trebuia să pună capăt 
acestei prostii, chiar cu riscul de a mai spune altele. 

— Resee, în legătură cu azi-noapte... 

— Eva, vreau să vorbesc ceva cu tine... 

Amândoi vorbiră deodată şi străpunseră liniştea 
nopţii, apoi izbucniră într-un râs nervos. 

— Tu vorbeşti prima, spuse Resee. 

— Nu, tu. 

Brusc, Eva nu mai putu scoate un cuvânt. Resee nu 
se mişcase din loc, dar chiar şi de unde stătea, Eva îi putea 
simţi apropierea, forţa, magnetismul. 

— Bine, spuse Resee, aproape cu resemnare. Eu voi 
începe. 

Dar făcu din nou o pauză, îşi schimbă greutatea de 
pe un picior pe celălalt şi făcu un pas spre ea. Eva simţi 
cum îngheaţă. Probabil că Resee observase tresărirea 
trupului ei, căci se opri instantaneu. 

— M-am simţit foarte prost azi, încercând să vorbesc 
cu tine şi întrebându-mă ce simţi, întrebându-mă dacă m- 
am făcut de râs în faţa ta. 

Eva dădu din cap. Pentru prima dată de când 
petrecuseră noaptea împreună, ea spuse ceva ce credea cu 
adevărat. 

— Tu nu ai putea să te faci de râs niciodată. 

Resee recunoscu emoția din vocea ei şi ştiu că 
vorbele ei erau sincere. 


— Îţi mulţumesc pentru încrederea acordată, dar nu 
cred că e adevărat. M-am purtat ca un prost. De multe ori 
încă, spuse amintindu-şi. Doar azi ţi-am spus că îmi pare 
rău pentru ce s-a petrecut aseară între noi. Doamne, 
aseară mi s-a întâmplat cel mai frumos lucru din viaţa mea, 
spuse cu un tremur în voce. 

Eva îşi simţi tot trupul tremurând de uşurare. Orice 
şi-ar fi spus, un lucru nu putea fi negat. 

— Şi eu am simţit la fel, spuse moale. Dar m-am 
temut că aveai regrete, că pentru tine nu am fost decât o 
toană. 

— Tu, o toană? Nu mai mult decât stelele sau luna. 

Resee întinse mâna spre ea, iar ea se ridică, întinse 
mâna şi şi-o puse într-a lui. 

Stătură ca nişte statui, doar privindu-se. Eva era 
înăuntrul foişorului iar El se afla tot în capul scărilor. 
Resee făcu doar un pas şi ajunse la ea. Pentru o clipă 
niciunul nu se mişcă. Eva se simţi atât de ocrotită în 
braţele lui Resee, încât nu mai avea nevoie de nimic. Până 
ce îi văzu gura întredeschisă coborând spre a ei şi îi văzu 
zâmbetul vag. 

Inchise ochii în expectativă, dar înainte ca gura lui 
să-i atingă buzele, el vorbi din nou. 

— Noaptea trecută a fost nemaipomenită, spuse 
adevărul pe care amândoi doriseră să-l spună. 

Ea vru să răspundă, dar acest răspuns fu simţit de 
Resee şi nu avea nevoie să-l audă, în timp ce gura lui 
cobora, moale, dulce şi adâncindu-se în a ei. Braţele lui se 
strânseră în jurul ei cu dragoste, iar îmbrăţişarea avea să 
dureze toată noaptea şi a doua zi când se vor trezi 
împreună. 

Capitolul 8 

— Scoate-mă din această maşinărie, pretinse Lacy, pe 
când Resee o urca scările şi o traversa veranda din spatele 
casei de la Diligence Hall. 

Lacy se afla în scaunul cu rotile de la spital. 

— Vreau să intru în propria mea casă pe picioare. 

Eva stătu în uşă în timp ce Resee, ignorând 


lamentările mamei sale, mări viteza şi trecu cu scaunul 
chiar pe lângă ea, ajungând în hol. 

— De îndată ce vom ajunge pe verandă, te voi aşeza 
într-un scaun obişnuit. 

— Nu mă interesează niciun scaun obişnuit. Vreau să 
merg pe propriile mele picioare. Unde îmi este bastonul? 

— Mamă, trebuie să faci progrese în timp. Întâi 
trebuie să mergi în scaunul cu rotile, apoi cu cârjele şi în 
cele din urmă cu bastonul. 

— Prostii, îi spuse Lacy în timp ce Resee manevra cu 
grijă scaunul pe verandă. Pentru cultura ta generală, 
continuă ea cu o privire şireată, deja sunt o adevărată 
maestră în condusul scaunului cu rotile şi mânuitul 
cârjelor. Şi aproape am devenit o specialistă în mersul cu 
bastonul. Probabil că doctorul a omis să-ţi menţioneze 
acest lucru. 

— Probabil, răspunse Resee. Acum lasă-mă să te ajut 
cu scaunul. 

— Nu schimba subiectul, spuse Lacy, pe când fu 
ridicată din scaunul cu rotile. Unde îmi este bastonul? 

— În maşină, răspunse Resee, oftând chiar când Eva 
apăru în cadrul uşii, aducând cârjele şi bastonul. 

Fără să spună un cuvânt, le puse lângă scaunul în 
care şedea Lacy. 

Expresia feţei mamei lui îl îndemna pe Resee s-o 
înveselească. Lacy era o femeie destul de inteligentă 
pentru a nu face abstracţie de sfaturile doctorului. Voia 
doar să se bucure de prezenţa celor două persoane aflate 
alături de ea. 

Lacy îi zâmbi Evei şi dădu din cap. După cum 
presupusese Eva că se va întâmpla, Lacy nu făcu nicio 
mişcare pentru a se ridica. În schimb aruncă o privire 
împrejur. Veranda fusese transformată într-o adevărată 
cameră în care se putea locui. Puseseră chiar şi un pat. 

— Măi să fie! rosti Lacy surprinsă. 

— Cum acesta este locul tău preferat în casă, ne-am 
gândit că îţi va fi mult mai uşor dacă nu ai mai cobori şi ai 
urca scările mereu. Pentru o vreme ne-am gândit că ti-ar 


plăcea să stai aici, mai aproape de acţiune, spuse Resee cu 
un zâmbet. 

— Îţi mulţumesc, dragul meu, îi răspunse Lacy. 

Dădu din cap, căci îi plăcea veranda transformată 
într-o cameră. Puseseră o canapea ce se putea trage, 
devenind pat de dormit, adăugaseră un mic scrin, un dulap 
în care putea să-şi pună lucrurile, o mică bibliotecă cu 
cărţi. 

Deasupra se afla o colecţie de poze cu Resee şi Beau 
de-a lungul anilor. 

— Mi-ai adus totul, inclusiv parfumul. 

— Şi n-am spart nicio sticluţă, îi preciză Resee. 

— Îmi pare rău pentru toată această tevatură. Să ştii 
că apreciez efortul depus. Cred că toate aceste 
aranjamente ţi-au luat aproape o zi întreagă. 

Resee dădu din cap. 

— A fost o nimica toată. Am avut un ajutor nepreţuit. 

— În mod sigur nu de la servitori. Ei sunt doar cu 
puţin mai mobili ca mine. 

Resee râse: 

— Nu. Am avut un ajutor tânăr şi puternic. 

Arătă spre Eva, care în acest timp turna o ceaşcă de 
ceai cu gheaţă pentru Lacy. 

— Cred că ar fi trebuit să bănuiesc ce aţi pus la cale, 
spuse Lacy. Şi este timpul să-mi cer scuze pentru toate 
problemele pe care i le-am creat Evei. Ea a venit aici ca să 
participe la turnarea unui film important. lar acum îşi 
pierde majoritatea timpului luptându-se cu furtunile, 
conducându-mă la spital şi mutând mobila. Şi toate acestea 
doar pentru mine. 

— Păi nu şi-a petrecut chiar tot timpul astfel, 
răspunse Resee, făcându-i cu ochiul Evei. 

Aceasta se întoarse repede cu spatele, încercând să 
nu roşească. 

În timp ce Resee şi Lacy continuau să sporovăiască, 
Eva îşi aminti cum îşi petrecuse dimineaţa alături de 
Resee, mutând lucrurile din camera lui Lacy cu ajutorul a 
doi băieţi din echipa de filmare de la „Glory Road”, care, în 


mod surprinzător, veniseră la lucru foarte devreme. 

— Nu prea este nimic de făcut în Corinth, Carolina de 
Sud, explicaseră ei. Se pare că toate fetele dispar înainte 
de a ne da noi jos din pat. 

Resee râsese auzind această remarcă. 

— Băieți, dacă vreţi fete, trebuie să le căutaţi la 
biserică, explicase el. 

Băieţii se uitaseră unul la altul, iar Eva ar fi putut 
jura că a văzut scântei deasupra capului lor. 

— Cât crezi că ne va lua treaba asta? întrebase unul 
dintre băieţi. 

Resee zâmbise din nou şi le spusese: 

— Dacă lucraţi repede, cred că veţi termina chiar la 
ora la care se încheie slujba la biserică. 

Ei se grăbiseră şi, într-adevăr, sfârşiseră repede. 

După ce plecaseră, Resee se prăbuşise pe verandă 
alături de Eva care inspira mireasma adâncă pe care 
corpul lui trudit o emana. În scobitura gâtului lui luceau 
broboane de transpiraţie. 

— In Carolina de Sud, căldura pătrunde oriunde, 
oricât de bine am încerca să construim casele şi oricâte 
aparate de aer condiţionat am pune, spusese el în timp ce 
se lăsa pe spate de balansoarul în pe verandă. 

Conversaţia lor era uşoară şi obişnuită. Dar Eva era 
prea absorbită de prezenţa lui fizică pentru a mai remarca 
acest lucru. Respirația îi era neregulată deşi se odihnise 
după efortul depus mai devreme. Un fior îi străbătuse 
pielea, în ciuda căldurii şi a efortului de a se controla. 

În timp ce el vorbea, Eva întinsese mâna şi şi-o 
pusese pe mâna lui. Resee remarcase fiorul care-i 
pătrunsese trupul şi sufletul şi-şi croia drum spre vârful 
degetelor. Simţise fiorul pe pielea umedă şi înţelesese la ce 
se gândea ea. 

Eva îl dorea. l-o spunea cu tot trupul, de parcă 
fiecare mişcare ar fi vorbit. Se uitase la ea şi privirile li se 
întâlniseră. 

— Resee, începuse ea... 

— Ştiu, spusese el. 


Deodată Eva se simţise jenată de dorinţa ei. 
Niciodată înainte nu mai permisese sentimentelor să preia 
controlul asupra fiinţei sale. Niciodată nu fusese ea aceea 
care să înceapă jocul dragostei. Privi în jos, departe de el. 
Obrajii i se înroşiseră. 

— Oh, Eva! Ce femeie extraordinară eşti tu! Întâi îmi 
transmiţi semnale subtile şi seducătoare, apoi roşeşti ca o 
şcolăriţă. 

Rostind aceste cuvinte, Resee o ridicase în braţe şi o 
purtase pe braţe sus. Făcuseră dragoste în mijlocul zilei, în 
patul cu baldachin al lui Lacy, la Diligence Hall. Pentru 
amândoi momentele erau de neegalat, incomparabile cu 
altele. 

Eva zâmbi în sinea ei, aducându-şi aminte de toate 
acestea, în timp ce Lacy sporovăia cu Resee. În cele din 
urmă, reuşi să se trezească din reverie şi să asculte 
conversaţia lor. 

— Se pare că întotdeauna trebuia să-ţi mulţumesc, 
spunea Lacy. 

— Nu am ajutat chiar atât de mult, răspunse Eva. 
Resee a făcut aproape toată treaba, împreună cu doi băieţi 
din echipa de filmare. 

— Eva, mama îţi mulțumea pentru florile pe care i le- 
ai trimis când era în spital, îi spuse Resee cu un zâmbet în 
colţul gurii, conştient că mintea Evei era undeva, departe. 

Era aproape sigur de lucrul acesta, căci şi el se 
gândise la acelaşi eveniment. 

— Oh, spuse Eva, încercând să se adune. Nu ai 
pentru ce. Mă bucur că ţi-au plăcut, Lacy. g 

— Au fost superbe, continuă aceasta. Întâi mă 
salvezi, apoi îmi trimiţi flori şi îl mai şi ajuţi pe Resee să 
mute mobila. Mda, cu siguranţă mă bucur că Marchetti 
Films a venit pe proprietatea noastră din Corinth să 
filmeze. 

— Şi eu mă bucur, spuse Eva, înainte de a realiza că 
acele cuvinte însemnau mai mult decât ar fi vrut ea să 
însemne. 

Totul părea să o ducă cu gândul la Resee. 


Lacy nu observă nimic sau se prefăcea a nu observa 
nimic. Eva nu ştia cu siguranţă acest lucru. Oricum era 
sigură că Lacy avea un spirit de observaţie foarte 
dezvoltat. Mai devreme sau mai târziu va observa ceea ce 
se întâmpla între Eva şi fiul ei. Şi acest lucru se va 
întâmpla curând. 

Cu toţii vor şti în curând, se gândi Eva, apoi realiză 
că nu-i păsa. Niciodată în viaţa ei nu se simţise mai 
indulgentă cu sine. 

x kx * 

A doua zi filmările la „Glory Road” merseră strună. 
Totul fusese transformat la Diligence Hall, împreună cu 
echipa de filmare şi actorii într-un enorm platou de 
filmare. 

— Arată ca o petrecere trăsnet dată la Hollywood, 
spuse Lacy din locul ei de pe verandă. 

Eva observă că stătea fericită în scaunul ei cu rotile. 

— Mă aştept ca atunci când se va termina totul să 
răsufli uşurată, îi spuse ea lui Lacy. 

— Poate. Va fi frumos ca totul să reintre în normal. 
Mai ales că vor fi atâtea îmbunătăţiri de care voi putea să 
mă bucur. Dar cu siguranţă mă voi distra de minune atâta 
timp cât vor dura filmările, adăugă ea cu entuziasmul unui 
adevărat fan. 

— Şi eu la fel, se auzi o voce venind din susul scărilor. 

Cel ce apăru era Resee, care părea mulţumit de ceea 
ce vedea, mai ales de Eva, pe care reuşi să o sărute pe 
furiş, fără ca mama lui să vadă acest lucru. 

— Filmează sfârşitul acum? întrebă el. 

Eva dădu din cap, în timp ce Resee se uita peste 
umărul ei la scenariul pe care aceasta îl ţinea în mână. 

— Haide, spune-ne. Rămâne fata cu iubitul ei sudist 
sau se întoarce înapoi la viaţa pe care a lăsat-o cândela 
adus-o în sud? Învinge dragostea toate obstacolele care îi 
stau în cale? Sau ea îşi dă seama că nu se va putea adapta 
niciodată? 

Încerca să tragă cu coada ochiului la scenariul pe 
care Eva i-l luă de sub nas. 


— Va trebui să aştepţi şi să vezi ce se va întâmpla, îl 
tachină ea, încercând să ignore dublul înţeles al întrebării 
puse de el. Mai durează câteva zile până vom filma scena 
finală. 

— Aştept cu nerăbdare, spuse Resee. 

În vocea lui se simţea speranţa, de parcă două decizii 
atârnau de ultima scenă a filmului. 

Eva alungă acest gând. Era ridicol. Ce se va întâmpla 
în filmul „Glory Road” nu avea nicio legătură cu relaţia ei 
cu Resee. 

— Priviţi, vine Louise Ross, interveni Lacy. 

Liniştea păru să învăluie casa de la Diligence Hall pe 
când starul ieşi din cabina sa şi îşi ocupă locul pe platoul 
de filmare. 

— Cine este tânăra care joacă în rolul soţiei? întrebă 
Lacy. 

— Este o actriţă debutantă, explică Eva. Gino a văzut- 
o într-o piesă de teatru pe Broadway şi i-a oferit acest rol 
în „Glory Road”. 

— Pare destul de interesantă, dat nu e nemaipomenit 
de frumoasă, aşa cum te-ai aştepta de la o vedetă de 
cinema. 

Eva nu fu de acord. 

— Îţi vei schimba părerea după ce vei vedea filmul. 
Are ceva în felul ei de a interpreta rolul, care o face 
atrăgătoare. 

Eva văzuse proba dată pentru rolul respectiv şi îşi 
dăduse seama imediat că Gino luase o decizie bună. Chiar 
şi Mary, care se opusese până la sfârşit acestei decizii, 
trebuise să recunoască: Gino avusese dreptate. 

După ce Louise termină de filmat prima scenă, se 
îndreptă spre cabina ei. 

Eva îi lăsă pe Resee şi pe mama acestuia adânciţi 
într-o discuţie despre plantație şi se alătură lui Beau 
pentru a-l consola. 

— Te-am avertizat, îi spuse ea, Louise nu este 
accesibilă. 

Beau râse. 


— Este puţin spus. Cred că în industria filmului, ea 
este o primadonă. Şi are numai 25 de ani. 

— Să fii stea de cinema nu are nicio legătură cu 
vârsta, îi reaminti Eva. Oricum, nu ai plăcea-o. Este pur şi 
simplu o mică prostuţă, Beau. 

— Oh, probabil că nu m-ar deranja, spuse Beau cu un 
rânjet. Pe lângă asta, oamenii se pot schimba. 

— N-o să devină mai deşteaptă, îi răspunse Eva. 

— Nu este vorba despre asta. Dar lasă, adăugă el cu 
o grimasă. Măcar sunt aproape de ea când lucrez. 

— Ceea ce ai făcut până acum a fost extraordinar, îi 
făcu un compliment Eva. Ne eşti de real folos. Mary poate 
astfel să se elibereze şi să înceapă să lucreze pentru 
următorul film. Ea chiar şi-a pus nădejdea în tine. Iar până 
acum te-ai ridicat la aşteptările ei. Figuranţii pentru scena 
de mâine de la grajduri sunt perfecţi. 

Beau îi mulţumi cu un zâmbet. 

— Această muncă înseamnă mult pentru mine. Este 
foarte importantă, Eva. 

— Ştiu. 

— Probabil ştii ceva, dar nu totul. 

Beau deveni neobişnuit de serios. 

— Niciodată nu am mai găsit o altă activitate care să 
prezinte un real interes pentru mine. Începusem chiar să 
cred că singurul lucru de care sunt în stare era să conduc 
proprietatea de la Diligence Hall. 

— Şi acum? îl întrebă Eva. 

Beau tăcu un moment, în timp ce privirea îi alunecă 
de-a lungul peluzei spre echipa care se pregătea pentru 
următoarea scenă. Atmosfera era încărcată de emoție, ce 
se reflecta şi pe faţa lui Beau. Eva îşi aminti de întâlnirea 
cu studiourile de film ale lui Gino Marchetti, când călcase 
pentru prima oară acolo. Ştiuse din primul moment că 
dorea să aparţină acelui loc. Beau nu trebuia să-i explice 
ce se întâmpla înăuntrul lui. Era sigură că şi el simţea ceea 
ce simţise ea atunci. 

— Chiar şi fratele meu pare să accepte toată această 
nebunie, spuse Beau. Nu ştiu ce s-a întâmplat cu el. Poate 


că şi-a dat seama că nu reprezintă nicio ameninţare pentru 
el sau pentru felul lui de viaţă. 

Beau scutură din cap. 

— Nu. Trebuie să fie mai mult de atât. Tu l-ai 
schimbat, Eva. 

— De unde ştii tu? încercă să pareze Eva. Tu nici 
măcar nu ai fost aproape de el ca să vezi. 

Dar Beau n-o mai auzea. Regizorul se întorsese spre 
el, aşa că Beau o lăsase aşteptând un răspuns şi străbătu 
peluza, cu un zâmbet pe faţă care aproape devenise 
permanent. 

Eva dădu din cap şi mulţumi în gând muncii care îl 
ţinea pe Beau ocupat cea mai mare parte a timpului şi îl 
împiedicase să descopere ce se întâmpla de fapt între ea şi 
Resee. 

Intr-un târziu, Eva şi Resee reuşiră să fugă de ceilalţi 
şi să ajungă la foişorul din pădure. 

— Nimeni nu ne poate auzi aici, îi spuse Resee fetei. 

— Dar ne pot vedea, îi reaminti Eva, sărutându-l 
grăbită pe gât. 

După aceea se îndepărtă de el şi se ascunse pe 
băncuţa din mijlocul foişorului, la adăpostul parţial al 
zăbrelelor. Resee o urmă şi se sărutară. 

— Nu trebuie să ne vadă sărutându-ne ca să-şi dea 
seama ce se petrece între noi. 

Resee avea dreptate. 

— Deci hai să le oferim un subiect de bârfă, continuă 
el. 

Se întinse către ea cu privirea jucăuşă, iar când Eva 
reuşi să scape din braţele lui, se prefăcu jignit. 

— În regulă, se făcu el că se îmbunează. Ce-ai zice să 
ne întâlnim în casa de oaspeţi, unde locuiesc eu. Peste... 
cinci minute. 

— Resee... începu Eva. 

— Eu merg prin spate, iar tu te poţi plimba până 
acolo. Dar nu întârzia mai mult de cinci minute. Vreau să 
te ating, să te iau în braţe, să te sărut. 

Resee era uimit de nerăbdarea din propriile cuvinte 


pe care tocmai le rostise şi de îndrăzneala lui. 

— Este minunat să te privesc, spuse Resee uitându-se 
la Eva. 

Tânăra stătea puţin stânjenită pe bancă, în fusta bej 
plisată şi bluza asortată. 

— Ai o ţinută foarte drăguță. De afaceri... Dar vreau 
să ţi-o dau jos. Cinci minute! îi reaminti coborând treptele 
foişorului. 

— Resee, nu pot. Cei din echipa de filmare sunt 
pregătiţi să înceapă următoarea scenă. 

— Pe care o pot filma foarte bine şi fără tine, 
continuă el netulburat. Bineînţeles, nu vreau să spun că 
munca ta este uşoară. 

Eva surâse. 

— De fapt, munca mea aici este aproape terminată. 

— Ştiu, îi răspunse el oprindu-se la baza scărilor. 

Eva nu mai avea niciun motiv să se afle acolo, cu 
excepţia relaţiei dintre ei. Resee nu voia să discute despre 
acest lucru. La fel ca şi în filmul care se turna la câţiva 
metri de ei, nu voia să afle care era sfârşitul. 

— Cinci minute, spuse el din nou pe când dispărea 
rapid din raza vizuală a Evei. 

Fata îl privi plecând, gândindu-se la toate lucrurile 
nerostite între ei. De câte ori vorbiseră, ceea ce era de fapt 
important nu fusese spus. Voise să pătrundă în gândurile 
lui, dar nu reuşise. Atât de multe lucruri despre Resee îi 
rămăseseră necunoscute. Dar Eva realiză că şi ea fusese la 
fel de tăcută în privinţa ei, pe cât fusese şi Resee în 
privinţa lui. 

„Curând va trebui să discutăm. Dar nu acum...” îşi 
spuse ea în gând. 

Acum era momentul să-şi satisfacă o dorinţă 
arzătoare. În miezul zilei, înainte ca filmările să se fi 
terminat şi la nici cinci minute după plecarea lui Resee, 
Eva se ridică de pe bancă şi-l urmă pe tânărul care tocmai 
plecase spre casa de oaspeţi. 

x x * 


A doua zi Eva apăru intenționat mai devreme pe 


platoul de filmare. Dorea să evite privirile atotştiutoare ale 
celor din echipa de filmare şi ale celor din distribuţie. 
Totuşi mintea ei era departe. Dan veni să se plângă de 
camera de proiecţie de unde erau nevoiţi să urmărească în 
înghesuială scenele filmate. Aştepta răbdător răspunsul 
Evei înainte de a pune vreo altă întrebare. Eva fu de acord 
să facă tot ce-i stătea în putere. Dar abia se îndepărtă 
acesta, că Eva realiză că nu-şi mai amintea ce-i promisese 
şi trebui să fugă după el pentru a afla detalii. 

Şi aşa fu toată ziua. Mintea Evei era cu totul în altă 
parte, încât fu ultima care observă elicopterul. Aparatul 
survolă zona de la Diligence Hall şi se întoarse domol. Abia 
când ajunsese deasupra capului Evei, aceasta îi auzi 
motorul şi îşi ridică privirea. Toată lumea privea, punându- 
şi mâna streaşină la ochi pentru a se apăra de soarele 
dogoritor. Când ateriză, Eva ştia cine va cobori. 

Toţi ştiau acest lucru, probabil cu excepţia lui Beau, a 
lui Lacy şi a lui Resee. Ba nu, decise Eva, în timp ce îl 
căuta cu privirea, şi Resee ştia cine va cobori din elicopter, 
căci înţelegea mintea bărbatului care era pasagerul. 

Gino Marchetti îşi supraveghea cu strictețe 
investiţiile şi niciodată nu făcea vreun lucru în mod 
obişnuit. Nu era nicio îndoială că Gino Marchetti avea stil. 

Se întâlni în mijlocul peluzei cu regizorul şi căzură de 
acord să rămână până când vor sosi primele pelicule 
filmate şi prelucrate în laboratorul din Alabama. Se 
întoarse apoi spre elicopter, gata să plece. Dar nu singur. 

— Eva, ia-ţi dosarul şi hai să plecăm. Vreau să văd ce 
ai găsit pentru mine. _ 

Se oprise doar cât să-i dea o îmbrăţişare de urs. Îşi 
scoase trabucul din gură, ca s-o poată săruta pe obraz, 
apoi ritualul fiind îndeplinit, era gata să pornească din loc. 

— Ai de gând să mergi cu elicopterul? îl întrebă Eva, 
după ce se desprinse din îmbrăţişarea lui. 

— Da, evident. Vom avea nevoie de o hartă, adăugă 
uitându-se la ea stând în expectativă. 

— Am hartă, îl asigură Eva. 

— Atunci, hai să mergem. 


— Gino, spuse Eva, am nevoie de câteva minute să-mi 
strâng lucrurile. În primul rând, am presupus că mă vei 
anunţa când vei veni şi că vei dori să arunci o privire la 
terenuri. 

Gino râse. 

— De când trebuie să te anunţ eu că vin, draga mea? 
Parcă ai învăţat să simţi aceste lucruri. 

— In al doilea rând, continuă Eva ignorându-l - de 
fapt simţise că avea să vină - credeam că ai fi dispus să 
ajungi la terenuri pe o cale mai normală, ca de exemplu, cu 
maşina. 

— M-am gândit şi la asta, spuse el, de parcă condusul 
maşinii ar fi fost ultima alegere cât de cât interesantă. Dar 
aş vrea să privesc totul de acolo, de sus. Evident că vom 
ateriza şi vom umbla pe jos. 

— Bineînţeles, spuse Eva. 

Gino zâmbi şi flutură trabucul către regizor. 

— Termină de filmat scena, nu am intenţionat să vă 
întrerup. 

Filmările se întrerupseseră în momentul când Gino 
aterizase, iar echipa se mai afla în pauză, profitând de 
prezenţa lui, pentru a se retrage cu toţii la umbră. 

Eva nu-i putea învinovăţi. Căldura era toridă. Oricum, 
se părea că Gino nu observă, deşi Eva văzu câteva 
broboane de transpiraţie formându-se la tâmplele cu părul 
grizonant. Îşi şterse fruntea cu o batistă albă de bumbac. 
Era îmbrăcat, formal ca totdeauna, într-un costum albastru 
închis cu dungi albe. 

Îndată ce Eva fu gata de călătorie, încă se împotrivea 
să meargă cu elicopterul: 

— Gino, de ce nu vrei să ne întâlnim acolo? Eu te 
aştept cu maşina mea. 

— Intotdeauna ai fost o fricoasă, spuse el, 
apostrofând-o. De fiecare dată ţi se înmoaie picioarele, 
trebuie să te înveselesc eu, ca să-ţi învingi frica. 

— Nu cred că de data asta vor fi de ajuns doar nişte 
glume, răspunse Eva. Ține cont că avem de-a face cu lipsa 
de ospitalitate, ca să nu spun chiar lipsa de justificare. 


Gino nu dădu nicio atenţie cuvintelor ei, o apucă de 
mână şi se îndreptă spre elicopter. 

— Învinge-ţi temerile, Eva. Întotdeauna ţi-am spus să- 
ti învingi temerile. 

Apoi se întoarse către pilot şi îi spuse: 

— Prietena mea este cea mai mare fricoasă din lume, 
aşa că hai să-i facem zborul cât mai agreabil. 

Gino nici măcar nu luase în calcul propunerea Evei 
de a merge cu maşina. O împinsese pur şi simplu în 
scaunul elicopterului. 

După ce văzură trei din cele patru terenuri pe carei 
le găsise lui Gino, Eva se mai obişnuise cu zborul 
elicopterului, dar nu şi cu zgomotul lui. 

— Dacă mi-ai fi spus pentru ce ai nevoie de pământ, 
poate aş fi putut să găsesc exact ce îţi trebuie. 

— Îţi voi spune la momentul oportun. Dar dacă ai sta 
să te gândeşti, probabil că ţi-ai da seama şi singură. 
Foloseşte-ţi capul. Iată ceea ce îmi trebuie. Aceasta este 
proprietatea pe care ţi-am spus să mi-o găseşti. 

Se referea chiar la terenul situat aproape de cel al 
familiei Benedict, cel pe care Resee Benedict voia să-l 
cumpere. 

— Acesta este terenul pe care îl doresc, spuse Gino. 

— Eşti absolut sigur? îl întrebă Eva. 

— Priveşte-l. O suprafaţă de teren întinsă, plată, 
situată aproape de drum, dar nu chiar lângă autostradă. 
Nu va trebui să fac prea multe lucrări de tasare... 

Dintr-odată, parcă înțelegând telepatic, Eva realiză 
de ce dorea Gino atât de mult terenul 

— Gino, doar nu te gândeşti să... 

— Era şi timpul, Eva. Nu ştiu pe unde ţi-a umblat 
capul în ultima săptămână. Va trebui să mă ocup de asta. 

Râse. 

— Da, draga mea, vom construi un studio 
cinematografic aici. Cel mai bine echipat studio din ţară. 
Chiar aici, în Corinth, Carolina de Sud. 

— Gino, dar de ce?... 

— Eva, chiar că încep să mă îngrijorez în privinţa ta, 


spuse Gino cu veselie. Ştii de ce. Contractele cu 
sindicatele, spuse el răbdător, muncă, salarii, costuri de 
producţie. Eva, toate sunt mai ieftine în această zonă. Pot 
tăia cinci milioane dintr-un film cu un buget de douăzeci 
de milioane. Gândeşte-te la asta, spuse el în sfârşit. 

Işi puse trabucul în gură şi se îndreptă spre elicopter. 
Apoi adăugă cu emfază, peste umăr: 

— Chiar şi figuranţii. La Hollywood figuranţii costă 
aproape o sută de dolari pe zi. Cât plătim noi aici? 

Nu aşteptă niciun răspuns, căci continuă imediat: 

— Ştii al naibii de bine cât plătim noi aici. Mai puţin 
de jumătate. Multiplică totul cu întreg filmul. Fă asta, Eva, 
spuse el pe când se urca în elicopter. 

Eva îl urmă, puţin descumpănită. 

Pe când elicopterul decola, Eva se trezi ridicând 
tonul pentru a acoperi zgomotul şi pentru a se certa cu 
Gino. 

— Corinth este un orăşel atât de liniştit, atât de mic. 
Sunt sigură că oamenilor... 

— Oamenii vor fi înnebunţi după o asemenea idee, 
Eva. Am studiat această regiune din punct de vedere 
economic. Nu m-aş băga într-o chestie ca asta doar dintr- 
un moft. Ştii doar foarte bine, îi reaminti el. Zona aceasta a 
decăzut, mai ales de când industria de textile a pierdut 
teren din cauza concurenţei de peste ocean. Au nevoie de 
bani, ca pretutindeni în ţara asta. Acest studio va însemna 
locuinţe pentru oamenii pe care îi aducem noi şi locuri de 
muncă pentru localnicii pe care îi vom angaja. Nu-mi 
spune că nu îşi vor dori acest lucru. Il vor dori din tot 
sufletul, afirmă Gino foarte sigur pe el. 

Işi legă centura de siguranţă şi îi făcu semn pilotului 
să pornească. 

— Nu toţi vor dori asta, îi reaminti ea. 

Gino o privi cu înţelepciune. 

— Ştiu la cine te referi. La familia aia Benedict a ta. 

Eva îl privi şi îi surprinse zâmbetul din priviri. 

— Nu sunt ai mei, Gino. De fapt, dacă a fost să văd 
vreodată o familie care să nu datoreze nimănui nimic, 


atunci aceea este familia Benedict. Sunt independenţi şi 
încăpăţânaţi. Acest teren pe care vrei să-l cumperi este 
situat foarte aproape de al lor. Şi nu cred că o să le placă... 

Gino dădu din umeri filosofând: 

— Nici chiar familia Benedict nu poate opri 
progresul. 

Eva trebui să admită că Gino avea dreptate. 

— Marchetti Films International, aici în Corinth, se 
amuză ea. Această veste chiar va face valuri. Cu siguranţă 
va fi o ştire de proporţii. 

— O ştire care nu va trebui comunicată, spuse Gino. 
Nimănui. Înţelegi asta, Eva? Nu vreau niciun fel de 
publicitate despre acest subiect până când mă voi întâlni 
cu familia Graydon şi cu avocaţii lor. Până atunci totul 
rămâne numai între noi. Nu vreau nicio scurgere de 
informaţii, înţelegi? 

— Înţeleg, răspunse Eva. Dar, Gino... 

— Da, Eva? întrebă el. 

— Resee a spus că familia Graydon nu vrea să vândă 
terenul. 

— „Resee a spus”, repetă Gino cu un rânjet. Hai mai 
bine să ţinem cont de ceea ce spune Gino. Gino spune că 
familia Graydon nu este diferită de altele. Are şi ea preţul 
ei. 

Chiar înainte de a ateriza, Gino îi spuse Evei: 

— Voi mai rămâne pe aici o noapte sau două, până 
vor sosi de la laborator primele secvenţe prelucrate. Stau 
în Charleston. 

— În Charleston? îl întrebă Eva repede. 

Dar îşi dădu imediat seama că Gino nu ar fi stat la 
motelul „Columns” din Corinth. 

— Bineînţeles, adăugă ea. 

— Mâine îi voi invita la masă pe cei din familia 
Benedict, spuse Gino 

Eva dădu din cap. 

— Lacy abia a ieşit din spital. Nu poate merge. 

— Atunci va trebui să adaptez situaţia, nu-i aşa? 

Gino afişă un zâmbet enigmatic, de parcă renunțând 


la un secret avea nevoie de altul, doar pentru a spori 
enigmaticul situaţiei. Apoi, zâmbind, îi atinse faţa. 

— Nu fi supărată, Eva. Totul va fi bine, iar când 
afacerea va fi încheiată, te voi lăsa să le spui tu celor din 
familia Benedict. Dar nu înainte. Promiţi? 

Eva promise. 

Într-adevăr Gino uşură situaţia în care se afla Lacy. 
Aduse el mâncarea tocmai din Charleston la Diligence 
Hall. Aduse şi doi ospătari îmbrăcaţi în haine albe, care 
serviră mâncarea într-un cort alb-albastru, ridicat pe 
peluza din spatele casei. 

— Bineînţeles că vom aranja peluza după ce filmările 
se vor încheia, o asigură Gino pe Lacy, pe când o conducea, 
manevrându-i scaunul spre masa lungă, acoperită de o faţă 
de masă albă şi decorată cu bucheţele din flori de câmp. 

— Domnule Marchetti, totul este atât de... spuse Lacy 
evaziv. 

— Vă rog, spuneţi-mi Gino, insistă el atingându-i 
delicat mâna. 

Eva şi Resee se apropiau de cort. 

— Bănuiesc că ai putea numi toate acestea bomboana 
din vârful tortului, spuse Resee. Mai întâi plăteşte bani 
buni pentru folosirea proprietăţii Diligence Hall pentru 
filmări, apoi acceptă să facă îmbunătăţiri costisitoare, şi în 
cele din urmă aduce cina cu elicopterul. 

Eva îi aruncă un zâmbet. 

— Cină de care am de gând să mă bucur, spuse ea. 

Resee răspunse cu un zâmbet şi recunoscu că şi el 
avea aceeaşi intenţie. 

— Dar şeful tău ar fi putut măcar să ne întrebe 
înainte de a aduce cortul, chelnerii şi cina. 

— El nu stă să se gândească, Resee, el doar 
acţionează. Asta face parte din farmecul lui. Şi presupune 
că toată lumea va reacţiona pozitiv la planurile lui, mai 
ales pentru că sunt atât de extravagante. Majoritatea 
oamenilor chiar reacţionează pozitiv, adăugă ea pe când 
intrară în cort şi se alăturară lui Gino, Lacy şi lui Beau. 
Bineînţeles, nici tu nu eşti ca toată lumea, mai adăugă Eva. 


— Dar îmi vor plăcea toate felurile de mâncare din 
meniu, răspunse Resee cu un zâmbet. 

Îşi ocupară locurile la masă, iar Eva scoase un oftat. 

„Seara se va termina bine”, decise ea. Spera să nu se 
termine într-o confruntare a voinţelor celor doi bărbaţi 
puternici, cu păreri atât de diferite din toate punctele de 
vedere. 

— Tocmai îi spuneam domnului... lui Gino, se corectă 
Lacy, că am fost recompensaţi generos pentru folosirea 
domeniului de la Diligence Hall. I-am mai spus că tot acest 
deranj nu era necesar, continuă ea, arătând către toate 
lucrurile din cort. 

Gino răspunse galant. 

— Întotdeauna am preferat să-i cunosc personal pe 
oamenii cu care fac afaceri şi cum cei de la Diligence Hall 
fac afaceri cu compania de film Marchetti... 

Eva îi zâmbi lui Resee, aşteptând ca el să răspundă 
că nu prea avusese de ales. Era convinsă că aceste cuvinte 
îi stăteau pe limbă, dar Resee, în loc să le facă auzite, 
ridică paharul de şampanie şi spuse: 

— În cinstea casei Diligence, acum în timpul 
filmărilor şi după aceea, când ne vom bucura de 
întoarcerea la liniştea sa obişnuită de a fi din nou o 
entitate. 

Pe când bea şampania, Eva îl urmărea pe Gino. 
Acesta îl scruta cu privirea pe Resee. Când privirile lor se 
încrucişară, apreciind duritatea din ochii lui Resee, Gino se 
decise să se retragă. Cel puţin aşa credea Eva. Gino auzise 
cuvintele nerostite din toastul lui Resee, dar nu era 
momentul potrivit pentru o înfruntare. Şi nici Resee nu 
avea de gând să-l înfrunte pe Gino. „Glory Road” se turna 
la Diligence Hall şi oricum nu putea face acum nimic în 
privinţa asta. 

În timp ce sorbea şampania, Resee trebui să admită 
că fusese un an bun. 

Simţi o mâncărime la ceafă şi ştiu că ceva nu era în 
regulă. În ceea ce privea filmările, ce era făcut era bun 
făcut. Şi totuşi Gino Marchetti comandase acest festin, 


acompaniat de farmecul lui latin. Toate acestea le oferea, 
deşi obținuse de la ei ceea ce dorise. Resee decise că 
acesta nu era stilul lui Gino. Se întrebă care era motivul 
ascuns. 

— Afacerile sunt afaceri, spuse Gino. Dar scopul 
nostru este să facem, pe cât posibil, ca totul să fie pe 
placul tuturor, atâta timp cât ne aflăm aici. Cum ne-am 
descurcat până acum? o întrebă pe Lacy. 

Ea nu ezită să răspundă: 

— A fost o experienţă minunată. Mai ales datorită 
Evei. Fără ea... 

O privi pe Eva care rostise puţine cuvinte în acea 
seară. Urmărea nervoasă petrecerea şi continua să se 
întrebe cum de stăteau Gino şi Resee la aceeaşi masă. 

— Ah, Eva mea este nemaipomenită, nu-i aşa? 

Gino zâmbi dulce şi-l privi pe Resee, nu pe Lacy. Se 
întâmpla ca şi Eva să-l privească în acelaşi timp, şi 
amândoi îl văzură pe Resee cum îşi încleştează maxilarul. 

„Eva mea”... 

Lui Resee nu-i plăcuse deloc. Eva ştia de ce. Gino 
bănuia de ce. 

Beau, care savura mâncarea şi băutura şi era 
indiferent la nuanțele discuţiei, se alătură conversaţiei. 

— Cu toţii îi suntem recunoscători Evei. Fără ea eu n- 
aş fi avut acum o slujbă. 

Îi trebuiră trei secunde până să realizeze că Gino nu 
ştia de munca pe care el o depunea pentru filmul „Glory 
Road”. 

Dar totul era în regulă în ceea ce-l privea pe Gino. 

— Beau, am auzit numai lucruri bune despre tine. De 
fapt m-am gândit că noi doi ar trebui să avem o mică 
discuţie. 

Pe măsură ce faţa lui Beau se lumina, cea a lui Resee 
se întuneca. Eva îl urmări pe Resee pe când Gino se 
conversa cu fratele lui. Ştia că Resee dorea tot ce era mai 
bun pe lume pentru Beau, dar nu îl putea accepta pe Gino 
Marchetti - nu în casa lui. Şi cu siguranţă nu-l accepta 
pentru că înţelegea ceea ce avea Gino de gând să facă: să-i 


vrăjească pe Lacy şi pe fratele lui. 

— Dar nu vom discuta afaceri la cină, îi spuse Gino 
lui Beau. Mâine, înainte de a pleca, o să discutăm pe 
îndelete despre asta. 

Zâmbi şi ridică paharul pentru un ultim toast, căci 
era clar că cina se sfârşise. Desertul şi cafeaua fuseseră 
servite. 

Gino era conştient că nu reuşise să farmece pe 
absolut toată lumea care se afla la masă. Prin urmare îşi 
îndreptă atenţia către Resee. Era puţin nesigur pe Eva - 
chiar aşa trebuia să şi fie. 

Resee nu era uşor de cucerit, iar Eva aproape că se 
mira de ce se deranja Gino. Apoi se decise că era de fapt o 
provocare pentru el. Nu putea rezista să nu încerce. 

— Spune-mi, Resee, i se adresă Gino acestuia, 
aprinzându-şi un trabuc în acelaşi timp. 

Primise în prealabil permisiunea lui Lacy de a-şi 
aprinde trabucul. Te vom mai vedea la televizor? 

Resee dădu din cap. 

— Acea parte a vieţii mele s-a încheiat, răspunse el 
categoric. E 

Gino  încuviinţă. Inţelegea un om care luase o 
asemenea decizie şi care rămânea ferm pe poziţii. Ştia că 
atunci când îi va veni şi lui vremea, se va retrage rapid. 
Dar acea clipă era undeva departe, în viitor. 

Citindu-i privirea, Eva putea afirma că Gino îl 
considera pe Resee un bărbat care se dăduse bătut prea 
uşor şi prea devreme. 

— Bănuiesc că te ocupi cu altceva, îl întrebă Gino. 

Resee dădu din cap din nou şi zâmbi amabil. Dar nu 
era un zâmbet care îi lumina ochii. 

— Nu. Sunt chiar fericit aici la Diligence Hall. Este 
exact modul liniştit de viaţă de care am nevoie acum. Fără 
valori false, fără... 

Vocea i se stinse. Era pe cale să-şi deprecieze propria 
profesie şi, implicit, făcând acest lucru, să îl deprecieze şi 
pe Gino. 

Resee se opri chiar la momentul oportun, iar Eva 


răsuflă uşurată. Aceşti doi bărbaţi erau cei mai importanţi 
bărbaţi din viaţa ei. Ar fi putut continua ciorovăiala şi 
făcând asta, creau o situaţie dificilă pentru toţi. Dar lăsară 
momentul să treacă. 

Gino îi oferi un trabuc lui Resee, iar acesta îl acceptă. 

Seara se termină precum începuse: într-o atmosferă 
caldă. 

x x * 

Dar în acea noapte, pe când stătea în braţele lui 
Resee, Eva simti neliniştea din el. Era tăcut, retras. 

— Ce s-a întâmplat? îl întrebă ea. Este de vină Gino? 

Resee încuviinţă, atingându-i fruntea. 

— Nu pot să-l plac, Eva, şi ştiu de ce. N-am încredere 
în el. 

Eva încercă să nu-i ia apărarea lui Gino. 

— Pot înţelege asta. Nu toată lumea este 
impresionată de aura lui de putere. 

— Cu siguranţă că a convertit doi în seara aceasta: 
pe mama mea şi pe fratele meu. Dar nu puterea este cea 
care mă face să fiu neîncrezător. Dumnezeu ştie că am 
avut parte de aşa ceva în viaţa mea. Bănuiesc că şi eu 
însumi am avut la un moment dat parte puţin de ea, 
adăugă el. 

— De ceva mai multă putere, îi aminti Eva. Dar 
puterea trebuie condusă cu pricepere. 

— Acest lucru mă preocupă cel mai mult. Nu am 
încredere în motivele lui. 

Eva se aşeză mai confortabil în braţele lui Resee. 

— Cred că în multe cazuri - în cele mai multe cazuri - 
Gino este un om bun. Cu siguranţă că n-aş fi ajuns azi ceea 
ce sunt fără el. 

Resee o mângâie pe păr şi dădu din cap. 

— Eşti foarte legată de el, nu-i aşa? 

— Da, răspunse ea moale. Mi-a dat această slujbă şi a 
crezut în mine. Dar este mai mult de atât, spuse ea brusc. 

Dorea să-i spună lui Resee, să-şi deschidă sufletul în 
faţa lui şi să împartă cu el durerea pe care o trăise cândva. 
Spera ea, în timp, să-i împartă şi el trecutul lui. 


— Amândoi am trecut prin multe împreună din cauza 
lui Franco. 

— Spune-mi, rosti Resee. 

Mâna lui îi mângâia obrazul. 

— Nu a fost chiar atât de îngrozitor, spuse ea. 

Ştia că deşi trecuseră atâţia ani de care avusese 
nevoie să treacă peste asta, niciodată nu avea să uite 
durerea. Încă era prudentă cu toată lumea. Chiar şi cu 
Resee. 

— „Timpul le vindecă pe toate”, murmură ea. 

— Da, admise Resee. 

Se gândea la el însuşi. Durerea lui începuse să se 
vindece - datorită timpului şi datorită Evei. De o 
săptămână nu mai avusese niciun coşmar. 

Dar avea senzaţia că Eva nu-i spunea totul. 

— Timpul şi cineva cu care să împarţi durerea, spuse 
Resee încetişor. 

— A fost îngrozitor, îndreptă Eva situaţia. 

— Erai foarte tânără, îi aminti Resee. 

— Oh, da. Nu cred că cineva să fi fost atât de tânără, 
inocentă şi încrezătoare ca mine. Am fost prima femeie pe 
care Franco a prezentat-o părinţilor lui. Şi avusese destule 
prietene... Familia Marchetti, considera acest fapt drept un 
semn pozitiv, drept un indiciu că Franco avea de gând să 
se aşeze la casa lui. 

— Câţi ani avea? 

— 35, spuse Eva. lar eu aveam 20. 

Resee dădu din cap şi Eva spuse: 

— Ştiu. Era o mare diferenţă de vârstă, dar nu conta. 
Nu conta. 

— Cât timp a durat? 

— Un an, îi răspunse Eva. Mai târziu aveam să aflu că 
la acest capitol deţineam un adevărat record. Nu mai 
avusese niciodată o relaţie atât de lungă. Dar se terminase 
totul cu mult timp înainte. Începuse să rămână seara târziu 
în oraş, tot mai târziu. Venea acasă beat. Într-o noapte a 
adus o fată cu el. 

— Oh, Eva, spuse Resee şi o strânse mai tare în 


braţe. 

— A fost înfiorător. De fapt cred că uitase că eu mai 
locuiam acolo. Era atât de beat... dar eu fusesem atât de 
umilită. Nu voi putea uita noaptea aceea cât timp voi trăi. 
Şi nici dimineaţa care a urmat. 

— Ce s-a întâmplat atunci? întrebă Resee. 

Realiză că simţea simpatie pentru Eva. Era ceva ce 
nu mai simţise pentru nimeni niciodată. 

— M-a lovit, spuse ea. 

Resee tresări. 

— Nu cred că intenţionase, spuse ea, repede. Franco 
avusese parte de prea multe. Şi totuşi nu era suficient. 
Reacţiona violent la orice şi oricine considera el că l-a adus 
în starea în care se afla. Eu doar s-a întâmplat să mă aflu 
acolo. 

— Sunt sigur că aşa este, spuse Resee, sperând ca 
aceste cuvinte să îi aline durerea. 

— Apoi el a ieşit, iar eu am fugit. Nu am luat nimic cu 
mine. Am fugit la Gino. M-am aruncat în braţele lui, 
implorându-l să-mi dea bani ca să plec, să pot scăpa de 
acolo. A doua zi începeam deja lucrul la studiourile 
Marchetti Films International. În mai puţin de o săptămână 
mă aflam în California. Totul se terminase. 

— Exceptând faptul că niciodată nu s-a terminat cu 
adevărat, spuse Resee cu simpatie. 

— Nu. Până când nu trece suficient timp ca totul să 
devină tulbure. Până când nu poţi povesti totul cuiva. Până 
nu poţi înfrunta ceea ce s-a întâmplat. 

— Şi până când nu găseşti pe cineva cu care să 
împarţi toate acestea, termină Resee propoziţia în locul ei. 
Eva, îţi mulţumesc că mi-ai împărtăşit aceste întâmplări. 

Capitolul 9 

Două zile mai târziu, Eva conducea spre aeroport 
maşina lui Resee. Conducea cu viteză, lăsând vântul să-i 
biciuiască părul pe spate, cu sălbăticie. Era o zi frumoasă, 
nu atât de umedă precum o zi obişnuită în acele părţi ale 
sudului, şi se distra grozav conducând. Resee se oferise s-o 
conducă el la aeroport, dar imediat după aceea hotări că 


era mai bine să îi dea maşina să conducă singură mai ales 
după ce Eva îi explicase cum urma să decurgă călătoria de 
la aeroport înapoi în oraş. 

— Va fi groaznic. Ei... nu chiar atât de groaznic, dar 
foarte solicitant. 

Mergea la aeroport să-l întâlnească pe Dan Morrow 
şi avea la dispoziţie mai puţin de o oră ca să-l bine dispună 
sau să-l aducă pe aproape. Misiunea ei era cam dificilă, 
dacă nu chiar imposibilă, ţinând cont de atitudinea lui 
Danny cu privire la reîntoarcerea sa în Corinth, pentru a 
schimba decorul de pe platou. 

— Astea sunt prostii, îi spusese el la telefon, când 
Eva îl sunase la New York şi îl trezise din somn la ora opt 
dimineaţa. Restaurantul arăta perfect când am plecat. Am 
lucrat la el zile întregi împreună cu decoratorii. Chiar eu 
am desenat schiţele. Joey i-a plătit individului o grămadă 
de bani ca să ne lase să schimbăm oglinda din spatele 
barului. Ce naiba Eva, pentru restul, ai schiţele mele. 
Pentru ce sunt decoratorii de platou? Puneţi-i pe ei să facă 
schimbările de rigoare pe platou! 

Eva îl lăsase să continue până să-i spună că nu avea 
încotro. Regizorul fusese adamant. Avea nevoie de Danny. 
Era o scenă importantă: scena ce dădea ton sfârşitului 
filmului, şi nu era mulţumit de cum arăta până acum. 

— E nemaipomenit că mai eşti aici, spuse Dan, pe 
când îşi îndesa geanta pe bancheta din spate a maşinii şi 
se urcă. Deci de ce te mai afli încă aici, asta chiar că mă 
depăşeşte. Nu ştiam că acum rămâi la locul filmărilor atâta 
timp cât avansează cu filmările. Dar dacă nu ai fi rămas, 
nici eu nu aş fi fost în acel avion. Am făcut asta pentru 
tine, spuse el aşezându-se mai bine în scaun. Trebuie să-ţi 
spun că de data aceasta vremea e mai răcoroasă, dar îmi 
place mai mult, iar maşina este superbă. Nu-mi amintesc 
să fi văzut maşini decapotabile la standul maşinilor de 
închiriat, adăugă el, schimbând subiectul brusc, ceea ce îi 
provocă Evei o mare uşurare, deşi ştia că va reveni la 
subiect când te aşteptai mai puţin. Asta era doar o deviere 
de la subiect. 


— N-am închiriat maşina. Apartine familiei Benedict, 
îi spuse Eva. 

— Căruia dintre ei? 

— Lui Resee, răspunse Eva. 

Dan nu comentă, dar rumegă informaţia. Cu 
siguranţă despre asta va mai aduce el vorba. Dan reţinea 
fiecare informaţie şi ţi-o plasa când te aşteptai mai puţin. 

— Aveţi un scenarist pentru acest film, nu-i aşa? 
întrebă el. 

— Aşa e, răspunse Eva. 

— De când am plecat, ai devenit o şoferiţă 
periculoasă. Şi pe deasupra mai arăţi şi superb. Aşa că 
bănuiesc că ai o aventură cu fiul mai mare al familiei 
Benedict. Dar despre asta vom discuta ceva mai târziu. 

Apoi adăugă: 

— Dacă există un designer de platou, de ce nu s-a 
uitat pe schiţele mele pur şi simplu şi nu a creat atmosfera 
cerută de voi? Totul se afla pe hârtie. Oricine, cu oricât de 
puţin talent, ar fi putut-o recrea. 

Eva ajunse la un semafor într-o suburbie a Corinth- 
ului şi se întoarse spre Dan. 

— Exact asta a şi făcut, dar nu a ieşit tocmai bine, 
Danny. li lipseşte ceva, retuşul tău. Asta-i părerea tuturor. 
Scena trebuie să fie perfectă căci constituie punctul final. 

Culoarea semaforului se schimbă, Eva călca 
acceleraţia din nou şi Danny schimbă din nou subiectul. 

— De fapt eu ştiam ce se petrece între tine şi Resee 
Benedict. Mary mi-a spus când am vorbit cu ea zilele 
trecute. 

— Mary are o imaginaţie bogată. 

— Din contră, draga mea, Mary n-are deloc 
imaginaţie. După cum ştii, pentru ea există doar realitate, 
fapte, tot ce are sens. De ce încerci să negi această mică 
romanţă? 

Eva nu răspunse. 

— Poate, la urma urmei, nu e doar o simplă romanţă, 
poate înseamnă mult mai mult decât vrei să admiţi, decise 
el pe când coborau strada principală şi se apropiau de 


barul local, care era subiectul filmărilor de azi şi totodată 
problema regizorului. 

Eva încetini şi se gândi la remarca lui Dan. Într- 
adevăr, aceasta nu era doar o simplă aventură romantică, 
era mult mai mult. Când îl văzu pe Resee stând de vorbă 
cu nişte puşti din echipă, în colţ şi zări lumina ce i se ivise 
pe chip la vederea ei, Eva era sigură ce ceea ce simţea 
pentru el era un sentiment de siguranţă. Aventurile de 
moment care se practicau în cercul ei începeau odată cu 
începerea filmului şi se termina odată cu acesta. Relaţia 
lor era diferită. Dar ce va urma de acum încolo? 

Dan şi Eva coborâră din maşină în locul unde-i 
aştepta toată lumea. Eva îi aruncă lui Resee un zâmbet 
strălucitor când trecu pe lângă el şi intră în bar. Când reuşi 
să se strecoare afară după câteva minute, el o aştepta. 

— Hai să mergem acolo după colţ, ne vede toată 
lumea, spuse ea cu o voce conspiratoare, întocmai ca într- 
un film. Am timp cam zece minute. Atât m-am gândit că i- 
ar trebui lui Danny să-l găsească pe decorator. 

Resee râse, porni maşina şi demară, părăsind acel loc 
zgomotos, apoi coti pe o străduţă liniştită. 

— Am crezut că Danny e cel care va rezolva 
problema, spuse Resee. 

— O va rezolva. Exact cum m-am aşteptat, Danny s-a 
uitat la platoul de filmare şi şi-a dat seama ce nu era în 
regulă. Mulţumesc Domnului pentru geniile companiei 
Marchetti Films, spuse ea cu un oftat. 

— Dar va dura toată ziua, iar unii s-ar putea să-şi 
piardă cumpătul. Voiam să-ţi spun să nu mă aştepţi, şi mai 
voiam... 

— Asta? întrebă el pe când opri motorul maşinii şi o 
luă în braţe. 

Sărutul lor nu era unul destinat zilei, ci nopţii cu lună 
plină. 

— Mi-aş dori să fie noapte, spuse Resee, buzele lui, 
atingându-le pe ale ei. 

— Va fi în curând, murmură Eva. 

Resee zâmbi şi o îmbrăţişă, şi încercă să uite pentru 


un moment de noaptea cu lună. 

— Îţi place nebunia asta, nu-i aşa? 

— Mmm, bineînţeles. 

— Nu asta, mă refer la industria filmului, spuse el cu 
un zâmbet. 

— Da, îmi place, recunoscu ea, mai ales când ştiu că 
pot fugi cu tine pentru câteva minute - îl sărută uşor - iar 
la sfârşitul unei zile de filmare eşti aici. Vei fi aici, să mă 
aştepţi, nu-i aşa? 

— Absolut, spuse Resee drăgăstos. 

Eva era plină de viaţă, iar râsul şi senzaţionalul părea 
să o urmărească pretutindeni. Era puţin invidios căci ştia 
că mare parte din entuziasmul ei se datora filmului. Dar la 
fel de sigur era că restul îi aparţinea. 

— Am nişte planuri speciale pentru diseară, spuse 
Resee. 

Din josul străzii un membru al echipei strigă: 

— Eva, au nevoie de tine. 

Se îndepărtă puţin pentru ca el să poată porni 
maşina, dar nu înainte de a schimba o sărutare rapidă. 

— Ce planuri? întrebă ea. 

Resee dădu din cap în semn că nu are de gând a-i 
dezvălui. 

— Nu-ţi spun. 

Întoarse maşina şi porni înapoi spre bar. 

— Te rog. Urăsc secretele, spuse ea. 

— Dar nu-i un secret, spuse Resee parcând lângă bar. 
E o surpriză. Asta-i o mare diferenţă. 

Eva cobori din maşină şi se sprijini cu mâinile de 
portieră, uitându-se la el. 

— Asta explică totul, afirmă ea. Ador surprizele. Şi 
abia aştept. 

— Bun, spuse Resee cu satisfacţie. Ne vedem diseară. 

După ce plecă, Eva stătu pe trotuar şi îl urmări cu 
privirea. Jumătate din echipa de filmare stătea pe aproape 
urmărind-o pe ea. Când se întoarse spre ei, toţi încercară 
să pară ocupati şi să-şi ascundă interesul pentru povestea 
lor de dragoste. Remarcând umorul situaţiei, Eva începu să 


râdă, iar ei ştiură că ea era din nou cu ei. 

— Urechi lungi, ce sunteţi, le spuse Eva când trecu 
pe lângă ei în drum spre bar şi primind acele priviri 
inocente pe care le aştepta. 

Bârfa era unul din lucrurile care nu lipsea niciodată 
pe un platou de filmare. Eva se surprinsese pe sine când 
decisese să trăiască cu acest lucru decât să lupte 
împotrivă-i. Ştia că luase o decizie înţeleaptă. Dar încă se 
întreba dacă această relaţie era doar una de moment. 

Pe când se îndrepta spre bar, după ce închise uşa în 
urma ei şi după ce se alătură alaiului care îl înconjura pe 
Dan şi pe decoratorul artistic, încă nu avea un răspuns la 
propria întrebare. 

Măcar avea să aştepte noaptea cu nerăbdare - şi pe 
deasupra i se pregătea şi o surpriză. 

Pe când se îndrepta spre Dilligence Hall, Resee 
conducea cu viteză mare, mult mai mare decât a Evei. Dar 
când ajunse la intersecţie se răzgândi şi întoarse în 
direcţia Charleston-ului. Nu mai fusese acolo de când se 
întorsese în Carolina de Sud, dar din punct de vedere 
arhitectural rămânea unul din oraşele lui preferate. Chiar 
şi în zilele de liceu când aveau loc petreceri, lui Resee îi 
plăcea să evadeze departe de prietenii lui să se plimbe pe 
străzi şi să admire frumuseţea caselor vechi. 

Charleston-ul nu se schimbase mult. Rămăsese tot un 
orăşel, nu se transformase într-o metropolă. Era un loc 
numai bun să explorezi străduţele înguste, bisericile vechi, 
muzeele, să mergi de-a lungul diviziei unde, pe vremea 
când era copil, petrecuse ore întregi căţărându-se pe 
tunurile rămase de pe vremea Războiului de Secesiune. 
Charleston-ul trăise o adevărată renaştere culturală odată 
cu apariţia teatrului „Spoleto”, dar în rest rămăsese 
acelaşi oraş. 

Resee colinda încet căile memoriei. Azi nu se afla aici 
ca să exploreze. Se afla aici pentru a face cumpărături. 
Parcă maşina şi cobori, plin de un entuziasm pe care nu-şi 
mai amintise a-l fi trăit de ani de zile. Se plimba pe străzile 
pline de vizitatori şi cumpărători în această zi de vară 


neobişnuit de plăcută şi se trezi că zâmbeşte. 

Eva îi făcuse ceva, O.K., gândi Resee. Nu numai că 
toate coşmarurile lui încetaseră, dar se şi trezi că îi 
plăceau cele mai ciudate lucruri - oricum, ciudate pentru 
el. De exemplu, azi îi plăcuse parfumul florilor din parc, 
zâmbetele de pe feţele turiştilor lâncezind cu plăcere în 
faţa caselor vechi şi faimoase, aerul umed al oceanului pe 
pielea lui. 

Scuturând din cap intră într-un magazin. Era învăluit 
de prezenţa Evei; nu încăpea nicio îndoială. Altfel din ce 
cauză ar inhala parfumul oraşului Charleston. 

Se îndreptă spre raionul de lenjerie, conştient că în 
viaţa lui nu mai făcuse cumpărături pentru o femeie. 
Lăsase acest lucru în seama Barbarei sau a mamei lui. De- 
a lungul anilor, de ziua de naştere a Barbarei sau de 
Crăciun, Lacy trimisese pachete care îi găseau 
pretutindeni în lume, de multe ori în locuri retrase. Erau 
cutii întregi garnisite cu tot felul de lucruri feminine, ca şi 
lenjeria aceasta spumoasă la care se gândea acuma. 

— Pot să vă ajut, domnule? îl întrebă o voce. 

În timp ce Resee îşi îndreptă atenţia către produsele 
expuse şi căuta un mod de a explica ceea ce căuta, 
vânzătoarea se holba la el peste ramele ochelarilor. 

— Nu sunteţi dumneavoastră Resee Benedict, 
crainicul? exclamă ea. 

Resee îşi aminti de ce întotdeauna rămânea aproape 
de casă. În 

Corinth lumea îl considera un vecin, ciudat ce e 
drept, dar vecin. În schimb în altă parte era o celebritate. 

— Ce pot face pentru dumneavoastră, domnule 
Benedict? 

În loc să se simtă iritat, Resee se trezi explicând 
femeii mai în vârstă ceea ce căuta şi descriind cum se 
pricepea mai bine ce fel de neglijeu ar dori. 

— Păi, nu sunt sigură că avem ceea ce căutaţi 
dumneavoastră, răspunse ea, ţuguindu-şi buzele, ceea ce îi 
sugeră lui Resee că poate nu fusese prea explicit în 
descrierea sa. 


— Dar vă pot arăta ce avem noi. Ce măsură doriţi? 

Răspunsul lui Resee consta în curbe făcute cu mâna, 
gesturi din care vânzătoarea putu să-şi facă o idee vagă. 

— Bănuiesc că este vorba despre o persoană subţire, 
spuse ea în timp ce alegea neglijeuri pe care să le poată 
arăta lui Resee. 

În mod sistematic acesta le respinse pe toate, unul 
câte unul, începând cu cel roz din bumbac cu bentiţe, pe 
care îl considera prea de copil, continuând cu o cămaşă din 
satin care i se părea interesantă şi sfârşind cu o țesătură 
moale din lână care era prea pretențioasă. 

— Ce ziceţi de cea de acolo? spuse el arătând spre 
ceva roşu ce atârna pe un umeraş în spatele casei de 
marcat. 

Era răscroită adânc în faţă cu strasuri mici şi cu un 
top din dantelă care traversa rochia pe diagonală. 
Vânzătoarea o ridică şi Resee nu avu nicio problemă în a 
şi-o imagina pe Eva umplând acel neglijeu. Nu îi era greu, 
deşi Eva nu se afla în faţa lui. O vedea întinsă pe pat, cu 
părul ei blond dezordonat în jurul capului, sânii ei tari abia 
susținuți de topul neglijeului, trupul ei subţire, care o dată 
îi păruse fragil, acum tolănit în curbe seducătoare, ochii 
întunecaţi privindu-l cu o inocenţă care nu ascundea 
dorinţa. 

— Aceasta e ceea ce caut, spuse Resee, forţându-se 
să alunge viziunea arzătoare. 

Neglijeul era doar una dintre cumpărăturile pe care 
avea de gând să le facă. Plecă de la raionul de lenjerie şi 
urcă la etaj, de unde cumpără o salopetă albastră cu 
pantaloni în stil palazzo şi o centură din jerse. 

— li stă nemaipomenit de bine îmbrăcată în culori 
deschise, afirmă el femeii care îi arătase toate produsele 
pe care le aveau. 

Işi aminti de ţinutele ei colorate pe care le purtase de 
când o cunoscuse, dar şi de culorile alb şi bej care făceau 
parte din munca ei. 

Acum că ea... ei... îşi făceau puţin de cap şi se 
simțeau bine împreună, Resee era sigur că Evei avea să-i 


placă costumul. Era atât de sigur încât mai adăugă 
cumpărăturilor şi o cămaşă de mătase, o pereche de 
pantaloni strâmţi negri şi un parfum. 

Conducând înapoi spre Dilligence Hall nu putu să nu- 
şi zâmbească sieşi. De doi ani nu mai credea să poată fi 
capabil să se alăture speciei umane, doi ani în care 
coşmarurile continuaseră. Dar oricât se îndepărta de 
oameni şi de locuri, totul îl amăra, rămăsese furios. Eva 
schimbase totul în numai două săptămâni. Coşmarurile 
încetaseră, îl făcuse capabil să zâmbească, să râdă şi să 
iubească din nou. În noaptea când îi povestise despre 
Franco, simţise compasiune pentru cineva, în afară de el. 

După ce îi împărtăşise din sentimentele ei, Resee 
fusese stăpânit de dorinţa de a-i împărtăşi şi el ceva din 
trecutul lui. Totuşi se retrăsese, neştiind de unde să 
înceapă. 

De curând însă, Resee îşi spuse că era în stare să-şi 
deschidă sufletul în faţa ei şi să-i povestească tot ce i se 
întâmplase şi ce i se întâmpla acum. Când îl întrebase Gino 
despre viitorul lui, el nu menţionase care ar avea ceva 
planuri stabile. De fapt nu spusese nimănui, nici măcar lui 
Lacy şi nici lui Beau. li va spune Evei. Din cauza ei luase o 
asemenea decizie. 

— Beau, strigă Lacy, vino aici. 

Beau o adusese pe mama sa pe verandă cu o 
jumătate de oră mai devreme, ca să se bucure de briza 
târzie a după-amiezii. Acum urmărea vocea ei, crezând că 
dorea să intre în casă şi nu putea întoarce scaunul. Dar se 
înşelase. 

— Uite, spuse ea indicând maşina ce urca pe alee, ca 
apoi să cotească pe străduţa ce ducea la căsuţa de oaspeţi. 

— Mamă, e doar Resee, spuse Beau gata să întoarcă 
scaunul cu rotile al mamei sale. 

— Pentru Dumnezeu, ştiu asta! Dar ai văzut ce avea 
în spatele maşinii? 

— Pachete. 

— Nu doar pachete. Erau împachetate frumos cu 
fundiţe şi panglici. Nu îmi întoarce scaunul, ordonă ea. 


Vreau să mai stau încă puţin. Nu cred că a venit Crăciunul 
şi este vremea cadourilor. 

— Nu a venit Crăciunul. Ai absolută dreptate mamă. 
Dar ce vrei să spui? 

— Şi nici nu e ziua de naştere a cuiva cunoscut. 

— Adevărat, adăugă Beau, predându-se în final şi 
aşezându-se lângă ea pe treptele de cărămidă. 

— Atunci, pentru cine crezi că a cumpărat toate 
cadourile astea? Am să-ţi spun eu pentru cine, îşi răspunse 
ea la propria întrebare. Sunt pentru Eva. 

— Pentru Eva? 

Beau îşi privi mama cu atenţie. 

— Exact, spuse ea. Eu nu am neglijat semnele care 
îmi prevesteau că se petrecea ceva între ei, chiar dacă tu 
nu le-ai luat în seamă. 

— De fapt n-am neglijat nimic, admise Beau. Deşi nu 
pot să înţeleg de ce Eva nu m-ar prefera pe mine. Eu sunt 
mult mai tânăr. 

— Beau, dragule, se pare că tu crezi că tinereţea e 
cheia tuturor problemelor. Maturitatea e foarte 
atrăgătoare. 

— Păi nu cred că a fugi de lume, aşa cum a făcut 
Resee, e o dovadă de maturitate. 

Lacy ridică din sprâncene şi zâmbi, privind spre 
căsuţa de oaspeţi. 

— După cum stau lucrurile, aş zice că fratele tău s-a 
decis să se alăture din nou speciei umane. Sunt atât de 
fericită pentru amândoi, spuse cu un oftat. 

Beau reflectă o clipă, apoi răspunse: 

— Dar Eva este implicată total în viaţa lui Gino 
Marchetti. Resee nu s-a împăcat cu Gino la cina din seara 
trecută. Probabil că este gelos pe el şi bănuiesc că nu-l pot 
condamna. Eva îi este loială lui Gino. 

— Bineînţeles că este, sări Lacy. Lucrează pentru el, 
dragul meu. Şi în plus, Gino şi soţia lui au fost familia ei 
după ce fiul lor o tratase la modul în care a făcut-o. 

Beau ridică o sprânceană. Întotdeauna suspectase că 
Eva avea ceva scandalos în trecutul ei. 


— O poveste foarte tristă, spuse Lacy. 

Dar adăugă repede: 

— Sper totuşi că această relaţie este aşa cum cred eu 
că este. Adică fie sunt amândoi foarte serioşi sau sunt 
frivoli. Nu vreau ca vreunul din ei să fie rănit din nou, 
spuse ea dând din cap, în timp ce Beau se ridică ca s-o 
împingă pe Lacy înăuntru în casă. 

— Nu trebuie să-ţi faci probleme din această cauză, 
mamă. Amândoi sunt adulţi. Ar trebui să te preocupe inima 
mea frântă, pentru că Eva l-a ales pe Resee în locul meu. 

— Păi Beau, spuse Lacy întorcându-şi capul şi 
uitându-se la el peste umăr, credeam că tu ai pus ochii pe 
Louise. 

— Ştii, mamă, la vârsta mea un bărbat poate avea 
interes pentru două femei. 

Resee aruncă un pled deasupra pachetelor din 
maşină şi intră în casă. Fusese plecat toată ziua şi câinii 
erau frenetici în dorinţa lor pentru plimbare. Totuşi ieşi 
singur. 

— Mă voi revanşa mâine faţă de voi, fetelor, le spuse 
pe când închidea uşa în urma lui. N 

lşi turnă ceva de băut şi merse în camera lui. li mai 
rămăsese suficient timp ca să facă un duş şi să meargă s-o 
întâlnească pe Eva. Dar mai avea de făcut un lucru. Luă o 
înghiţitură zdravănă, puse paharul pe birou şi deschise uşa 
unui dulap. Stătu un minut întreg holbându-se la maşina 
de scris aflată pe ultimul raft, până s-o coboare, împinse în 
lături un teanc de cărţi, o aşeză pe birou şi îndepărtă husa. 
Luă apoi o altă înghiţitură şi privi maşina de scris. Era o 
maşină portabilă care fusese alături de el încă din colegiu 
şi în toţi anii de comentator. Avusese parte de multă 
acţiune, de la pământul arid al Etiopiei la străzile 
aglomerate al Shanghai-ului şi în alte locuri fierbinţi. 
Odată, după o noapte petrecută într-un bar dintr-un oraş 
neînsemnat din Orientul Mijlociu, maşina fusese furată 
chiar de pe masă şi Resee împreună cu nişte amici 
urmăriseră hoţul până în părţile interzise ale oraşului. 
Până la urmă l-au prins. Înşfăcaseră maşina de scris şi 


plecaseră, fără să se mai ostenească să anunţe autorităţile. 

Resee zâmbi, întinse mâna şi bătu câteva taste. Încă 
mai era în stare bună. Era o pată de uzură pe tasta de 
spaţiu, de la milioanele de ori când o apăsase în cariera sa, 
când revizuise şi iar revizuise scenarii, înainte de a intra în 
direct. Dar de doi ani maşina nu mai luase parte la nicio 
acţiune. 

Asta avea să se schimbe. Resee atinse metalul gri 
încă odată şi merse la duş. 

Am să aştern totul pe hârtie, îi spuse el Evei, câteva 
ore mai târziu. Toți anii petrecuţi în televiziune, tot ce mi s- 
a întâmplat mie şi oamenilor din întreaga lume, oamenilor 
cu care am venit în contact. 

— Oh, Resee, ce idee minunată, spuse Eva. 

Se ridică, se spriji în cot şi se uită la el. El stătea în 
pat aşezat pe spate privind tavanul, ochii lui îngustându-se 
gânditori. Eva simţi că în el se petrecea o schimbare după 
cum vorbea de planurile lui de viitor. Până să apară Eva 
totul păruse undeva în depărtare, imposibil de atins, un 
prezent în care fusese mulţumit să rămână. Acum putea 
privi în perspectivă şi se putea imagina în viitor pentru 
prima oară în doi ani. 

— Nu-mi va fi uşor, spuse Resee gânditor. 

— Nu, răspunse ea conştientă de amploarea muncii. 

— Şi probabil că n-o voi publica chiar dacă voi 
aşterne totul pe hârtie. 

— Ba sunt sigură c-o vei publica, fu Eva de altă 
părere. Sunt mii de oameni care ar fi interesaţi s-o 
citească. 

El părea că n-o ascultă. 

— Dar chiar şi numai dacă aş scri-o doar pentru 
mine, va fi destul de bine. Doar s-o aştern pe hârtie. 

El pierdu şirul şi Eva se aşeză lângă el pe când 
începu să gândească cu voce tare, la experienţele pe care 
voia să le relateze. 

Pe Eva o trecu un fior pe când asculta. Când începuse 
seara lor, ştiuse că avea să fie o seară frumoasă, o seară 
superbă. Acel gând o ajutase să treacă peste o zi grea de 


filmare. Dar nu visase niciodată că, într-un final, el avea 
să-i vorbească despre trecutul lui. 

Resee venise s-o ia de la Dilligence Hall la opt şi 
jumătate, iar Lacy încerca să iasă în evidenţă. Mânuise 
cârjele şi decise că erau destul de problematice, aşa că 
abandonase ideea şi se întorsese la scaunul cu rotile. 

— În câteva zile voi fi pregătită să merg cu bastonul. 
Între timp am învăţat să mânuiesc acest scaun, îi spuse lui 
Resee, pe când manevră scaunul în verandă întocmai ca o 
expertă. Eva va cobori într-o clipă. A urcat doar să-şi ia 
geanta, îl informă ea pe Resee. 

— Îţi mulţumesc, mamă, spuse Resee, amuzat. Acum 
ai de gând să mă interoghezi dacă sunt potrivit pentru a o 
invita pe Eva la cină? 

— De fapt îmi trecuse ceva similar prin minte. Eva e 
o fată nemaipomenită şi mă aştept să o tratezi ca atare. 

Resee făcu o plecăciune în faţa ei. 

— Da, Doamnă. 

— Apropo nu e cam târziu să luaţi cina? 

— Sper, spuse el cu un zâmbet. Restaurantul va fi 
numai al nostru. 

— Resee, îl certă Lacy. Nu ştiu cât de serioasă e 
relaţia ta cu Eva, dar începe să pară foarte serioasă. Vreau 
doar să-ţi spun că dacă va fi cazul, eu sunt de acord. Nu 
mă pot gândi la nimic altceva care să-mi facă o asemenea 
bucurie ca aceea de a o avea pe Eva în permanenţă la 
Dilligence Hall. 

Resee tresări şi se întrebă dacă avusese şi el acelaşi 
gând. Îi era groază de ziua când Eva avea să plece. Dar 
acceptase acea zi ca pe ceva inevitabil. Acum însă mama 
lui vorbea de parcă ar fi existat o alternativă. Resee îşi 
scutură capul. 

— Mamă, Eva are cariera ei. Lucrează pentru Gino 
Marchetti şi viaţa ei e în Los Angeles. Viaţa noastră de aici 
din Corinth nu e pentru ea, spuse el, dar se întrebă pe 
când rostea cuvintele dacă s-ar fi putut înşela. 

— Atunci va trebui să ne bucurăm de timpul pe care 
îl va mai petrece cu noi, spuse Lacy. 


— Da, consimţi Resee cu un zâmbet, pe când Eva 
cobora scările. 

Odată ieşiţi din casă şi din raza de „acţiune” în care 
mai putea Lacy să-i mai audă, Resee spuse: 

— Cred că mama e de acord cu relaţia noastră. 

li deschise uşa şi Eva urcă în maşină fără se observe 
cocoaşa misterioasă de sub pătura ce se afla pe bancheta 
din spate. 

— Mulţumesc cerului, spuse ea. Fără acordul ei n-aş 
fi în stare să trec pragul la braţul tău. 

— Nici eu, admise Resee râzând. Dar din fericire în 
seara asta suntem binecuvântaţi. 

Eva nu fu surprinsă când ajunseră la restaurantul de 
pe chei, acolo unde petrecuseră prima seară împreună. De 
fapt sperase ca Resee să se gândească la acest loc. 

Era cam târziu pentru a lua cina în Carolina de Sud, 
dar Resee - obişnuit cu obiceiurile din Europa - alesese 
această oră din alte motive. 

— Nu mi-a displăcut prietenia şi camaraderia cu 
ocazia primei noastre cine aici, dar în seara asta mă 
interesează o masă liniştită într-un colţ unde să nu ne 
deranjeze nimeni, multă mâncare de mare şi tu. Nu 
neapărat în ordinea asta, adăugă el. 

Resee obținuse ceea ce dorise. Restaurantul era 
aproape gol, mâncarea era gustoasă, iar din colţul unde 
stăteau Resee şi Eva puteau admira priveliştea oceanului 
pe timp de noapte, luminat doar de becurile amplasate pe 
acoperişul restaurantului. Singura lumină din interior era 
dată de lumânarea de pe masa lor. Atât cât era, aceasta 
arunca o aură strălucitoare pe feţele lor deja strălucitoare. 

— Hai să rămânem până se închide, sugeră el. 

— Mi-ar plăcea. 

Rămăseseră. La ora unsprezece nu se mai afla nimeni 
în afară de barman, moţăind pe casa de marcat, chelnerul 
lor şi proprietarul, care nu era la vedere, ci undeva la 
celălalt capăt, numărând încasările zilei. 

Resee şi Eva se ţineau de mână şi se priveau în ochi. 
Orice se petrecea între ei, niciunul nu voia să întrebe ce va 


urma sau măcar să se gândească mai departe unde îi va 
duce momentul acesta. Doar Resee plănuise deja 
momentul următor. 

— Să ne întoarcem în camera doisprezece. 

— Poftim? 

— Nu-mi spune c-ai uitat de camera noastră de la 
hotel. 

— Ah, hotelul de lângă... 

— Da. 

— Ne întoarcem acolo în noaptea asta...? 

— Da. Dar numai dacă vrei şi tu. 

Lumânarea de pe masa lor pâlpâi. 

— Păi, cred eu, spuse el pe când se stinse lumânarea, 
asta e surpriza... 

Toate gândurile Evei zburară. Urmau a fi terminate 
de Resee. 

— Face parte din surpriză. 

Îi strânse mâna cu căldură. 

— Ce zici? 

— Nimic nu mi-ar plăcea mai mult zâmbi Eva. 

Ţinându-se de mână ieşiră din restaurant, trecură pe 
lângă chelner şi proprietar care le zâmbiră, zâmbet pe 
care Resee i-l interpretă Evei de cum ieşiră. 

— Poate crezi că erau zâmbete de încuviinţare, dar 
de fapt erau zâmbete de uşurare, spuse el. Cred că 
începuseră să se întrebe dacă vom pleca vreodată, dar ştii 
cum sunt sudiştii, prea politicoşi să zică ceva. 

Eva dădu din cap: aici e diferit de tot ce am întâlnit 
până acum. 

— Crezi că e un loc unde te-ai putea acomoda? 

— Cred că da, spuse ea. 

— Dar nu eşti sigură? Voi aştepta să văd cum se 
termină filmul, adăugă el cu un zâmbet şters pe când urca 
în maşină, pentru un drum scurt până la motelul din 
capătul aleii. 

Dar Resee înregistră răspunsul ei fără să insiste prea 
mult. 

De cum descuie uşa de la numărul doisprezece, 


Resse aprinse lumina, o împinse pe Eva înăuntru şi o lăsă 
în mijlocul camerei spunându-i repede: 

— Aşteaptă-mă aici. 

Apoi se întoarse cu un braţ plin de pachete. 

— Ce naiba e asta, Resee? 

— Nimic, doar aniversarea noastră, spuse el cu 
zâmbetul unui puştan. Nu, nu, spuse el, când ea încercă să 
ia un pachet. Trebuie să le deschizi pe rând. Acesta e 
primul. Puse pachetele pe jos şi i-l dădu pe cel mai mic. E 
un parfum, spuse el. 

— Resee, se presupune că nu-mi spui nimic, îl certă 
ea. 

— Oh, ai dreptate. 

Râse. 

— Nu sunt prea bun în astfel de chestii. 

De fapt nu mai făcuse aşa ceva niciodată. Cadourile 
făcute spontan nu erau stilul lui Resee Benedict. 

Eva desfăcu parfumul. Era preferatul ei, cel cu care 
se dădea totdeauna. 

— N-am ştiut numele, dar am recunoscut mirosul, 
spuse el. Acum urmează restul. 

Îi dădu alt cadou. Eva le deschise pe toate şi le probă 
în timp ce Resee stătea întins pe pat, privind-o încântat. 

La sfârşit rămase în mijlocul camerei purtând 
neglijeul, cu părul înfoiat în jurul capului şi cu ochii 
strălucind de încântare. Plină de spontaneitate se aruncă 
pe pat lângă Resee. Acesta o luă în braţe şi începură să 
râdă, lacrimi curgându-le pe obraji. 

— Ficsia, albastru, roşu rubiniu, spuse ea. Resee 
încerci să-mi spui ceva? 

— Deloc. Sunt nebun după alb şi bej, spuse el şi-şi 
umplu mâna cu părul ei. Dar pentru canapele şi covoare, 
nu pentru femei frumoase ca tine. 

— Totul mi se potriveşte de minune, spuse ea printre 
sărutări, care la început fură calde, dar apoi deveniră 
pasionate. De unde ai ştiut ce măsură port? 

După un alt sărut lung Resee îi şopti lângă obraz: 

— l-am descris acest trup superb care se află în 


braţele mele. Mi-am amintit fiecare părticică din el, spuse 
el, mâinile lui lunecând pe neglijeul din satin şi ajungând 
dedesubt. 

— Destul cu rochia asta. Oricât de frumoasă ar fi, eu 
doresc ceea ce se află sub ea. 

Mâinile ei se strânseră în jurul gâtului lui în timp ce 
răspundea la sărut, trecându-şi limba peste buzele lui, 
muşcându-l de pielea proaspăt bărbierită a bărbiei şi a 
obrazului, lăsându-şi limba să alunece încet în teaca 
mătăsoasă a gurii lui. 

— Atunci scoate-mi-o, murmură ea provocator. 

El întinse mâna până la coapse, înşfăcă bucata de 
satin şi o ridică până la talie. Apoi îşi strecură mâna sub 
neglijeu şi mângâie drăgăstos pielea netedă a coapselor ei, 
urcă spre talie, ridicând rochia până la sâni. Stătu un 
moment să mângâie sfârcul rozaliu, deja excitat şi pregătit 
pentru atingerea lui, apoi îi scoase cămaşa peste cap şi o 
aruncă; din ea mai rămăsese doar o strălucire roşie pe 
covor. Se întinse pe pat lângă el şi în poziţia ei nu era pic 
de modestie falsă. Nu încercase să se ascundă de el, ci se 
tolăni lângă el în lumina neclară a lămpii motelului. Fără a- 
şi lua ochii de la ea, Resee se sculă, se dezbrăcă, 
neacordând mare importanţă acestui fapt, exceptând 
graba de a fi mai repede lângă ea, doar să îngenuncheze în 
faţa zeiţei de alabastru care era mereu mai frumoasă, 
decât oricare din fanteziile ei. Intinse mâna, o mângâie 
încet şi privi în lumina lămpii cum emoţiile la care sperase, 
pe care le aşteptase, se succedau pe faţa ei - plăcere şi 
dorinţă. La fel de încet îşi cobori capul şi începu s-o sărute. 
Buzele lui trasară partea dintre sânii ei. Îşi trecu limba 
peste fiecare rotunjime şi Eva gemu pe când îi trase capul 
mai aproape, astfel că gura lui putea captura sfârcurile 
nerăbdătoare. În timp ce limba lui o chinuia, trupul Evei 
deveni tot mai cald şi se înroşise. Părea că se dizolvă şi se 
topeşte lângă el. Eva îl strânse, gest dublat de plăcerea 
dată de gura lui care îi sugea, lingea şi tachina sânii cât şi 
de mâna care-şi croise drum de-a lungul trupului până găsi 
locul umezit şi primitor care îl aştepta. Respirația lui se 


acceleră şi se întrebă dacă plămânii lui vor putea respira 
destul aer. Creierul i se învolbura, plin de Eva, de 
frumuseţea ei, de pasiunea ei. De fiecare dată când făcea 
dragoste cu ea, voia mai mult, iar acum se întreba dacă se 
va sătura vreodată de ea, dacă această obsesie va înceta 
vreodată. 

Când se opri pentru scurt timp, îşi ridică pentru o 
clipă capul de pe sânii ei fremătători. Ea se ridică să-l 
sărute, iar gura ei moale şi dornică îi găsi buzele. Căzu pe 
pat având-o pe Eva deasupra lui, învăluit de o căldură ce-l 
străpunse până în adâncul fiinţei lui, pe când limba ei îi 
cerceta toate colţurile gurii, iar mâinile ei îi mângâiau cu 
frenezie părţile dure ale corpului. Sângele îi pulsa lăsând o 
dâră fierbinte înăuntrul lui, care nu era mai puţin 
arzătoare decât atingerea Evei. Mâinile ei îi mângâiau 
muşchii coapselor, trecură peste linia şoldului, mai apoi 
peste abdomenul plat,  Senzaţiile erau aproape 
insuportabile, intensa plăcere creştea şi se învolbura în el. 
Nu ştia cât se mai putea controla. Mâna ei trecu mai 
departe spre partea inferioară, mângâindu-l şi aducându-l 
la limita suportabilităţii. Deodată îi prinse mâinile şi i le 
tinu strâns. 

— Eva, rosti el cu voce răguşită. 

— Ştiu, răspunse ea, căci şi ea se afla la limită. 

Işi trase mâna şi nu-l mai atinse, lăsându-l să se 
calmeze o clipă. 

Resee o privi şi inima lui făcu o tumbă. Faţa ei radia, 
părul deranjat arăta precum o aură, ochii ardeau plini de 
dorinţă. Ştia că a o iubi pe Eva însemna mai mult decât o 
împreunare fizică. Era un sentiment profund şi aproape 
spiritual, care-l făcea să se simtă parte din ea. Inima îi 
zburda şi capul îi plutea pe când o privea, dar sentimentul 
de dorinţă, oricât de puternic ar fi fost nu putea di egalat 
de celălalt sentiment, acela de iubire care pusese 
stăpânire pe el la fel de intens cum pusese ea stăpânire pe 
el, = 

Incet, încercând să-şi păstreze controlul până aveau 
să devină un tot, Resee îngenunche deasupra ei. Eva, la fel 


de nerăbdătoare ca şi el se arcui spre el. O pătrunse cu o 
forţă care îi uimi, căci bărbăţia lui o umplu pe de-a-ntregul 
şi puterea lui o învălui. Începură a se undui într-un ritm 
care se potrivea perfect cu frenezia lor. Încă formând un 
tot, ea îşi înfipse unghiile în carnea lui şi-şi arcui capul pe 
spate. Cu fiecare mişcare el o aducea tot mai aproape de 
extaz. 

Resee îi prinse umerii, iar ea încercă să-l prindă, dar 
mâinile îi alunecară pe pielea umedă, în jos pe spate, apoi 
pe umeri. Până la urmă se prinse de mâinile lui 
musculoase. Încleştaţi începură să se mişte tot mai repede 
şi mai repede, până când amândoi atinseră punctul 
culminant şi deveniră unul singur. 

Îşi strângeau în braţe trupurile fierbinţi, unde de 
dragoste şi încleştate. Până la urmă se relaxară, se 
moleşiră şi căzură unul în braţele celuilalt. 

— Resee... 

— Eva, răspunse el. 

Apoi deodată rostiră aceleaşi cuvinte: 

— Te iubesc! 

Mai târziu, pe când stătea pe jumătate treaz lângă 
Eva, Resee realiză că ceea ce spusese era adevărat: el o 
iubea pe Eva. Acel gând se împleti cu sentimentele de 
dorinţă şi plăcere pe care le nutrea pentru ea. 

O iubea, dar ea aparţinea altei lumi. De fapt, cum 
putuse constata cu ocazia vizitei lui Marchetti, omul acesta 
o avea la degetul lui mai mult ca niciodată. Şi mai era 
ceva: Resee nu avea de gând să se reîntoarcă la acea lume. 

Oftă adânc şi-i sărută creştetul capului blond. 
Trebuia să se mulţumească s-o aibă o vreme. Pentru 
moment asta era tot ce dorea. 

— Ce s-a întâmplat? îl întrebă Eva, deschizând ochii 
şi privindu-i figura preocupată. 

— Mă gândeam ce puţin timp mai aveam la 
dispoziţie, până va trebui să pleci. Acum sunt numărate 
minutele, afirmă el. 

— Da, aşa e, admise şi ea. 

Mă gândeam că vreau să-mi petrec tot acest timp cu 


tine. 

Se întinse şi îi prinse mâna aproape în mod brutal. 

— Aşa are să fie, Resee, spuse ea. Dar hai să nu 
discutăm despre asta acum. Mă înspăimântă. 

— lartă-mă, replică el. Doar că regret ce s-a 
întâmplat în trecut. 

Încă îi ţinea mâna. 

— Am fost egoist în ceea ce priveşte timpul. Barbara 
a suferit din cauza asta. 

— Sunt sigură că ea a înţeles, îl linişti Eva. 

— Da, m-a înţeles şi asta face ca totul să fie şi mai 
dureros. Credeam că deţineam controlul, dar de fapt nu 
puteam controla nimic. Eram o celebritate şi nu m-am 
gândit la ce viaţă am supus-o pe soţia mea. Credeam că 
stilul meu de viaţă era şi stilul ei. 

— Poate era stilul ei de viaţă pentru că erai şi tu 
acolo, spuse Eva. 

Resee zâmbi cu amărăciune. 

— Partea tristă este că probabil ai dreptate. Dar nu 
ea îşi alesese stilul de viaţă eu i-l impusesem. 

— Eşti prea dur cu tine. Ea este cea care te-a ales pe 
tine. 

Eva îl provoca. Resee scutură din cap. 

— Da, dar eu am ştiut întotdeauna ce şi-a dorit: o 
casă şi o familie în Corinth. Eu n-am vrut niciodată şi acum 
în mod ciudat m-am întors aici. 

Eva realiză că nu se întorsese din cauza Barbarei, ci 
era legat de el însuşi, de ceva ce trebuia să descopere. 

Mult mai târziu îi spuse despre carte. 

— Ideea că voi scrie o carte, mai ales că sunt în stare 
să scriu o carte, m-a surprins. Şi atunci, ca şi acum, nevoia 
de a-ţi împărtăşi acest gând era la fel de puternică. 

Resee o privi. Trupul ei era strâns lipit de al lui, un 
picior stătea peste coapsa lui, pielea ei de porțelan 
contrasta cu pielea lui bronzată. Erau feminin şi masculin 
într-un tot. 

Resee zâmbi. 

— Aş sta treaz toată noaptea, aş vorbi cu tine aici în 


camera numărul doisprezece. 

Eva se strânse lângă el fericită. Niciodată nu-i mai 
vorbise despre el. Voia să rămână toată noaptea să-l 
asculte, să-i împărtăşească din trecutul lui şi despre 
planurile lui de viitor. 

— Ah, da, te iubesc! spuse el ca pentru a întări 
afirmaţia anterioară. 

Eva îşi simţi inima bătând nebuneşte, căci ştia că 
vorbele spuse în momente de pasiune erau adevărate, la 
fel de adevărate ca cele rostite de ea. Resee o sărută apoi 
trase cearşaful peste ea, învelind-o până la bărbie 
sărutând-o din nou. 

— Mi-ai făcut mult bine, spuse el. Renasc la viaţă şi 
asta datorită ţie, Eva. 

Ea crezu că acest moment era perfect. Ca niciodată 
până atunci, aveau întreaga noapte pentru ei. 

Capitolul 10 

— Obişnuiam să am coşmaruri, îi spuse Resee Evei. 

În timp ce vorbea ea stătea întinsă lângă el simţindu-l 
mai aproape ca niciodată. Acesta era bărbatul care 
colindase prin lume în căutare de ştiri senzaţionale, totul 
până în acea zi cu doi ani ani în urmă, când părăsise specia 
umană. Acum era pe cale de a se întoarce. Urma să fie un 
drum lung, dar deja făcuse primii paşi, este adevărat, 
mărunți. Începuse să comunice şi nu numai cu Eva. Recent 
se oprise să-i asculte pe oamenii de pe platou şi chiar 
vorbise cu ei. Ocoliră subiectul Gino şi oarecum deveniră 
mai apropiaţi. Ea îi povestise despre Franco, el despre 
Barbara şi despre carte. Ea se îndrăgostise de el. A 

— În coşmaruri priveam moartea Barbarei, îi spuse el 
încet. Dar asta nu e tot. Mă văd pe mine. Stând acolo şi 
nefăcând nimic. 

— Dar nu aveai cum s-o ajuţi, insistă Eva. 

— Mă refer la faptul că nu făceam nimic să previn 
totul ca să nu se întâmple. Nu făceam nimic să o scot de 
acolo, departe de viaţa aceea. 

— Resee... 

— Ştiu. A fost şi alegerea ei şi nu pot continua să 


trăiesc cu vina asta. S-a sfârşit, spuse el, şi e timpul să 
trăiesc din nou. Tu m-ai învăţat asta, Eva. 

Resee o aşeză confortabil lângă el. Trupurile lor 
goale erau lungite pe sub cearşaful răcoros. Chiar şi după 
ce făcuseră dragoste, după ce erau extenuaţi şi într-o stare 
de euforie, dorinţa mai persista. Pasiunea lor se trezea cu 
fiecare mângâiere, iar fiecare sărut tandru părea să ducă 
la mai mult. 

— Mmm, Eva scoase un sunet care era în parte de 
satisfacţie, în parte de excitare. E atât de bine să te simt, 
să te ating, să vorbesc cu tine. Păi, am discutat despre... 

— Dar s-ar putea să nu spunem ceea ce vrem să 
spunem, răspunse Resee gânditor. 

— Acum putem, spuse Eva. Simt că ţi-aş putea spune 
orice. 

O strânse mai aproape, şi ea scoase un oftat plin de 
mulţumire. Întorcându-şi capul spre ea, o sărută. Gura 
Evei se deschise sub a sa şi simţi limba lui Resee 
strecurându-se printre buzele ei înăuntru. Căldura începu 
să crească în ea. De câteva minute terminaseră a se iubi, 
dar Eva ştia că în scurt timp vor începe din nou. Resee o 
dorea acum, dar aveau o noapte întreagă pentru ei, aşa că 
sărutările trebuiau să fie suficiente pentru moment. În 
acest moment simţea nevoia să-i vorbească la fel de mult 
pe cât dorea să facă dragoste cu ea. 

— Vreau să împarţi totul cu mine, spuse el. Pentru 
totdeauna. 

Timp de o clipă rămase tăcut, buzele lui rămânând 
apropiate de ale ei. 

— Sunt atâtea lucruri pe care vreau să ţi le spun, 
spuse el. M-am gândit să predau ore la un colegiu. 

— Oh, Resee... 

— Da' nu au nicio secţia de media la colegiul local. 

— Dar ai putea crea una. 

Eva era intrigată. 

— Te-ai putea implica. 

— Da, spuse Resee în timp ce-i mângâia părul care 
era încă puţin umed. E o şcoală bună şi mi-ar plăcea să 


cred că aş putea contribui cu ceva Facultatea e bună, dar 
nu cred că ar dăuna numelor unor celebrităţi. lar eu sunt 
destul de cunoscut, spuse el. 

Eva râse de modestia lui. 

— Da, cred că eşti. Dar hai să nu uităm talentul tău. 
E foarte emoţionant când mă gândesc că vrei să-ţi împarţi 
cunoştinţele şi experienţa. 

Resee încuviinţă. 

— Este cinstit să împărtăşesc şi altora ceea ce am 
învăţat. Eu am abandonat această parte foarte devreme, 
dar a rămas cu mine totdeauna. Acum m-am întors 
definitiv. Ştii, nu e un viitor chiar aşa rău să trăiesc în 
Corinth, să-mi scriu cartea şi să predau la colegiu. 

Zâmbi mulţumit. 

— Poate voi reuşi să obţin terenul acela de la familia 
Graydon şi să-mi ridic o casă. 

Eva îşi simţi inima bubuind. Pământul familiei 
Graydon... Nu-i spusese de planul lui Gino. Îi promisese 
acestuia să nu dezvăluie nimic şi nu-i trecuse prin minte să 
nu păstreze secretul, din moment ce oricum Resee nu mai 
menţionase nimic despre acel teren. Aproape că uitase că 
era şi el interesat. Acum Eva era confuză. 

— O casă, spuse ea gânditoare. Credeam că te 
interesează doar ca zonă de tampon, ca să te ţină la 
distanţă de ceilalţi. Acum că te-ai întors, nu mai ai nevoie 
de singurătate. 

— Ba da, mai am nevoie. 

Resee râse. 

— Plănuiesc să încep să trăiesc, dar asta nu 
înseamnă că vreau să-mi pierd intimitatea. Şi oricum nu 
pot rămâne o veşnicie unde stau acum. De fapt aceea este 
casa de oaspeţi a mamei. Diligence Hall aparţine lui Lacy. 
Eu am nevoie de o casă a mea. 

— Dar pământul familiei Graydon... 

— E ideal. Întotdeauna m-a atras şi mă gândesc la el 
de când am fost acolo cu tine. Este sălbatic, superb. 
Graydon a cerut un preţ deasupra pieţei, dar nu cred să-l 
vândă între timp vreunui necunoscut. 


— Sper să ai dreptate, răspunse Eva cu voce pierită. 

Tonul vocii ei sună atât de ciudat încât îl făcu pe 
Resee să se întoarcă spre ea. Faţa ei era albă ca varul cu 
excepţia a doua pete roşii în obraji. 

— Eva, ce s-a întâmplat? 

Încerca să se ascundă de el, dar nu putea. 

— Eva? 

— l-am arătat terenul lui Gino, spuse ea cu o voce 
sugrumată, căci faţa îi era lipită de pieptul lui. 

— Ce-ai făcut? 

Resee era sigur că nu înţelesese bine cuvintele ei. 

— I l-am arătat lui Gino când a fost aici. 

— De ce naiba ai făcut asta? întrebă el cu o voce 
uimită. 

— Mi-a spus că vrea un teren pentru el. Am găsit 
câteva, dar nu i-au plăcut. Întâmplător am menţionat 
terenul familiei Graydon... 

— Doar întâmplător? 

Resee se ridicase şi era aproape de marginea patului, 
proptindu-şi o pernă în spate. Ochii erau reci, dar furia era 
încă controlată. 

— Nu mi-ai spus să nu pomenesc de el, Resee. N-am 
ştiut că proprietatea era interzisă. 

Încerca să se apere de furia lui, care continua să 
crească. Îi venea să plângă. Acum, când totul mergea atât 
de bine... De ce naiba nu s-a întâmplat mai târziu, când s- 
ar fi cunoscut mai bine? Acum relaţia lor era la început, 
era fragilă. Deşi nu îl privi, ştiu că Resee se mişcă şi se 
ridică. Încerca să-i atingă umărul, dar deja acesta se 
dăduse jos din pat sau văzuse mâna ei şi cobori în mod 
special. 

Resee îşi îmbrăcă pantalonii. Când se întoarse spre 
Eva, aceasta îi văzu furia. Era într-un fel uşurată. 

— Ce naiba vrea să facă Marchetti cu terenul familiei 
Graydon? 

Se întinse după cămaşă. 

Gino îi spusese să nu discute cu nimeni despre 
intenţiile lui. Era între ciocan şi nicovală. Ezită un moment. 


Atunci Resee îşi dădu seama: 

— Te-a pus să juri, şi tu ca o fraieră ai acceptat. 

— Nu sunt fraiera lui, spuse Eva, şi pentru prima 
dată furia ei începu să se arate. 

Se dădu jos din pat şi începu să se îmbrace. Evident 
că seara pe care o aşteptaseră se dusese pe apa sâmbetei. 

— Într-adevăr, Gino m-a rugat să nu vorbesc despre 
planurile lui... 

Resee îşi vâri cămaşa în pantaloni şi aşteptă. Cum ea 
nu continuă, el o pătrunse cu acea privire de oţel. 

Eva oftă. El o provoca să-i spună; era aproape sigur 
că ea n-ar fi făcut acelaşi lucru dacă ar fi fost în locul lui. O 
clipă se gândi să-şi ţină promisiunea faţă de Gino. Dar 
Resee ar interpreta această situaţie ca şi cum l-ar alege pe 
Gino în locul lui. Dar ea deja decisese: îi va spune, din 
motive personale. Voia să aibă încredere în ea. Voia să 
păstreze ceea ce era între ei. 

— Vrea să construiască un studio de film. 

Cuvintele ei abia se puteau auzi, iar ea ştia de ce. 
Deşi nutrea sentimente profunde pentru Resee, loialitatea 
ei faţă de Gino era puternică. 

Resee înjură. Eva încercă să ignore acest fapt şi 
continuă: 

— Plănuieşte să construiască un studio aici în 
Corinth, dar nu neapărat pe terenul familiei Graydon. 
Resee, noi nu ştim dacă familia Graydon va vinde... 

— Un studio de film, repetă Resee, neluând în seamă 
ce-i spunea în continuare Eva. Singurul lucru rău ar fi un 
studio în curtea mea, pe terenul familiei Graydon, pe 
pământul unde aveam de gând să-mi ridic casă. Asta-i tot 
ce poate fi mai rău, şi tu ai reuşit să faci asta, Eva. 

— N-am reuşit să fac nimic, Resee, strigă ea, 
nevenindu-i să creadă că o putea acuza de ceea ce 
plănuise Gino Marchetti. Te pricepi să tragi concluzii. Încă 
nu ştii ce se petrece. 

Resee o privi lung, apoi dădu din cap. 

— Ai perfectă dreptate, Eva. Dar am de gând să aflu. 

Dădu să apuce telefonul. 


— Resee, e trecut de miezul nopţii... 

Privirea lui o reduse la tăcere. Scuturând capul atât 
de supărare cât şi din confuzie, Eva se lăsă să cadă pe pat. 

— Vreau legătura cu Informaţiile din Ashville, 
Carolina de Nord, spuse Resee curtenitor centralistei. Cu 
domnul Charles Graydon. 

În timp ce asculta la telefon, privirea lui o tinti şi 
chiar în timp ce închidea, se putea vedea că o acuza, apoi 
spuse: 

— Numărul nu este înregistrat. 

Imediat formă un alt număr. 

— Beau, sunt eu, Resee. Da, ştiu, dar în ultima vreme 
te-ai culcat foarte târziu, aşa că am crezut că nu te 
deranjez. Vreau numărul lui Charles Graydon. Acela care 
s-a mutat la Ashville. Ar trebui să fie în cartea de telefoane 
de pe masa din hol. Da, Beau, jos, spuse el curtenitor. 
Aştept. 

Pe când Resee obţinu numărul şi formă din nou, Eva 
îşi luase lucrurile în baie şi se termină de îmbrăcat. Nu 
voia să audă conversaţia. După cinci minute o strigă: 

— Poţi ieşi, Eva. Sunt sigur că ştii ce mi-a spus 
Graydon. 

— Habar n-am ce ţi-a zis, Resee, răspunse Eva prin 
uşa băii. 

— Păi, bănuiesc că ştii să ghiceşti. 

Eva deschise uşa şi îl văzu pe Resee strângând 
hainele primite cadou, iar în timp ce vorbea le punea la loc 
în cutii. 

— Graydon a încheiat afacerea cu şeful tău. A spus că 
marele om de afaceri, vrea să deschidă un studio de 
filmări, adăugă Resee cu un surâs amar. Deci s-a terminat. 
Nu mai trebuie să păstrezi secretul. 

— Resee îmi pare rău, n-am ştiut... începu ea. 

— Ce vrei să spui, că nu ştiai? 

— Nu ştiam cât de mult îţi doreai bucata aia de 
pământ. 

Cuvintele pe care le rostea erau tot mai şterse, dar 
nu făcură ca privirea lui să se mai îmblânzească. 


— Eu te-am dus acolo. Eu ţi-am arătat locul acela, 
spuse el de parcă fusese o decizie fundamentală. 

Şi chiar aşa fusese. Acum că îl înţelegea mai bine, 
realiză acest lucru. 

— Tu mi-ai spus de un teren tampon. Atât. Eu nu pot 
citi gândurile oamenilor. 

El ridică o sprânceană, de parcă s-ar fi aşteptat ca ea 
să înţeleagă fără vorbe ce însemna acel loc pentru el. 

— Nu mi-am dat seama cât de mult l-ai dorit, spuse 
ea. Te-ai purtat normal, de parcă era un oarecare teren din 
agenda de lucru, exceptând că era aproape de Diligence 
Hall. De unde era să ştiu, Resee? Nu comunicam atunci. 
Cuvintele rostite nu erau cele intenţionate de drept. 

— Poate că nici în seara asta n-au fost, răspunse 
tăios. Poate am avut dreptate când te-am categorisit drept 
unealta lui Marchetti. Dar undeva pe drum mi-am zis că 
poate ţii cu adevărat la mine şi la Corinth. 

Eva ignoră durerea simțită, atunci când răspunse. 

— Ţin la tine, Resee. Te iubesc şi-mi pasă de tine. 

Resee îngrămădi pachetele prin uşă. 

— Nu prea cred, Eva. Noi suntem doi oameni diferiţi, 
aparţinând unor lumi cu totul diferite. Nu te-ai gândit 
decât să-i arăţi terenul lui Marchetti, ca el să pună mâna 
pe el. Ştii, am noutăţi pentru tine: asta nu se va întâmpla. 

Resee deschise uşa şi îngrămădi pachetele pe 
bancheta din spate a maşinii. 

— Tu mi-ai spus să mă implic, îi reaminti el, pe când 
se întoarse în cameră. 

— Acum am să mă implic cu totul. Am să mă lupt şi 
am să câştig. Compania de film Marchetti nu se va stabili 
niciodată în Corinth. 

A doua zi dimineaţă, Resee şi câinii ieşiră din pădure, 
când îi ajunse Beau din urmă. 

— Resee, despre ce naiba a fost vorba cu telefonul 
acela atât de târziu? 

Coleen o rupse la fugă spre Beau, sărind şi plasându- 
şi labele pe pieptul lui. Aştepta să i se acorde atenţia 
cuvenită. 


— Ce face fetiţa? Sunt măgulit de atenţia acordată, 
spuse el, scărpinând-o pe cap, înainte de a relua firul 
conversaţiei. 

— Credeam că n-am să mai dorm. Eram atât de 
curios. De ce l-ai sunat pe bătrânul Graydon în toiul nopţii? 

— Beau, ai fost azi în oraş? întrebă Resee pe un ton 
misterios. 

— Nu, se filmează nişte scene unde n-au nevoie de 
mine. De ce mă-ntrebi asta? 

Resee râse: 

— Asta explică totul, deşi nu-mi pot imagina cum de 
n-au ajuns veştile până aici, cu tot tam-tam-ul cuvenit. 

— Despre ce naiba vorbeşti? îl chestionă Beau. 

Fratele lui se îndrepta spre vilă, iar el îl urma, cu 
câinii jucându-i-se la picioare. 

— L-am sunat pe Graydon în legătură cu terenul de la 
râu, spuse Resee peste umăr. 

— Haide Resee, te-a interesat bucata aia de pământ 
de cum ai venit înapoi acasă. Vrei să-mi spui că l-ai sunat 
pe Graydon numai ca să afli că nu lasă la preţ? 

— Bănuiesc că a crezut că dacă ţine la preţ cineva se 
va găsi să-l cumpere, spuse Resee fără să răspundă la 
întrebarea lui Beau. 

— Nu-mi spune că l-ai cumpărat! 

— Nu eu. Gino Marchetti l-a cumpărat. Are de gând 
să construiască un studio de filmare. Dar asta se va 
întâmpla doar peste cadavrul meu, adăugă el cu emfază. 
Haideţi, fetelor. 

Câinii îl părăsiră pe Beau şi îl urmară pe Resee în 
casă. El închise uşa, lăsându-l pe Beau în mijlocul curţii, 
complet şocat. 

Când Beau se întoarse la Diligence Hall, Lacy tocmai 
cobora din maşină, sprijinindu-se în baston şi ajutată de 
unul dintre servitorii care o însoţiseră în oraş. 

— Mamă, am veşti pentru tine, strigă Beau. 

Lacy ignoră entuziasmul fiului ei. 

— Vezi, Beau, am învăţat să merg cu bastonul destul 
de bine. 


Ajunse la ultima treaptă, alungă servitorul şi refuză 
ajutorul lui Beau. 

— Poate că sunt prea bătrână pentru a înfrunta 
schimbările, spuse Lacy cu voce tare. Îmi place la nebunie 
să se toarne un film în casa mea. M-am ataşat foarte tare 
de tine, Eva, îmi plac băieţii din echipă, chiar dacă unii 
sunt cam ciudaţi, şi îmi place chiar şi domnul Marchetti - 
Gino e un bărbat fermecător. Dar zău că nu ştiu dacă mi-ar 
plăcea toată nebunia asta zi de zi, având un studio de la 
Hollywood practic în propria-mi curte. Mă înţelegi, Eva? 

— Bineînţeles că da. Şi eu simt... 

— la priviţi ce se întâmplă în casa de oaspeţi, le 
întrerupse Beau discuţia. 

Dădu la o parte jaluzelele de la capătul verandei. 

— Dacă nu l-aş cunoaşte pe Resee, aş zice că dă o 
petrecere. 

— Eva, ajută-mă să mă ridic, o rugă Lacy. Vreau să 
văd ce se întâmplă. 

Două maşini traseră în faţa casei şi încă una se vedea 
pe alee. Câinii lătrau plini de bucurie. 

— A trecut ceva vreme de când am văzut pe cineva 
intrând în acea casă, spuse Beau cu un surâs. 

— Cine coboară din maşina aceea gri? îşi întrebă 
Lacy fiul. Nu-i pot vedea faţa. 

— Cred că este primarul. Mamă, şi celălalt cred că 
este un membru al Comisiei Locale. Şi ia uite cine a venit 
cu el... 

— Cine, Beau? îl întrebă Lacy. 

Era intrigată de situaţie. 

— Este bătrânul Snake Eyes. Păi, cred că ghicim cu 
toţii ce are de gând Resee. Îşi grupează forţele să-l învingă 
pe Marchetti. 

— Da, despre asta se discuta în oraş. Consiliul Local 
se întruneşte miercurea viitoare. 

— Resee îşi pregăteşte arsenalul. 

Eva stătea între ei, uitându-se pe geam şi urmărind 
grupul de oameni care erau salutaţi din uşă de către 
Resee. 


— Nu este captivant? întrebă Lacy. Este exact ca într- 
un film. Mă întreb cum se va termina. 

— Se va termina la întrunirea orăşănească, când toţi 
cetăţenii Corinth-ului îşi vor exprima opţiunea. 

— Care crezi că va fi opţiunea lor? întrebă Eva plină 
de curiozitate. 

— Nu ştiu, răspunse acesta cinstit. Resee poate fi 
foarte convingător. Pe de altă parte va avea de înfruntat 
oameni ce nu vor să fie convinşi, iar unul dintre aceştia va 
fi chiar fratele meu. 

Mergând spre camera ei, Eva se întreba ce i-ar spune 
lui Lacy dacă ar putea să-şi descarce sufletul. Când Beau le 
întrerupsese, Eva fusese aproape hotărâtă să-i spună totul, 
deşi acum se întreba ce ar fi putut să-i spună. Incă era 
nesigură. Ştia doar ce voia Gino, şi aceea era loialitatea. 
Ştia ce dorea Resee - înţelegere. Iar ea stătea între ei doi. 
Această problemă era între ea şi bărbatul pe care-l iubea. 
O pătrunse o undă de tristeţe. Resee era acela ce nu 
înţelegea. Resee era cel care se încăpăţâna să susţină că 
Eva era vinovată, că complotase în vreun fel să pătrundă în 
inima lui şi să-i strice liniştea perfect organizată. 

Filmările la „Glory Road” continuară, cu scena de 
sfârşit ce urma să fie filmată în gară. Eva nu trebuia să se 
afle acolo, nu era nevoie de ea. 

Dar se afla acolo la marginea parcării, în timp ce o 
maşină care făcea aburi era plasată din loc în loc. Gino ştia 
cum să creeze ceva sfâşietor şi să economisească bani în 
acelaşi timp, gândi Eva cu admiraţie. Privea şi se întreba 
de ce venise să urmărească acel ultim adio. După cum 
ghicise şi Resee, Gino optase pentru un final scurt. 

Doar câteva vorbe erau schimbate de protagonişti 
între Louise Ross şi actorul ce interpreta rolul soţului mai 
tânăr. Neputând să audă ce se vorbea şi nevrând să se 
mute din acel loc, Eva urmări scenariul ce-l avea în mână. 

A: - Mai este timp să te răzgândeşti. 

(El privi în depărtare auzind semnalul trenului.) 

C: (Dădu din cap.) 

A: - Te vei întoarce. Ştiu că te vei întoarce. 


C: (ÎI privi plină de tristeţe. Buzele i se deschiseră ca 
şi cum ar fi dorit să rostească ceva, apoi se închiseră. Dădu 
din cap şi se îndreptă spre platformă.) 

A: - Am să-ţi scriu. 

C: - Nu, te rog. 

(Priveşte şinele în timp ce trenul se apropie.) 

A: (strigând să acopere zgomotul.) 

— Voi veni după tine. De îndată ce lucrurile se 
liniştesc aici, te voi aduce înapoi. 

Va fi altfel, iubito. Vei vedea. 

(Faţa ei exprima durere, dar nu mai curgeau lacrimi.) 

Sfârşit 

— Tăiaţi. Nu mai am nevoie de încă una, strigă 
regizorul în timp ce aburii începură să se împrăștie. Vom 
vedea mâine cum a ieşit şi începem să filmăm în casă. Voi 
doi sunteţi liberi. Nu-ţi rade barba pentru scena de 
dimineaţă, strigă el în urma actorului. Nu înainte să văd 
cum a ieşit. 

Echipa se relaxă imediat, îşi aprinseră ţigările şi-şi 
găsiră un loc bun unde să stea, dar regizorul avea alte 
planuri. 

— O.K. Hai să mergem, îi atenţionă el. Trebuie să 
ajungem la locurile de filmare stabilite. Eva! strigă el 
văzând-o stând la distanţă. Trebuie să vorbeşti cu mine? 

— Nu, voiam doar să urmăresc scena. 

Nu dădu mai multe explicaţii, căci nici ea nu ştia ce 
căuta acolo. Decât poate să se mai amărască puţin şi ca să 
mai adauge puţină sare pe rană. Se gândea deja la două 
lumi diferite şi la alte două idealuri diferite. 

Când se întoarse, îl văzu pe Resee. Stătuse pe 
cealaltă parte a peronului. Eva se întrebă dacă venise să 
vadă finalul din acelaşi motiv pervers pentru care venise şi 
ea - ca să-şi amintească de diferenţele dintre ei. Nu făcuse 
niciun efort să o mai caute. 

Încet merse spre maşină. Căldura era deja 
insuportabilă chiar la ora aceea matinală. Era timpul ca 
Eva să se întoarcă în Los Angeles. 

Dar Gino avea alte idei. Ca de obicei, ştia tot ce se 


întâmpla în Corinth. Terenul cumpărat era într-o zonă 
rezidenţială. Era nevoie de aprobare ca zona să fie 
declarată strict pentru afaceri. Gino nu credea că acest 
lucru avea să constituie o problemă, astfel că o lăsă pe 
mâna avocaţilor care trebuiau să discute cu autorităţile. 
Dar atunci se băgase Resee şi totul luase amploare. 

Telegrama pe care o primi Eva, în acea zi era 
încărcată. Acela era stilul inconfundabil al lui Gino. Erau 
zone în care economisise bani nu glumă. Dar avea şi 
extravaganţele lui, iar trimisul telegramelor era una din 
ele. Telegrama suna astfel: 

„Am auzit că sunt ceva probleme. Nu pot fi acolo să 
le rezolv, aşa că ocupă-te tu. Susţine cauza noastră la 
întrunirea locală aşa cum ştii numai tu. Urcă acolo şi 
convinge-l, apoi ia primul avion spre Los Angeles. Mai 
avem multe de făcut”. 

Gino 

Înarmată cu telegrama şi cu optimismul ce-l mai 
putuse aduna, Eva se îndrepta împreună cu Beau spre 
întrunirea locală. 

— Lacy a plecat deja cu Resee, o informă el jenat. 

— Aha, deci ne împărţim deja în tabere adverse. 

Beau încercă să râdă: 

— De fapt cred că mama se îndreaptă spre calea cea 
bună. Dar aceste lucruri necesită timp. Trebuie să ştii că a 
trăit aici de la nouăsprezece ani şi nu s-a schimbat mare 
lucru de atunci. Prograsul a cam ocolit oraşul nostru şi 
asta e confortabil pentru cei în vârstă. Pentru ei Corinth-ul 
e ca un pantof vechi - le vine turnat ca o mănuşă, nu se 
schimbă niciodată, exceptând faptul că se uzează puţin. 

— Credeam că Lacy e mai modernă în gândire, spuse 
Eva cu voce tare. 

— Chiar aşa şi este. De aceea cred că va fi de partea 
ta când îi vei aduce atâtea argumente. Sper că ai dreptate, 
Eva, spuse el. 

— De fapt n-am pregătit nimic... 

— Eva! 

— Păi de obicei am câteva idei notate în capul meu şi 


se pare că am succes când vorbesc liber, spuse ea râzând. 

Beau era îngrijorat. 

— Asta e O.K. în liceu, Eva, dar în seara asta trebuie 
să-l înfrunţi pe Resee Benedict. Cred că-ţi aminteşti c-a 
fost comentator de ştiri, unul dintre cei mai buni, îi spuse 
Beau sec. 

— Tocmai de aceea nu pregătesc nimic, îi spuse lui 
Beau care rămase perplex. Nu-l pot învinge pe Resee în 
stilul lui. Ar fi ridicol. Nu sunt potrivită să lupt împotriva 
unei personalităţi de televiziune. Pur şi simplu am să le 
spun ce va însemna pentru ei venirea studiourilor 
Marchetti Films în Corinth. Asta este tot. 

Beau bâlbâi ceva, ceea ce n-o calmă pe Eva. Asta era 
cea mai dificilă misiune a ei. Se confruntase cu grupări mai 
puternice decât cea din Corinth, dar niciodată nu luptase 
împotriva omului pe care-l iubea. Oricât de încăpățânat era 
şi oricât de îngust privea Resee problema, ea îl iubea. Dar 
în seara aceasta ea lucra pentru Gino, şi nu trebuia să lase 
sentrimentele s-o domine. 

Această hotărâre dură până când intră în sală şi-l 
văzu pe Resee stând pe scenă. El se întoarse spre ea şi 
spre Beau, de parcă ar fi ştiut că ea era acolo. Expresia de 
pe faţa lui era imposibil de citit, dar crezu că pentru o 
clipă a zărit dragoste şi dorinţă în ochii lui. Ştia că Resee 
văzuse pe faţa ei cele două sentimente profunde, căci nu 
era nicio îndoială că arăta ceea ce simţea. 

Resee purta o pereche de pantaloni crem şi o cămaşă 
sport. Era înconjurat de un grup de oameni, care păreau 
insignifianţi pe lângă el. Acest lucru se datora nu nu numai 
faptului că era mai înalt şi mai chipeş, ci şi datorită 
carismei lui. O făcu să tremure nervos. Beau avusese 
dreptate. În seara aceasta lupta împotriva celui mai bun. 

— Cred că avem multă lume de partea noastră, îi 
spuse un bărbat lui Resee. 

— Depinde de grup, dacă vine de pe partea cu 
şoseaua. 

Resee încuviinţă, dar nu făcu niciun comentariu. 
Când Eva şi Beau intrară în sală, uitase pentru o clipă de 


zone, de comisionari şi de voturi. Ea purta pantalonii negri 
şi cămaşa pe care i-o făcuse el cadou şi purta tocuri înalte. 
Asta îl înnebuni pe Resee complet. Aşteptase ca Eva să 
apară în taioarele ei de femeie de afaceri, ca reprezentantă 
a studiourilor Marchetti Films care venise cu ceva timp în 
urmă în Corinth şi prezentase într-un mod succint cazul 
şefului ei. Atunci fusese rece şi distantă şi foarte eficace. 
Aceasta era femeia pe care o aştepta în seara aceasta, pe 
care dorea s-o înfrunte pentru binele Corinth-ului. Dar Eva 
care apăruse era mult mai greu de învins, căci era Eva lui, 
cea care îl readusese la viaţă, cea de care se îndrăgostise. 

— Resee, nu crezi că e timpul să începem? întrebă un 
bărbat de lângă el. 

Acesta se trezi din reverie promiţându-şi lui însuşi să 
nu mai permită să se întâmple aşa ceva. Dar nu era sigur 
că-şi va putea păstra promisiunea. 

— Ba da, răspunse el vag. Vezi dacă-l poţi aduce pe 
primar pe scenă. 

Se uită prin sală şi văzu că şi echipa de filmare era 
acolo şi stăteau în rândurile din spate, ca nişte spectatori 
curioşi şi probabil considerând această întrunire primitivă. 
Resee observă că Eva stătea alături de ei. Ea şi Beau 
stăteau lângă un grup din partea studiourilor Marchetti 
Films, consideră că făcuse o mişcare deşteaptă să se 
amestece cu mulţimea, în loc să apară ca acei ciudaţi din 
lumea filmului. Resee se gândi că probabil era doar una 
din mişcările ei inteligente care ţineau de tactică. 

Pe când primarul urca pe scenă, aerul era încărcat de 
tensiune. Trebui să lovească cu ciocănelul de multe ori 
pentru ca cei din sală să facă linişte. Într-un final, liniştea 
se aşternu asupra mulţimii, dar se simţea anticipaţia în 
acea linişte aşa cum se simţise în acea gălăgie. 

Capitolul 11 

— Astăzi, 12 iulie, declar deschisă întrunirea locală, 
spuse primarul plin de autoritate, lovind cu ciocănelul în 
masă. In seara aceasta vom trece la procedura 
parlamentară, astfel că am nevoie de o moţiune prin care 
renunţăm la orice alte afaceri şi ne vom concentra pe 


problema împărţirii terenului, din moment ce suntem aici. 

Moţiunea a fost adoptată şi s-a trecut mai departe. 

— Atunci să trecem la treabă, spuse primarul. 
Doreşte cineva să se voteze moţiunea în care se precizează 
faptul că zona de pe ruta 22, începând cu podul de peste 
râu şi până la margine, să rămână zonă rezidenţială? 

— Se putea oare să formuleze altfel? şopti Eva. 

— Bineînţeles. Dar dacă formula altfel, ar fi fost în 
favoarea casei Marchetti Films. Să ştii că primarul nu-i un 
prost. 

Femeia din faţa lor făcu cele necesare în legătură cu 
moţiunea şi când fu urmată de un altul, le adresă un 
zâmbet peste umăr, având o privire plină de satisfacţie. 
Eva o recunoscu ca fiind soţia poştaşului, care deseori îi 
împărtăşise Evei părerile ei despre Corinth şi mai ales 
despre Resee. Dar lucrurile se pare că se mai schimbaseră. 

— Credeam că ne putem baza pe ea, îi spuse ea lui 
Beau fără să se deranjeze a şopti de vreme ce toată lumea 
era care mai de care adânciţi în discuţii, unii cu cei de 
lângă ei, alţii pur şi simplu ţipând prin sală. 

— Glumeşti. Este măritată cu cel mai conservator 
membru al societăţii. Este prima care ar sări la banii lui 
Resee. 

— Dar avea nişte idei care mi s-au părut a fi făcute de 
o femeie independentă, îl contrazise Eva. 

— Poate, fu Beau de acord, dar ea votează ce votează 
şi soţul ei. 

Primarul lovea din nou cu ciocănelul în speranţa că 
lumea se va linişti. 

Într-un final se aşternu din nou tăcerea. 

— Haideţi, oameni buni, să ne apucăm de treabă. Se 
pare că ne aşteaptă o noapte foarte lungă şi trebuie să 
continuăm. Aş dori să dau cuvântul domnului Resee 
Benedict, care vrea să ne facă o sugestie care ne-ar 
conveni tuturor. 

— Hmm, spuse Beau, aş zice că este o mică abatere 
de la regulile procedurii parlamentare, nu-i aşa? 

Eva scutură capul. Nu prea aveau încotro. Pe lângă 


asta, Resee deja se ridicase în picioare. Propunerea lui fu 
scurtă şi la obiect: 

— Aş dori să mi se ofere posibilitatea de a stabili 
cazul în favoarea moţiunii. După aceea, propunerea va 
putea fi adusă în discuţie şi dezbătută. 

— Poftim, exclamă Eva cu voce tare, nefăcând niciun 
efort de a-şi domoli vocea. 

Beau o privea zâmbind pe când se ridica de pe scaun. 
Se ridicase deja pe jumătate, când Resee o zări şi încercă 
să calmeze repede spiritele: 

— Bineînţeles, celălalt punct de vedere va fi susţinut 
de domnişoara Eva Sinclair, reprezentanta casei de film 
Marchetti, înainte de discuţiile finale, adăugă Resee când o 
văzu pe punctul de a se ridica din nou. 

— Vă convine această propunere, oameni buni? 
întrebă primarul. Atunci haideţi să votăm moţiunea. 

Moţiunea fu votată şi susţinută şi imediat începu 
vacarmul în sală, timp în care Eva îi spuse lui Beau. 

— Chiar a crezut că va câştiga eliminându-mă 
complet? 

Beau râse: 

— Era pe punctul de a sugera ca şi alte păreri să fie 
exprimate în discuţie. Dar ca să-ţi răspund la întrebare: nu. 
Nu s-a gândit să scape atât de uşor. Voia doar să te 
provoace, să te determine să lupţi, să fii în defensivă rapid. 

— Ceea ce a şi reuşit să facă, spuse Eva. 

— Hmm, atunci ai face bine să te pregăteşti să-l 
farmeci. 

Eva îşi simţi nervii încordaţi. Reuşi să ascundă acest 
lucru de Beau şi să se concentreze asupra lui Resee, care 
de la primele cuvinte reuşi să capteze liniştea în sală, 
linişte pe care primarul nu reuşise să o instaureze. 

Vocea lui  Resee era  liniştitoare, oarecum 
confidențială, de parcă discuta despre o chestiune 
personală cu un prieten apropiat. Folosea tehnica 
corespunzătoare. Nu le ţinea un discurs, nu li se adresa ca 
la televizor. Nu, îi făcea părtaşi la problemele lui. Se vedea 
că dădea rezultate. 


— La naiba, spuse Beau. Va fi mai dificil decât am 
crezut. 

Era dificil. Resee îi ducea înapoi în timp, înapoi prin 
amintirile lui, care erau şi ale lor. 

— Vă cunosc pe cei mai mulţi dintre dumneavoastră. 
Aproape toată lumea de aici a mers din clasa întâi până la 
liceu la şcoala aflată la nici două cvartale mai jos. Am 
primit o educaţie bună în clădirea aia veche din cărămidă 
şi am petrecut şi vremuri bune acolo. Pot menţiona cele 
patru sezoane la rând în care am câştigat cu echipa de 
fotbal. 

Se auziră murmure de aprobare în sală. 

— Bineînţeles că n-am fost totdeauna eroi, nu-i aşa, 
băieţi? 

Altă cascadă de râs se auzi. 

— Doamna Phifer e aici? întrebă el, ştiind sigur că se 
afla în sală. Poate confirma pentru comportamentul nostru 
neadecvat, spuse el cu o grimasă. Probabil că am chiulit de 
la şcoală ca să merg la pescuit, mai mult ca oricine. Nu, 
îmi retrag cuvintele, am auzit că recordul meu a fost 
depăşit de Nookie Bourne. 

Se auzi un hohot de râs şi o voce din fundul sălii 
strigă: 

— Era şi timpul să recunoşti acest lucru, Resee. 

Resee aşteptă ca lumea să se potolească, apoi 
continuă: 

— Am dus o viaţă frumoasă şi bună, spuse el cu o 
voce tremurândă care o făcu pe Eva să creadă că juca 
teatru. 

Chiar dacă tremurul din voce fusese fals sau nu, 
funcţionase din plin. 

— Numai amintirile de acasă m-au ajutat să 
supraviețuiesc în toţi aceşti ani cât am fost plecat, spuse 
el. Acum m-am întors şi am realizat că aici mi-e locul, că 
aparţin acestor meleaguri. 

Resee făcu o pauză pentru ca cele spuse de el să-şi 
găsească ecoul în sufletul oamenilor. Se întorsese definitiv 
şi irevocabil, se întorsese la ei, alesese Corinth-ul dintre 


toate oraşele lumii. 

— Sunt sigur că cei care aţi rămas aici şi aţi dus 
acest mod de viaţă, probabil simţiţi la fel cum simt eu. 
Mulţi fii şi fiice au plecat din Corinth sperând să găsească 
altceva, ceva mai bine, ceva mai măreț. E în regulă, spuse 
el. Unii dintre noi au nevoie de stimulare, ceea ce nu poate 
fi găsită într-un oraş mic precum Corinth. Înţeleg această 
nevoie, căci am simţit-o personal. Eu la rândul meu a 
trebuit să plec pentru a găsi ceea ce căutam. Această 
stimulare poate fi găsită oriunde în altă parte, în Dallas 
sau Atlanta, în New York şi Los Angeles, în Europa. Dar 
acest mod de viaţă liniştit, paşnic şi sălbatic nu poate fi 
găsit în prea multe locuri din lume. Noi îl avem aici, în 
Corinth. Haideţi să-l păstrăm aşa cum este, termină Resee 
discursul, abia auzindu-i-se vocea. 

Sala explodă în aplauze. Eva făcu greşeala de a o 
privi pe Lacy. Aceasta şedea pe scaunul ei, cu faţa radiind 
de fericire şi mândrie părintească. Resee devenise fiul 
oraşului Corinth, ajunsese cineva în viaţă, şi totuşi a ales 
să se întoarcă la ei, i-a ales pe ei. 

Eva îl avertizase pe Beau că nu avea să ţină un 
discurs lung. Discursul ei fu scurt şi la obiect, dar includea 
date reale, dovezi clare despre situaţia afacerilor oraşului 
Corinth, în anii '80. 

— De multe ori lucrurile pot fi înşelătoare. Un orăşel 
mic şi paşnic la suprafaţă poate avea multe probleme, 
deosebite - cum ar fi şomajul, nevoile curente, sau chiar 
sărăcia. În oraşele mici nu sunt slujbe pentru toţi, fermierii 
nu primesc cel mai bun preţ pentru recoltele pe care s-au 
bazat, pescarii nu prind peştele de care s-au ataşat, iar 
aceşti oameni muncitori nu pot plăti facturile la magazine 
sau nu-şi pot achita împrumuturile la bancă. 

Descrierea Evei era una generală, fără referire la o 
persoană anume, nu trebuia să dea nume. Atinsese mulţi 
oameni prezenţi în sală şi ştia asta la fel de bine precum o 
ştiau toţi cei prezenţi. 

— O companie gigant, o industrie de proporţii poate 
schimba această situaţie. Va crea locuri de muncă pentru 


oamenii care au nevoie şi vom genera un capital 
substanţial pentru întreprinzătorii mici. Poate aduce un 
venit anual şcolii şi străzilor. Poate face posibilă înfiinţarea 
unor cursuri de vară, de artă, de ştiinţă, crearea de parcuri 
şi locuri de odihnă pentru ca aceşti copii să beneficieze de 
toate avantajele pe care le merită. Acest lucru poate fi 
înfăptuit în Corinth numai cu ajutorul casei de film 
Marchetti Films International. Este o schimbare, da. Dar o 
schimbare în bine. 

Aplauzele deşi nu atât de entuziaste precum cele 
adresate lui Resee, fură mai mult decât politicoase. Dar ele 
o satisfăcură pe Eva şi îi renăscură speranţa lui Beau, care 
în entuziasmul lui nu se putea abţine a nu-i strânge mâna. 

— Eva, a fost nemaipomenită, ai fost extraordinară. 

Discuţia ce urmă fu condusă de unul dintre membrii 
consiliului local, soţul doamnei din faţa lor, îi explică Beau, 
Evei. Acesta încercă să convingă adunarea că un element 
periculos era pe cale de a apărea în Corinth, odată cu 
mutarea studioului. 

— Are dreptate, în loc să ne ajutăm copiii, creâdu-le 
parcuri şi clase şi toate prostiile astea, îi vom arunca drept 
în mâinile drogaţilor. 

— Îndată ce oamenii ăia sălbatici se vor muta aici, 
vor aduce toate obiceiurile proaste şi vor transforma locul 
acesta într-unul ca acela de unde vin. 

— Acesta e adevărul, se auzi o voce strigând. 

— Staţi un moment, spuse Beau, ridicându-se. 

Era pentru prima oară când lua cuvântul la această 
întrunire şi adunarea rămase surprinsă, dornică să afle ce 
are de spus fratele lui Resee. 

— Nu ştim încă cine va veni să lucreze aici la studioul 
din Corinth, dar bănuiesc că va începe să lucreze cu o 
echipă pregătită să se mute în Corinth, Carolina de Sud. 
Cei mai mulţi sunt cu familiile şi au lucrat pentru domnul 
Marchetti ani îndelungaţi. 

— Asta spui tu, Beau, strigă cineva. Dar ce spune 
domnul Marchetti, ce părere are? 

— Cred că pot vorbi în numele lui, răspunse Eva. 


Pe când se ridică, se aşternu liniştea în sală. 

— E mult prea devreme să mă pronunţ în privinţa 
personalului, dar vă pot spune că în trecut când casa de 
film Marchetti îşi deschidea un nou loc, transferam numai 
o parte din personalul de producţie, oamenii de care vă 
faceţi atâtea griji. Restul oamenilor sunt angajaţi din 
localitate şi urmează cursuri. 

Această declaraţie stârni murmure printre oameni, 
dar Beau nu dorea să abandoneze subiectul încă. 

— Mai mult de atât, eu lucrez de câteva săptămâni cu 
echipa de filmare şi vă pot confirma că aceşti artişti sunt 
dedicați muncii lor şi nu atragerii copiilor în braţele 
demonului, spuse el, obţinând râsetele aşteptate. Spuneți- 
mi, aţi avut probleme cu echipa de filmare? 

În sală se făcu linişte. Câţiva dădură din cap. Apoi din 
fundul sălii un bărbat înalt şi subţire se ridică cam nesigur 
pe el. 

— Păi, spuse, tuşind, neobişnuit a se adresa în public, 
ei locuiesc la hotelul meu şi se conportă într-un fel foarte 
ciudat. Nu par să vină şi să plece ca ceilalţi. 

— Au deranjat pe cineva? întrebă Beau. 

— Ei, nu chiar, Beau, nu pot spune că au deranjat pe 
cineva. Doar că se poartă altfel şi comandă tot felul de 
mâncăruri de la o grămadă de restaurante ciudate, inclusiv 
din Beaufort. Ca de exemplu, mâncare italienească. 

— Mda, dar nu cred că puţină mâncare italienească 
poate corupe morala minorilor din acest oraş, nu-i aşa? 

Zâmbind strâmb proprietarul dădu din cap şi se 
aşeză. 

— Nu corupţia oamenilor mă îngrijorează pe mine. Pe 
mine mă preocupă ce se întâmplă cu pământul. 

— Da' are dreptate, strigă şi un altul. Nu vrem să 
vină aici o casă de film şi să distrugă zona rezidenţială. 

— Ştiţi cât de mari sunt studiourile, se auzi o altă 
voce. Eu ştiu, căci am fost acolo, la Hollywood şi vă pot 
spune sigur. Se întind peste acri întregi, nişte clădiri 
imense în adevăratul sens al cuvântului. Cu siguranţă n-am 
chef să văd asemenea clădiri aici în Corinth, mai ales nu pe 


această bucată de pământ de la râu. Nu va corespunde 
zonei, nu se potriveşte cu peisajul, declară acesta şi toţi 
fură de acord până ce altă idee le captă atenţia. 

— Poate că va fi ca un spin în ochii noştri, dar va 
genera locuri de muncă, ceea ce contează cel mai mult în 
zilele noastre. 

— De unde ştim că nu aduce majoritatea angajaţilor 
cu el. Ea însăşi a spus, şi arătă spre Eva, că nu ştie nimic 
legat de problema personalului. Nu avem niciun fel de 
garanţii. 

— Dar chiar dacă ar aduce pe toată lumea cu el, tot 
vor trebui să cumpere case sau să le construiască. Au 
nevoie de mâncare şi de îmbrăcăminte. lar noi deţinem 
băcăniile şi magazinele şi companiile de construcţie... 

— Gata, gata, am priceput unde baţi. 

Cearta conţină şi se transformă în furie şi din ce putu 
să-şi dea seama Eva, părţile se grupaseră deja. Apoi 
lucrurile începură să se înfierbânte. Ed, pe care Lacy şi 
Beau îl numeau „Ochi de şarpe”, era vehement dar totuşi 
nu le era devotat. 

— Eu sunt pentru afaceri noi, spuse el. M-aţi mai 
auzit vorbind despre acest subiect. Dar vă spun un singur 
lucru: nu ştiu dacă avem nevoie de tot acest tărăboi de la 
Hollywood să vină aici şi să preia conducerea oraşului. 
Vrem locuri de muncă, dar eu sunt de părere să fim foarte 
atenţi pe cine aducem în oraş... 

— La naiba, spuse Beau. Contam pe suportul lui. 

Eva încuviinţă. 

— Aveam senzaţia că nu-i plăceau ideile lui Resee, 
spuse amintindu-şi remarcile acide de la magazin. 

— Totuşi a fost la vilă, la acea întâlnire, spuse Beau, 
dând din cap. Nu l-a plăcut niciodată pe Resee, dar asta 
deoarece Resee nu l-a băgat în seamă. Rugându-l pe Ed să 
se alăture întâlnirii, a fost o lovitură de geniu, pe care nu 
am recunoscut-o la timp. Resee ştie că dacă l-a convins pe 
Ed, a câştigat. Mda, bătrânul „Ochi de şarpe” de partea 
noastră ar fi super. 

Dar în acea seară nu aveau să afle niciun rezultat. 


Lucrurile începeau să iasă de sub control. 

— În regulă, Ed, spuse un bărbat arătând cu degetul 
spre Ed. Te-a curtat, asta s-a întâmplat. 

Se întoarse de la omul spre care îndreptase degetul 
şi-şi flutură mâinile mari înspre adunare. 

— Noi toţi ştim cum s-a simţit Ed înainte. Ca noi toţi 
care nu am avut un loc de muncă stabil de ani de zile. 
Simţise că venise timpul, ca şi noi de altfel. Noi încă mai 
simţim, dar Resee Benedict doreşte să păstreze lucrurile 
aşa cum sunt. Ce îi pasă lui? El are o grămadă de bani. El 
nu trebuie să muncească. Tot ce trebuie să facă e să 
convingă lumea să gândească cum vrea el... 

— Ai dreptate, Bubba. El nu vrea să muncească, dar 
noi vrem. 

— Exact, spuse bărbatul corpolent, care se numea 
Bubba. Şi nu ne interesează dacă muncim pentru industria 
filmului sau pentru una de îngrăşăminte. 

Bărbatul de lângă el se ridică, agitând pumnul: 

— Şi nu avem timp să stăm la taclale şi să aşteptăm 
până vine altă companie aici care să-l convingă pe Resee 
Benedict. Acceptăm ce ni se oferă. Mergem mai departe cu 
compania Marchetti. 

Când alt bărbat din grupul lor se ridică în picioare, 
primarul începu să lovească ciocănelul de podium. 

— Ştiam, spuse Beau. Va opri şedinţa tocmai când 
oamenii noştri încep să se înfierbânte. 

Beau avu dreptate. După ce le captase atenţia, 
primarul încheie şedinţa. 

— Problema nu poate fi rezolvată peste noapte, le 
spuse. Aşa că vă sugerez să luăm o pauză de câteva zile. 
Vă veţi gândi cu toţii, veţi avea timp să analizaţi şi să 
dezbateţi între voi. După aceea vom mai auzi câte un 
discurs ţinut de domnul Resee şi domnişoara Sinclair - 
bineînţeles dacă sunteţi şi voi de acord. 

Eva încuviinţă, şi primarul nu trebui să-l privească pe 
Resee, deşi Eva îl suspecta că era ideea lui. Timpul de 
gândire era de fapt timp pentru companie. l-ar permite lui 
Resee să-şi mediatizeze ideile, să-şi întâlnească prietenii şi 


opozanţii ca să se folosească de farmecul lui personal 
pentru a-i convinge. 

— Nu trebuie să votăm o moţiune, domnule primar? 
întrebă Beau. 

Apoi îi şopti Evei: 

— Poate dacă oamenii noştri vociferează ajungem şi 
la vot cât suntem în frunte. 

— Eşti sigur că deţinem majoritatea? 

— Mai degrabă îmi asum riscul acum decât să aştept 
să-i farmece Resee. 

Dar speranţele lui Beau se risipiră în clipa când 
oamenii votară pauza de câteva zile. 

— Aşteptaţi o clipă, strigă Beau în timp ce toţi se 
ridicau să plece. 

— Ştiu că aveţi o mulţime de întrebări de pus în 
următoarele zile şi ştiţi unde locuieşte Resee, dar poate că 
nu ştiţi că domnişoara Sinclair locuieşte la Diligence Hall. 
Toată lumea e binevenită acolo, nu-i aşa mamă? întrebă 
Beau, uitându-se la mama lui. 

Şi Eva rămase uimită a doua oară în acea seară când 
văzu pe faţa ei aprobarea. 

— Sigur că sunteţi bineveniţi, spuse Lacy, şi Eva 
răsuflă uşurată. 

Chiar dacă Lacy nu era convinsă că studiorile 
Marchetti erau benefice pentru oraş, măcar voia să admită 
că ambele părţi meritau şanse egale. Eva se întreba dacă 
şi Resee avea acelaşi sentiment. O privea de la locul său 
plin de importanţă de pe podium. Nu prea înţelegea acea 
privire şi se hotărî să afle. Dar dură ceva timp's ajungă la 
el. Fu înconjurată de oamenii care începeau să părăsească 
sala. Încerca să se uite la Resee şi să răspundă, să 
comenteze sau să dezbată remarcile care-i erau adresate 
într-un ritm rapid. Trecuse aproape o oră până să se afle 
faţă în faţă cu Resee. Beau îi observă îndreptându-se unul 
spre celălalt şi văzu că Lacy dădea semne de oboseală. 

— Eu o duc pe mama acasă, Eva. 

Înainte de a răspunde, Lacy şi Beau se îndreptau spre 
ieşire, iar Resee şi Eva rămaseră în mijlocul mulţimii care 


începu să se disperseze. Nu se putea decide dacă să fugă 
după Lacy şi Beau, sau dacă să rămână şi să-l înfrunte pe 
Resee. Decizia fusese luată pentru ea. Nu o prinsese de 
mână, doar o atinse. Dar atingerea era una decisivă. O 
făcu să rămână. 

— Ideile tale au fost impresionante, spuse sincer, iar 
ea putu detecta o urmă de surpriză în vocea lui. 

— Mulţumesc, răspunse. Şi tu te-ai descurcat 
excelent. Mă bucur să te văd întors în public. 

Resee zâmbi. 

— Ştiam că mi-ai schimbat oarecum viaţa, dar nu 
ştiam că într-un asemenea grad. 

Mâna lui rămăsese pe mâna ei. 

— Încă nu ştiu ce se va alege de relaţia noastră. 

— Nici eu nu ştiu, admise ea. 

Se îndreptară spre ieşire. Nimeni nu mai rămăsese 
cu excepţia paznicului care închidea după ei. 

— Cred că pot opri casa de film Marchetti să vină în 
Corinth. 

Ea nu răspunse, dar pentru un moment speră ca 
pentru binele lor să aibă dreptate. 

— Sunt sigur că pot lupta pentru cauza mea, o 
asigură Resee. 

Din nou Eva nu răspunse. Realiză că şi ea era în stare 
să ducă această luptă, nu pentru că Gino avea nevoie de 
Corinth, ci pentru că, Corinth-ului avea nevoie de casa de 
film Marchetti. Străzile oraşului erau aproape goale. Resee 
o apucă de mână şi merseră spre maşină. Mergeau în 
linişte. Pe strada unde Resee parcase maşina, nu funcţiona 
lumina şi nu observară ce se întâmplase până nu ajunseră 
la maşină. 

— Resee... 

Se desprinse de mâna ei şi se uită împrejur înainte de 
a mai face un pas spre maşină. Capota maşinii era ridicată 
- sau mai bine zis ce mai rămăsese din ea. Fusese 
sfârtecată în mod deliberat şi violent, încât atârna în fâşii. 
După ce se mai uită încă o dată, Resee se urcă în maşină, 
porni motorul şi cobori capota. 


— Sper că puţin vânt nu te va deranja, spuse el cu un 
zâmbet amar. 

— Resee, ce naiba s-a... 

— Bănuiesc că e opera lui Marchetti. 

— De ce naiba ai crede asta? întrebă uimită Eva. 

Se întoarse spre ea ţinând ochii îngustaţi: 

— Am umblat prin toate colţurile lumii. Ştiu ce 
înseamnă puterea. Ştiu cât de uşor se dă un ordin dintr-o 
parte a lumii şi este executat în altă parte a lumii. 
Dumnezeu ştie că am văzut destule la viaţa mea. 

— Resee... 

— Hai, urcă, spuse el ignorând-o. Au provocat destule 
daune pentru o noapte. Suntem în siguranţă. 

Ascultătoare, Eva urcă în maşină. 

— Te înşeli în ceea ce-l priveşte pe Gino. El nu este 
genul ăsta. 

Dar vocea ei îşi pierdu puterea de convingere. 
Avusese gânduri similare despre Gino şi acum îl apăra. 

— Loială până la capăt, nu? 

— Chiar trebuie să ne comportăm aşa? Să ne luptăm 
continuu? 

Inainte ca Resee să poată răspunde, Eva continuă. 

— Gino nu a pus pe nimeni să-ţi vandalizeze capota. 
El nu lucrează în acest mod. Precis este un negociator, dar 
este dispus şi la compromisuri. Sunt sigură că se pot face 
multe compromisuri în ceea ce priveşte compania de film 
şi mutarea sa la Corinth. 

— Compania nu va veni aici, Eva, iar eu nu sunt 
dispus să fac compromisuri. 

— Cred că acesta e modul tău - totul sau nimic. 

Vântul îi flutura pletele şi ea încerca să le înlăture din 
ochi, în timp ce se întoarse spre el. 

— Aşa a fost cu tine şi cu Barbara. Fie cum vrei tu, fie 
deloc. 

Ştia că vorbele pe care le rosteau erau crude, dar ştia 
că erau adevărate. 

— Iartă-mă, spuse ea, întrebându-se dacă Resee îi 
auzise scuzele din cauza vântului. 


Chiar dacă auzise sau nu, Resee era pregătit să 
lovească din nou, să rănească. 

— Şi tu cu ce te mândreşti? Că ai făcut atâtea 
compromisuri? Te simţi îndatorată lui Gino Marchetti care 
e un escroc. Tu în cine ai încredere Eva? In tine însuţi sau 
în Marchetti? 

Atinsese un punct sensibil. Eva se apără rapid. 

— Pot să gândesc pentru mine, spuse. Gino nu îmi 
spune ce să fac. 

Resee o privi cu încruntare: 

— El ţi-a spus să găseşti pământul. 

— Asta făcea parte din munca mea. Nu ştiam ce avea 
de gând să facă cu el şi nu ştiam cât de mult îl doreai tu. 

— Ţi-a cerut să reprezinţi compania la întrunirea 
locală, continuă Resee. Bineînţeles că făcea parte din 
munca ta. 

— Da, aşa este, dar chiar dacă nu ar fi, aş simţi la fel. 

Intoarseră la Diligence şi trecură mai departe, spre 
casa de oaspeţi. 

Opri maşina şi coborâră amândoi. Eva încă 
răspundea remarcilor lui. 

— Nu am fost fraierită de Gino. Am crezut că, casa de 
film Marchetti va face un bine oraşului Corinth. 

Descuie uşa, lăsă câinii să iasă şi închise uşa în urma 
lor, înainte ca Eva să realizeze de ce întâmpla. Erau singuri 
în întunericul camerei. Resee nu aprinse lumina. 

— Voiam să ies din casă, spuse Eva. 

— Voiam să opresc acasă, să cobori. 

Aerul era încărcat cu tensiune. Dar cumva reuşiră şi 
se aflară unul în braţele altuia, sărutându-se cu pasiune 
amestecată cu furie. Acel sărut era pasional, crud, sălbatic 
şi nu încetă când ea încercă să se retragă sau când el se 
relaxă. Continuară, gurile lor explorând, gustând, limbile 
lor atingându-se într-un mod frenetic. De zile întregi se 
doreau cu disperare, de parcă dacă unul se desprindea de 
celălalt putea să-l piardă pe celălalt. Eva nu era conştientă 
de furia cu care îşi înfigea unghiile în carnea lui. Resee nu 
realiza cu ce forţă o strângea în braţe. 


Căzură împreunaţi pe sofaua micuță din living şi se 
luptară cu îmbrăcămintea, în timp ce se sărutau şi se 
strângeau în braţe cu o dorinţă ce le dicta mişcările. 
Reuşiră să înlăture o parte din haine, deşi sutienul Evei fu 
dat la o parte pentru ca gura lui Resee să o poată gusta, în 
timp ce mâinile ei îi sfâşiară cămaşa. Se pierdu în el. Îi 
simţea limba iubindu-i gura, îi simţi mâna de-a lungul 
trupului, pieptul apăsându-l pe al ei şi simţi forţa lui Resee 
înăuntrul ei. Eva se mişca în ritmul lui, sălbatic şi 
abandonată. Tot corpul o durea de dorul lui. 

De când intrase în casă şi o luase în braţe, Resee nu 
o lăsă nicio clipă din braţe, iar acum o ţinea în braţe 
umplând-o cu bărbăţia lui, ducând-o pe un tărâm unde mai 
fuseseră, undeva unde nu era realitate. Forţa pasiunii lor 
era atât de mare că Resee credea că-şi va pierde controlul. 
O strânse, simţindu-i pielea înfierbântată sub degetele lui, 
strângând-o cu toată forţa lui. Eva îl strânse în braţe pe 
când atinseră punctul culminant, strigară amândoi, 
regăsiră limita pasiunii împreună, apoi căzură osteniţi, 
luptându-se pentru o gură de aer. O oră mai târziu Eva se 
desprinse din îmbrăţişarea lui, şi se ridică. Stând lângă 
canapea, îl privi, confuză de ceea ce tocmai trăiseră. Îşi 
găsi hainele, se îmbrăcă. Nu-l mai părăsise în toiul nopţii, 
dar acum era altă situaţie. Încă îl iubea şi ştia că şielo 
iubeşte, dar dispăruse prietenia, înţelegerea. Se întrebă 
dacă o vor mai recupera vreodată. Pe când ieşea în 
noaptea caldă, se întreba dacă se vor mai iubi vreodată. 

x kx * 

— Aici erai, strigă Beau când se întâlniră pe treptele 
de la Diligence. Te-am căutat toată dimineaţa. 

— Am vorbit la telefon, explică Eva. Jumătate din 
oraş ţi-a urmat sfatul. M-au bombardat cu întrebări. 

— Sper că le-ai răspuns conform aşteptărilor, spuse 
Beau. 

Apoi adăugă: 

— După cum ai vorbit ieri, nu am nicio îndoială, o 
complimentă el. Ai fost nemaipomenită. lar când ai plecat 
cu Resee am zis că lupta s-a terminat. L-ai convins, nu-i 


aşa? 

— Aproape deloc. 

Şezură amândoi pe scară. 

— Dar a încercat altcineva. Ai văzut maşina? 

El încuviinţă. 

— Nu a fost o mişcare deşteaptă. Probabil a fost 
făcută de unul de-al nostru. Dar asta nu ar trebui să vă 
afecteze pe voi doi. Voi sunteţi nebuni unul după celălalt, 
nu-i aşa? 

— Înainte de toate astea ai fi putut spune asta, dar 
acum nu mai ştiu. Sentimentele mai există, dar ce s-a 
întâmplat între noi e foarte important pentru Resee. Asta a 
devenit cauza lui, l-a adus înapoi în cursul lui normal. 

— Şi tu te-ai opus. Sper să crezi în ceea ce faci şi nu 
faci asta doar că Gino ţi-a cerut-o. 

— Bineînţeles că cred. De ce spui asta, Beau? 

Ca şi Resee credea că Gino o controla. 

— Din niciun motiv. Doar că ar fi păcat să vă stricaţi 
relaţia în caz că faci asta pentru Gino. 

— Fac asta pentru că eu cred în ceea ce fac. Cred că 
este cel mai bun lucru pentru Corinth. 

— Te vei întoarce aici după ce va fi construit 
studioul? 

— Nu, voi lucra în Los Angeles. Gino va dori să 
călătoresc... 

— Ce vrea Gino... 

Eva încercă să râdă, dar realiză că şi Beau şi Resee 
avură dreptate în ceea ce îl priveşte pe Gino. Gino avea o 
influenţă asupra ei şi a vieţii ei. Il iubea pe Resee, dar nu 
făcea nimic să se desprindă de Gino. 

— Poate încă nu am fost testată. Până acum tot cea 
dorit Gino am dorit şi eu. Păi testul trebuie trecut cândva. 

— Dar tu vei lucra pentru Gino? 

— Nu, dădu el din cap. 

— Nu ţi-a făcut o ofertă? 

— Ba da, dar nu am de gând s-o accept. Vreau doar 
să te ajut la mutarea biroului în Corinth. După asta vreau 
să-mi câştig singur pâinea. 


— Asta va fi ceva sigur? 

— Ştiu, dar vreau să fiu independent. O să-mi încerc 
norocul în New York. Vreau s-o iau de la capăt. Sper să nu 
fie prea greu. 

— Nu ştiu ce să zic, Beau. 

— Nu sunt chiar tăntălău. Nu m-aş arunca aşa fără 
pic de sprijin. Mary mă va ajuta. Ea e foarte respectată în 
cercurile astea. 

— Chiar şi cu sprijinul ei, este totuşi un pas mare. 

— Totul este din vina ta. Tu eşti cea care a insistat ca 
Mary să mă ia sub aripa ei ocrotitoare. Tu ai început. 

Se întinse şi o sărută pe obraz. 

— Mulţumesc, Eva. 

— Şi cu Lacy cum rămâne? 

— Va fi O.K. De fapt nu a avut nevoie de mine, iar 
acum nici atât, de vreme ce Resee este acasă. Totdeauna 
mi-am zis că stau acasă pentru ea. Dar de fapt mi-era 
teamă să plec. 

Făcu o pauză. 

— Şi acum mi-e frică, dar este o teamă provocatoare. 
Deşi îmi va lipsi mama, chiar şi Resee. 

— Şi mie, spuse Eva şoptit. 

Capitolul 12 

În după-amiaza premergătoare întâlnirii locale, Eva 
merse în pădure la o plimbare, neuitând să îmbrace 
pantaloni lungi şi bluză cu mâneci lungi, ca să se protejeze 
de puricii de nisip, de căpuşe şi de urzici. 

— Este un adevărat câmp de luptă acolo, îi aminti 
Beau pe când se porni, adăugând: 

— Ia băţul acesta cu tine ca să alungi şerpii. 

Îi aruncă un zâmbet, iar Eva spera că acesta 
semnifica absurditatea cuvintelor rostite. Beau se oferise 
să o însoţească, dar ea îl refuză galant. Nu avea chef de 
companie. Simţea nevoia să analizeze relaţia ei cu Resee. 
Până acum această relaţie se clătina. Dacă voturile erau în 
favoarea casei de filmări Marchetti Films, asta putea 
însemna sfârşitul relaţiei lor. 

Eva merse pe cărăruia ce şerpuia printre arbori până 


ajunse la râu şi se aşeză pe bancă. În apropierea copacilor 
aerul era răcoros şi râul curgea lin, încetişor. Văzuse chiar 
un peşte sărind în apă. Acesta e un ţinut sălbatic, gândi 
Eva. Poate un studio de film ar distruge această frumuseţe 
naturală. Poate că Gino ar trebui să-şi găsească alt loc 
pentru a economisi milioane de dolari şi să-i lase pe 
oamenii din Corinth în pace. 

De fapt ceea ce voia să spună era să-l lase pe Resee 
în pace, să-l protejeze şi totodată să protejeze relaţia lor. 
Dar dacă relaţia lor nu putea face faţă problemelor şi să 
reziste, atunci probabil că era atât de fragilă că n-ar 
rezista nici în alte situaţii. 

Deodată văzu cei doi setteri irlandezi săltând în 
pădure printre copaci. Păreau două dungi de foc 
contrastând cu verdele pădurii. Eva râse pe când săreau în 
jurul ei. Aruncă un băț în apă şi amândoi săriră să-l prindă, 
doar 

Coleen era mai precaută. După ce le mai aruncă de 
câteva ori băţul, Bridget se plictisi şi porni să cutreiere de 
una singură, iar Coleen, udă şi obosită se aşeza lângă Eva. 

In acest timp, Eva se uită după Resee, aşteptându-l 
să apară din pădure. Când văzu că nu apare, ea se întrebă 
dacă lăsase câinii de capul lor sau dacă se plimbase cu ei, 
dar o văzuse pe ea şi se întoarse acasă. Da, era nesigură 
pe el şi totul din cauza a ceea ce se întâmplase la 
întrunirea locală, admise Eva cu surprindere. Oftă adânc, 
confuză şi totuşi hotărâtă. Nu putea să lupte împreună cu 
Resee împotriva casei Marchetti Films, căci ştia că 
înfiinţarea unui platou de filmare era pentru binele 
comunităţii. 

În acea seară, sala era plină cu cei ce participaseră 
prima oară şi cu mulţi alţii. Toate scaunele erau ocupate şi 
o masă de oameni stătea în spate. Două maşini de la 
Diligence Hall ajunseseră mai devreme. Una în care se 
aflau Eva cu Beau, iar cealaltă în care erau Lacy cu Resee. 
Resee se asigură ca mama lui să stea cât mai confortabil în 
scaun, înainte de a se alătura demnitarilor la masa de pe 
scenă. Dar imediat ce se îndepărtă, Lacy făcu o mişcare 


spre Beau. 

— Ajută-mă să mă ridic, spuse cu o voce relativ tare, 
ceea ce-l făcu pe Resee să se întoarcă şi să privească prin 
sală. Cred că e ridicol să stau aici singură, spuse ea timp în 
care Beau făcu ce i se ceruse. 

Lacy continuă: 

— De vreme ce voi vota cu voi. 

Eva rămase cu gura căscată. Ea nu discutase 
problema voturilor cu Lacy deşi cinaseră împreună la 
Diligence Hall. Eva bănuise că Lacy nu-şi schimbase 
părerea şi era în continuare alături de fiul ei cel mare. 

— Da, continuă Lacy, în timp ce Eva încerca să-şi 
schimbe expresia feţei. Am stat şi am cugetat adânc şi am 
realizat că nu e o problemă de familie şi că nu trebuie să 
tin cu niciunul dintre fiii mei. Aici este în joc viitorul 
oraşului nostru, viitorul Corinth-ului şi mi se pare ridicol să 
îl lipsesc de un viitor doar pentru că sunt bătrână şi că nu 
pot accepta o mică schimbare. La naiba, spuse ea, voind să 
înjure. Îmi place schimbarea, îmi place echipa care se tot 
perindă pe lângă mine. Abia aştept să se filmeze scenele 
cu petrecerea. Voi fi suficient de singură după ce toată 
lumea va pleca. Dar mai ales mi-ar plăcea să văd că unii s- 
ar întoarce să lucreze în Corinth, odată ce studioul va fi 
construit. 

— Resee ştie de treaba asta? fu întrebarea lui Beau. 

— Nu, nu ştie, şi nu cred că ar trebui să-i aduc la 
cunoştinţă hotărârea mea. Aceasta este o problemă de 
conştiinţă, iar conştiinţa îmi aparţine, dragul meu. 

Acestea fiind spuse, Lacy apucă mâna Evei. 

— Orice se va întâmpla în seara asta, ai dreptate în 
ceea ce priveşte schimbarea în bine. 

Primarul bătu cu ciocănelul până se făcu linişte, 
astfel că remarcile făcute de Beau Evei ajunseră la şoapte: 

— Corect ar fi să vorbeşti tu prima, căci Resee a 
vorbit primul data trecută. Dar fii atentă ce-ţi spun, acest 
lucru nu îi va sări în ochi primarului. 

Beau avusese dreptate. De cum se făcu linişte, 
primarul îl prezentă pe Resee. Aşa cum se aşteptase şi 


Eva, cuvintele rostite de Resee erau şi mai neprietenoase 
decât înainte. Acum era cu totul dedicat campaniei. Chiar 
şi vocea i se schimbase. Tonul afabil deveni şi mai autoritar 
pe când cerea tuturor să lupte alături de el pentru salvarea 
oraşului Corinth. Auzindu-l cum defăima casa de film 
Marchetti Films că plănuia să se mute cu studiourile în 
Carolina de Sud, Eva încercă să contracareze fiecare 
argument al său şi îi spuse lui Beau: 

— Mă bucur că am şansa de a vorbi ultima. Voi putea 
să-mi folosesc timpul pentru a răsturna situaţia în favoarea 
noastră. 

— După care, primarul îi va permite lui Resee să-ţi 
răspundă, dărâmând argumentele tale, îi răspunse Beau. 

— Şi dacă va procedaaşa, voi cere şi eu să-mi fie 
acordat acelaşi timp, spuse ea cu un zâmbet. In cele din 
urmă aceasta este o şedinţă parlamentară. 

— Aşa ni s-a spus, răspunse Beau. 

Resee vorbea despre pericolele care ar putea fi 
pricinuite de casa Marchetti Films mediului înconjurător. 
Eva încercă să se gândească la un angajament faţă de 
locuitorii din Corinth, în numele casei de film Marchetti. În 
discuţia telefonică din acea dimineaţă ea îl întrebase pe 
Gino despre componenţa personalului, asigurându-se că o 
mare parte din oamenii ce vor lucra pe platoul de filmare 
vor fi angajaţi dintre localnici. 

— Eva, de unde să ştiu eu cum va fi organizat 
personalul meu? Studioul încă nici n-a fost construit. Ce 
naiba, încă nici n-am autorizaţie de construcţie. Dar o voi 
obţine până diseară, nu-i aşa? 

Eva încuviinţă, ţinând degetele încrucişate, iar Gino 
continuă: 

— Spune-le ce vor să audă despre personal. Spune-le 
că vor angaja şase sute de localnici. Promite-le orice. 
Oricând ne putem răzgândi. 

Eva nu putea face aşa ceva, dar ştia ce putea promite 
şi Gino n-avea încotro, trebuia să joace de data asta cum 
cânta ea. 

Eva asculta acum ce spunea Resee fără a se simţi 


acuzată ca până atunci. Era sigură că deţinea răspunsul la 
una din problemele cheie. Va fi un compromis şi inclusiv 
Resee va realiza beneficiul ce ar reieşi. Eva se simţi 
entuziasmată şi nici aplauzele primite de Resee nu putură 
şterge acest sentiment. 

Era pregătită. Stând pe podium, privindu-şi ocazional 
notițele, Eva încercă să răspundă la punctele aduse în 
discuţie de Resee. Fusese atât de convingătoare, încât 
murmure de apreciere se puteau auzi în sală. Dar îşi 
păstra punctele grele pentru încheiere sperând să fie piesa 
de rezistenţă care să-i determine pe oameni să voteze 
pentru, astfel ca studiourile Marchetti Films să vină în 
Corinth. Cei de partea sa erau convinşi, dar Resee deţinea 
majoritatea, exact cum îi spusese Beau. Deci era timpul să 
recupereze voturile pierdute. 

— A venit timpul ca progresul să se facă simţit, la 
spuse ea. Schimbarea e inevitabilă. Poate va mai putea fi 
evitată un timp, dar până la urmă tot va veni. De ce să nu 
vină acum? îi provocă ea. 

Toţi păreau că îşi ţin respiraţia, aşteptând ceva. 

Da, îşi zise în sinea ei, sunt pe cale de a accepta. 

— Haideţi să nu mai aşteptăm, le spuse. Să începem 
acum şi să aducem schimbarea cât mai curând. Uitaţi ce 
vă propun: 

Făcu o pauză şi chiar şi Resee păru a se apleca în 
aşteptare. 

— Locul în care se va construi studioul Marchetti 
Films este minunat, dar bineînţeles că nu va fi la fel după 
construirea studioului. Unele zone sălbatice vor fi distruse. 
Mulţi copaci vor fi sacrificați. 

Mulţi oameni din sală fură de acord cu acest lucru. 

— Dar ideea de a construi nu trebuie să fie neapărat 
distructivă, continuă ea. Poate fi frumoasă. Poate contribui 
la înfrumusețarea zonei. 

De data aceasta se făcu linişte în sală. 

— Pe o parte din teren nu se va construi nimic. Ca 
atare vom putea conserva mediul păsărilor şi animalelor 
din zonă. Terenul a fost folosit şi înainte. Studiourile 


Marchetti doresc să readucă în folosinţă terenul, să-i redea 
frumuseţea şi eleganța, să facă un bulevard de pomi care 
să redea prestanţa din trecut a plantaţiei. Asta e ceea ce 
vă promit. 

Ultima pauză fu de-a dreptul dramatică. 

— Sper ca propunerea pe care v-am făcut-o să fie 
acceptată. 

De data aceasta nu mai fu linişte în sală. Ultimele 
cuvinte ale Evei provocară un ropot de aplauze, după care 
- aşa cum prezise Beau - primarul îl reinvită pe scenă pe 
Resee. 

— Am o singură întrebare, spuse acesta curtenitor 
privind-o intens pe Eva. Dacă nu mă înşel, domnul Gino 
Marchetti nu este un cunoscut militant ecologist. 

O privi pe Eva aşteptându-se la o reacţie din partea 
ei. Se auziră murmure de aprobare. 

— Întrebarea mea este următoarea: domnul 
Marchetti a fost de acord cu planurile acestea de 
înfrumusețare? De fapt, aţi discutat această idee cu el? 

Eva se adresă mulţimii: 

— Încă n-am discutat această idee cu el, dar voi 
discuta şi... gălăgia era mult prea mare pentru a putea 
continua. 

Primarul se folosi de ciocănel pentru a restaura 
liniştea, după care Resee întrebă dur: 

— Nu credeţi c-ar fi o idee bună să-l întrebaţi pe 
domnul Marchetti înainte de a face o asemenea 
propunere? 

Se întoarse spre primar şi spuse: 

— Asta este tot ce am avut de zis. Cred că putem 
începe votarea. 

— Staţi puţin, spuse Eva. Aş aprecia dacă mi s-ar 
acorda şansa de a răspunde întrebării care tocmai mi-a 
fost pusă. 

Făcu o pauză ştiind că acum nu o puteau refuza. 

— Pot lua decizii în numele domnului Marchetti în 
ceea ce priveşte problema mediului înconjurător. Vă dau 
cuvântul meu de onoare că se vor face îmbunătăţiri. 


Pe când audiența ovaţiona, Eva se întoarse spre 
primar: 

— Cred că este timpul să votăm, spuse ea, repetând 
cuvintele lui Resee. 

Nici unuia dintre ei nu-i ieşise pasienţa aşa cum 
doriseră. Oamenii aveau încă multe de comentat şi 
încercau să vorbească peste zgomotul din sală. În final nu 
mai avu încotro şi au trebuit să voteze. Primarul, înţelept, 
s-a opus votării prin ridicarea mâinii. Existau încă prea 
multe discuţii. Trei voluntari au fost aleşi să numere 
voturile şi atmosfera deveni una de petrecere. Lumea se 
împărţi în grupuri mici, râzând şi vorbind. Abandonaseră 
subiectul care îi obsedase atâta în ultimele zile şi erau mai 
relaxaţi acum, după ce votaseră. Discuţiile se îndreptară 
spre baseball, vreme şi recolte, discuţii obişnuite. 

Chiar şi după ce au fost anunţate rezultatele, buna 
dispoziţie continuă. Toată lumea părăsi sala bine dispusă, 
şi învingătorii şi învinşii. Ce a fost, a fost şi toţi erau 
dispuşi să lupte împreună. Votul decisiv a fost la limită, şi 
totul se terminase. Pentru toţi, cu excepţia lui Resee. El 
părăsi sala singur, plecând fără să-i adreseze Evei vreun 
cuvânt sau măcar o privire. 

— li va trece, îi zise Lacy Evei, în timp ce beau un 
ceai cu gheaţă pe verandă. 

— Mă întreb dacă îi va trece, spuse Eva gânditoare. A 
pierdut. Studioul Internaţional de Film Marchetti se 
stabileşte în Corinth. 

Resee nu ştia să piardă şi îi spusese lui Beau că îl 
considera vinovat pe Gino pentru vandalizarea maşinii lui, 
cât şi pentru cumpărarea de voturi. Eva ştia că trebuie să 
descopere adevărul, dar se întreba dacă adevărul îl va 
interesa pe Resee. Oricare va fi reacţia lui atunci, ea va fi 
pe Coasta de Vest, iar Resee va fi aici. Eva realiză că aşa 
avea să se întâmple. 

— Am încercat să fac compromisuri, îi spuse Eva lui 
Lacy. Dar se pare că nu a fost suficient. 

— Nu, fu de acord Lacy, Resee nu a prea făcut 
compromisuri în viaţa lui. 


Dădu din cap amărâtă. 

Îl vei mai întâlni înainte de a pleca de aici? o întrebă 
cu o voce plină de speranţă, care păli când văzu negarea 
Evei. 

— Nu pot să merg la el, Lacy. Nu mai am ce să-i spun. 
Dacă măcar ar accepta decizia... 

— Bineînţeles că mă supără şi pe mine, spuse Lacy. 
Dar s-a terminat, ce e făcut e bun făcut şi oraşului îi va fi 
bine. Dar ce mă înfurie cel mai mult e efectul pe care l-a 
avut asupra relaţiei voastre. Aproape îmi doresc să nu se fi 
întâmplat. 

— Poate că noi n-am fi ştiut prin câte poate trece 
relaţia noastră şi dacă ar fi putut să supravieţuiască. E mai 
bine că am aflat acum, spuse Eva. 

Dar privirea şi vorbele ei erau pline de dor Ca şi 
Lacy, îşi dorea ca Gino să nu se fi apropiat de Corinth. 

Lacy încercă s-o înveselească. Ştia că putea 
întotdeauna să rezolve probleme. Acum avea una de 
rezolvat. 

— Resee va trece pe aici, o asigură ea. Vei vedea. De 
fapt am să-l invit la cină, căci oricum pleci mâine. În felul 
acesta... 

— Nu, Lacy, te rog, o rugă Eva. Dacă ar fi să-l văd 
până plec vreau să fie din propria lui iniţiativă. Nu-l forţa. 

— Dar Eva... 

— Va veni dacă va dori. 

Dar Resee nu veni şi a doua zi Eva se întoarse la Los 
Angeles, unde era iarăşi de capul ei. De data asta era 
hotărâtă să fie propriul ei stăpân. Astfel hotărâtă, plecă la 
întâlnirea cu Gino. Bineînţeles că acesta era încântat de 
rezultatele întrunirii locale, pe care le aflase imediat ce se 
terminase şedinţa. 

— Bineînţeles că m-am bazat pe tine şi pe farmecul 
tău, ca să-i convingi pe localnici. Ai făcut o treabă bună, 
draga mea. 

— Am făcut cum am crezut că este bine. Studioul va 
face mult bine oraşului, Gono. Vor profita de pe urma 
afacerii şi au mare nevoie de locuri de muncă. Sper că -i 


vei angaja pe cei din Corinth. 

— Vom vedea, spuse el dezinteresat, în timp ce-şi 
aprindea trabucul. In orice caz ai făcut asta pentru mine. 

— Am făcut-o pentru mine, replică ea dur, făcându-l 
s-o privească peste perdeaua de fum. 

— Draga mea, asta a fost treaba ta, spuse el, 
încercând să îndepărteze fumul ca s-o vadă mai bine. 

— Dar eu trebuie să cred în munca mea sau nu mai 
pot fi competentă. Eu am crezut de data asta. Am fost eu 
însămi. 

— Nu ai fost întotdeauna tu însăţi? o întrebă. 

Acum aerul deveni mai limpede, o privi mai 
îndeaproape, încercând să-şi dea seama ce se întâmpla. 
Eva dădu din cap. 

— Nu, eu am fost persoana ta. Am făcut întotdeauna 
cum mi-ai spus, încât am uitat că am o minte proprie. Va 
trebui s-o folosesc din nou, Gino. 

Gino îşi îngustă privirea şi Eva putu vedea că şi 
decisese ce se întâmplase. 

— Benedict, spuse el, punându-şi trabucul în colţul 
gurii, satisfăcut că găsise răspunsul. Benedict te-a vrăjit. 

— Nu, negase Eva. De fapt te-am apărat când te-a 
acuzat c-ai folosit tactici mai puţin ortodoxe. 

— Sprânceana neagră a lui Gino tresări. 

— Ce tactici? 

— Maşina lui a fost vandalizată în timpul primei 
întruniri locale. 

Lui Gino îi căzu falca, pe când umerii i se ridicară. 

— Şi mai pretinde că ai cumpărat voturi, ca să fii 
sigur că ai să câştigi. 

Gino reacţionă la fel. 

— Resee Benedict ăsta al tău mă cunoaşte mai bine 
decât am crezut. 

— Gino, doar nu ai... 

— Nu, spuse el. De fapt, sursele mele mi-au spus că l- 
au prins pe tipul care a aranjat maşina. Era un localnic pe 
nume Bubba, spuse Gino cu o grimasă. 

Eva îşi aminti de tip de la întrunirile locale, 


Următoarele cuvinte fură spuse brutal de sincer şi o 
surprinseră pe Eva. 

— Vandalismul este pentru tipi ca Bubba. Acordă-mi 
credit pentru mai multă inteligenţă. În primul rând un 
astfel de gest nu l-ar speriat pe Benedict. În al doilea rând, 
nu era nevoie de asemenea măsuri. Nu te prosti, Eva. 

— Aş fi găsit o altă modalitate să pun mâna pe voturi 
dacă aveam nevoie de ele. Aici e vorba de miliocane de 
dolari, draga mea. Pentru asemenea mize, joc după 
propriile-mi reguli. Din fericire pentru cei implicaţi nu a 
fost nevoie. Eu te-am avut pe tine. 

Eva realiză pentru prima oară, că el chiar vorbea 
serios. Cât timp i-a fost ca un tată, ea îl iubea şi-l va iubi, 
Gono se folosise de ea. Ea fusese manipulată de el, nu 
numai acum, în Corinth, ci în tot acest timp. Şi era vina ei, 
nu a lui Gono, căci permisese acest lucru. Cu excepţia 
acestei dăţi, când luase problema în propriile-i mâini şi 
făcuse promisiuni care depindeau de Gono. Ea procedase 
astfel, nu pentru el, ci pentru oraşul Corinth. 

— Gino trebuie să-ţi spun ceva. 

Douăzeci de minute mai târziu, după ce-i explicase 
tot ce se întâmplase la ultima şedinţă, accentuând 
promisiunile făcute, Eva şedea în scaunul ei şi-l întrebă 
fără ezitare. 

— Ce ai de gând să faci? 

— Nimic. 

Gino  îndepărtă trabucul din gură, îl puse în 
scrumieră şi se ridică. 

— N-am de gând să fac ceva, Eva. Ai vorbit fără ca eu 
să-mi dau acordul. 

— Dar ce am promis, este cinstit. Vei da înapoi o 
parte din ceea ce iei. 

— Nu, nu sunt de acord. realizezi cât mă va costa 
aceasta înfrumusețare de care vorbeşti? Nu, repetă în timp 
ce se învârti prin încăpere, după care se aşeză şi-şi luă 
trabucul, semn că se hotărâse definitiv. 

— Dacă nu mă susţii în povestea asta, toată 
credibilitatea mea se duce naibii. Nimeni nu va mai avea 


încredere în mine la negocieri. Nu-ţi voi mai fi de niciun 
folos. 

Cu asta îi captase atenţia. Continuă: 

— La fel de bine aş putea demisiona. 

— Nu fi ridicolă, Eva. Nu poţi demisiona. Depind de 
tine. 

— Nu-mi voi retrage cuvântul faţă de cei din Corinth. 
Dacă nu-mi acorzi sprijin demisionez. 

Îşi ridică bărbia, ceea ce vru să pară sfidător. 

— Asta sună a ameninţare, draga mea. 

— Eu doar prezint faptele, spuse ea rece, deşi inima 
îi bătea năvalnic. Niciodată nu-l mai înfruntase şi-i era 
puţin teamă. 

Gino o privi îndelung şi dur, dar când văzu că Eva nu- 
şi pleacă privirea, se aşeză hotărât în scaun, îşi puse 
picioarele pe birou şi pufăi din trabuc. În ciuda atitudinii 
autoritare, Eva putea vedea cum gândeşte. Asta era 
încurajator. Gino lua în considerare propunerea ei. 

— Ştii la ce mă gândesc? întrebă el într-un final, după 
care tot el răspunse. Mă gândesc că ar putea constitui un 
avantaj pentru mine. 

Eva îl privi puţin uimită, dar tăcu. 

— Da, ar putea fi un avantaj pentru mine. Pentru 
început, tipii de la departamentul de publicitate ar putea 
face ceva pentru salariile alea frumoase pe care le 
primesc. 

Eva începu să priceapă. 

— Marchetti - schimbă un orăşel de doi bani într-o 
expoziţie. 

Zâmbi Evei ţinând trabucul în gură. 

— O.K. sunt de acord. Voi fi unul dintre băieţii buni. 
Dar va trebui să pui treaba pe picioare. 

— Nu pot, Gino. 

Asta păru să-l surprindă mai tare decât remarcile 
anterioare. 

— De ce nu? Credeam că vrei să te întorci acolo. 
Credeam că eşti înnebunită după Benedict ăla. 

— Am fost şi mai sunt. Dar s-a terminat. Voi găsi pe 


cineva care să facă treabă bună, dar eu vreau să rămân în 
Los Angeles. 

— Femeile. Niciodată nu se pot hotărî. Totdeauna am 
crezut că eşti altfel, dar bănuiesc că nu este aşa, spuse 
Gino, bucuros c-o va avea lângă el în Los Angeles. 

— Gino, chiar ai fi cumpărat voturi, îl întrebă ea din 
nou. 

Bărbatul ridică din umeri. 

— Tu ai fi demisionat? 

În dimineaţa când Eva părăsise oraşul Corinth, Resee 
se trezise devreme dar nu cu intenţia de a o vedea sau de 
a-şi lua rămas bun de la ea. Stătea la fereastra casei din cu 
totul alt motiv pervers, pe care nu dorea să-l analizeze. Nu 
mai vorbiseră de la ultima întrunire locală. Nu mai 
vorbiseră cu adevărat din seara aceea când o adusese 
acasă şi făcuseră dragoste cu atâta pasiune şi furie. Ea se 
strecurase afară pe când el dormea, parcă pentru a-i întări 
sentimentul că între ei nu mai rămăsese decât pasiune. Se 
trezise în zori şi nu fusese surprins că ea plecase. De 
atunci mai schimbaseră doar câteva cuvinte. Odată îl 
întrebase de carte, iar el ripostă, furios că ea ştia atât de 
intim şi personal, acum când comunicarea dintre ei părea 
a fi dispărut. Nu voia să i se amintească ceea ce-i 
împărtăşise. Mai mult decât atât, Resee recunoscut faţă de 
el, că nu voia să i se amintească de carte. Incă n-o 
începuse. N-o putea începe. Ceva îl oprea să pună prima 
coală de hârtie în maşina de scris. Mai târziu, în acea zi, 
Resee se aşeză la birou forţându-se să înceapă. Eva nu mai 
era în sfera lui vizuală, iar în curând nici în mintea lui. Dar 
nu şi când era vorba de inima lui, recunoscu Resee. 
Rămăsese la birou toată dimineaţa şi după-masa la fel, 
făcu câteva adnotări la primul capitol, lucrase puţin la un 
plan, renunțând în cele din urmă şi scrise jumătate de 
pagină pentru prefaţă. Era aproape amurg când puse husa 
maşinii de scris şi scoase câinii la plimbare. Nu era tocmai 
momentul potrivit pentru un scriitor să se blocheze, încă 
înainte de a începe cartea. Avea planul în minte şi chiar şi 
primul capitol şi prefața. El nu avea asemenea provleme. 


El era însă obsedat de cu totul altceva. 

În următoarele zile Resee făcu tot ce putu pentru a 
şi-o scoate pe Eva din minte. Apoi renunţă şi plecă în oraş. 
Nu mai putea trăi izolat în casă, ea îi furase acest 
privilegiu. Atunci se bucurase de contactul cu oamenii. De 
data aceasta când încercă să se retragă din nou în cochilie, 
realiză că ieşise la lumină pentru totdeauna. Realiză că se 
putea face folositor de vreme ce ieşise din cochilia sa. 

Înştiinţa oamenii că era gata să colaboreze cu 
comitetul ce se ocupa de mediul înconjurător. Luaseră 
legătura cu cei de la casa de film Marchetti şi urma să se 
formeze un grup pe plan local. Imediat fusese însărcinat cu 
această problemă. Totuşi nu era suficient. În mintea lui 
Resee era mult mai mult decât Corinth... 

Telefonul sună în apartamentul Evei. Aceasta îşi 
făcea o supă şi se gândi să-l ignore. Aproape renunţase la 
speranţa că Resee o va mai căuta, iar alte telefoane n-o 
mai interesau. La al şaselea apel ridică telefonul. 

— Voiam doar să-ţi spun că eu sunt cel care conduse 
comitetul în problema mediului înconjurător. 

Pentru o clipă Eva rămase fără grai, mai puţin din 
cauza veştii, cât din cauza vocii lui. 

— Eva... 

— Mă bucur Resee. 

Se întinse, stinse aragazul şi încercă să se 
concentreze pentru a spune ceva. 

— Am primit undă verde din partea biroului lui 
Marchetti. 

— Ştiu, răspunse Eva. 

Avea probleme în a-şi reveni din surpriza pe care el i- 
o produsese. Dar Resee crezu că tăcerea se datora lui. 

— Eva, ştiu că mi-a luat cam mult timp ca să realizez 
că aveai dreptate, dar nu-mi place să fiu înfrânt. 

— Şi asta ştiu Resee, spuse ea, şi redeveni calmă. 

Comunicau din nou. De data aceasta el fusese acela 
care o sunase la telefon. 

— M-ai întrebat de carte... 

— lar tu ai spuse că nu era treaba mea, spuse ea. 


— Aveam nevoie de o scuză ca să nu răspund. Nu 
începusem încă. Nu am început-o nici acum. 

— Câteodată ai nevoie de timp ca să începi să scrii. 
N-ai mai scris atâta timp, tu... 

— Aşa am crezut şi eu până m-am hotărât să 
recunosc adevărul. 

Cum ea nu răspunse, el îi explică. 

— Mintea mea a umblat pe altundeva. Nu pot scrie 
când mă gândesc numai la tine şi voi continua să mă 
gândesc la tine, până când... Eva, vreau să te văd. 

Eva se aşeză pe scaun în colţul din bucătărie. 

— Ne aflăm pe coaste diferite, Resee. Şi nu cred că 
mă voi întoarce în Corinth. 

— Nici pentru a lucra cu comitetul de elaborare? 

— Nu, îmi voi trimite asistentul, spuse Eva, 
blestemându-se că făcuse astfel de planuri. 

— Nici când se va construi studioul? 

— Nu, spuse ea. 

— Şi când va fi terminat şi va sosi personalul? 

— Voi fi în Los Angeles, spuse Eva, dorindu-şi să nu fi 
făcut angajamentul cu Gino, dorindu-şi să fi luat de la 
început acea ultimă zi în Corinth, întrebându-se ce ar fi 
putut face să schimbe ce s-a întâmplat. 

Dar Resee nu avea asemenea griji. 

— Atunci va trebui să urc eu la tine, spuse el. 

— Poftim? rămase Eva perplexă. 

— Sunt jos în hol. Urc într-o clipă. 

Eva mai stătea în bucătărie, ţinând telefonul într-o 
mână, de parcă paralizase, când sună soneria. 

— E deschis, spuse ea cu o voce care nu putut fi 
auzită până în hol. 

Dar Resee intrase deja. 

Eva înzi uşa închizându-se, apoi auzi paşii lui pe 
parchet. Pusese telefonul în furcă şi privea supa de acum 
rece, când el intră îmbucătărie. Ferm, dar drăgăstos, el ai 
luă lingura de lemn din mână şi o cuprinse în braţe. Nu se 
sărutară, doar se ţinură în braţe. 

— Draga mea Eva, mi-a fost atât de dor de tine. Acest 


stil de a trăi pe două coaste va trebui să se termine. Te 
vreau înapoi în Corinth. 

— Resee... 

— Ştiu. Trebuie să rezolvăm câteva probleme - una 
dintre ele sunt eu. Sun încăpățânat, nu fac conpromisuri şi 
sunt arogant. 

— Oh, nu aş spune că eşti arongant, sări Eva. 

Resee râse, o ridică pe Eva pe un taburet, îi cuprinse 
mijlocul şi o sărută înfocat. 

— Dar eşti de acord cu celelalte adjective? 

— Inăpăţânăt şi arogant, da, spuse ea. 

— Ştii, eu mă schimb repede. 

— Şi eu la fel, zise ea. Ai înut dreptate, în privinţa lui 
Gino, mă folosea de ani de zile. Până ce mi-ai deschis tu 
ochii că trebuie să fiu propriul meu stăpân. 

— Mai eşti încă influenţată de el. 

— Poate demisionez, spuse ea impetuos. 

Resee râse. 

— Tu nu vrei să demisionezi, nu-i aşa, Eva? 

Ea dădu din cap: 

— Trebuie să recunosc că sunt o muncitoare 
înnăscută. Îmi iubesc munca, dar i-am spus lui Gino că nu 
vreau să lucrez în Corinth. L-am rugat să mă păstreze la 
biroul din Los Angeles. 

— Cred că va trebui să-ţi schimbi părerea, spuse 
Resee luând-o în braţe. 

— Cred că aşa voi face. 

Eva zâmbi în sinea ei. Apoi se uită în ochii lui. 

— Îmi faceţi o ofertă, domnule Resee Benedict? 

El dădu din cap şi redeveni serios. Privirea din ochii 
lui era atât de tandră, încât o trecură fiorii. 

— Nu, draga mea Eva. Eu te cer în căsătorie. Nu-mi 
răspunde până nu eşti sigură, spuse el repede, iar Eva 
realiză că el nu era sigur de răspunsul ei. 

— Oh, Resee, zise Eva alunecând de pe scaun drept 
în braţele lui. Nu am nevoie să mă gândesc, răspunsul e 
da. 

Resee o sărută cu uşurare cu pasiune. 


— Unde e dormitorul? o întrebă ridicând-o în braţe. 

Eva indică peste umărul lui spre capătul holului. 

— Pe acolo, spuse ea cu un zâmbet, apoi adăugă. 
Acesta a fost un compromis uşor. 

— Acesta va fi stilul meu de acum înainte, zise Resee, 
în timp ce o împingea uşa dormitorului. Exceptând când e 
vorba de cât de mult te iubesc 

— Aici nu voi face niciodată compromisuri. 

Sfârşit 


